
Partea întâi: BĂTRÂNUL PIRAT 



Capitolul I: Cum s-a pripăşit bătrânul 
lup de mare la „Amiral Benbow” 


Squire 1 Trelawney, doctorul Livesey şi alţi câţiva 
gentlemeni m-au îndemnat să înşir pe hârtie tot ce 
ştiu despre Insula Comorii. Ei sunt de părere să 
povestesc de la început până la sfârşit istoria, fără a 
ascunde nici un amănunt, afară de situaţia geografică 
a insulei. în vremea de faţă consider cu neputinţă a-i 
arăta coordonatele, deoarece comorile se mai 
păstrează şi până acum acolo. Iată-mă, deci, că pun 
mână pe pană şi, uitând că ne aflăm în anul 17..., mă 
întorc cu gândul la vremea când tatăl meu mai ţinea 






















hanul cu firma „Amiral Benbow” 1 , iar într-o bună zi 
s-a pripăşit la noi marinarul cel bătrân şi smald, cu 
faţa crestată de urma unei vechi lovituri de sabie. 

Ca azi îl ţin minte cum s-a apropiat cu pas greoi de 
uşa noastră, însoţit de-un hamal, care-i ducea lada 
cocoţată pe-o roabă. Marinarul era bărbat înalt şi 
voinic, cu mers legănat de urs şi cu faţa arsă de 
soarele tropicelor. Părul adunat cosiţă şi mirosind 
tare a păcură îi cobora până la gulerul slinos al 
caftanului, care mai păstra o vagă culoare albăstrie. 

Avea nişte mâini cioturoase, pline de zgârieturi şi 
cicatrice, cu unghiile negre şi roase, iar vârca ce-i 
brăzda faţa era roşie-lucioasă, oribilă la vedere. Ţin 
minte aşijderea că necunoscutul s-a oprit, a privit o 
vreme la apele golfului, tot sâsâind printre dinţi o 
melodie, şi a prins să-i zică deodată un vechi cântec 
marinăresc, pe care l-am auzit apoi de nenumărate 
ori din gura lui: 

Lada mortului cea grea, 

Iu-hu-hu, şi-un şip de rom! 

Cin’ şpe handralăi ţinea, 

Iu-hu-hu, şi-un şip de rom! 

Avea un glas dogit, de bătrân, care scârţâia ca o 
pârghie de cabestan 2 . 

Şi băţul din mâna lui semăna a pârghie. Bătu cu 
băţul acesta în uşă, şi când tata ieşi în prag, îi ceru 
cu glas răstit un pahar de rom. 


1 Benbow - amiral englez. A trăit la sfârşitul secolului XVII. 

2 Cabestan - scripetele pe care se înfăşoară lanţul ce ridică 

ancora. 





I 


- 10 - 







/ 



V 


Tata îi aduse romul, şi el prinse să bea, savurând cu 
aer de cunoscător fiece înghiţitură. Din când în când 
se întrerupea pentru a-şi arunca privirea ba la firmă, 
ba la stâncile din apropiere. 

- Bun loc, spuse el în sfârşit. Tocmai potrivit pentru 
o tavernă. Cred că ai muşterii cu duiumul, nu-i aşa, 
prietene? 

Tata răspunse că, din păcate, nu prea are muşterii. 

- Fie şi aşa! spuse marinarul. Mie cabina asta îmi 
place... Ei, prietene! îl strigă el pe omul cu roabă. 
Vinoncoace şi ajută-mă să car lada înăuntru... Am să 
stau aici câtăva vreme, urmă el. N-aveţi nici o grijă, 
nu-s mofturos. Un pahar de rom, nişte şuncă şi un 
scrob iată tot ce-mi trebuie. Şi stânca de acolo, de 
unde se văd corăbiile trecând pe mare... Aţi vrea să 
ştiţi şi cum îmi zice? Puteţi să-mi spuneţi „căpitane”. 
Iar dacă mai poftiţi şi aşa ceva na-vă! 

Şi zvârli pe podea câteva monede de aur. 

- Când s-or sfârşi astea, veniţi de-mi cereţi altele, 
rosti el cu asprime, privind de sus la tata. 

Ce-i drept, nu-i păcat: deşi straiele de pe el nu 
păreau cine ştie ce bune şi nici vorbirea nu-i era prea 
aleasă, bătrânul nu semăna a fi marinar de rând. Mai 
curând l-ai fi putut lua drept căpitan de cargobot ori 
un timonier din cei deprinşi să poruncească şi să li se 
supună oamenii. Se simţea că-i place să se şi 
grozăvească puţintel. 

Omul cu roaba ne povesti că bătrânul a sosit ieri de 
dimineaţă cu diligenţa, a tras la hanul „Royal George” 
şi chiar din prima clipă a început să se intereseze de 
toate hanurile aşezate pe malul mării. Auzind vorbe 
bune despre hanul nostru şi aflând că-i aşezat 
într-un loc mai dosnic, departe de sat, căpitanul a 
hotărât să se stabilească la noi. 







Asta-i tot ce am putut afla despre chiriaşul nostru. 
Era un om tăcut din fire. Rătăcea zile întregi în jurul 
golfului şi se căţăra pe toate stâncile, luându-şi cu el 
ocheanul de aramă. 


Serile se oploşea de obicei într-un ungher din sala cea 
mare, lângă cămin, cerea nişte rom şi apă, le 
amesteca şi tot sorbea alene din băutura asta tare. 
Nu răspundea dacă-1 întreba cineva o vorbă, îi arunca 
doar o căutătură cruntă şi prindea să forăie pe nas, 
ca o sirenă de corabie pierdută în ceaţă. Ne-am 
deprins curând şi noi, ca şi muşteriii noştri, să-l 
lăsăm în pace. în fiece zi, întorcându-se de la 
plimbare, ne întreba dacă n-au trecut cumva pe drum 
nişte marinari. La început credeam că-i lipseşte 
tovărăşia oamenilor de teapa lui, dar pe urmă am 
început să ne dăm seama că de fapt se fereşte ca de 
foc să dea ochii cu ei. 

De se întâmpla să-şi facă drum spre Bristol vreun 
marinar, poposind în cale la „Amiral Benbow”, 
căpitanul îl cerceta cu privirea de după perdelele de la 
uşă şi doar după asta intra în sală. De faţă cu 
asemenea muşterii tăcea de obicei ca peştele. 

Eu ştiam prea bine care-i pricina, căci căpitanul îmi 
povestise de cine se teme. Mă luase odată mai la o 
parte şi-mi făgăduise să-mi dea câte patru pense la 
fiece întâi de lună, numai „să fiu cu ochii în patru, şi 
dacă văd cumva vreun marinar fără un picior”, să-i 
dau îndată de ştire. Când venea ziua de întâi şi-mi 
ceream simbria, căpitanul prindea iar să forăie pe nas, 
privindu-mă fioros, dar peste câteva zile îmi aducea 
totuşi gologanii şi-mi repeta porunca să fiu cu ochii în 
patru la „marinarul cel fără un picior”. 

Ajunsesem să-l văd şi în vis. în nopţile furtunoase, 
când vântul zguduia din temelii toată hardughia 
noastră, iar apele fluxului mugeau în golf, 
înălţându-se spumegânde până-n buza stâncilor, îl 
visam într-o mie de feluri, fioros ca o mie de diavoli. 
Iar piciorul i-1 vedeam rupt ba de la genunchi, ba de 
la şold. Uneori mi se nălucea în chip de monstru şi 
singurul lui picior părea să-i crească de undeva din 
mijlocul trupului. Se lua după mine, tot ţopăind aşa 
într-un picior şi sărind peste garduri şi şanţuri. 

Scump mă costau cei patru peni ai mei pe lună, 
plătiţi cu asemenea vise năstruşnice. 

Dar lăsând la o parte spaima ce mi-o băgase în oase 
cu poveştile lui despre marinarul cel şchiop, mă 
temeam mult mai puţin de căpitan decât toţi ceilalţi 
oameni din jurul meu, care ţâţâiau de frica lui în 
serile când, ameţit de rom, se pornea să-şi zică 
cântecele acelea sălbatice neruşinate, fără să-i pese 



de nimenea. Uneori îi venea cheful să poftească toţi 
muşteriii la masa lui, să le facă cinste cu un pahar. 

Oaspeţii dârdâiau de spaimă, dar el nici nu se 
sinchisea, silindu-i să-i asculte poveştile despre fel de 
fel de aventuri, ori să-i ţină hangul toţi în cor. Şi 
atunci pereţii casei noastre se cutremurau de 
răcnetele „io-ho-ho şi-un şip de rom”, căci toţi 
muşteriii, de teamă să nu-1 supere cumva pe căpitan, 
se străduiau să strige şi să cânte care mai de care. în 
asemenea clipe bătrânul era groaznic la vedere: ba 
bătea cu pumnul în masă cerând tăcere, ba se făcea 
foc, dacă-1 întrerupea cineva punându-i vreo 
întrebare, ba, dimpotrivă, se înfuria, dacă nu-i punea 
nimeni întrebări, căci, după părerea lui, asta însemna 
că nu e ascultat cu toată luarea aminte. Nimeni 
n-avea voie să se ridice de la masă până nu-i venea 
lui somnul. Atunci pornea, şontâc-şontâc, şi, 
clătinânduse, se ducea să se culce. 

Dar şi mai înspăimântătoare decât el erau poveştile 
lui. Groaznicele lui poveşti, în care figurau din belşug 
spânzurătorile, torturile, furtunile, piraţii de la marea 
Caraibilor, cuiburile de tâlhari şi isprăvile lor. 

Dacă ar fi fost să te iei după poveştile lui, toată viaţa 
şi-o petrecuse printre cei mai crunţi răufăcători. Iar 
sudalmele, care-i însoţeau fiece cuvânt, îi speriau pe 
naivii noştri consăteni mai dihai decât toate 
fărădelegile de care povestea. 

Taică-meu nu mai înceta să spună că o să 
trebuiască să ne închidem în curând hanul, căci 
căpitanul e în stare să ne sperie toţi muşteriii. Parcă 
mai are cineva chef să îndure asemenea batjocuri şi 
să tremure de spaimă pe urmă, în drum spre casă?! 
Eu cred însă că, dimpotrivă, căpitanul ne aducea mai 
curând câştig. E adevărat că muşteriii se temeau de 

el, dar, după o zi-două, curiozitatea îi ademenea iar la 
han, căci căpitanul adusese cu el un fel de plăcută 
tulburare în viaţa noastră monotonă. Printre tineret 
şi-a găsit chiar şi câţiva admiratori, care declarau că-1 
adoră. „E un adevărat lup de mare, căpitanul!” 
exclamau ei. 

După părerea lor, numai astfel de oameni au făcut 
din Anglia regina mărilor. 

Pe de altă parte, însă, omul acesta ne aducea 
într-adevăr pagube. Trecea săptămână după 
săptămână şi lună după lună, banii, pe care ni-i 
dăduse la venire, se isprăviseră demult, dar de atunci 
nu ne mai plătea, şi tata nu se încumeta să-i ceară. 
N-apuca bietul tata să îngâne ceva pe chestia asta, că 
bătrânul se şi pornea să forăie pe nas, apoi forăitul se 
prefăcea într-un fel de muget şi taică-meu se grăbea 
să-şi ia tălpăşiţa din odaie. De multe ori l-am văzut 
frângându-şi deznădăjduit mâinile după asemenea 
zadarnice încercări. Nu mă îndoiesc de loc că 
spaimele şi deznădejdea asta au grăbit cu mult 
amarul şi timpuriul său sfârşit. 

Câtă vreme a stat la noi, căpitanul nu şi-a schimbat 
niciodată straiele, numai câteva perechi de ciorapi noi 
a cumpărat de la un marchitan. Când i s-a descusut 
unul din borurile pălăriei, căpitanul nici nu s-a 
sinchisit, deşi pe vreme vântoasă asta îl incomoda 
grozav; ţin minte şi ce caftan ponosit avea; oricât se 
străduia el să-l dreagă, până la urmă tot s-a prefăcut 
în zdrenţe. 

Niciodată nu l-am văzut să scrie o scrisoare şi nici 
n-a primit vreuna. Şi niciodată n-a discutat cu nimeni 
decât la beţie. De asemenea nu l-a văzut nimeni 
dintre noi să-şi deschidă vreodată lada. 


W V m 


O singură dată a îndrăznit cineva să-l contrazică pe 
căpitan, dar şi asta s-a întâmplat doar în ultimele zile 
ale şederii lui la noi, pe când sărmanul meu părinte 
zăcea pe patul morţii. 

într-o seară a venit să-l vadă pe bolnav doctorul 
Livesey. L-a examinat, a înghiţit în grabă bucatele cu 
care l-a tratat mama şi a coborât în sala cea mare să 
fumeze o lulea până i se va aduce calul. Bietul 
dobitoc rămăsese în sat, căci la „Benbow” nu era loc 
pentru el. 

Eu îl condusesem pe doctor până-n sala cea mare şi 
ţin minte că gentlemenul acesta elegant îmbrăcat, cu 
perucă albă ca zăpada, zvelt, cu ochi negri strălucitori, 
delicat şi extrem de politicos, părea complet străin 
printre ţopârlanii care ne frecventau de obicei hanul. 
Ce distins arăta el, mai ales alături de sperietoarea 
noastră de ciori, alături de piratul acesta murdar, 
ursuz şi mătăhălos, care înghiţise o cantitate 
respectabilă de rom şi şedea acum prăvălit, cu coatele 
lăbărţate pe masă. 

Şi deodată căpitanul prinse iar să-şi zică cântecelul 
favorit: 


Lada mortului cea grea! 

Iu-hu-hu şi-un şip de rom! 

Cin'şpe handralăi ţinea, 

Iu-hu-hu şi-un şip de rom! 

Bea şi dracii să te ia, 

Iu-hu-hu şi-un şip de rom! 

La început fusesem convins că „lada mortului” e 
chiar lada aceea din odaia căpitanului. 


în visele mele rele lada asta mi se nălucea adesea 
odată cu marinarul cel fără un picior. Dar încetul cu 



încetul ne obişnuisem toţi cu cântecul lui şi nu-i mai 
dădeam atenţie. Numai doctorul Livesey n-avusese 
încă prilejul să-l audă şi, după cum am observat eu, 
nu i-a făcut o impresie cine ştie ce plăcută. S-a uitat 
sever la căpitan şi apoi s-a reîntors la convorbirea, pe 
care o începuse cu bătrânul grădinar Taylor, urmând 
să-i povestească despre un nou mijloc de a tămădui 
reumatismul. Căpitanul, însă, înfierbântat de cântec, 
lovi cu pumnul în masă. Asta însemna că cere linişte. 

Toate glasurile amuţiră, numai doctorul Livesey îşi 
urmă liniştit convorbirea, tot pâcâind din pipă. 
Căpitanul îi aruncă o privire străpungătoare, lovi iar 
cu pumnul în masă, apoi îi aruncă o privire şi mai 
străpungătoare şi urlă deodată, însoţindu-şi fiece 
cuvânt cu câte o sudalmă: 

- Ei, ăla de colo, de pe punte, ţine-ţi lioarba! 

- Mie-mi spuneţi, sir?! întrebă doctorul. 

Căpitanul răspunse că într-adevăr lui i se adresează, 

fără să uite să mai adauge o sudalmă. 

- în cazul acesta, sir, răspunse doctorul, trebuie să 
vă anunţ că, dacă nu veţi înceta să mai chefuiţi astfel, 
o să scăpaţi în curând lumea de unul din cei mai 
dezgustători beţivani! 

Turbat de mânie căpitanul sări în picioare, scoase 
din buzunar un cuţitoi mare, marinăresc, îl deschise 
şi-l anunţă pe doctor că acuşi îl pironeşte de perete. 

Doctorul nici nu clipi măcar. Fără să se întoarcă, cu 
aceeaşi voce liniştită, dar un pic mai tare, ca să-l 
poată auzi toată lumea, îi aruncă peste umăr: 

- Dacă nu pui imediat cuţitul în buzunar, îţi spun 
pe cinstea mea c-ai să te bălăbăneşti în 
spânzurătoare chiar după cea dintâi sesiune a curţii 
locale de judecată. 

Privirile li se înfruntară. Căpitanul îşi coborî cel dintâi 
ochii, îşi puse cuţitul în buzunar şi se lăsă să cadă pe 
scaun, mârâind ca un câine bătut. 

- Iar acum, sir, urmă doctorul, întrucât am 
constatat că în circumscripţia mea s-a pripăşit un 
element de felul dumitale, am să stau de veghe zi şi 
noapte. Eu nu sunt numai doctor, ci şi judecător aici. 
Şi dacă-mi va ajunge la auz cea mai mică plângere 
împotriva dumitale chiar dear fi vorba numai de-o 
jignire adusă cuiva... ca acum, de pildă - voi lua cele 
mai severe măsuri ca să-ţi primeşti pedeapsa 
cuvenită. Asta-i tot ce am avut să-ţi spun. 

Curând îi fu adus calul şi doctorul Livesey plecă, iar 
căpitanul rămase toată seara smerit şi tăcut şi nu se 
mai schimbă nici în serile ce au urmat. 

Capitolul II: Câinele negru vine şi 

pleacă 


Nu peste multă vreme avu loc şi cea dintâi din lanţul 
acela de tainice întâmplări, mulţumită cărora ne-am 
văzut în sfârşit scăpaţi de prezenţa căpitanului. Dar, 
după cum veţi constata şi dumneavoastră, scăpând 
de el, n-am scăpat de necazurile ce ni le-a lăsat 
moştenire. 

Iarna venise de istov, cu geruri năprasnice şi 
viforniţe cumplite. Vedeam prea bine cu toţii că 
sărmanul meu tată n-are să mai ajungă să vadă 
primăvara. Pe zi ce trecea se simţea tot mai rău. 
Mama şi cu mine eram nevoiţi să facem toată treaba 
hanului şi aveam atâtea pe capul nostru, încât nu ne 
prea îngrijeam de chiriaşul nostru cel atât de 
buclucaş. 

Şi iată că sosi dimineaţa aceea geroasă de ianuarie. 
Malurile golfului scăpărau sub chiciură şi apele 

crescute vălureau uşor, lingând temeliile de piatră ale 
stâncilor. Soarele nu ajunsese încă să se înalţe şi-şi 
săgeta doar cele dintâi raze din culmea dealului spre 
largul mării. Căpitanul se trezise azi mai devreme 
decât de obicei şi pornise spre mare. Sub pulpanele 
largi ale caftanului său cel albastru şi hărtănit se 
bălăbănea sabia. Păşea cu pălăria pe ceafă şi 
ocheanul subsuoară, iar din gură îi izbucneau trâmbe 
de aburi, învârtejindu-se în văzduh ca nişte nouraşi 
de fum. îl auzii mormăind ceva supărat, înainte de a 
dispare după stânca cea înaltă, - pesemne tot nu 
putea uita de recenta ciocnire cu doctorul Livesey. 

Mama era sus, la tata, iar eu trebăluiam pe lângă 
masă, aşteptându-1 pe căpitan cu dejunul, când 
deodată se deschise uşa şi intră în odaie un om, pe 
care nu-1 mai văzusem niciodată pe la noi. 

Era grozav de palid şi faţa-i lucioasă părea acum 
pământie. Am observat îndată că-i lipsesc două 
degete la mâna stângă. N-avea nimic războinic în 
înfăţişare, cu toată sabia ce-i spânzura la şold. 

După cum am mai spus, eram mereu cu ochii în 
patru la fiece marinar, indiferent dacă avea numai un 
picior sau le avea pe amândouă, aşa că omul acesta 
m-a pus îndată pe gânduri. Semăna el prea puţin a 
marinar, nu-i vorbă, dar am simţit îndată că nu-i 
lucru curat la mijloc. 

L-am întrebat ce pofteşte, şi el îmi ceru un pahar de 
rom. Am vrut să dau fuga să-i îndeplinesc porunca, 
dar el se aşeză la masă şi mă chemă iar. M-am oprit 
cu şerveţelul în mână. 

- Ia vino încoace, piciule, spuse el. Dă-te mai 
aproape. Masa asta aşa de frumos aşternută îl 
aşteaptă pe prietenul meu, timonierul Bill, nu-i aşa? 
mă întrebă el rânjind. 

I-am răspuns că nu cunosc nici un fel de timonier 
pe care să-l cheme Bill şi că masa îl aşteaptă pe unul 
din chiriaşii noştri, căruia îi zicem cu toţii căpitanul. 

- Mă rog, spuse el, prietenul meu Bill poate fi 
denumit şi căpitan, asta nu schimbă nimic. Dar nu-i 
aşa că acest căpitan al vostru are o cicatrice pe obraz 
şi purtări cât se poate de alese, mai cu seamă când se 
îmbată? De, aşa e şi scumpul meu prieten Bill. Iar 
cicatricea o are şi el tot pe obrazul drept. Vasăzică 
sunt toate în bună regulă, nu-i aşa? Şi acum mai 
întreb o dată, dacă locuieşte în casa asta scumpul 
meu prieten Bill? 

I-am răspuns că prietenul său căpitanul e dus la 
plimbare. 

- Şi unde s-a dus, piciule? Poţi să-mi spui? 

I-am arătat stânca pe care se căţăra zilnic căpitanul 
şi i-am spus că se va întoarce probabil curând. 

- Cât de curând? 

Şi după ce-mi mai puse câteva întrebări adăugă: 

- Să vezi ce are să se mai bucure prietenul meu Bill 
când o să mă vadă. Mai dihai decât dacă s-ar fi 
pomenit c-o sticlă de rom dinainte! 

Avea, însă, un aer atât de sinistru, spunând toate 
acestea, încât puteam fi încredinţat că chiar aşa de 
tare n-o să se bucure căpitanul văzându-1. Dar mi-am 
spus îndată că asta nu mă priveşte. Şi, la urma 
urmelor, nici nu puteam face nimic, căci 
necunoscutul se aşezase chiar lângă uşă, 
pândindu-mă cum ar pândi o pisică şoarecele. Când 
am dat să ies în curte, m-a strigat îndată. Şi pentru 
că m-am făcut a nu auzi, pe faţa lui unsuroasă a 
apărut o expresie atât de sălbatică şi din gură i-a 
izbucnit o sudalmă atât de cumplită, încât am 
înlemnit locului. Dar n-am apucat să intru iar în 



odaie, că s-a şi îmblânzit iar. A făcut haz de mutra 
mea speriată şi m-a bătut pe umăr, spunându-mi că 
sunt un prichindel de treabă şi că m-a îndrăgit de 
cum m-a văzut. 

- Află că am şi eu un băieţel, de care sunt grozav de 
mândru, îmi spuse el. Semănaţi între voi ca două 
picături de apă. Dar să ştii, puştiule, că băieţii trebuie 
să fie mai ales ascultători. Auzi tu? Dacă ai fi navigat 
şi tu vreodată cu Bill, n-ar fi trebuit să te strige 
nimeni de două ori la rând. Bill nu-şi repeta niciodată 
poruncile. Nu-u-u. Şi nici cei ce navigau cu el. Aha, 
uite-1 şi pe drăguţul nostru de Bill, cu ocheanul 
subsuoară, aibă-1 domnul în paza sa! Hai să ne 
ascundem după uşă, prichindelule, să-i facem o sur¬ 
priză lui Bill, să-l bucurăm, drăguţul de el! 

Cu aceste cuvinte, el mă îmbrânci într-un colţ şi se 
postă în faţa mea. Uşa, rămasă deschisă, ne 
ascundea pe amândoi. Am simţit că mă cuprinde 
teama, mai ales când am observat că şi 
necunoscutului îi e cam frică. îşi tot încleşta mânerul 
săbiei, pe care o trăsese un pic din teacă, şi făcea tot 
timpul nişte mişcări ciudate, de parcă ar fi încercat să 
înghită ceva ce i se oprise în gât. 

în sfârşit căpitanul dădu buzna în odaie, trânti uşa 
şi, fără să mai ia aminte în jur, porni drept spre masa 
pe care-1 aştepta dejunul. 

- Bill! rosti necunoscutul, străduindu-se să 
păstreze-n glas o intonaţie cât mai hotărâtă şi 
firească. 

Căpitanul se întoarse brusc şi rămase încremenit în 
faţa noastră. Din ars de soare cum era, se făcuse ca 
pământul. Până şi nasul i se învineţise. Avea aerul 
unui om care s-a întâlnit cu o fantomă, dacă nu cu 
diavolul în persoană. Trebuie să vă mărturisesc că 


m-a prins mila de el, atât mi s-a părut deodată de 
îmbătrânit şi prăpădit. 

- Nu mă recunoşti, Bill, dragă? Cum de nu-ţi 
recunoşti vechiul tovarăş de bord, Bill? spuse 
necunoscutul. 

Căpitanul căscă gura după aer, ca un peşte pe uscat. 

- Câinele Negru! bâigui el în sfârşit. 

- Chiar el, răspunse necunoscutul, prinzând curaj. 
Câinele Negru a venit să-şi vadă vechiul tovarăş de 
bord, pe drăguţul său de Bill, care s-a aranjat atât de 
bine la hanul „Amiral Benbow”. Ah, Bill, Bill! Multă 
apă a mai curs pe gârlă de când mi-am pierdut eu 
aste două gheare ale mele! exclamă el, ridicându-şi 
mâna schiloadă. 

- Să lăsăm pălăvrăgeala, îi curmă vorba căpitanul. 
Mi-ai căutat urma şi iată că m-ai găsit. Acum spune 
ce pofteşti de la mine. 

- Bravo, acu te recunosc şi eu, Bill, răspunse 
Câinele Negru. Ai dreptate. Uite, prichindelul ăsta 
simpatic are să-mi aducă un păhăruţ de rom şi după 
asta, dacă vrei, o să stăm de vorbă pe şleau, ca doi 
vechi prieteni. Bine zic? 

Când m-am întors cu sticla, i-am găsit pe amândoi 
la masă. 

Câinele Negru se aşezase chiar lângă uşă, la capătul 
laviţei, şi cu un ochi privea la vechiul său prieten, iar 
cu celălalt căta la uşă, gata să fugă. 

îmi porunci să plec şi să las uşa deschisă. 

- Ca să nu te uiţi cumva pe gaura cheii, drăguţă, mă 
lămuri el. I-am lăsat deci pe amândoi în sală şi m-am 
întors la tejghea. 

Cu toate stăruinţele mele, multă vreme n-am putut 
auzi nimic altceva decât un murmur înăbuşit. Dar 
încetul cu încetul vocile prindeau tărie şi în sfârşit am 

izbutit să desluşesc câteva cuvinte, care însemnau de 
fapt tot atâtea sudalme. 

în cele din urmă căpitanul izbucni: 

- Nu, nu, nu, şi încă o dată nu! Nici să n-aud de aşa 
ceva! Priceput-ai? 

Pe urmă iar câteva cuvinte răzleţe: 

- Dacă e să ajungem la spânzurătoare, cel puţin să 
ne pună ştreangul de gât la toţi! 

în clipa următoare, când mă aşteptam mai puţin, 
am auzit un val năprasnic de sudalme, masa şi 
laviţele se năruiră cu zgomot, răsună un zăngănit de 
lame ciocnite, apoi un ţipăt de durere şi peste o 
secundă l-am văzut pe Câinele Negru rupând-o de 
fugă spre uşă. Căpitanul gonea pe urmele lui. Erau 
amândoi cu săbiile dezgolite şi din umărul stâng al 
Câinelui Negru ţâşnea un pârâiaş de sânge. Căpitanul 
îl ajunse chiar lângă uşă, îşi roti sabia deasupra 
capului şi vru să-i aplice fugarului o lovitură 
înspăimântătoare, care de bună seamă l-ar fi despicat 
în două, dacă lama nu s-ar fi agăţat de tăblia de la 
uşă, cu firma noastră „Amiral Benbow”. Până acum 
se mai poate vedea pe tăblie urma acelei lovituri de 
sabie. 

Cu asta bătălia luă sfârşit. 

Dând buzna afară, Câinele Negru, în ciuda rănii sale, 
o luă la picior cu atâta repeziciune, încât într-o 
jumătate de minut se şi făcu nevăzut. Căpitanul 
rămase locului, privind năuc la firmă. Apoi se frecă la 
ochi şi se întoarse cu pas împleticit în casă. 

- Jim, porunci el, adu-mi nişte rom! 

Se clătină şi se sprijini cu mâna de perete. 

- Sunteţi rănit, sir? am strigat eu speriat. 


- Adu rom! îşi repetă el porunca. Trebuie să spăl 
putina. Rom! Auzi tu! Adu rom! 

Am pornit după rom, dar de emoţie am scăpat 
paharul şi am mânjit cu noroi vrana butoiului. în 
vreme ce turnam rom în alt pahar, am auzit deodată 
o bufnitură în sala cea mare, de parcă s-ar fi prăbuşit 
un corp mare pe podele. Am dat fuga şi l-am văzut pe 
căpitan întins cât era de lung pe duşumea. Mama, 
speriată de ţipete şi zarva încăierării, dăduse fuga şi 
ea pe scări, să-mi vină în ajutor. în doi am ridicat 
capul căpitanului, sprijinindu-1 pe genunchii noştri. 
Bătrânul gâfâia zgomotos şi greu. Ochii şi-i ţinea 
închişi şi faţa i se făcuse stacojie. 

- Doamne sfinte! a exclamat mama. Ce ruşine 
pentru hanul nostru. Şi tocmai acuma şi-a găsit 
bietul taică-tău să se îmbolnăvească! 

Nu ştiam cum să-i mai ajutăm căpitanului şi eram 
încredinţaţi amândoi că a fost rănit de moarte în 
încăierarea cu necunoscutul. Am adus romul şi am 
încercat să-i torn câteva picături în gură. Dar fălcile 
lui puternice erau încleştate şi tari ca fierul. 

Din fericire, tocmai în clipa aceea se deschise uşa şi 
intră doctorul Livesey, care venise să-l viziteze pe 
sărmanul taică-meu. 

- Ajută-ne, doctore! am strigat noi. Ce să facem? 
Oare unde-o fi rănit? 

- Rănit? râse doctorul. Nu e mai rănit decât mine ori 
decât tine. Pur şi simplu l-a lovit damblaua. Ce să-i 
faci, l-am prevenit că aşa o să păţească... Ei, misis 
Hawkins, înapoiază-te, te rog, sus la soţul dumitale şi, 
dacă se poate, străduieşte-te să nu-i spui nimic de 
cele întâmplate. Cât despre mine, am să încerc să 
salvez această de trei ori netrebuincioasă viaţă. Jim, 
adu-mi un lighean. 


Când m-am întors eu cu ligheanul, doctorul îi şi 
suflecase căpitanului mâneca, dezgolindu-i braţul 




musculos. Pe pielea bronzată am văzut o mulţime de 
tatuaje. între umăr şi cot avea câteva inscripţii 
punctate cu albastru: „împlinească-ţi-se visurile, Billy 
Bones”. „Dea Domnul vânt bun” şi „Să-ţi fie cu noroc”. 

Aproape de umăr avea desenată o spânzurătoare, de 
care atârna un omuleţ. După cum mi s-a părut mie, 
desenul acesta însemna o adevărată capodoperă. 

- Profetic desen, remarcă doctorul, atingând cu 
dege-tul tatuajul. Şi acum, domnule Billy Bones, dacă 
acesta ţi-e într-adevăr numele, avem să vedem şi ce 
culoare are sângele dumitale. Tu nu te temi de sânge, 
Jim? se întoarse el spre mine. 

- Nu, sir, am răspuns eu. 

- Perfect, spuse doctorul. Tine-mi ligheanul. 

El luă lanţeta şi crestă o vână. 

Mult sânge i-a curs căpitanului înainte de a-1 vedea 
noi deschizând ochii şi aruncându-ne o căutătură 
tulbure. îl recunoscu pe doctor şi-şi încruntă 
sprâncenele. Apoi mă văzu şi pe mine şi se linişti 
întrucâtva. Dar după o clipă faţa i se roşi deodată şi, 
încercând să se ridice, scoase un răcnet furios: 

- Unde-i Câinele Negru? 

- Afară de dumneata nu-i nici un câine aici, spuse 
doctorul. Află că ai băut prea mult rom şi te-a lovit 
într-adevăr damblaua, după cum ţi-am mai prezis-o. 
Iar eu sunt nevoit acum să te scot din groapă, cu 
toate că nu-mi face nici o plăcere. Aşadar, mister 
Bones... 

- Nu mă cheamă Bones, întrerupse căpitanul. 

- N-are nici o însemnătate, dacă te cheamă aşa sau 
nu, spuse calm doctorul. Am eu un prieten pirat pe 
care-1 cheamă Bones şi ţi-am acordat dumitale 
numele lui, ca să-mi vie mai uşor. Şi acuma să ţii 
minte ce-am să-ţi spun: un pahar de rom nu e în 

stare, fireşte, să te omoare, dar dacă ai să mai bei un 
singur pahar, o să-ţi vie cheful pe urmă să bei şi 
altele. îţi jur deci pe peruca mea că dacă nu te laşi de 
băutură, ai să dai cât de curând ortul popii, 
înţelesu-m-ai? Adică în pământ ai să te întorci, cum 
spune biblia. Şi acum încearcă să te ridici. Am să-ţi 
ajut să mergi până la patul dumitale. 

Cu destulă trudă l-am târât pe căpitan până sus în 
odaie şi l-am culcat pe patul lui. El se lăsă să cadă 
între perne şi rămase să zacă aşa, ca un buştean. 

- Ia aminte, Billy Bones, mai spuse doctorul, îţi 
vorbesc fără nici un înconjur: cuvântul „rom” şi 
cuvântul „moarte” înseamnă pentru dumneata exact 
acelaşi lucru. 

Apoi, luându-mă de mină, doctorul porni spre odaia 
unde zăcea taică-meu. 

- Fleacuri, spuse el, închizând uşa în urma noastră. 
Am scos atâta sânge din el, încât l-am liniştit, cred, 
pentru multă vreme. Acum are să zacă la pat o 
săptămână, ceea ce e cât se poate de folositor şi 
pentru el şi pentru noi. Dar un al doilea atac n-ar mai 
putea să-l suporte. 

Capitolul III: Semnul negru 


Aproape de prânz am intrat la căpitan în odaie, adu- 
cându-i o băutură răcoritoare şi doctoria. L-am găsit 
în aceeaşi poziţie, doar un pic mai sus pe pernă. Mi 
s-a părut foarte slab şi în aceeaşi vreme extrem de 
tulburat. 

- Jim, mi se adresă el, numai tu eşti mai de treabă 
în casa asta. Afară de asta ştii că am fost întotdeauna 
bun cu tine. în fiece lună îţi dădeam câte patru pense 
din cele de argint, iar acum, văzând cât mi-e de rău şi 
cum m-au părăsit toţi, nu-i aşa că ai să-mi aduci o 
cănuţă de rom? 

- Doctorul spune că... am dat să încep eu. 

Dar el porni să-l înjure pe doctor cu şi mai turbată 
mânie, deşi abia se mai ţinea sufletul în el. 

- Toţi doctorii sunt nişte nătărăi, urlă el. Ş-apoi de 
unde vrei să se priceapă pârlitul vostru de doctor ce 
poate un marinar? Am fost eu prin nişte ţări unde 

domneşte o căldură ca într-un cazan cu smoală, unde 
Jack cel Galben 1 seceră oamenii ca pe-o nimica, iar 
cutremurile zguduie pământul cum îşi poartă marea 
talazurile. Habar n-are doctorul vostru de asemenea 
locuri! Şi, dacă vrei să ştii, numai cu rom am trăit 
pe-acolo... Romul mi-era şi carne, şi apă, şi nevastă, 
şi prieten. Dacă nu-mi dai acuma o picătură de rom, 
am să seamăn cu o epavă pe care o aruncă valurile la 
ţărm. Să ştii, Jim, că sângele meu are să cadă pe 
capul tău ca şi pe al pârlitului tău de doctor. 

Şi iar se porni pe înjurături. 

- Uită-te cum îmi tremură degetele, Jim, urmă el 
apoi cu glas plângător. Şi nici nu le pot opri să 
tremure. Azi n-am pus nici un strop de rom în gură. 
Crede-mă, doctorul tău e un neghiob. Dacă nu trag 
un gât de rom, Jim dragă, o să am iar coşmaruri. Mi 
s-au şi nălucit de-acu nişte vedenii, zău aşa. L-am 
văzut pe bătrânul Flint colo în ungher cum te văd şi 
cum mă vezi. Şi să ştii că dacă încep coşmarurile mă 
fac rău ca o fiară. La urma urmei a spus şi doctorul 
că dintr-un păhăruţ n-am să mor. Am să-ţi dau o 
guinee din cele de aur pentru o cănuţă, Jim, zău aşa. 

Cerea din ce în ce mai stăruitor şi părea atât de 
aţâţat, încât m-am temut să nu-1 audă cumva tata. Se 
nimerise să-i fie şi mai rău în ziua aceea, aşa că avea 
nevoie de linişte. Mi-am adus aminte şi de cuvintele 
doctorului că un singur păhăruţ nu poate să-i facă 
mare rău căpitanului. 

- Nu-mi trebuie banii dumitale, i-am răspuns eu, 
indignat că încearcă să mă mituiască. Mai bine 

plăteşte cele ce-i datorezi lui tata. Iţi aduc un pahar, 
dar să ştii că-i ultimul. 

I-am adus un pahar de rom. El l-a înşfăcat cu 
lăcomie şi l-a dat de duşcă. 

- Uite, vezi, spuse el, am şi început să mă simt mai 
bine. Ia ascultă, drăguţă, nu ţi-a spus doctorul cât 
mai trebuie să stau la pat? 

- Cel puţin o săptămână, am răspuns eu. O 
săptămână în cap! 

- Trăsnete şi fulgere! urlă căpitanul. O săptămână? 
Păi dacă mai stau culcat o săptămână au să aibă 
timp să-mi trimită semnul cel negru. Afurisiţii ăia au 
şi mirosit unde sunt. Trântorii naibii! N-au putut 
să-şi păstreze agonisita şi acuma se lăcomesc la avut 
străin. Spune şi tu, aşa fac nişte marinari adevăraţi? 
Uite eu, bunăoară, niciodată nu mi-am risipit de-a 
surda banii şi-mi păstrez chiverniseala. Ai să vezi că 
am să-i trag şi de data asta pe sfoară. Ridic ancora 
şi-i las pe toţi cu buzele umflate. 

Cu aceste cuvinte el încercă să se ridice în capul 
oaselor şi se agăţă de gâtul meu cu atâta putere, 
încât mai n-am scos un ţipat de durere. îşi dădu jos 
din pat picioarele grele ca nişte buturugi, tot urmând 
să vorbească plin de aprindere, deşi glasul nu-1 mai 
slujea defel. 

Când se văzu în sfârşit aşezat pe dunga patului, i se 
tăie răsuflarea şi lungă vreme nu mai putu rosti nici 
un cuvânt. în cele din urmă îi reveni însă graiul: 

- M-a dat gata doctorul ăsta... îmi vâjâie în urechi şi 
mi se învârteşte capul. Ajută-mă să mă întind iar... 

Dar mai înainte de a găsi eu timp să-i întind mâna, 
el căzu iar pe pat şi rămase o vreme nemişcat. 

- Jim, spuse el în sfârşit, l-ai văzut azi pe marinarul 
cela? 

- Câinele Negru? l-am întrebat eu. 

- Da, Câinele Negru, repetă el. E un om foarte rău, 
dar cei care l-au trimis sunt şi mai răi. Ascultă: dacă 
n-am să izbutesc să spăl putina la timp şi or să-mi 
trimită semnul negru, să ştii că umblă după lada mea. 
Pune atunci şeaua pe cal - căci tu ştii să călăreşti, 
nu-i aşa? şi cum spuneam: pune şeaua pe cal, 
încalecă-1 şi mână... Acuma nu-mi mai pasă... Aşa că 
mână-ţi calul până la blestematul vostru de doctor, 
cât e el de nătărău, şi spune-i să cheme sus pe punte 
tot echipajul - juraţi şi judecători, cum s-or mai fi 
chemând ei acolo - şi să pună gabja pe toţi musafirii 
mei, pe toată banda asta a lui Flint, câţi au mai 
rămas în viaţă şi au să vină după mine aici, pe bordul 
lui „Amiral Benbow”. Eu am fost prim-timonier, da, 
da, timonier-prim pe lângă bătrânul Flint, şi numai 
eu ştiu unde se găseşte locul acela. Chiar el mi-a 
povestit totul la Savannah, în vreme ce zăcea pe patul 
morţii, cum zac eu acuma. Dar să nu faci nimic până 
când n-o să-mi trimită ei semnul negru ori până n-o 
să-l vezi iar pe Câinele Negru sau pe marinarul cel cu 
un singur picior. Mai ales de marinarul cela să te 
fereşti, Jim. 

- Dar ce mai e şi semnul de care spui, căpitane? 
l-am întrebat eu. 

- E o chemare, prietene. Cum sunt citaţiile de 
chemare la judecată. Am să-ţi spun eu când or să 
mi-o trimită. Numai vezi de fii cu ochii în patru, să 
nu-ţi scape cumva fârtaţii ceia, Jim dragă. îţi dau 
cuvântul meu că am să-mi împart tot avutul cu tine... 

începu să vorbească aiurea şi glasul îi slăbea din ce 
în ce. I-am dat doctoria, pe care el o înghiţi supus ca 
un copil. 

- Nu-i pe lume marinar care să aibă acum mai mare 
nevoie de doctorii... 

Curând căzu într-un fel de toropeală grea şi-l lăsai 
singur. 

Nu ştiu ce-aş fi făcut dacă toate s-ar fi sfârşit cu 
bine. Pesemne i-aş fi povestit doctorului tot ce 
auzisem, căci mă temeam grozav să nu cumva să-i 
pară rău căpitanului că fusese atât de sincer cu mine, 
ceea ce l-ar fi putut îndemna să-mi facă de petrecanie. 
Dar lucrurile au luat altă întorsătură. Spre seară îşi 
dădu pe neaşteptate sufletul sărmanul meu părinte şi 
uitarăm cu toţii de căpitan. Eram atât de absorbit de 
nenorocirea care dăduse peste noi, de vizitele 
vecinilor, de pregătirile de înmormântare şi de toată 
treaba hanului, încât nu mai aveam când mă gândi la 
căpitan şi la toate temerile mele. 

A doua zi dimineaţa el coborî în sala mare de parcă 
habar n-avea de cele petrecute. Luă masa la vremea 
obişnuită, dar fără prea mare poftă şi mă tem că a dat 
de duşcă mai multe pahare decât îi era obiceiul, căci 
se cinstea singur, stând la tejghea. Gâfâia şi forăia 
atât de cumplit, încât nimeni nu îndrăznea să-l 
oprească, iar seara, în ajun de îngropăciune, era iar 
beat ca de obicei. Te prindea groaza şi scârba 
ascultându-i cântecul deşănţat, răsunând în casa 
noastră îndoliată. Dar, cu toate că era foarte slab, ne 
temeam de el ca de foc. Singurul om care ar fi putut 
să-i închidă gura era doctorul, dar el era departe, 
chemat la un bolnav. De altminteri, după moartea 
tatei nu se mai arătase în casa noastră. 

După cum v-am mai spus, căpitanul era foarte slab. 
Şi într-adevăr, nu numai că nu-şi venise în fire, dar 
părea să slăbească din ce în ce. Numai cu mare greu 
mai izbutea să urce scările, iar când cobora, 



îndreptându-se spre tejghea, se împleticea şi se 
poticnea mereu. Din când în când crăpa uşa, 
scoţându-şi nasul afară, ca să respire aerul sărat al 
mării, dar îşi putea păstra echilibrul numai 
ţinându-se de pereţi. Sufla repezit şi greu, ca un om 
care suie un deal abrupt. 

Nu mai stătea de vorbă cu mine, şi, cum se vede, 
uitase de mărturisirile ce mi le făcuse cu atâta 
sinceritate. în schimb, în pofida slăbiciunii, ajunsese 
şi mai arţăgos şi-i sărea ţandăra din te miri ce. Când 
se îmbăta, îşi scotea sabia din teacă, şi-o punea pe 
masă în faţă-şi şi rămânea cufundat în gândurile sale, 
fără să ia seama la oamenii din jur. 

Odată, spre nemăsurata noastră uimire, s-a apucat 
chiar să fluiere încetişor un cântecel de dragoste, pe 
care-1 cântase poate în tinereţile sale în satul natal, 
înainte de a porni pe mări. 

Aici ajunseseră lucrurile, când, a doua zi după 
înmormântare - pe la ceasurile trei după amiază - am 
ieşit afară şi am rămas să stau în faţa casei. Ziua era 
posomorâtă, rece şi ceţoasă, iar eu stăteam aşa pe 
prag şi mă simţeam cuprins de o neagră deznădejde. 

Deodată am zărit un om venind şontâc-şontâc pe 
drum. Era orb pesemne, căci îşi tot achipuia drumul 
cu băţul. Deasupra ochilor purta un fel de cozoroc 
verde. Gârbovit de bătrâneţe ori covârşit cine ştie de 
ce boală, necunoscutul orbecăia pe drum, înfofolit 
într-un fel de manta marinărească cu glugă. Mantaua 
era veche şi toată numai zdrenţe. Niciodată în viaţă 
nu mai văzusem un om atât de spăimos la înfăţişare. 

Orbul se opri nu departe de han şi porni să spună 
cu un glas ciudat de fonf şi cântat: 

- Oare nu s-o găsi cineva să-şi facă milă şi pomană 
de un sărman orb, care şi-a pierdut vederea 

apărându-şi vitejeşte ţara, binecuvântată fie Anglia şi 
aibă-1 domnul Dumnezeu în paza sa pe luminatul 
nostru rege, oare nu s-o găsi cineva să-i spună 
acestui sărman orb în ce loc se găseşte el în clipa de 
faţă?! 

- Te găseşti lângă hanul „Amiral Benbow”, în Golful 
Dealului Negru, om bun, i-am spus eu. 

- Aud un glas, urmă bătrânul, un glas de om tânăr. 
Dă-mi mâna, tinere cu inima bună, şi du-mă în casă! 

I-am întins mâna, şi făptura asta oarbă şi oribilă, cu 
glas atât de dulceag însă, mi-a prins-o ca în cleşte. 

M-am speriat atât de tare, încât am vrut s-o rup de 
fugă. Dar orbul m-a ţinut pe loc, atrăgându-mă spre 
el. 

- Şi acum, băiete, scrâşni el, du-mă la căpitan. 

- Eu... pe cuvântul meu, sir, am bâiguit eu, pe 
cuvântul meu că nu îndrăznesc... 

- Nu îndrăzneşti? rânji el. Nu mai spune! Ia te uită, 
nu îndrăzneşte, sărmănelul! Du-mă imediat la el, ori 
îţi frâng mâna. 

Şi mi-a răsucit cu atâta putere mâna, încât am scos 
un ţipăt. 

- Sir, am bâlbâit eu, nu pentru mine, ci pentru 
dumneata mă tem. Căpitanul s-a schimbat grozav în 
ultimul timp. Stă cu sabia pe masă şi când a venit un 
gentlemen la el ieri... 

- Hai, marş şi tacă-ţi gura! m-a întrerupt orbul. 

Nu mai auzisem niciodată un glas atât de fioros şi 
crud. Auzindu-1, m-am speriat şi mai rău. Am înţeles 
însă că n-am încotro şi l-am condus în sala mare, 
unde şedea piratul nostru cel bolnav şi ameţit de rom. 

Orbul îmi încleştase braţul cu degetele-i tari ca fierul 
şi se sprijinea cu toată greutatea pe umărul meu, 
încât abia mă mai ţineam pe picioare. 

- Să mă duci drept la el şi când are să mă vadă să 
strigi: „Iată-ţi prietenul, Bill”. Dacă n-ai să strigi aşa, 
uite ce-o să-ţi fac! 

Şi-mi răsuci iar mâna cu atâta putere, încât era mai 
să leşin. Asemenea groază vârâse în mine cerşetorul 
cel orb, încât am uitat de frica căpitanului şi, 
deschizând uşa de la sala cea mare, am strigat cu 
glas tremurător cuvintele ce-mi poruncise orbul să le 
strig. 

Bietul căpitan şi-a ridicat privirea şi într-o clipă i-a 
trecut toată beţia. Faţa nici nu-i mai trăda spaimă, ci 
mai curând un chin de moarte. A dat să se scoale în 
picioare, dar se vede că nu l-au mai ajutat puterile. 

- Nu face nimic, Bill, poţi să rămâi unde eşti, spuse 
milogul. N-am cum să te văd, dar aud cum îţi 
tremură degetele. Să nu mai pierdem vremea însă. 
întinde mâna dreaptă. Băiete, ia mâna lui şi apropie-o 
de a mea. 



















Ne-am supus amândoi poruncii orbului. Şi am văzut 
cum a pus el ceva în mâna întinsă a căpitanului, 
după care acesta şi-a încleştat pumnul, ascunzând 
cele primite. 

- S-a făcut, spuse orbul. 

Apoi cu o sprinteneală surprinzătoare se întoarse şi 
ieşi pe uşă afară. Eu rămăsesem încremenit, 
ascultând cum se depărtează bocănitul toiagului pe 
pietre. 

Trecu destul de mult timp până ne venirăm noi în 
fire şi-mi dădui seama că tot îl mai ţin încă de mână 
pe căpitan. Dar el îşi smulse îndată mâna şi privi la 
bileţelul din palmă. 

- La ora zece? exclamă el. Au mai rămas şase ore. 
Mai avem timp. 

Sări în picioare, dar în aceeaşi clipă se clătină şi se 
încleştă cu amândouă mâinile de beregată. Rămase 
aşa câteva clipe, clătinându-se, apoi scoase un fel de 
horcăit şi se prăbuşi cât era de greu pe duşumele. 

M-am repezit îndată, chemând-o în ajutor pe mama. 
Dar era prea târziu. Căpitanul murise subit, fulgerat 
de apoplexie. Ciudat lucru: niciodată nu-mi plăcuse 
omul acesta, deşi în ultimul timp începuse să-mi fie 
oarecum milă de el, dar acum, văzându-1 mort, am 
izbucnit în plâns. Şi am plâns îndelung, înecându-mă 
în lacrimi. Aceasta era a doua moarte pe care o 
vedeam cu ochii mei şi durerea pe care mi-o 
pricinuise cea dintâi era încă prea proaspătă în inima 
mea. 



Capitolul IV: Lada 


Bineînţeles, i-am mărturisit îndată mamei tot ce 
ştiam. Poate că ar fi trebuit să-i povestesc mai demult 
toate acestea, căci acum ne pomenisem amândoi 
într-o situaţie foarte grea şi periculoasă. 

O parte din banii rămaşi pe urma căpitanului - dacă 
ar fi rămas - ar fi trebuit fireşte să ne aparţină nouă. 
Dar era prea puţin probabil că tovarăşii lui, care 
trebuie să fi fost toţi de teapa Câinelui Negru şi 
milogului cel orb, s-ar fi învoit să renunţe la prada lor 
pentru a plăti datoriile răposatului. Aşa că nu puteam 
nicidecum îndeplini porunca căpitanului de a 
încăleca pe cal şi de-a da fuga după doctorul Livesey, 
căci nu se putea s-o las pe mama singură, fără nici 
un fel de apărare. Nici nu ne putea trece prin cap aşa 
ceva. De fapt, n-aveam măcar curajul de-a rămâne o 
clipă mai mult în casa noastră: tresăream chiar când 
cădea vreun cărbune din cămin pe grătarul de fier, ne 

temeam până şi de tic-tacul ornicului. Mereu mi se 
năzăreau zgomote şi paşi, de parcă s-ar fi apropiat 
cineva pe furiş de noi. La gândul că acolo sus pe 
duşumele zace un leş şi că undeva prin apropiere dă 
târcoale orbul cel furios, mi se făcea părul măciucă. 
Nu mai puteam zăbovi nici o clipă. Trebuia să luăm o 
hotărâre. Şi am hotărât să plecăm amândoi în sătucul 
din apropiere ca să cerem ajutor. Zis şi făcut. Aşa 
cum eram, în capul gol, am rupt-o amândoi de fugă 
prin ceaţă şi frig. începuse să se întunece. 

De la noi nu se vedea satul, dar ştiam că nu-i 
departe, doar la vreo câteva sute de iarzi, pe malul 
opus al golfului. îmi dădea curaj şi gândul că orbul o 
luase în direcţia opusă când ieşise din casa noastră. 
N-am mers mult timp, deşi ne opream mereu să 
tragem cu urechea. Dar de jur împrejur nu părea să 
se audă nimic neobişnuit, doar mugetul fluxului şi 
croncănitul corbilor în pădure. 

în sătucean începuseră să se aprindă lumânările 
prin case şi sclipirea lor gălbuie ce răzbătea prin uşi 
şi ferestre ne-a mai liniştit. Dar acesta a fost tot 
ajutorul pe care l-am primit. Nici unul din săteni n-a 
vrut să meargă cu noi la „Amiral Benbow”. 

Cu cât le vorbeam noi de neliniştile şi spaimele 
noastre, cu atât se arătau ei mai puţin doritori să-şi 
părăsească vetrele. 

Numele căpitanului Flint, pe care eu nu-1 auzisem 
până atunci, îl ştiau mai toţi şi-i umplea de groază... 
Unii şi-au adus aminte că odată, pe când îşi lucrau 
ogoarele în vecinătatea hanului, au văzut pe drum 
nişte oameni foarte suspecţi. Necunoscuţii li s-au 
părut a fi contrabandişti şi sărmanii oameni s-au 
grăbit să-şi ia tălpăşiţa şi să tragă zăvorul la uşa 
casei. Nu ştiu care văzuse chiar un mic vas în golful 

de la Văgăuna lui Kidd. De aceea a fost de ajuns să le 
pomenim doar de prietenii căpitanului pentru a-i vârî 
în toate spaimele. S-au găsit, nu-i vorbă, câţiva flăcăi 
mai îndrăzneţi, care s-au arătat gata să se ducă după 
doctorul Livesey, dar nimeni nici nu vroia să audă de 
propunerea să vină şi să păzească hanul. 

Se spune că frica e molipsitoare. Un sfat sănătos 
însă e în stare să insufle omului curajul ce-i lipseşte. 
Când a văzut că nimeni nu se învoieşte să vină cu noi, 
mama a declarat că nici gând n-are să piardă banii ce 
aparţin băiatului ei orfan. 

- Sunteţi toţi nişte fricoşi, spuse ea, dar noi doi, Jim, 
şi cu mine, n-o să stăm cu frica-n oase, ca nişte mişei. 
Ne întoarcem de unde am venit. Ruşine să vă fie, că 
sunteţi toţi nişte zdrahoni, dar sufletul în voi e ca la 
un pui de găină! Aflaţi că noi doi o să ne întoarcem şi 
o să deschidem lada, chiar de-ar fi să iasă însăşi 
moartea din ea... Ţi-aş fi foarte recunoscătoare, misis 
Crossby, dacă-mi vei îngădui să iau geanta dumitale, 
ca să am unde pune banii ce ne aparţin pe drept. 

Fireşte, am declarat îndată că merg şi eu cu mama, 
şi e tot atât de firesc că toată lumea a început să ţipe 
să nu săvârşim asemenea nebunie. Totuşi nimeni din 
bărbaţi nu s-a încumetat să declare că ne însoţeşte. 
Tot ajutorul lor s-a mărginit la a-mi da un pistol 
încărcat, în caz că vom fi atacaţi, şi la promisiunea de 
a ne ţine gata doi cai înşeuaţi, ca să putem fugi, dacă 
tâlharii se vor lua cumva după noi. Iar un flăcău mai 
îndrăzneţ a pornit şi el călare, să-i dea de ştire 
doctorului şi să aducă întăriri. 

Vă închipuiţi cu ce bătaie de inimă am purces cu 
mama la drum, înfruntând primejdia. Seara era foarte 
rece. Luna plină se ridicase deasupra orizontului şi 
scăpăra sângerie în ceaţă, luminând din ce în ce mai 

viu cuprinsul. înţelegând că în curând are să se facă 
lumină ca ziua şi vom putea fi observaţi cu uşurinţă, 
ne-am furişat fără zgomot în umbra gardurilor de 
mărăcini şi, înaintând repede, fără a mai întâmpina 
nici o piedică, am ajuns în scurtă vreme la „Amiral 
Benbow”. 

Intrând în casă, am tras îndată zăvorul la uşă. Apoi 
am stat amândoi o vreme în întuneric, singuri în casa 
pustie şi în vecinătatea cadavrului ce zăcea alături în 
odaie. Apoi mama a adus din bar o lumânare ai, 
ţinându-ne amândoi de mână, am intrat în sala cea 
mare. Căpitanul zăcea tot aşa cum îl lăsasem - 
prăvălit pe spate, cu ochii deschişi şi cu o mână 
răstignită în lături. 

- Coboară storurile, Jim, mi-a şoptit mama. Nu 
cumva să ne urmărească careva din ei prin fereastră... 
Şi acum, spuse ea după ce am coborât storurile, 
trebuie să căutăm cheia de la ladă. Numai că nu ştiu 
care din noi are să aibă curajul să se atingă de mort... 

Şi mama era cât pe ce să izbucnească în plâns la 
cuvintele acestea. 

M-am lăsat în genunchi şi am văzut îndată pe 
duşumele, lângă mâna căpitanului, o bucăţică de 
hârtie mânjită pe-o parte cu negru. Nu încăpea nici o 
îndoială că acesta trebuia să fie faimosul semn negru. 
Am înşfăcat hârtiuţa şi am văzut îndată pe cealaltă 
parte nişte cuvinte scrise foarte citeţ, aproape 
caligrafic: „îţi dăm termen până la zece seara”. 

- Or să vină la zece, mamă, am spus eu. 

Şi în aceeaşi clipă vechiul nostru ornic începu să 
bată. Ne-am cutremurat amândoi la sunetul acesta 
neaşteptat, dar ne-am şi bucurat totodată, căci 
ornicul a bătut numai de şase ori. 


- Ei hai, Jim, spuse mama, caută cheia. 



Am scotocit pe rând toate buzunarele căpitanului. 
Câteva monede mărunte, un degetar, ac şi aţă, o 
bucată de tutun de mestecat, din care apucase 
pesemne să muşte, un cuţit cu mâner strâmb, o 
busolă de buzunar şi un amnar, asta era tot ce am 
găsit. Simţeam că începe să mă cuprindă disperarea. 

- Poate o poartă agăţată la gât? spuse mama. 

Biruindu-mi scârba, i-am sfâşiat gulerul cămăşii. 

întradevăr, agăţată de o sforicică dată cu smoală, pe 
care am tăiat-o îndată chiar cu cuţitul căpitanului, 
am văzut cheia. 

Acest prim succes ne-a umplut inimile de nădejde. 
Am dat amândoi fuga sus în odăiţa cea strâmtă unde 
trăise atâta vreme căpitanul şi unde-şi ţinea şi lada. 

N-avea nimic deosebit la înfăţişare lada asta, care 
semăna cu toate celelalte lăzi ce le poartă cu ei 
marinarii. Pe capac se vedea săpată cu fierul roşu 
litera „B”. Muchiile lăzii erau tocite şi lucioase, ca o 
mărturie că ea-şi slujise stăpânul vreme lungă şi 
trecuse prin grele încercări. 

- Dă-mi cheia, mi-a spus mama. 

în cele din urmă izbuti să deschidă încuietoarea, 
care nu vroia să cedeze, şi ridică într-o clipă capacul. 

Ne izbi un iz puternic de tutun şi catran. Cel dintâi 
lucru pe care l-am văzut a fost un costum nou, 
curăţat şi călcat cu îngrijire, de calitate foarte bună şi 
care, după cum şi-a dat cu părerea mama, încă nu 
fusese îmbrăcat niciodată. Ridicând costumul, am 
găsit o grămadă de obiecte de tot felul: un sextant 1 , o 
cană de metal, câteva bucăţi de tutun, două pistoale 


1 Sextant - instrument primitiv slujind la determinarea 

înălţimii corpurilor cereşti (folosit de navigatori). 

de lucrătură foarte fină, un lingou de argint, un 
ceasornic de lucrătură veche spaniolă, de asemenea 
foarte fină, câteva bibelouri nu de cine ştie ce mare 
preţ, dar venite probabil din străinătate, două busole 
cercuite în aramă şi cinci ori şase scoici de cele mai 
ciudate forme, cum se găsesc numai în Indiile de Vest. 
Niciodată nu m-am putut dumeri ce-1 făcuse pe 
căpitan, care dusese întotdeauna o viaţă atât de 
agitată, aventuroasă şi criminală, să târâie cu el 
scoicile astea. 

Dar, după cum vedeţi, n-am găsit nimic de preţ, 
afară de lingoul acela de argint şi de bibelouri. Noi, 
însă, căutam numai bani, banii ce ni se datorau. La 
fund am dat peste o veche manta marinărească, 
decolorată cu desăvârşire de apa sărată a mării. 
Mama a dat-o nerăbdătoare la o parte şi văzurăm 
amândoi cele din urma lucruri ce se mai aflau în ladă: 
un pachet învălătucit în muşama, probabil un vraf de 
hârtii, şi un săculeţ de pânză, în care, după cum 
suna, era pesemne aur. 

- Am să le arăt eu tâlharilor ăstora că sunt o femeie 
cinstită, spuse mama. N-am să iau decât exact cât 
îmi era dator, nici un farting 1 mai mult. Ţine geanta! 


1 Farting - monedă englezească. 

Şi mama începu să numere banii, scoţându-i din 
săculeţ şi aruncându-i în geanta pe care o ţineam 
deschisă. Să nu credeţi că era lucru uşor. în sac se 
aflau claie peste grămadă monede de cele mai felurite 
valori şi adunate din cele mai îndepărtate colţuri ale 
lumii: şi dubloni, şi luidori 1 , şi guinee, şi piaştri 2 , iar 
unele nici nu-mi erau măcar cunoscute. Din păcate, 
guinee nu erau aproape deloc, iar mama nu ştia să 
numere decât guineele. 

N-ajunsese mama să numere decât jumătate din 
cele ce ne datora căpitanul, când am înşfăcat-o 
speriat de mână. în liniştea nopţii geroase răsunase 
un zgomot care făcu să-mi îngheţe sângele în vine: un 
bocănit de cârjă pe drumul încleştat de ger. Bocănitul 
se tot apropia şi-l ascultam amândoi cu suflarea 
oprită. Apoi răsună o puternică bătaie în uşă, după 
care clanţa uşii se mişcă, făcând să zângăne zăvorul; 
milogul încerca să intre în han. O clipă domni tăcere 
şi înăuntru şi afară. Apoi se auzi iar bocănitul cârjei, 
care, spre nemărginita noastră bucurie, se îndepărta 
din ce în ce, până când amuţi. 

- Mamă, am spus eu, ia tot şi hai să fugim cât mai 
repede. 

Eram convins că uşa încuiată trebuie să-i fi dat de 
bănuit orbului şi mă temeam să nu aducă cumva 
banda după el. 

Şi totuşi ce bine că-mi trecuse prin cap să încui uşa 
cu zăvorul! 

Dar mama, cu toată spaima ei, nu se învoia să ia 
nici o monedă mai mult decât i se cuvenea şi totodată 



1 Luidor - monedă franţuzească. 

2 Piastru şi dublon — vechi monede spaniole. 



nu vroia să ia mai puţin decât dreptul ei. îmi tot 
spunea că nu e încă nici ora şapte şi că mai avem o 
mulţime de vreme. Aşa s-a tot îndărătnicit ea, până 
când am auzit deodată un şuierat prelung undeva 
departe pe coline. 

Am încetat imediat cearta. 

- Am să iau numai ceea ce am numărat, spuse ea 
sărind în picioare. 

- Iar pentru rest am să iau şi pachetul ăsta, am 
spus eu şi am pus mâna pe vraful de hârtii învelite în 
muşama. 

Câteva clipe mai târziu coboram amândoi scările în 
sala cea mare. Lumânarea rămăsese lângă lada 
deschisă. N-aveam nici o clipă de pierdut. Ceaţa se 
destrăma repede. Luna lumina ca ziua. Numai în 
văiugă şi-n umbra hanului mai dăinuiau pale de 
ceaţă, parcă într-adins pentru a ne uşura fuga. Dar 
chiar la jumătatea drumului, aproape de poalele 
dâmbului, aveam de străbătut o largă fâşie scăldată 
în lumina lunii. 

în depărtare am auzit zgomot desluşit de paşi. 

Ne-am întors şi am zărit o luminiţă săltând în 
întuneric: se vede că se apropia cineva în grabă mare, 
aducând un felinar. 

- Dragul meu băiat, spuse deodată mama, ia banii şi 
fugi. Simt că am să cad îndată în leşin. 

„Suntem pierduţi amândoi”, m-a străfulgerat în clipa 
aceea un gând. O, cum mai blestemam eu laşitatea 
vecinilor noştri! Şi ce ciudă mi-era pe sărmana mama 
şi pentru cinstea ei, şi pentru prea marea ei 
cumpătare, şi pentru slăbiciunea de acum! 

Din fericire, tocmai treceam pe lângă un podeţ. I-am 
ajutat mamei să coboare spre pârâu. Ea a scos un 
suspin şi s-a lăsat să cadă pe umărul meu. Nu ştiu de 

unde am luat puteri s-o târâi mai mult pe sus până la 
podeţ. Tare mă tem că am făcut-o destul de grosolan. 
Podeţul era foarte scund şi nu puteam înainta decât 
în patru labe. M-am târât şi mai încolo, până sub 
arcă, dar mama rămăsese aproape toată la vedere. De 
fapt eram doar la câţiva paşi de han. 

Capitolul V: Sfârşitul orbului 


Totuşi curiozitatea s-a dovedit mai mare decât teama 
şi n-am putut sta multă vreme pe loc. M-am furişat 
până-n văiugă şi m-am ascuns după o tufă de 
grozamă. De aici vedeam ca-n palmă drumul din faţa 
hanului. 

N-apucasem bine să mă aşez la postul meu de 
observaţie, că s-au şi arătat duşmanii. Erau vreo 
şapte sau opt oameni, apropiindu-se cu repeziciune şi 
tropăind din încălţări grele. Omul cu felinarul alerga 
în fruntea tuturor. în urma lui veneau alţi trei tâlhari, 
ţinându-se de mână. Cu toată ceaţa am desluşit că 
cel din mijloc în acest „trio” e cerşetorul orb. Când 
i-am auzit glasul m-am convins că nu greşisem. 

- Scoateţi uşa din ţâţâni! striga el. 


- O scoatem îndată, sir! îi răspunseră ca un ecou 
două-trei glasuri. 









Şi se repeziră cu toţii să ia cu asalt uşa lui „Amiral 
Benbow”. 

Omul cu felinarul venea şi el în urma lor. Dar în 
pragul uşii se opriră cu toţii şi începură să se 
sfătuiască în şoaptă. Pesemne îi uimea faptul că uşa 
nu e încuiată. Apoi iar începură să răsune una după 
alta poruncile orbului. Glasul lui nerăbdător şi furios 
suna din ce în ce mai strident. 

- Daţi năvală în casă! Daţi năvală înăuntru! striga el, 
blestemându-şi tovarăşii pentru că se mişcă prea 
încet. 

Patru ori cinci oameni intrară în casă, iar doi 
rămaseră afară în drum, împreună cu milogul cel hâd. 
După câteva clipe de tăcere se auzi din casă un 
strigăt de uimire: 

- Bill e mort! 

Dar orbul începu să-i înjure pentru încetineala lor. 

- Căutaţi-1 prin buzunare, trântorilor! Ceilalţi daţi 
fuga sus după ladă! le porunci el. 

Tâlharii porniră să urce în fugă scara şubredă, 
tropăind pe trepte cu încălţările lor grele, de se 
cutremura toată casa. Şi iar se auziră strigăte de 
uimire. Ferestruica de la odaia căpitanului se 
deschise vraişte şi cioburi de sticlă spartă căzură 
zăngănind la pământ. Apoi un om îşi scoase capul pe 
fereastră. La lumina lunii îl vedeam bine de unde 
eram ascuns. Omul strigă către orbul care stătea jos 
în drum: 

- Ei, Pew, să ştii că ne-au luat-o alţii înainte!.. A 
răscolit cineva prin ladă şi a întors toate cu fundul în 
sus! 

- Dar ce-am spus eu e în ladă? zbieră Pew. 

- Banii sunt aici. 

- La dracu banii! strigă orbul. Eu vorbesc de hârtiile 
lui Flint. 

- Nu văd nici un fel de hârtii, răspunse omul. 

- Ei, ăia de colo, uitaţi-vă de n-or fi rămas cumva 
asupra mortului! strigă iar orbul. 

Alt tâlhar - pesemne unul din cei care rămăseseră 
jos să caute prin buzunarele căpitanului - se arătă în 
uşa hanului. 

- L-au căutat alţii înaintea noastră, spuse el, nu 
ne-au mai lăsat nimic. 

- Ne-au jefuit stăpânii casei. Ţâncul cela ne-a făcut 
bucata! strigă Pew. Păcat că nu i-am scos ochii... Dar 
erau pe-aici mai adineaori. Când am vrut să intru, 
uşa era închisă cu zăvorul. Ia căutaţi-i, băieţi! 
Căutaţi-i peste tot... 

- Chiar că erau aici. Au lăsat lumânarea încă arzând, 
spuse omul din fereastră. 

- Căutaţi-i! Căutaţi-i! Răscoliţi toată casa! repetă 
Pew, bătând cu băţul în pământ. 

Şi se porni în bietul nostru han un tararam 
nemaipomenit. Duduiau podelele, săreau în ţăndări 
mesele şi dulapurile, sunau trântite uşile, încât până 
şi stâncile de primprejur răsunau de ecouri. Dar toate 
rămâneau înzadar: unul câte unul ieşeau oamenii în 
drum, dând de ştire că nu ne găsesc nicăieri. 

în clipa asta se auzi iar în depărtare şuierul care ne 
speriase atâta pe mama şi pe mine în vreme ce 
număram banii mortului. 

De data asta se repetă de două ori. La început 
crezusem că în felul acesta îşi cheamă orbul tovarăşii 
la asalt. Dar acum am observat că şuierul se aude 
dinspre văiuga ce da spre sat şi am înţeles că trebuie 
să fie vreun semnal care-i previne pe tâlhari că se 
apropie o primejdie. 








- E semnalul lui Dick, spuse unul. îl auziţi? A 
fluierat de două ori. Trebuie să fugim, băieţi. 

- Să fugim?! răcni Pew. Eh, dobitoacelor! Dick a fost 
întotdeauna un nătărău şi un fricos. N-aveţi ce vă lua 
după el. Ţâncul cela şi cu mă-sa trebuie să fie pe 
undeva pe-aproape. Nu puteau să ajungă departe. 
Trebuie să-i găsiţi. Căutaţi-i, câinilor! Căutaţi-i! 
Căutaţi-i prin toate colţişoarele! Ah, mii de draci! 
exclamă el. De-aş avea eu ochi să văd! 

Ţipetele lui îi mai îmbărbătară întrucâtva pe tâlhari. 
Doi din ei se apucară să caute prin crâng, dar se 
mişcau mai mult în silă. După cum i-am văzut eu, se 
gândeau mai curând cum s-o rupă de fugă, decât 
cum să ne găsească. 

Ceilalţi rămăseseră buimaci în mijlocul drumului. 

- Ţinem în mâinile noastre o avere şi voi vă codiţi ca 
nişte netoţi! Dacă găsiţi hârtia asta aveţi să fiţi mai 
bogaţi decât regele! Şi e aici, hârtia asta, la doi paşi 
de voi, aşa că geaba mai trageţi chiulul şi vreţi să daţi 
bir cu fugiţii. Nu s-a găsit nici unul mai îndrăzneţ 
printre voi, să cuteze să vină la Bill şi să-i înmâneze 
semnul negru. Tot eu a trebuit s-o fac, orb cum sunt! 
Iar acum, din cauza voastră, trebuie să-mi pierd 
norocul! Să mă târăsc ca o râmă, cerşind câte-un 
gologan pentru un păhăruţ de băutură, pe când aş 
putea să umblu numai în carete! 

- Păi ne-au rămas dublonii, mormăi unul din ei. 

- Iar hârtia trebuie c-au ascuns-o, mai puse paie pe 
foc altul. Ia banii, Pew, şi nu mai face spume la gură. 

Pew era într-adevăr ca turbat, iar ultimele cuvinte 
ale tâlharilor îl scoase de tot din fire. într-un acces de 
sălbatică mânie îşi ridică toiagul şi, dând năvală 
orbeşte, porni să-şi croiască tovarăşii unul după altul. 

Nu se lăsară nici ei mai prejos, răspunzându-i cu 
sudălmi şi ameninţări teribile. în învălmăşeală se 
străduiau să-i smulgă toiagul din mină. 

Cearta asta fu salvarea noastră. 

în vreme ce tâlharii se ciondăneau şi se băteau, 
dinspre sat se auzi tropot de cai, venind în goană. 
Aproape în aceeaşi clipă undeva dincolo de 
îngrăditură sclipi o flacără şi detună un foc de pistol. 
Acesta era pesemne ultimul semnal şi însemna că 
primejdia e aproape. Tâlharii se repeziră care încotro. 
Unii o luară la fugă de-a lungul malului, spre mare, 
alţii se năpustiră să ia în piept costişa. în câteva clipe 
nu rămase în drum decât Pew. Tovarăşii lui îl 
părăsiseră în primul moment de spaimă ori poate că-1 
lăsaseră într-adins singur, drept răzbunare pentru 
sudalmele şi loviturile ce fuseseră nevoiţi să îndure 
din parte-i. Rămas singur, el bătea turbat cu băţul în 
pământ şi întindea mâinile chemându-şi tovarăşii, 

dar pierdu curând drumul şi în loc să pornească spre 
mare, o luă la fugă înspre sat. 

Trecu doar la câţiva paşi de mine, tot repetând cu 
glas plângător: 

- Johny, Câinele Negru, Dick... mai înşiră şi alte 
nume. 

Doar n-o să-l lăsaţi de izbelişte pe bătrânul Pew, 
dragii mei tovarăşi, cum să-l lăsaţi de izbelişte pe 
bătrânul Pew? 

între timp tropotul cavalcadei se apropia din ce în ce. 
Puteam desluşi de acum în lumina lunii cinci ori şase 
călăreţi coborând în goana mare costişa. 

Orbul îşi dădu pesemne şi el seama că a greşit 
drumul. Scoţând un ţipăt, se întoarse şi o luă la fugă 
spre şanţul de la marginea drumului, în care se şi 
prăvăli îndată. Dar se ridică în aceeaşi clipă şi, 
înnebunit, se căţără iar până-n drum, pomenindu-se, 
ca un făcut, chiar sub picioarele calului care galopa 
în frunte. 

Călăreţul vru să-l ocolească, dar era prea târziu. 
Ţipătul sfâşietor al orbului străpunse bezna nopţii. 
Strivit sub copite, căzu pe-o coastă, se mai rostogoli o 
dată, rămânând cu faţa-n sus, şi nu se mai clinti. 

Am sărit în picioare, strigându-i pe călăreţi. Se 
opriră, înspăimântaţi de nenorocirea ce se petrecuse. 
I-am recunoscut îndată. Cel din frunte se nimerise să 
fie tocmai băieţandrul care pornise după doctorul 
Livesey. Ceilalţi erau nişte străjeri de la vamă, pe 
care-i întâlnise în drum. Din fericire se pricepuse să-i 
cheme într-ajutor. Nu-i vorbă, vestea că-n Văgăuna 
lui Kidd s-ar fi arătat o corăbioară ajunsese demult 
până la mister Dance, vameşul. Şi întrucât drumul 
spre Văgăuna lui Kidd trecea pe lângă hanul nostru, 
Dance a pornit îndată intr-acolo, însoţit de oamenii 
săi. Mulţumită acestei fericite întâmplări mama şi cu 
mine am scăpat de o moarte sigură. 

Pew s-a dovedit a fi mort de-a binelea. Pe mama am 
dus-o în sat, unde i s-au dat să miroase săruri, a fost 
stropită cu apă rece, şi şi-a venit în fire. Cu toată 
spaima prin care trecuse, nu-i mai tăcea gura şi nu 
mai înceta să se plângă că n-a apucat să ia din lada 
căpitanului suma ce i se datora. 

în vremea asta vameşul Dance pornise cu ceata sa 
spre Văgăuna lui Kidd. Dar, întrucât descălecaseră cu 
toţii, ducându-şi caii de frâu şi temându-se mereu să 
nu cadă într-o capcană, e firesc că s-au văzut ajunşi 
în golf după ce vasul apucase să ridice ancora, deşi se 
mai găsea încă nu departe de ţărm. Dance somă 
vasul să oprească. îi răspunse un glas, sfătuindu-1 să 
se ferească de locurile prea luminate de lună, dacă nu 
vrea să primească o bună porţie de plumb în piele. Şi 
în aceeaşi clipă îi şuieră un glonţ pe lângă umăr. 

Curând vasul dădu ocol limbii de pământ ce intra în 
mare şi se pierdu din vedere. 

Mister Dance, după cum ne mărturisi el însuşi mai 
târziu, se simţea pe mal aidoma „unui peşte scos din 

apă”. Trimise îndată un om la B..., cu vorbă să iasă 
un cuter 1 în mare, să le ia urma piraţilor. 

- Dar toate acestea sunt înzadar, spuse el. Au fugit 
şi n-ai cum să-i mai ajungi. Sunt bucuros, adăugă el, 
că barem l-am călcat destul de bine pe bătături pe 
domnul Pew. 

Spunea aşa pentru că izbutisem între timp să-i 
povestesc cine-i orbul. 

M-am întors împreună cu el la „Amiral Benbow”. E 
greu să vă descriu ce dezastru am găsit acolo. 
Căutându-ne pe mine şi pe mama, bandiţii 
smulseseră până şi ornicul din perete. Şi cu toate că 
nu luaseră cu ei decât sacul cu bani al căpitanului şi 
câteva monede de argint din tejgheaua noastră, am 
înţeles îndată că suntem ruinaţi. 

Mister Dance multă vreme nu se putu dumeri. 

- Spui că au luat banii? Păi atunci lămureşte-mă, 
Hawkins, ce altceva mai căutau? Mai căutau şi alţi 
bani? 

- Nu, sir, nu bani căutau, i-am răspuns eu. Ceea ce 
căutau ei se află uite ici în buzunarul meu. La drept 
vorbind, aş fi vrut să depun lucrul ăsta într-un loc 
mai sigur. 

- Aşa, aşa, băiatule, spuse el. Dă-mi-1 mie, dacă vrei. 

- Mă gândeam să i-1 dau doctorului Livesey... am 
îngânat eu. 

- Bine faci! mă întrerupse el bucuros. Bine faci. Doc¬ 
torul Livesey e un gentleman şi ne e judecător. De 
fapt, ar trebui să fac şi eu un drum până la el ori 
până la squire-ul nostru şi să le raportez toate cele 
petrecute. Căci, oricum ar fi, dar Pew a murit. Şi nu 

că mi-ar părea cât de cât rău după el, însă se pot găsi 
oameni care să puie vina morţii lui în cârca mea şi, 
nu de altceva, dar sunt vameş regal. Ştii una, 
Hawkins? Hai şi tu cu mine. 

I-am mulţumit şi ne-am pornit împreună până-n sat, 
unde ne aşteptau caii. Până mi-am luat eu rămas 
bun de la mama, toţi au şi sărit în şa. 

- Dogger, se adresă mister Dance către unul din 
străjeri, tu ai cal mai bun. Ia aşează-1 şi pe voinicul 
ăsta la spatele tău. 

Cum am încălecat şi eu în urma lui Dogger, 
apucându-mă bine de cingătoarea lui, vameşul a dat 
semnalul de plecare şi toată cavalcada noastră a 
pornit în trap întins pe drumul ce ducea spre casa 
doctorului Livesey. 





Capitolul VI: Hârtiile căpitanului 


Galopând în goana mare, am ajuns, în sfârşit, la 
casa doctorului. Toată faţada era cufundată în 
întuneric. 

Mister Dance mi-a poruncit să sar de pe cal şi să bat 
la uşă. Dogger mi-a potrivit scăriţa, să-mi vie mai 
uşor la coborât. La bătaia în uşă, a ieşit o servitoare. 

- Doctorul Livesey e acasă? am întrebat-o eu. 

- Nu, mi-a răspuns ea. S-a întors acasă într-a doua 
jumătate a zilei, iar apoi a plecat la conac să ia masa 
şi să petreacă seara cu squire-ul. 

- Dacă-i aşa, să ne ducem şi noi acolo, spuse mister 
Dance. 

Până la conac nu era departe. Nici măcar n-am mai 
încălecat, ci am luat-o şi eu la trap pe lângă cal, 
ţinându-mă de scara lui Dogger. 

Curând am lăsat în urmă poarta parcului. O lungă 
alee, desfrunzită acum şi scăldată în lumina lunii, 
ducea spre conacul ce albea în depărtare, în mijlocul 
unei grădini întinse şi bătrâne. Mister Dance 
descălecă şi mă luă şi pe mine în casă. Ni s-a dat 
drumul îndată. 

Un servitor ne conduse printr-un coridor lung cu 
pardoseaua acoperită de un covor tot atât de lung, 
însoţindu-ne până-n cabinetul de lucru al stăpânului 
casei. De-a lungul pereţilor cabinetului se înşirau 
dulapuri cu cărţi şi pe fiece dulap se afla câte un bust. 

Gazda şi doctorul Livesey şedeau amândoi lângă 
căminul în care pălălăia focul şi fumau. 

Nu-1 mai văzusem niciodată atât de aproape pe 
squire-ul nostru. Era un bărbat bine legat, înalt de 
cel puţin şase picioare, cu faţa severă, tăbăcită de 
soare şi vânturi în vremea nenumăratelor sale 
călătorii. Avea nişte sprâncene negre şi foarte mobile, 
care trădau un caracter despre care nu s-ar putea 
spune că e rău, ci mai mult înfumurat şi arţăgos. 

- Intră, mister Dance, spuse el cam de sus. Bună 
seara! 

- Bună seara, Dance, spuse doctorul şi ne făcu un 
semn din cap. Bună seara, prietene Jim. Ce vânt bun 
vă aduce? 

Vameşul luă poziţia de drepţi şi povesti toate 
păţaniile noastre ca o lecţie învăţată pe de rost. Să fi 
văzut ce priviri cu subînţeles schimbau cei doi 
gentlemeni în tot timpul povestirii lui. îl ascultau cu 
atâta curiozitate, încât uitară până şi să mai fumeze. 
Când mai auziră şi cum s-a pornit mama noaptea 
înapoi spre casă, doctorul Livesey se bătu cu palma 
peste coapsă, iar squire-ul strigă din răsputeri „bra¬ 
vo” şi-şi frânse ciubucul de grătarul căminului. Mister 





Trelawney (poate vă aduceţi aminte că aşa îl chema 
pe squire) îşi lăsase demult jilţul şi tot umbla de colo 
până colo prin odaie, iar doctorul, parcă vrând să 
audă mai bine, îşi scosese din cap peruca pudrată. 
Arăta foarte ciudat fără perucă, cu părul său negru, 
tuns scurt. 

în sfârşit mister Dance îşi termină povestirea. 

- Mister Dance, spuse squire-ul Trelawney, să ştii că 
eşti un om de treabă! Iar sfârşind de zile pe unul din 
cei mai sângeroşi răufăcători, ai săvârşit şi o faptă de 
vitejie!... Asemenea oameni trebuiesc striviţi ca nişte 
larve!... 

Văd că şi Hawkins a fost la înălţime. Ia clopoţelul de 
colo şi sună, Hawkins. Mister Dance merită să i se 
aducă o cană de bere. 

- Vasăzică, ceea ce căutau ei se găseşte la tine, Jim? 
mă întrebă doctorul. 

- Da, am răspuns eu şi i-am întins pachetul învelit 
în muşama. 

Doctorul întoarse pachetul pe toate părţile. Se vedea 
că arde de nerăbdare să-l desfacă, dar se stăpâni şi-l 
puse în buzunar. 

- Squire, rosti el, după ce-şi va bea berea, Dance are 
să trebuiască să se întoarcă la îndatoririle sale. Iar 
Jim Hawkins va dormi noaptea asta la mine. Cu 
îngăduinţa dumitale, îmi voi permite să cer pentru el 
puţin pateu rece, să cineze. 

- Mă rog, nu te jena deloc, Livesey! răspunse squire 
Trelawney. Hawkins şi-a meritat astăzi cu prisosinţă 
cina. 

Peste puţină vreme m-am pomenit aşezat la o 
măsuţă cu o uriaşă porţie de pateu de porumbel în 
faţă-mi. Eram flămând ca un lup şi am cinat cu mare 

plăcere. Cât despre Dance, după ce primi o nouă 
porţie de laude, nu mai zăbovi mult şi plecă. 

- Şi acum, squire, spuse doctorul. 

- Şi acum, doctore, spuse şi squire-ul. 

- Am fost într-un cuvânt! râse doctorul Livesey. Sper 
că ai mai auzit de acest Flint? 

- Dacă am mai auzit de Flint?! strigă squire 
Trelawney. Mă mai întrebi? Păi a fost cel mai 
sângeros pirat din câţi au navigat vreodată pe vreo 
mare. Barbă Neagră e pur şi simplu un ageamiu pe 
lângă el. Spaniolii 1 îi luaseră până-ntr-atâta frica, 
încât trebuie să mărturisesc, sir, că uneori eram 
mândru de faptul că e englez. Odată, lângă Trinidad, 
i-am văzut de departe creştetul pânzelor, dar 
căpitanul nostru s-a speriat şi a întors-o înapoi spre 
Port of Spain 2 . 

- Am auzit şi eu de el aici în Anglia, spuse doctorul. 
Dar se pune întrebarea dacă a avut într-adevăr bani. 

- Bani? strigă iar squire Trelawney. N-ai auzit ce po¬ 
vestea Dance? Ce altceva să fi căutat nelegiuiţii ăştia 
afară de bani? Şi oare şi-ar risca ei pielea pentru 
altceva decât pentru bani? 

- Las' c'-aflăm noi curând pentru ce şi-au riscat ei 
pielea, răspunse doctorul. Te-ai încins în asemenea 
hal, încât nici nu mă laşi să spun şi eu un cuvânt. De 
fapt, uite ce-aş fi vrut să lămuresc: presupunând că 
aş avea aici în buzunar cheia cu ajutorul căreia s-ar 


1 în sec. XVIII Anglia a luptat cu Spania şi cu Franţa, iar în 
sec. XVII dusese război cu Olanda. Astfel se explică 
antipatia unora dintre personajele romanului faţă de 
spanioli, francezi şi olandezi. 


2 Port of Spain capitala insulei Trinidad în marea Caraibilor. 




putea afla unde şi-a ascuns Flint comorile, oare chiar 
atât de mari să fie comorile acelea? 

- întrebi cât sunt de mari, sir?! strigă iar squire-ul. 
Ascultă dar! Dacă într-adevăr ţinem în mâini cheia de 
care vorbeşti, sunt gata să armez imediat un vas 
potrivit în docurile de la Bristol, vă iau cu mine pe 
dumneata şi pe Hawkins şi pornesc să dobândesc 
comoara asta, chiar de-ar fi s-o căutăm un an de zile! 

- Perfect, spuse doctorul. în cazul acesta, dacă e de 
acord şi Jim, să desfacem pachetul. 

Şi puse pachetul pe masă. 

Pachetul era cusut bine cu aţă tare. Doctorul îşi 
scoase lădiţa cu instrumente, luă un foarfece 
chirurgical şi tăie aţa. în pachet se aflau două lucruri: 
un caiet şi un plic sigilat. 

- Să vedem mai întâi caietul, ne propuse doctorul. 

Şi mă chemă cu blândeţe la el, aşa că m-am sculat 
de la măsuţa la care mâncasem, pentru a lua şi eu 
parte la dezlegarea misterului. Doctorul începu să 
răsfoiască caietul. Squire Trelawney şi cu mine 
priveam curioşi de după umărul lui. 

Pe prima pagină de caiet am văzut însăilate câteva 
buchii care de care mai năstruşnice. Părea să le fi 
înşirat un om mai mult de plictiseală ori pentru a-şi 
încerca pana. De altfel, se afla aici şi inscripţia pe 
care o văzusem tatuată pe mâna căpitanului: 
„împlinească-ţi-se visurile, Billy Bones”, precum şi 
altele de acelaşi fel, ca de pildă: „Mister B. Bones, 
timonier”, „Ajun-ge atâta rom”, „La Palma Key 1 şi-a 
căpătat cu vârf şi îndesat cele cuvenite”. 


Palma Key - insuliţă lângă ţărmul Floridei. 

Erau şi alte inscripţii, absolut de neînţeles şi 
alcătuite în cele mai multe cazuri dintr-un singur 
cuvânt. Eram foarte interesat cine putea să fi fost cel 
care şi-a căpătat „cele cuvenite”, şi ce anume i s-o fi 
cuvenit. Poate o lovitură de cuţit în spate? 

- Cred că din pagina asta nu putem stoarce mai 
mult, spuse doctorul Livesey. 

Cele zece ori douăsprezece pagini următoare erau 
pline toate de însemnări de contabilitate, dar cât se 
poate de ciudate. La un capăt de rând se afla data, iar 
la celălalt - totalul bănesc, precum se şi obişnuieşte 
în registrele de contabilitate. Dar în locul lămuririlor 
ce-ar fi trebuit să se afle în spaţiul dintre dată şi total 
se înşiruiau doar un număr ori altul de cruciuliţe. Cu 
data de 12 iunie 1745, de pildă, se afla însemnată 
suma de şaptezeci de lire sterline, dar în locul 
lămuririlor de unde s-a luat suma asta nu se aflau 
decât şase cruciuliţe. Uneori, ce-i drept, se mai 
adăuga şi câte-o denumire, ca, de pildă, „în dreptul 
Caracasului”, sau se arăta pur şi simplu longitudinea 
şi latitudinea, ca, de pildă: „62° 17' 20", 19° 2' 40" „. 

însemnările fuseseră ţinute zi la zi vreme de aproape 
douăzeci de ani. Sumele trecute la încasare se făceau 
tot mai mari, iar la sfârşit, după cinci ori şase totaluri 
greşite şi şterse, se afla totalul definitiv, cu o 
inscripţie dedesubt: „Partea lui Bones”. 

- Nu înţeleg nimic, spuse doctorul Livesey. 

- Ba-i limpede ca bună ziua! exclamă squire 
Trelawney. Avem în faţă cartea de venituri a acestui 
mizerabil. Cruciuliţele ţin locul denumirii vaselor 
scufundate şi oraşelor jefuite. Cifrele arată partea 
acestei canalii. Acolo unde se temea să nu comită 
cumva o inexactitate, mai adăuga, după cum vedem, 
unele lămuriri. 

Cum ar fi, să zicem, „în dreptul Caracasului Asta 
înseamnă că în dreptul Caracasului a fost jefuit cine 
ştie ce vas nenorocit. 

Bieţii marinari care s-or fi aflat pe el putrezesc de 
mult, pe semne, printre corali. 

- Aşa-i! spuse doctorul. Uite ce înseamnă să fii 
călător cu experienţă! Chiar aşa! Şi partea lui creştea 
pe măsură ce urca în grad. 

Afară de cele înşirate nu se mai afla nimic în caiet, 
dacă lăsăm la o parte unele denumiri de localităţi, 
înscrise fiecare pe altă foaie, precum şi câteva tăbliţe 
cu echivalentul curent al banilor englezeşti, spanioli 
şi franţuzeşti. 

- Ce meticulozitate! exclamă doctorul. Pe Bones ăsta 
nu era chip să-l tragi pe sfoară. 

- Şi acum, spuse squire Trelawney, să vedem ce mai 
e şi aici. 

Plicul era sigilat în câteva locuri. Sigiliul fusese 
aplicat cu un degetar, poate chiar degetarul pe care-1 
găsisem în buzunarul căpitanului. Doctorul rupse cu 
băgare de seamă peceţile şi scoase harta unei insule 
cu latitudinea şi longitudinea respectivă, cu indicaţia 
adâncimii mării de-a lungul ţărmurilor, cu denumirea 
înălţimilor, golfurilor şi capurilor. în genere se aflau 
pe harta asta toate indicaţiile necesare pentru a te 
putea apropia fără nici un risc de o insulă 
necunoscută şi a ancora lângă ea. 

Insula avea nouă mile lungime şi cinci lăţime. Ca 
formă amintea un dragon osânzos ce s-ar fi ridicat în 
două labe. Am observat şi două rade bine apărate de 
furtună, precum şi un dâmb la mijloc, purtând 
denumirea „Ocheanul”. 

Se mai aflau pe hartă o mulţime de însemnări, 
adăugate pesemne mai târziu. Băteau la ochi, în 

primul rând, trei cruciuliţe făcute cu cerneală roşie - 
două în partea de nord a insulei şi una spre sud-vest. 
Lângă această ultimă cruciuliţă cineva scrisese 
mărunt şi citeţ, cu aceeaşi cerneală roşie, dar mult 
mai caligrafic decât mâzgălise căpitanul: 

„Grosul comorii e aici”. 

Pe dosul hărţii aceeaşi mână scrisese câteva lămuriri. 
Iată-le: 

“Copacul cel înalt de pe umărul «Ocheanului», direcţia 
spre N. dinspre N.-N.-E. 

Insula Scheletului E.-S.-E. şi spre E. 

Zece picioare. 

Lingourile de argint sunt în groapa de nord. O găseşti 
pe costişa dâmbului de est, la zece stânjeni spre sud 
de stânca neagră, dacă stau cu faţa spre ea. 

Armele sunt uşor de găsit în dâmbul de nisip dinspre 
terminaţia nordică a Capului de Nord; doar să ţii 
mereu spre E. şi un sfert de cart spre N. 

J. F.” 

Şi asta era totul. De fapt, mie însemnările mi s-au 
părut a fi absolut de neînţeles. Dar cu tot laconismul 
lor, asupra lui squire Trelawney şi a doctorului 
Livesey aceleaşi însemnări au făcut o impresie 
extraordinară. 

- Livesey, spuse squire Trelawney, trebuie să-ţi 
părăseşti imediat jalnica dumitale practică. Mâine 
plec la Bristol. Iar peste trei săptămâni... nu, peste 
două săptămâni... adică iar nu, mai bine spus peste 
zece zile vom avea cel mai bun vas şi cel mai pe 
sprânceană echipaj din toata Anglia sir Hawkins 
merge şi el ca elev-marinar... Să vezi ce minunat 
elev-marinar are să iasă din tine, Hawkins... 

Dumneata, Livesey, ai să fii medic de bord. Eu - 
amiral. îi luăm cu noi pe Redruth, Joyce şi Hunter. 
Dacă avem vânt prielnic, ajungem repede pe insulă. 
Iar comoara e un fleac s-o găsim. O să avem atâtea 
monede de-o să ne ajungă şi de mâncare, o să ne 
putem scălda în ele şi să le dăm de-a azvârlită în 
mare... 

- Accept să merg cu dumneata, Trelawney, spuse 
doctorul. Te asigur că Jim şi cu mine vom fi destoinici 
de încrederea dumitale. Dar este totuşi un om pe care 
nu mă pot bizui. 

- Ce om? exclamă squire Trelawney. Spune numele 
acestei javre, sir! 

- Dumneata, spuse doctorul, pentru că nu ştii să-ţi 
pui paza gurii. Ştii doar că nu numai noi avem 
cunoştinţă de hârtiile astea. Tâlharii care au devastat 
azi hanul sunt după cum vezi nişte spânzuraţi care 
n-au teamă de nimic, iar tâlharii care au rămas pe 
vas, mai adăugându-i şi pe cei care nu se poate să nu 
fie pe lingă ei, - vor face, te asigur, tot ce e cu putinţă 
pentru a pune mâna pe comoară. Nu trebuie să ne 
arătăm nicăieri singuri până nu ieşim în larg. Până la 
plecare eu am să rămân aici cu Jim. Dumneata ia-i 
pe Joyce şi Hunter şi pleacă cu ei la Bristol. Mai cu 
seama însă nu uita că nu trebuie să spui nimănui 
nici un cuvânt despre descoperirea noastră. 

- Livesey, răspunse squire Trelawney, ai dreptate ca 
întotdeauna. Am să tac ca mormântul. 








Partea a doua: BUCĂTARUL 



Capitolul VII: Plec la Bristol 

Pregătirile de plecare ne luară mult mai mult timp 
decât îşi închipuise Trelawney. Şi în genere am fost 
nevoiţi să schimbăm multe din cele plănuite la 
început. Mai întâi de toate n-avea sorţi să se 
înfăptuiască dorinţa doctorului Livesey de a nu se 
mai despărţi de mine până la plecare: dimpotrivă, 
doctorul fu nevoit să plece la Londra pentru a căuta 
un confrate care să-l înlocuiască în tot timpul cât 
urma să lipsească. Squire Trelawney avea foarte mult 
de lucru la Bristol. Iar eu locuiam la conac, 
aflându-mă în grija lui Redruth, căpetenia vânătorilor 
de moşie, şi, în situaţia mea de prizonier, visam la 
insulele necunoscute şi fel de fel de aventuri. Petre¬ 
ceam ore întregi la hartă şi ajunsesem s-o ştiu pe de 




















rost. Stând la foc în cămăruţa administratorului, tot 
dam ocol insulei în visurile mele, acostând de fiece 
dată în alt punct. îi cunoşteam fiece colţişor, mă 
căţăram de mii de ori pe dâmbul cel înalt cu numele 
Ocheanul şi admiram de-acolo privelişti splendide şi 
de fiece dată altele. 

Uneori insula foia de canibali şi trebuia să le 
respingem cu arma în mână asalturile. Alteori o 
populau nenumărate fiare sălbatice, de care abia 
puteam scăpa cu fuga, dar toate aventurile acestea 
închipuite s-au dovedit a fi fleacuri în comparaţie cu 
atât de ciudatele şi tragicele peripeţii ce ne-a fost dat 
să înfruntăm curând aievea. 

Trecea o săptămână după alta. în sfârşit, într-o 
bună zi, iată că primim o scrisoare. Era adresată 
doctorului Livesey, dar pe plic se afla o menţiune: 

“Dacă doctorul Livesey nu s-a întors încă, scrisoarea 
poate fi deschisă de către Tom Redruth ori de tânărul 
Hawkins.” 

Desfăcând plicul, am citit amândoi - mai bine zis am 
citit eu, deoarece vânătorul nu ştia să citească decât 
cu litere de tipar - următoarele veşti importante: 

„Hotelul „Ancora cea veche”, Bristol, 1 martie 17... 

Dragul meu Livesey! 

Nu ştiu unde te găseşti, de mai eşti la conac ori te 
afli la Londra, şi de aceea îţi scriu şi acolo. 

Vasul e cumpărat şi echipat. Stă ancorat, gata să 
iasă în larg. Nici nu-mi pot închipui ceva mai bun 
decât goeleta noastră. O poate mânui şi un prunc. 
Tonajul - două sute de tone. Numele - „Hispaniola 

M-a ajutat s-o găsesc vechiul meu prieten Blandly, 
care s-a dovedit a fi extraordinar de îndemânatic în 
asemenea trebi. Acest om admirabil a muncit pentru 
mine ca un rob. De altminteri, toată lumea la Bristol 

s-a străduit să mă ajute de cum am făcut aluzie că 
pornim să ne căutăm comoara... „ 

- Redruth, am remarcat eu, oprindu-mă din citit, să 
ştii că doctorului Livesey n-o să-i placă deloc treaba 
asta. Vasăzică squire Trelawney a pălăvrăgit totuşi... 

- Dar cine e mai mare aici: squire-ul meu ori 
doctorul? mormăi vânătorul. Nu cumva vrei să tacă 
squire-ul pentru a-i fi pe plac unui doctoraş oarecare? 

Am renunţat la orice alte comentarii şi mi-am 
continuat lectura. 

„Blandly a găsit vasul şi tot mulţumită lui l-am 
putut căpăta pe-o nimica toata. E adevărat că o 
mulţime de lume aici la Bristol nu-1 poate suferi pe 
Blandly. Au neruşinarea să afirme că omul acesta 
atât de cinstit nu şi-ar căuta decât de interesele sale, 
deoarece „Hispaniola” i-ar fi aparţinând chiar lui şi 
mi-ar fi vândut-o cu un preţ de trei ori cât face ea de 
fapt. 

Cred că nu mai trebuie să-ţi dovedesc că toate 
acestea sunt doar o calomnie, mai ales că nimeni 
n-are cutezanţa să nege că „Hispaniola” e un vas 
admirabil. 

Aşadar, corabia am găsit-o fără nici o greutate. E 
adevărat că muncitorii o echipează cu foarte multă 
încetineală, dar are să vină odată vremea şi or să fie 
toate gata. Mai mult am avut de furcă până am ales 
echipajul. 

Vroiam să angajez vreo douăzeci de oameni, - pentru 
cazul că ne-am întâlni cu sălbaticii, cu piraţii ori cu 
blestemaţii de francezi. Am tot alergat după ei până 
m-am sleit de puteri, dar tot nu izbutisem să găsesc 
mai mult de sase oameni, până când s-a îndurat 
providenţa şi mi-a scos în cale un om care m-a ajutat 
să duc la bun sfârşit toată trebuşoara asta. 


- 72 - 



Am intrat întâmplător în vorbă cu el în port. Curând 
a ieşit la iveală că e vechi marinar. Trăieşte pe uscat 
şi ţine o tavernă. Cunoaşte pe toţi marinarii din 
Bristol. Viaţa pe uscat i-a zdruncinat sănătatea şi 
vrea acum să se îmbarce iar, căutându-şi un loc de 
bucătar pe vreun vas oarecare. în dimineaţa când 
l-am cunoscut ieşise, după cum mi-a mărturisit, să 
mai respire în port aerul sărat al mării. 

Dragostea asta pentru mare m-a înduioşat şi sunt 
sigur că v-ar fi mişcat şi pe voi. Mi s-a făcut milă de el 
şi i-am propus pe loc să se îmbarce ca bucătar pe 
vasul nostru. îl cheamă John Silver Lunganul. N-are 
un picior. Dar eu sunt de părere că tocmai lipsa asta 
e cea mai bună recomandaţie, deoarece şi-a pierdut 
piciorul luptând pentru patrie, sub comanda 
nemuritorului nostru Hawke 1 . Şi când te gândeşti că 
nici măcar nu primeşte pensie. Vezi în ce triste 
vremuri am ajuns să trăim, Livesey! 

Da, sir, credeam că am găsit un bucătar şi când colo 
am găsit un echipaj întreg. 

Cu ajutorul lui Silver am izbutit să angajez în câteva 
zile un echipaj format din cei mai veritabili şi 
experimentaţi marinari, trecuţi prin saramura tuturor 
oceanelor. Nu sunt prea atrăgători la înfăţişare, dar în 
schimb, când îi vezi la faţă, simţi că ai de-a face cu 
oameni care nu ştiu ce e frica. Cu un asemenea 
echipaj am putea înfrunta chiar şi o fregată. 

John Lunganul m-a sfătuit chiar să dau drumul 
unora din cei şase ori şapte oameni pe care-i 
angajasem mai înainte. Mi-a dovedit într-o clipă că 


1 Hawke Edward - amiral englez. A trăit în sec. XVIII. 

sunt toţi nişte ageamii de apă dulce, cu care n-ai ce 
face într-o asemenea călătorie plină de primejdii. 

Mă simt de minune, mănânc cât şapte şi dorm 
buştean. Şi totuşi nu mă voi simţi pe deplin fericit 
decât în clipa când bătrânii mei lupi de mare vor nu 
porni să tropăie în jurul cabestanului. în larg! La 
naiba comorile! 

Marea, şi nu comorile, face să mi se învârtească 
capul. Aşadar, Livesey, vino cât mai curând! Nu 
pierde nici o oră, dacă ţii la mine. 

Dă-i drumul tânărului Hawkins să-şi ia rămas bun 
de la maică-sa. Poate să-l însoţească Redruth. Apoi 
las' să vină amândoi la Bristol, fără a mai pierde nici 
o clipă. 

John Trelawney 

P.S. Am uitat să-ţi dau de ştire că Blandly, care, 
între altele fie spus, mi-a făgăduit să ne trimită în 
ajutor altă corabie dacă nu ne întoarcem până-n 
august, ne-a găsit un admirabil căpitan. E un om cât 
se poate de cumsecade, deşi, din păcate, teribil de 
încăpăţânat. John Silver Lunganul ne-a mai găsit şi 
un timonier foarte price-put, pe nume Arrow. Iar eu, 
dragă Livesey, am făcut rost de un şef de echipaj care 
ştie să zică din fluier. După cum vezi, pe scumpa 
noastră „Hispaniola” or să fie toate ca pe cel mai 
veritabil vas de război. 

Am uitat să menţionez că Silver e un om cu stare. 
După câte sunt informat, are cont la bancă şi chiar 
un cont destul de măricel. Pe tot timpul cât va dura 
călătoria îşi lasă taverna în grija nevestei. Şi întrucât 
nevasta lui nu e de rasă albă, nişte holtei bătrâni ca 
noi au tot dreptul să bănuiască că anume nevasta, şi 

nu sănătatea zdruncinată, îl îndeamnă să ia calea 
mării. 

J. T. 

P.P.S. Hawkins poate să rămâie o seară la maică-sa. 

J. T.” 

Cred că vă închipuiţi uşor ce emoţie mi-a stârnit şi 
cum m-a aţâţat scrisoarea asta. Eram într-al nouălea 
cer de fericire. Şi îl dispreţuiam din toată inima pe 
bătrânul Tom Redruth, care tot cârtea şi se văieta. 
Oricare din ceilalţi vânători mai tineri ar fi plecat cu 
plăcere în locul lui. Dar squire Trelawney vroia să 
meargă Tom Redruth, şi dorinţa stăpânului e lege 
pentru slugi. Nimeni afară de bătrânul Redruth n-ar 
fi cutezat să crâcnească o iotă. 

A doua zi dimineaţă ne-am dus amândoi pe jos la 
„Amiral Benbow”. Am găsit-o pe mama sănătoasă şi 
bine dispusă. Odată cu moartea căpitanului ne 
luaseră sfârşit toate neplăcerile. Squire Trelawney ne 
reparase pe socoteala sa casa. Totodată, din ordinul 
lui, ni se văruiseră din nou pereţii şi se vopsise din 
nou firma. Ne dăruise şi ceva mobilă, printre care un 
jilţ de toată frumuseţea, ca să poată sta mai comod 
mama la tejghea, îi luase într-ajutor şi un băiat care 
urma să îndeplinească toate îndatoririle ce le 
îndeplinisem până acum eu. 

Numai când l-am văzut pe băiatul cel străin la han 
mi-am dat cu adevărat seama că mă despart pentru 
lungă vreme de casa părintească. Până atunci mă 
gândisem doar la aventurile ce mă aşteaptă şi nu la 
casa ce va trebui s-o părăsesc. Şi cum spuneam, 
când l-am văzut pe băieţelul acesta neîndemânatic, 
care-mi luase locul, m-au podidit lacrimile. El 
n-avusese încă timp să se obişnuiască, sărmanul, cu 






noua sa meserie, dar eu, din răutate, nu i-am iertat 
nici o gafă şi nu mai puteam de bucurie când făcea 
vreo poznă. 

A trecut şi noaptea asta. A doua zi după masă am 
pornit iar la drum împreună cu bătrânul Redruth. 
Mi-am luat rămas bun de la mama, de la golful pe 
malul căruia mă născusem şi crescusem, de la 
vechiul şi iubitul meu „Amiral Benbow”, deşi de când 
fusese vopsit din nou nu-mi mai părea aşa de 
simpatic. Mi-am adus aminte şi de căpitan, care 
rătăcise de atâtea ori pe malul acesta, de pălăria lui 
în trei colţuri, de cicatricea de pe obrazul lui şi de 
ocheanul cel de aramă. Apoi am cotit după colţ şi 
casa s-a pierdut din vedere. 

Amurgise de-a binelea când ne-am urcat în diligenţă 
lângă hanul „Royal George”. M-am pomenit înghesuit 
între Redruth şi un bătrân gentelmen foarte gras şi 
respectabil. Cu tot mersul repede şi răcoarea nopţii, 
am adormit îndată. Urcam dealuri, coboram văi, dar 
eu am dormit buştean şi nu m-am trezit la nici o 
oprire. M-a deşteptat un ghiont în coastă. Am deschis 
ochii. Ne aflam pe o stradă de oraş mare, în faţa unei 
clădiri înalte. De mult se luminase de ziuă. 

- Unde suntem? am întrebat eu. 

- La Bristol, mi-a răspuns Tom. Dă-te jos. 

Mister Trelawney locuia într-un han aşezat chiar 
lângă docuri, pentru ca să poată supraveghea 
lucrările de pe corabie. Spre bucuria mea a trebuit să 
facem o bucată bună pe chei, trecând pe lângă 
nenumărate corăbii, de cele mai variate dimensiuni şi 
aspecte şi de cele mai diverse naţionalităţi. Ici vedeam 
o corabie pe care oamenii munceau cântând, dincolo 
vedeam alta cu echipajul căţărat pe velele care-mi 
păreau de jos nu mai groase decât nişte aţe de 
păianjen. Cu toate ca îmi trăisem toată viaţa pe malul 
mării, ea mă uimea aici, de parcă o vedeam întâia 
oară. Izul acesta de păcură şi sare nu-1 mai simţisem 
până atunci niciodată. Nu-mi luam ochii de la figu¬ 
rinele sculptate la prora corăbiilor ce traversaseră 
oceanul. Nu mă mai săturam privind la bătrânii lupi 
de mare, cu cercei în lobul urechilor, cu favoriţi 
inelaţi, cu codiţa dată cu smoală şi mers legănat. 
Umblau de colo până colo pe ţărm, mai mult alandala. 
Chiar să-mi fi arătat cineva în locul lor cine ştie ce 
regi ori arhiepiscopi, tot n-aş fi fost atât de încântat. 

Plec şi eu pe mare! Plec pe mare pe-o corabie al cărei 
şef de echipaj ştie să zică din fluier, iar marinarii 
poartă codiţă şi ştiu şi ei să cânte fel de fel de 


cântecele! Plec pe mare şi pornesc în căutarea unei 
insule necunoscute pentru a dezgropa comori 
ascunse! 

Aşa adâncit în visurile acestea dulci am ajuns în 
sfârşit la un han mare. Ne-a întâmpinat squire 
Trelawney, îmbrăcat într-un veston de culoare 
albastră, cum poartă de obicei ofiţerii de marină. 
Tocmai ieşea pe uşă, zâmbind cu toată faţa. A venit 
spre noi, păşind legănat, străduindu-se cum se vede 
să imite mersul marinarilor. 

- Iată-vă în sfârşit! exclamă el. Doctorul a sosit încă 
aseară de la Londra. Perfect! Tot echipajul s-a adunat 
în păr. 

- O, sir, am strigat eu, şi când pornim? 

- Când pornim? îmi repetă el întrebarea. Mâine. 

Capitolul VIII: La „Ocheanul” 


După dejun squire Trelawney mi-a dat un bileţel 
pentru Johh Silver, urmând să i-1 duc la taverna 
„Ocheanul”. Mi-a lămurit cum s-o găsesc: să merg pe 
chei până dau de o tavernă mică, cu un ochean mare 
deasupra uşii, în loc de firmă. 

M-am bucurat că am putinţa să mă mai uit o dată la 
corăbii şi la marinari şi am pornit îndată. Răzbătând 
cu greu prin gloata ce se înghesuia pe chei printre 
baloturi şi furgoane, am găsit în sfârşit taverna. Era 
mică şi destul de simpatică la înfăţişare: firma fusese 
de curând reînnoită, la ferestre spânzurau perdele 
roşii curate şi pardoseala era presărată cu nisip. 
Taverna da în două străzi. Amândouă uşile erau larg 
deschise şi în sala joasă şi încăpătoare pătrundea 
destulă lumină, deşi rotocoalele de fum de tutun se 
ridicau până-n tavan. 






















La măsuţe se aflau o mulţime de marinari care 
făceau asemenea zarvă, încât m-am oprit în prag, 
sfiindu-mă să intru. Dintr-o odaie lăturalnică am 
văzut apoi ieşind un om. Am înţeles îndată că el 
trebuie să fie Johh Lunganul. Piciorul stâng îi lipsea 
aproape de şold. Purta o cârjă sprijinită-n subsuoara 
stângă şi se slujea de ea nemaipomenit de 
îndemânatic, săltând la fiece pas ca o pasăre. Era un 
bărbat foarte înalt şi puternic, cu faţa lătăreaţă şi 
palidă, dar trădând inteligenţă şi voie bună. Părea azi 
foarte vesel: ţopăia printre mese, şuierând printre 
dinţi, glumea şi-şi bătea binevoitor pe umăr muşteriii 
favoriţi. 

Trebuie să vă mărturisesc că citind în scrisoarea lui 
squire Trelawney cele ce se refereau la John 
Lunganul, m-am gândit cu groază că s-ar putea să fie 
tocmai marinarul acela fără un picior, a cărui apariţie 
o aşteptasem atâta vreme la bătrânul nostru 
„Benbow”. Dar mi-a fost de-ajuns să-l văd o dată pe 
omul acesta, pentru ca să mi se risipească pe loc 
toate bănuielile. 

îl văzusem pe căpitan, îl văzusem pe Câinele Negru, 
îl văzusem pe orbul Pew şi-mi închipuiam că ştiu cum 
arată piraţii. Şi nu, acest hangiu atât de jovial şi 
plăcut la înfăţişare nu semăna nici pe departe a 
tâlhar. 

Mi-am luat inima în dinţi, am păşit peste prag şi 
m-am pornit glonţ spre Silver, care, rezemat în cârjă, 
sta de vorbă cu unul dintre muşterii. 

- Mister Silver, sir? am întrebat eu, întinzându-i 
bileţelul. 

- Da, fiule, mi-a răspuns el. Silver mă cheamă. Dar 
tu de unde te-ai luat? 

Văzând că scrisoarea e din partea lui squire 
Trelawney, mi s-a părut chiar că tresare. 

- O, a exclamat el, întinzându-mi mâna, înţeleg! Eşti 
noul nostru elev-marinar. Foarte bucuros să te 
cunosc. 

Şi mi-a strâns cu putere mâna în palma lui lată şi 
mare. 

în clipa asta un om care şedea într-un colţ mai 
retras a sărit brusc de la locul lui şi s-a repezit spre 
uşă... Uşa se nimerise să fie foarte aproape de el, aşa 
că l-am pierdut îndată din vedere. 

Dar graba de care dăduse dovadă îmi atrăsese fără 
voie atenţia şi l-am recunoscut dintr-o privire. Era 
omul acela cu două degete lipsă şi faţă buhăită, care 
venise la noi la han. 

- Hei, am strigăt eu năuc, prindeţi-1! Câinele Negru! 

Câinele Negru! 

- Prea puţin îmi pasă cum îl cheamă! a strigat la 
rândul său Silver. Dar a fugit fără să-şi plătească 
băutura. Harry, ia-te după el şi prinde-1! 

Unul dintre marinarii care şedeau lângă uşă a sărit 
de la măsuţă şi s-a repezit în urmărirea fugarului. 

- Fie în locul lui şi amiralul Hawke, că tot l-aş pune 
să plătească! a urlat Silver. 

Apoi, lăsându-mi brusc mâna, m-a întrebat: 

- Cum ai spus ca-1 cheamă? Câinele... şi mai cum? 
Câinele... 

- Câinele Negru, sir! am răspuns eu. Nu v-a spus 
nimic mister Trelawney de tâlharii ăştia? Câinele 
Negru e şi el din banda lor. 

- Ce?! a răcnit Silver. în casa mea?! Ben, dă fuga 
de-1 ajută pe Harry să-l prindă... Vasăzică e şi el un 
şobolan din ăia? 















- Ei, Morgan, pare-se că ai stat la o masă cu el, ai? 
Ia vino-ncoa'. 


Omul pe care-1 chema Morgan - un marinar bătrân, 
cărunt şi ars de soare - se apropie fără prea multe fa¬ 
soane, morfolind între dinţi o bucată de tutun de 
mestecat. 

- Ia spune, Morgan, îl întrebă cu asprime Lunganul, 
l-ai mai văzut vreodată până acum pe Câinele ăsta... 
Negru... Ori cum i-o mai fi zicând? 

- Niciodată, sir, răspunse Morgan şi făcu o 
plecăciune. 

- Şi nici numele nu i l-ai mai auzit? 

- Nici, sir. 

- Hm, norocul tău, Tom Morgan! exclamă hangiul. 
Că dacă te-ai încurca cu asemenea lepădături nu ţi-ar 
mai călca piciorul în localul meu! Ce-a vorbit cu tine? 

- Drept să vă spun nici nu mai ţin minte, sir, 
răspunse 

Morgan. 

- Şi mai vrei să zici că se cheamă cap ceea ce ai tu 
pe umeri? Mai curând i-aş zice scripete! - strigă cu 
mare mânie Lunganul. Ia te uită la el - nu mai ţine 
minte! Ori nici nu-ţi dai seama când vorbeşti cu 
cineva? Hai, dă-i drumul mai repede, spune ce-ţi tot 
povestea! Pălăvrăgeaţi amândoi despre tot felul de 
călătorii, corăbii, căpitani, asa-i? Hai! N-auzi? 

- Vorbeam şi noi cum se întind oamenii sub chilă 1 
uneori, răspunse Morgan. 

- Cum se întind oamenii sub chilă, ai?! Chiar că 
v-aţi găsit subiect de discuţie. Eh, omule, omule! Stai 
jos, prostănacule... 

După ce-1 văzu pe Morgan aşezându-se iar la 
măsuţa lui, Silver se plecă confidenţial la urechea 
mea, ceea ce m-a măgulit grozav, şi şopti: 

- E un flăcău foarte de treabă Tom Morgan ăsta, dar 
e un mare nătărău, sărmanul. Şi acum, urmă el cu 
glas tare, ia să încercăm să ne amintim. Câinele 
Negru? Nu, n-am auzit niciodată de numele ăsta. Şi 
totuşi parcă l-am mai văzut undeva. Uneori... da, da... 

- Da, da, cu un orb! am strigat eu. L-am cunoscut şi 
pe orbul ăsta. îl chema Pew. 

- Aşa-i! exclamă Silver, de data asta foarte emoţionat. 
Pew! Chiar aşa-1 chema. Arăta să fie mare canalie. 
Dacă punem mâna cumva pe Câinele Negru, ori cum 
spui că-i zice, căpitanul Trelawney are să fie foarte 
mulţumit. Benn are picioare bune. Rar să se găsească 
marinar care să-l întreacă. Nu, de Benn nu mai scapă 
el. Benn îţi prinde pe cine vrei... Vasăzică povestea 
cum îi întinde căpitanul pe marinari sub chilă? Nu-i 


1 Pedeapsă, folosită în flota engleză în sec. XVIII. 

nimic, mi ţi l-om întinde şi noi pe el cum îi şade mai 
bine... 

Silver ţopăia de colo până colo, sprijinit în cârjă, 
bătea cu pumnul în masă şi vorbea cu atâta sinceră 
indignare, încât până şi orice judecător de la Old 
Bailley ori poliţist londonez l-ar fi declarat pe loc 
complet nevinovat. 

întâlnirea cu Câinele Negru la „Ocheanul” îmi trezi 
iar bănuielile, îndemnându-mă să iau seama cu luare 
aminte la bucătarul nostru. Dar el era prea deştept, 
ingenios şi abil pentru mine. 

în sfârşit se întoarseră cei doi, pe care-i trimisese 
hangiul în urmărirea Câinelui Negru. Suflau amândoi 
greu şi-i raportară că fugarul a reuşit să le scape, 
pierzându-se în mulţime. 

Hangiul se porni să-i certe şi să-i suduie cu atâta 
furie, încât m-am convins definitiv că Lunganul nu 
poate să aibă vreo vină. 

- Ascultă, Hawkins, îmi spuse el, istoria asta poate 
să ia în ce mă priveşte o întorsătură cât se poate de 
neplăcută. Ce-o să creadă despre mine căpitanul 
Trelawney? Vasăzică vine mai întâi afurisitul ăsta de 
olandez, se pripăşeşte în casa mea şi-mi lincheşte 
băutura! Apoi vii tu şi-mi spui că face parte dintr-o 
bandă de tâlhari. Iar eu îl las să-mi scape! Zău, 
Hawkins, pune o vorbă bună pe lângă căpitanul 
Trelawney! Eşti tânăr, dar nu eşti prost deloc. Nu te 
poate duce nimenea de nas. Da, da, da! Asta am 
văzut-o eu îndată. Explică-i, rogu-te, căpitanului, că 
într-un picior cum sunt n-aveam cum îl prinde, javra 
dracului. Ehe, să fi fost eu în toată firea, cum eram 
odată, nu mai scăpa el de mine, puneam gabja pe el 
în doi timpi şi trei mişcări, dar acum... 



V 


Hangiul amuţi brusc, şi rămase cu gura căscată, de 
parcă căuta să-şi aducă aminte de ceva. 

- Dar banii? răcni el deodată. Mi-a rămas dator trei 
căni de bere. Io-te al dracului, de parale chiar 
uitasem! 

Căzu pe laviţă şi izbucni în hohote de râs, şi tot râse 
aşa până când îi dădură lacrimile. Aşa de molipsitor 
râdea, încât nu m-am putut nici eu stăpâni şi m-am 
pornit pe râs alături de el, de se cutremurau pereţii. 

- Măi, şi cât sunt de bătrân, dar am ajuns mai rău 
ca un viţel de mare! spuse el în sfârşit, ştergându-şi 
lacrimile. Văd, Hawkins, că suntem bună pereche 
amândoi. Nu m-am arătat mai breaz decât orice 
bobocel, proaspăt elev de marină... Ei, dar să nu mai 
pierdem vremea de pomană: avem treabă, băiete, îmi 
pun îndată tricornul şi merg cu tine la căpitanul 
Trelawney să-i raportez toate cele întâmplate. Nu-i 
lucru de şagă, tinere Hawkins, şi ce mai 
încolo-încoace - nu prea avem cu ce ne lăuda. Nu, nu! 
Pe amândoi ne-a prostit cât se poate de frumuşel 
licheaua aia. Lua-l-ar toţi dracii, că m-a lăsat mofluz 
şi trebuie să-mi iau adio de la părăluţele mele! 

Şi se puse iar pe râs, şi cu atâta poftă, că, deşi eu 
nu vedeam nimic de râs în tot ce se întâmplase, i-am 
ţinut isonul şi de data asta. 

Am pornit amândoi pe chei. Silver s-a dovedit a fi un 
interlocutor cât se poate de interesant. Ştia să-mi 
spună mii de lucruri despre fiece corabie pe lângă 
care treceam: şi câte pânze are, şi ce încărcătură 
poate duce, şi din ce ţară vine. îmi lămurea şi cele ce 
se făceau în port: uite, corabia de colo se încarcă, 
cealaltă se descarcă, a treia, de dincolo, tocmai iese în 
larg. îmi povestea fel de fel de istorioare vesele cu 
corăbii şi marinari. Şi strecura în vorbă termeni 

maritimi, pe care mi-i repeta de câteva ori, ca să-i 
învăţ şi eu. încetul cu încetul mi-am dat seama că 
mai bun tovarăş de drum ca Silver nici gând să 
găseşti. 

în sfârşit, am ajuns la han, unde i-am găsit pe 
squire Trelawney şi doctorul Livesey bând bere şi 
mâncând pâine prăjită. Tocmai se pregăteau amândoi 
să se ducă în port pentru a controla ce se mai face pe 
corăbioara noastră. 

Lunganul le povesti cele petrecute, fără a ascunde 
nimic şi cât se poate de obiectiv. 

- Nu-i aşa că astfel s-au petrecut lucrurile, Hawkins? 
mă tot lua el de martor mai la fiece cuvânt. 

Şi de fiece dată îi confirmam spusele. 

Amândoi gentlemenii s-au arătat foarte mâhniţi, 
aflând că piratul a izbutit să fugă. Dar dacă a fost să 
se întâmple aşa, ce se poate face? După ce le ascultă 
laudele, Lunganul îşi luă cârja şi se porni spre uşă. 

- Aduni echipajul pe vas la orele patru după amiază, 
îi strigă în urmă squire Trelawney. 

- Am înţeles, sir, îi răspunse bucătarul. 

- Sincer să-ţi spun, dragul meu squire, remarcă doc¬ 
torul Livesey, nu prea aprob cele mai multe din 
achiziţiile pe care le-ai făcut, dar John Silver e 
într-adevăr pe gustul meu. 

- Admirabil flăcău, spuse şi squire Trelawney. 

- Nu-i aşa că şi Jim merge cu noi în port? adăugă 
doctorul. 

- Fireşte, fireşte, spuse squire Trelawney. Hawkins, 
ia-ţi pălăria şi hai cu noi să ne vedem corabia. 

Capitolul IX: Pulberea şi armele 


„Hispaniola” se afla ancorată destul de departe de 
mal. A trebuit să luăm o luntre şi să manevrăm 
printre nenumăratele corăbii din radă, pentru a 
ajunge în sfârşit la ea. Ne creşteau mereu în faţă ba 
prore împodobite cu fel de fel de figurine, ba pupe 
înălţate deasupra apei. Ne scârţâiau sub chilă ot- 
goane afundate în apă şi altele ne spânzurau 
deasupra capului. Pe bord ne salută timonierul, 
mister Arrow, un bătrân lup de mare, ceacâr şi ars de 
soare, cu cercei în urechi. După cum ne-am putut da 
seama, se afla în cele mai bune relaţii cu squire-ul 
nostru. 























în schimb cu căpitanul squire Trelawney nu se 
putea împăca defel. 

Căpitanul era un om ursuz şi arţăgos, pe care-1 
scoteau din fire toate cele ce vedea că se fac pe 
corabie. De altminteri, nu întârzie să ne expună ce-1 
nemulţumeşte. Nici n-apucasem să coborâm în 
cabină, că se şi ivi un marinar, raportându-ne: 

- Căpitanul Smollett vrea să vă vorbească, sir. 

- Sunt oricând la dispoziţia căpitanului. Pofteşte-1 
încoace, răspunse squire Trelawney. 

Cum se vede, căpitanul venise pe urmele solului său, 
căci îşi făcu îndată apariţia. 

- Ce doreşti să-mi spui, căpitane Smollett? Sper că 
totul e în regulă? Corabia e gata de plecare? 

- Aş vrea să vorbesc deschis cu dumneavoastră, sir, 
spuse căpitanul, chiar cu riscul de-a ne certa. Nu-mi 
place expediţia asta. Nu-mi plac marinarii 
dumneavoastră. Nu-mi place secundul meu. Asta-i tot. 
Scurt şi cuprinzător. 

- Poate nu-ţi place nici corabia, sir? întrebă squire 
Trelawney. 

După cum am observat, era complet scos din sărite. 

- De corabie nu pot spune nimic, sir, până n-o s-o 
văd plutind, răspunse căpitanul. Se pare că nu e rău 
făcută, dar e prematur să afirm ceva de pe acum. 

- în cazul acesta, sir, poate că nu-ţi place patronul 
dumitale? îl întrebă acru squire Trelawney. 

Dar în clipa asta interveni doctorul Livesey. 

- Ia staţi o clipă, spuse el. Nu vă înfierbântaţi, că o 
să ajungeţi la ceartă. Căpitanul a spus prea mult şi în 
aceeaşi vreme prea puţin, aşa că am tot dreptul să-l 
rog să ne dea lămuriri. Ai spus, pare-se, căpitane, ca 
nu-ţi place expediţia noastră, aşa-i? De ce nu-ţi place? 

- Am fost angajat să duc vasul unde va dori acest 
gentlemen, fără a mi se defini scopul călătoriei, spuse 
căpitanul. Perfect. Nici n-am întrebat nimic mai mult. 
Dar curând m-am convins că ultimul dintre marinari 
ştie mai mult decât mine despre scopul călătoriei 
noastre. După mine, nu-i frumos aşa. 
Dumneavoastră ce ziceţi? 

- Zic şi eu la fel, răspunse doctorul Livesey. 

- Pe urmă am aflat, urmă căpitanul, că pornim să 
căutăm nişte comori. Şi vă rog să luaţi notă că am 
aflat de la propriii mei subalterni. Dar expediţiile în 
căutare de comori sunt un lucru foarte delicat. în 
genere expediţiile de felul acesta nu sunt specialitatea 
mea şi nu mă simt deloc atras să mă ocup de astfel 
de chestii, mai ales când chestiile astea sunt secrete, 




iar secretul - te rog să mă ierţi, mister Trelawney! - iar 
secretul acesta îl ştiu toţi papagalii. 

- Papagalul lui Silver, vrei să spui? întrebă squire-ul 
Trelawney. 

- Ba nu, pur şi simplu, aşa sună proverbul, îl lămuri 
căpitanul. Ceea ce înseamnă că secretul nu mai e 
secret. Aş crede că subestimaţi greutăţile expediţiei, 
de care v-aţi apucat, şi trebuie să vă spun tot ce mai 
gândesc cu privire la toate astea: vă aşteaptă o luptă 
pe viaţă şi pe moarte. 

- Ai deplină dreptate, căpitane, răspunse doctorul. 
Riscăm foarte mult. Dar te înşeli, presupunând că nu 
ne dăm seama de pericolele ce ne aşteaptă. Ai mai 
spus că nu-ţi place echipajul nostru. Nu cumva eşti 
de părere că am angajat marinari nu îndestul de 
experimentaţi? 

- Nu-mi plac marinarii aceştia, răspunse căpitanul. 
Şi dacă e să vorbesc pe şleau, trebuia să-mi 
încredinţaţi mie alegerea echipajului. 

- Recunosc, răspunse doctorul. Probabil că prietenul 
meu ar fi trebuit într-adevăr să aleagă echipajul 
împreună cu dumneata. Dar greşeala asta e absolut 
întâmplătoare, te asigur. N-a fost deloc cu rea intenţie 
făcută. Şi, în încheiere, vasăzică, nu-ţi place mister 
Arrow? 

- Nu-mi place, sir. Cred că e un bun marinar, dar 
prea dă nas echipajului pentru a fi şi un bun secund. 
Se poartă extrem de familiar cu marinarii săi. Un 
timonier trebuie să se ţină mai la distanţă. Nu să 
chefuiască cu echipajul. 

- Vrei să spui că e beţiv? îl întrebă squire Trelawney. 

- Nu, sir, răspunse căpitanul. Vreau să spun doar 
că prea dă nas echipajului. 



- Şi acum, îl rugă doctorul, spune-ne verde în ochi 
ce pofteşti de la noi, căpitane. 

- Sunteţi ferm hotărâţi să porniţi în expediţia asta, 
gentlemeni? 

- Ferm hotărâţi, răspunse squire Trelawney. 

- Perfect, spuse căpitanul. Dacă m-aţi ascultat cu 
atâta răbdare câtă vreme v-am vorbit lucruri pe care 
nu le pot dovedi, ascultaţi şi mai departe. Pulberea şi 
armele se încarcă la proră 1 , deşi există o încăpere cât 
se poate de potrivită sub cabina dumneavoastră. De 
ce să nu se pună acolo pulberea şi armele? Asta-i una 
la mână. Pe urmă aţi luat cu dumneavoastră patru 
servitori. După cum mi s-a spus, urmează şi ei să fie 
aranjaţi la proră. Dar de ce nu li s-ar putea aşeza 
paturile lângă cabina dumneavoastră? Două la mână. 

- Mai e şi a treia? - întrebă mister Trelawney. 

- Este, spuse căpitanul. Se pălăvrăgeşte prea mult. 

- Da, se pălăvrăgeşte mult, recunoscu doctorul. 

- Am să vă comunic doar ce am auzit cu urechile 
mele, urmă căpitanul Smollett. Se spune că cică aveţi 
o hartă cu nu ştiu ce insulă pe ea. Iar pe hartă s-ar fi 
aflând însemnat cu cruciuliţe locul unde se găseşte 
comoara. Şi cică insula asta s-ar fi aflând... 

Şi ne spuse cu toată exactitatea latitudinea şi longi¬ 
tudinea insulei noastre. 

- Asta n-am mai spus-o nimănui pe lumea asta! ex¬ 
clamă squire Trelawney. 

- Dumneata, Livesey, te-ai scăpat cu vorba şi le-ai 
povestit! strigă squire Trelawney. Ori tu Hawkins... 

- Acuma nu mai are nici o importanţă pe cine l-a 
luat gura pe dinainte, spuse doctorul. 


La proră se aflau şi încăperile echipajului. 


1 

De fapt am observat că nici el şi nici căpitanul nu 
l-au crezut pe mister Trelawney, cu toate încercările 
lui de a se dezvinovăţi. Nu l-am crezut nici eu atunci, 
pentru că era într-adevăr un mare palavragiu. Dar 
acum sunt înclinat să cred că spunea adevărul şi că 
echipajul ştia şi fără de noi unde se găseşte insula. 

- Nu ştiu care din dumneavoastră, domnilor, are în 
păstrare harta, urmă căpitanul. Şi insist să rămânem 
şi mai departe în neştiinţă de cauză atât eu, cât şi 
mister Arrow. în caz contrar voi fi nevoit să vă rog să 
mă concediaţi. 

- înţeleg, spuse doctorul. în primul rând, dumneata 
vrei să curmi discuţiile de prisos, într-al doilea rând, 
vrei să orânduieşti un fel de fortăreaţă la cârma 
vasului, adunând în ea slugile prietenului meu şi 
dându-le în primire toate armele şi pulberea ce se află 
pe bord. Cu alte cuvinte, te temi de o răscoală. 

- Sir, replică căpitanul Smollett, nu mă supăr, dar 
nici nu vreau să-mi atribuiţi cuvinte, pe care nu 
le-am rostit. Un căpitan care ar hotărî să iasă în larg, 
deşi ar avea motive să se teamă de o răscoală, n-ar fi 
demn de titlul său. Deci nu despre asta e vorba. Sunt 
convins că mister Arrow e un om cinstit. Mulţi din 
marinari sunt şi ei oameni cinstiţi. Poate sunt chiar 
toţi cinstiţi. Dar eu răspund de corabie şi de viaţa 
fiecărui om de pe bordul ei. Şi pentru că văd că o 
mulţime de lucruri se fac altfel decât ar trebui să se 
facă, vă rog să luaţi măsuri de precauţiune ori să mă 
concediaţi. Asta-i tot ce-am avut de spus. 

- Căpitane Smollett, zâmbi doctorul, ai auzit 
vreodată de fabula cu muntele, care a născut un 
şoarece? Scuză-mă, dar mi-ai amintit de fabula asta. 
Când te-am văzut intrând, aş fi fost gata să mă jur pe 
propria-mi perucă că ne vei cere mult mai mult. 

- Eşti foarte perspicace, doctore, replică căpitanul, 
intrând, aveam de gând să-mi cer socoteala, deoarece 
n-aveam nici cea mai slabă nădejde că mister 
Trelawney va fi de acord să asculte barem un cuvânt 
din cele ce aveam a-i spune. 

- Şi nici n-aş fi ascultat! exclamă squire Trelawney. 
De nu era Livesey te-aş fi trimis pe loc la toţi dracii. 
Dar, oricum ar fi, te-am ascultat şi voi face tot ce-mi 
ceri. Nu pot să ascund, însă, că părerea mea despre 
dumneata s-a schimbat în rău. 

- Cum pofteşti, sir, - spuse căpitanul. Mai târziu veţi 
înţelege că n-am făcut decât să-mi îndeplinesc datoria. 

Şi căpitanul se retrase. 

- Trelawney, spuse doctorul, împotriva aşteptărilor 
mele, m-am convins că ai angajat doi oameni cinstiţi: 
pe căpitanul Smollett şi pe John Silver. 

- în privinţa lui Silver sunt de acord cu dumneata, 
exclamă squire Trelawney, dar purtarea acestui 
insuportabil palavragiu o consider nedemnă de un 
bărbat, nedemnă de un marinar şi în orice caz 
nedemnă de un englez! 

- Fie şi aşa, spuse doctorul, o să mai vedem noi. 

Când ieşirăm cu toţii pe punte, marinarii începuseră 

să mute armele şi pulberea. „Io-ho-ho!” cântau ei 
urmându-şi lucrul. Căpitanul şi mister Arrow se aflau 
şi ei pe punte şi dădeau ordinele cuvenite. 

Mi-a plăcut foarte mult noul aranjament. Toată 
corabia fusese transformată. La cârmă ni se 
construiseră şase cabine, unite cu cambuza 1 şi bacul 2 
printr-un coridor de rezervă ce trecea de-a lungul 


1 Cambuza — bucătăria de pe vas. 

^ Bac — un loc mai înălţat la prora vasului. 

tribordului. La început fuse-seră prevăzute pentru 
căpitan, mister Arrow, Hunter, Joyce, precum şi 
pentru doctor şi squire Trelawney. Dar pe urmă două 
din ele mi-au fost date mie şi lui Redruth, iar mister 
Arrow şi căpitanul s-au aranjat pe punte, în tambur, 
care fusese astfel lărgit din amândouă părţile, încât ar 
fi putut să treacă cu succes drept punte de comandă. 
Fireşte, locul rămăsese destul de strâmt, dar au 
încăput totuşi două hamacuri. Iar timonierul părea să 
fie chiar mulţumit de aranjamentul acesta. Se prea 
poate că n-avea nici el încredere în echipaj. De 
altminteri, asta e doar o presupunere de a mea, 
deoarece, după cum veţi vedea curând, n-a stat prea 
multă vreme pe corabie. 

Lucram cu toţii foarte sârguincios, strămutând 
pulberea şi aranjându-ne cabinele, când s-au 
prezentat, în sfârşit, pe corabie şi ultimii marinari, 
împreună cu John Lunganul. 

Bucătarul s-a căţărat pe vas cu o agilitate de 
maimuţă şi cum a observat cu ce ne îndeletnicim, 
ne-a şi strigat: 

- Ei, ce faceţi aici, prieteni? 

- Mutăm butoiaşele cu pulbere, John, răspunse 
unul din marinari. 

- Şi de ce, lua-v-ar dracul? strigă Lunganul. Păi aşa 
scăpăm refluxul! 

- Aşa am dat eu ordin! îi tăie vorba căpitanul, iar 
dumneata, scumpule, marş la bucătărie să găteşti 
cina la timp. 

- Am înţeles, sir, răspunse bucătarul. 

Şi ducându-şi mâna în chip de salut la şuviţa de păr 
ce-i cădea pe frunte, se strecură pe uşa bucătăriei. 

- Uite un om de treabă, căpitane, spuse doctorul. 

- Tot ce se poate, sir, răspunse căpitanul Smollett. 
Fiţi atenţi, fiţi atenţi, băieţi! 

Şi dădu fuga spre marinari, care cărau pe punte un 
butoiaş cu pulbere. Observând, însă, că stau şi mă 
uit la tunul cu pivot instalat la mijlocul corăbiei, mă 
şi luă în primire: 

- Ei, tinere, îmi strigă el, ia-o din loc! Marş la 
bucătar să-ţi dea ceva de lucru. 

Şi în vreme ce coboram în fugă la bucătărie, l-am 
auzit spunând cu glas tare doctorului: 

- Nu voi permite cuconaşi pe bord! 

Vă asigur că în clipa asta eram complet de acord cu 
squire Trelawney că căpitanul e un om absolut 
insuportabil, şi-l uram din tot sufletul. 

Capitolul X: în larg 


Toată noaptea n-a mai contenit gălăgia şi zbuciumul. 
Munceam cu toţii, strămutând lucrurile dintr-un loc 
în altul, iar şalupa aducea mereu pe bord prieteni 
de-ai lui squire Trelawney, ca mister Blandly şi alţii, 
ce veneau să-i ureze drum bun şi întoarcere grabnică. 
Niciodată nu mai muncisem eu atâta la „Amiral 
Benbow” şi eram ostenit ca un câine spre zori, când a 
prins să zică din fluier şeful de echipaj şi marinarii 
s-au apucat să ridice ancora. De altfel, chiar de-aş fi 
fost şi de două ori mai ostenit, tot nu m-aş fi dat dus 
de pe punte. Toate îmi păreau noi şi atrăgătoare - şi 
ordinele repezi, şi semnalele ascuţite de fluier, şi 
oamenii ce munceau cu înfrigurare în lumina zgârcită 
a felinarelor. 










- Ia zi-i un cântec, măi Jambon! strigă unul din 
marinari. 

- Un cântec vechi! îi ţinu isonul altul. 

- Bine, băieţi, răspunse John Lunganul, care se afla 
şi el pe punte, cu cârja subsuoară. 

Şi porni să-i zică cântecul, pe care-1 ştiam şi eu atât 
de bine: 

Lada mortului cea grea, 

Cinş'pe handralăi ţinea... 

Tot echipajul îi ţinu hangul în cor: 

Io-ho-ho şi-un şip de rom! 

La ultimul „ho” marinarii se opinteau cu toţii din 
greu la pârghia cabestanului. 

Mi-am amintit aievea de vechiul nostru „Amiral Ben- 
bow” şi mi s-a nălucit o clipă că parcă glasul 
răposatului Bones s-ar fi alăturat şi el corului. 

Ancora fu curând ridicată şi fixată la proră. Stropi 
mari de apă mai picurau de pe ea. Vântul porni să 
umfle pânzele. Pământul se îndepărta din ce în ce, 
corăbiile ce ne împresurau rămaseră în urmă. Şi mai 
înainte de a mă întinde eu pe pat, cu gând să aţipesc 
barem un ceas, „Hispaniola” ieşi în larg, începându-şi 
călătoria spre Insula Comorilor. 

N-am să vă descriu toate amănuntele călătoriei 
noastre. Pot să vă spun doar că a fost foarte reuşită. 
Corabia s-a dovedit a fi minunată, echipajul era 
alcătuit din marinari cu experienţă, iar căpitanul îşi 
cunoştea la perfecţie meseria. Dar mai înainte de a 
ajunge la Insula Comorilor s-au întâmplat două-trei 
evenimente ce merită a fi pomenite. 

în primul rând a ieşit la iveală că mister Arrow e 
mult mai rău decât îşi închipuise căpitanul. Nu avea 
nici un fel de autoritate în faţa marinarilor şi nu-1 
asculta nimeni. Dar şi mai rău ca toate e că după o 

zi-două de la plecare a început să se arate pe punte 
cu ochi tulburi şi obrajii încinşi. Limba i se împleticea 
în gură. Dădea în vileag şi alte semne de beţie. Uneori 
eram chiar nevoiţi să-l izgonim de pe punte, 
trimiţându-1 cu ruşine înapoi în cabină. Deseori 
cădea şi se lovea destul de rău. Alteori rămânea 
culcat zile întregi pe patul lui, fără măcar să 
catadicsească să se scoale. Nu-i vorbă, se întâmpla să 
umble câte două zile la rând aproape treaz şi atunci 
îşi mai îndeplinea cu chiu cu vai îndatoririle. 

Nu puteam nicidecum înţelege unde găsea băutură. 
Am căutat să-l şi urmărim, dar tot n-am putut afla 
nimic. Uneori ne luam inima-n dinţi şi-l întrebam 
de-a dreptul, în asemenea cazuri, de se întâmpla să 
fie beat - ne râdea în nas, iar dacă era treaz - se jura 
solemn că toată viaţa n-a pus altceva decât apă în 
gură. 

Ca timonier nu era bun de nimic şi avea o influenţă 
rea asupra subalternilor. Vedeam cu toţii limpede că 
omul acesta o să sfârşească rău. Şi nu s-a mirat, nici 
nu s-a întristat nimeni, când într-o noapte furtunoasă 
a dispărut de pe corabie. 

- O fi căzut peste bord! şi-a dat cu părerea căpitanul. 
De fapt, domnilor, n-a făcut decât să ne scutească de 
truda de a-1 pune în lanţuri. 

în aşa fel am rămas fără timonier. Trebuia să 
încredinţăm postul acesta altcuiva. Sorţul a căzut pe 
şeful de echipaj John Anderson. Toată lumea urma 
să-i zică şef de echipaj, dar îndeplinea funcţia de 
timonier. 

Mister Trelawney, care călătorise mult şi se pricepea 
binişor într-ale navigaţiei, s-a arătat şi el de folos: pe 
vreme bună făcea de cart la cârmă. Al doilea şef de 
echipaj, Israel Hands, era marinar vechi şi cu 

experienţă, căruia i se putea încredinţa fără nici o 
grijă aproape orice funcţie. Printre altele fie spus, 
Hands era bun prieten cu John Silver Lunganul, şi 
fiindcă i-am pomenit încă o dată numele, hai să vă 
povestesc mai pe îndelete ce ştiu de Silver. 

Marinarii îi ziceau Jambon. Interesant om. îşi lega 
cârja de gât cu o frânghioară, pentru ca mâinile să-i 
rămână libere, şi era o plăcere să stai şi să priveşti 
cum îşi ţinea întru-n picior echilibrul, legănându-se 
în tactul mişcărilor pe care le făcea corabia, şi gătind 
astfel bucate, de parcă s-ar fi aflat pe pământ sigur. 
Şi mai curios era să-l vezi ce repede şi cu câtă 
agilitate alerga el pe punte pe vreme de furtună, 
ţinându-se de frânghiile agăţate anume pentru el. 
Marinarii le ziceau „colacii Lunganului”. Şi când 
umbla, John se ţinea de colacii aceştia, ba se 
sprijinea în cârjă, ba iar o agăţa de gât, după cum 
v-am mai spus. 

Totuşi marinarii, care mai navigaseră cândva 
împreună cu el, erau foarte mâhniţi că omul acesta 
nu mai e nici pe departe ce-a fost. 

- Jambon al nostru nu-i om de rând, îmi spunea al 
doilea şef de echipaj. în tinereţe a învăţat la scoală şi 
dacă vrea - ştie să-ţi vorbească ca din carte. Şi ce om 
viteaz! Leu, nu altceva. Am văzut cu ochii mei odată 
cum au sărit la el patru handralăi, iar el, neînarmat 
cum era, mi ţi i-a apucat pe toţi patru şi i-a ciocnit 
cap în cap de-au rămas laţi!... 

Tot echipajul îl respecta, ba chiar îi asculta fără 
crâcnire poruncile. Ştia să vorbească cu fiecare şi să 
îmbuneze pe oricine. 

Cu mine era întotdeauna deosebit de drăgăstos. Se 
bucura nespus ori de câte ori mă vedea intrând la el 
în cambuză, unde era totdeauna o curăţenie 

exemplară. Vesela era totdeauna clădită cu grijă pe 
poliţe şi lună de curată. într-un colţ ţinea în cuşcă un 
papagal. 

- Intră, intră, Hawkins, îmi spunea Silver, când mă 
vedea. Să mai stăm de vorbă. Nici o vizită nu mă 
bucură mai mult decât a ta, fiule. Şezi şi ascultă. Uite 
căpitanul Flint... I-am pus numele acesta în cinstea 
vestitului pirat... Şi cum îţi spuneam, căpitanul Flint 
ne prezice că o să ne sfârşim cu bine călătoria... Aşa-i, 
căpitane? 

Şi papagalul se pornea pe turuit extraordinar de 
repede: 

- Piaştri! Piaştri! Piaştri! 

Şi tot turuia aşa până la istovire, ori până când 
John îi acoperea cuşca cu batista. 

- Pasărea asta trebuie să fi având cel puţin două 
sute de ani, Hawkins, îmi spunea el. Papagalii nu mai 
mor niciodată, şi doar diavolul de-o mai fi văzut în 
viaţa lui atâta rău cât a văzut papagalul meu. A 
navigat cu England, cu faimosul căpitan England, 
piratul. A fost pe Madagascar, la Malabar 1 , în 
Surinam 2 , pe Providenţa 3 , la Porto-bello 4 . A văzut 
cum se pescuieşte încărcătura de pe galioane 5 
scufundate. Atunci a învăţat el să strige „piaştri”. Şi 
nu e nimic de mirare: în ziua aceea s-au petrecut trei 
sute cincizeci de mii de piaştri, Hawkins! Papagalul 
acesta a fost de faţă, când au abordat piraţii vasul 


1 Malabar — regiune pe litoralul de sud-vest al Indiei. 

2 Surinam — Guiana Olandeză (în America de Sud). 

3 Providenţa — insulă în Oceanul Indian. 

4 Porto-bello — port în Scoţia. 

^ Galioane — corăbii spaniole, care transportau în vechime aur din America Spaniolă în Spania. 

vice-regelui Indienilor nu departe de Goa 1 . Şi când te 
uiţi la el, parcă s-ar fi născut ieri... Dar nu-i aşa că ai 
mirosit ce-i aia praf de puşcă, căpitane? 

- Ia-o p-altă voltă 2 ! striga papagalul. 

- îl auzi ce termeni maritimi ştie căpitanul meu? se 
fudulea bucătarul şi scotea din buzunar câte o 
bucăţică de zahăr, tratându-şi prietenul. 

Iar papagalul căuta să sfarme cu pliscul gratiile 
închisorii sale şi înjura de mama focului. 

- Când bagi mâna în păcură, o scoţi murdară, îmi 
lămurea John. Pasărea asta nevinovată înjură, 
sărmana, ca o mie de draci, dar parcă înţelege ea ce 
vorbeşte? Ar înjura şi în faţa lui Dumnezeu sfântul. 

Şi Jonh îşi ducea cu atâta solemnitate mâna la 
ciuful lui de păr, chip că-şi face semnul crucii, încât 
mă simţeam îndemnat să-l consider cel mai nobil om 
de pe pământ. 

Relaţiile dintre squire Trelawney şi căpitanul 
Smollett continuau să rămână foarte încordate. 
Squire Trelawney nu se jena să vorbească cu tot 
dispreţul despre căpitan, iar căpitanul nu intra 
niciodată în vorbă cu squire-ul nostru, şi când îl 
întreba ceva mister Trelawney, răspundea tăios, uscat 
şi laconic. Strâns cu uşa, trebui să recunoască că s-a 
înşelat, pesemne, vorbind de rău echipajul. Mulţi 
marinari munceau pilduitor şi în genere tot echipajul 
se purta cât se poate de bine. Iar de corabie era pur şi 
simplu îndrăgostit. 


1 Goa — colonie portugheză pe teritoriul Indiei. 
^ Voltă — itinerarul unui vas. 

- Ascultă de cârmă, cum ascultă nevasta de bărbat, 
sir. Dar, adăuga el, nu ne-am întors încă acasă şi 
expediţia noastră continuă să nu-mi placă. 

Când îl auzea spunând aşa, squire Trelawney îi 
întorcea spatele şi pornea să se plimbe nervos pe 
punte. 

- încă una ca asta, spunea el, şi o să mă scoată 
definitiv din sărite. 

Am trecut şi printr-o furtună, care a confirmat încă 
o dată calităţile „Hispaniolei” noastre. Echipajul părea 
de asemenea mulţumit şi ar fi fost de mirare dacă 
s-ar fi declarat cineva nemulţumit. După mine, de 
când a pornit întâia dată pe mare Noe, nu cred să mai 
fi fost răsfăţat vreodată un echipaj, cum era răsfăţat 
al nostru. Se inventau mereu pretexte pentru a li se 
da marinarilor porţii duble de grog 1 , şi dacă auzea 
cumva squire Trelawney că vreunul din marinari îşi 
serbează ziua onomastică, primeau toţi câte un 
puding. Pe punte se afla întotdeauna un butoi cu 
mere, din care lua fiecare ori de câte ori îi venea pofta. 

- Să ştiţi că nu poate ieşi nimic bun dintr-asta, îi 
spunea căpitanul doctorului Livesey. Asta nu face 
decât să-i strice. Credeţi-mă că ştiu ce spun. 

Totuşi, după cum veţi avea prilejul să vă convingeţi, 
butoiul acesta cu mere ne-a făcut ulterior un imens 
serviciu. Numai mulţumită lui am aflat la timp de 
primejdie şi n-am pierit de mâna trădătorilor. 

Iată cum s-a întâmplat. Plutisem un timp împotriva 
pasatelor, pentru a prinde vânt prielnic (nu mă pot 
exprima lămurit, ştiu doar că prinsesem în sfârşit 
vântul) şi acum ne îndreptam spre insula noastră. Zi 


i 


Grog — băutură preparată din rom, coniac sau rachiu amestecat cu apă fierbinte îndulcită 

şi noapte priveam cu toţii în zare, aşteptând s-o 
vedem cum apare la orizont. După calculele noastre 
mai aveam de plutit o zi şi o noapte, sau poate şi mai 
puţin. La noapte ori mâine până-n prânz vom vedea, 
în sfârşit, cu ochii Insula Comorilor. Ţineam mereu 
direcţia spre sud-sud-vest. Vântul ne bătea din 
coastă, umflând pânzele, marea era liniştită şi 
„Hispaniola” înainta cu repeziciune. Doar arar venea 
un val, împroşcând cu stropi de spumă bompresul. 
Toate mergeau de minune şi toţi ne aflam în cea mai 
bună dispoziţie, bucurându-ne că se încheie cu bine 
cea dintâi jumătate a călătoriei noastre. 

După apusul soarelui, când îmi puteam considera 
sfârşită munca, am hotărât să mă duc la culcare, 
când deodată mi-a venit pofta de mere. M-am căţărat 
iar repede pe punte. Marinarii de cart stăteau la proră 
şi priveau în zare, nădăjduind să vadă cum apare 
insula. 

Cârmaciul lua aminte la pânze, şuierând încetişor. 
Pe bord domnea liniştea şi numai apa plescăia uşor. 

Când m-am uitat mai bine, am văzut că în butoi 
rămăsese un singur măr şi pentru a-1 putea scoate 
trebuia să mă vâr înăuntru. M-am vârât deci în butoi 
şi stând aşa în întuneric, legănat de valuri, era cât pe 
ce să aţipesc, când deodată am simţit că mă clatin: 
cineva se aşezase jos pe punte, sprijinindu-se cu 
spatele de butoi. 

Tocmai vroiam să ies, când omul, care mă trezise 
astfel, începu să vorbească. Am recunoscut vocea lui 
Silver şi după întâile cuvinte n-aş mai fi ieşit pentru 
nimic în lume. Mă ghemuisem tremurând la fundul 
butoiului şi ascultam gâtuit de spaimă şi curiozitate. 
Am înţeles îndată că viaţa tuturor oamenilor cinstiţi 
de pe bord e acum în mâinile mele. 



















Capitolul XI: Ce-am auzit eu stând în 

butoi 


- Nu, nu eu eram căpitanul, începu Silver. Căpitan 
era Flint. Iar eu eram magazioner, pentru că am un 
picior de lemn. Piciorul mi l-am pierdut pe vremea 
când şi-a pierdut şi bătrânul Pew „luminătoarele”. Mi 
l-a amputat un chirurg adevărat, care învăţase la 
colegiu şi ştia latineşte ca pe apă. Cu toate astea n-a 
scăpat de spânzurătoare. L-au suit şi pe el în furci, ca 
pe-un câine, să se usuce la soare, alături de alţi 
câţiva. Ceilalţi erau oamenii lui Roberts şi au pierit, 
pentru că-şi schimbau prea des numele corăbiilor. Azi 
li se chema vasul „Noroc împărătesc”, iar mâine naiba 
ştie cum. Pe când noi am fost totdeauna de părere că, 
odată botezată, corabia nu trebuie să-şi mai schimbe 
numele niciodată. Nu i-am schimbat nicicând numele 

„Cassandrei” noastre şi totuşi ne-a dus cu bine acasă, 
după ce-a pus mâna England pe vice-regele Indiilor la 
Malabar. Nu şi-a schimbat numele nici „Morsa”, 
bătrâna corabie a lui Flint, care era plină de sânge 
până-n buză, iar aur avea pe ea atâta, că era cât pe 
ce s-o tragă la fund. 

- Eh, am auzit eu glasul plin de încântare al celui 
mai tăcut din marinarii noştri, al naibii mai era şi 
Flint ăsta! 

- Se spune că Davis nu se lăsa nici el mai prejos, 
urmă Silver. Dar n-am navigat niciodată cu el. Am 
umblat mai întâi cu England, apoi cu Flint. Iar acum 
am pornit pe cont propriu. Am câştigat nouă sute de 
lire sterline cu England şi vreo două miişoare cu Flint. 
Pentru un simplu marinar nu-i chiar atât de rău. 
Banii îi am depuşi la bancă şi mi-aduc procente 
frumuşele. Principalul nu e să câştigi, ci să te pricepi 
cum să-ţi păstrezi câştigul... Ehe, pe unde-or fi acum 
oamenii lui England? Nu mai ştie nimeni... Iar oa¬ 
menii lui Flint stau acum pe corabia asta şi sunt 
mulţumiţi când se căpătuiesc cu un puding. Mulţi din 
ei trăiau pe uscat mai rău ca cerşetorii. Crăpau de 
foame! Bătrânul Pew, după ce şi-a pierdut ochii, iar 
după ei şi cinstea, începuse să cheltuie câte o mie 
două sute de lire pe an, de parcă-1 făcuse mă-sa lord. 
Iar acuma unde e? A murit şi putrezeşte în pământ. 
Dar doi ani în urmă ajunsese de nu mai avea ce 
mânca. Cerea de pomană, fura, tăia beregata 
oamenilor şi totuşi nu se putea hrăni! 

- Uite, să te mai faci pirat! spuse unul dintre 
marinarii mai tineri. 

- Ba să te faci, numai să nu fii prost! exclamă Silver. 
De altfel, nu de tine vorbesc, că tu, deşi eşti tânăr, nu 
eşti prost. Pe tine nu te poate duce nimeni cu 

zăhărelul! Te-am priceput eu de cum te-am văzut, aşa 
că vorbesc cu tine ca între bărbaţi. 

Puteţi să vă închipuiţi ce-am simţit eu, auzindu-1 pe 
bătrânul escroc, cum îl ia pe celălalt cu aceleaşi 
măguleli cu care mă luase cândva şi pe mine! 

De-aş fi putut, l-aş fi ucis pe loc... 

între timp, însă, Silver urma să vorbească, fără să 
bănuiască că-1 mai aude cineva: 

- Aşa se întâmplă întotdeauna cu cavalerii norocu¬ 
lui 1 . Duc viaţă grea, riscă în fiece zi spânzurătoarea, 
dar mănâncă şi beau ca nişte cocoşei înainte de luptă. 
Pleacă în expediţie cu câteva sute de gologani la 
sufletul lor şi se întorc cu sute de lire în buzunare. 
Apoi îşi beau câştigul, îşi irosesc părăluţele şi iar 
pornesc pe mare numai în cămaşă. Eu, însă, fac altfel. 
Eu îmi pun bănişorii la bancă, ba chiar îi depun în 
sume mici la mai multe bănci, ca să nu trezesc 
bănuieli. Şi apoi nu uita că am cincizeci de ani, aşa 
că, întorcându-mă din călătoria asta, mă las de 
meserie şi am să trăiesc ca un adevărat gentleman... 
Ar fi vremea, nu-i aşa? Nu-i vorbă, nici până acum 
n-am dus-o prea rău. Nu mi-am refuzat niciodată 
nimic. Totdeauna am dormit comod şi am mâncat pe 
săturate. Numai când porneam pe mare, mi se 
întâmpla uneori s-o duc mai greu. Dar cum crezi 
c-am început? Am început ca simplu marinar, uite- 
aşa cum eşti şi tu. 

- Bine, dar părăluţele dumitale or să se prăpădească 
acum, spuse marinarul cel tânăr. Cum ai să te mai 
arăţi la Bristol după călătoria asta? 


1 Cavalerii norocului — poreclă dată piraţilor. 

- Nu mai spune! replică batjocoritor Silver. Unde 
crezi ca-s părăluţele mele acuma? 

- La Bristol, depuse la bănci şi în alte locuri de felul 
ăsta, răspunse marinarul. 

- Da, au fost cândva acolo, îi răspunse bucătarul. 
Mai erau acolo când am ridicat noi ancora. Dar 
băbuţa mea trebuie să le fi scos deja de-acolo. Şi 
„Ocheanul” trebuie să fie de-acum vândut, împreună 
cu locul, clientela şi tot tachelajul, iar băbuţa mea 
trebuie c-a plecat şi m-aşteaptă la locul convenit. 
Ţi-as spune unde-i locul ăsta, căci am toată încre¬ 
derea în tine, dar mi-e să nu se supere ceilalţi că nu 
le-am spus şi lor. 

- Dar în băbuţa dumitale ai încredere? întrebă mari¬ 
narul. 

- Cavalerii norocului rareori se întâmplă să aibă 
încredere unul în celălalt, răspunse bucătarul, şi bine 
fac. Dar pe mine nu prea mă poate duce nimenea de 
nas. Cine cearcă să-mi puie piedică n-are sorţ să 
trăiască lungă vreme pe lumea asta. Erau unii care se 
temeau de Pew, alţii se temeau de Flint, dar de mine 
se temea chiar Flint. Se temea şi se mândrea cu 
mine... Avea un echipaj de nici dracul nu s-ar fi 
încumetat să pornească cu el în largul mării. Tu mă 
ştii, nu-s lăudăros, ba-s chiar blând şi vesel din firea 
mea, dar pe când eram magazioner la Flint piraţii lui 
mă ascultau ca nişte mieluşei. E-he-he, ce mai 
disciplină era pe vas când se afla pe el bătrânul John! 

- Pe cinstea mea, mărturisi marinarul, până a nu 
sta de vorbă cu dumneata nu-mi plăcea deloc 
trebuşoara în care vrei să ne bagi, John. Dar acum - 
uite mâna mea, mă învoiesc. 

- Eşti un băiat viteaz şi deştept, răspunse Silver şi 
strânse cu atâta foc mâna marinarului, încât îmi urni 

din loc butoiul. Să ştii că o să iasă din tine un cavaler 
al norocului cum n-am mai pomenit nici eu! 

încetul cu încetul am început să înţeleg limbajul în 
care-şi vorbeau. „Cavaleri ai norocului” era 
denumirea piraţilor în graiul lor. Mă nimerisem 
martor al ultimului capitol din istoria ademenirii unui 
marinar cinstit, poate ultimul marinar cinstit de pe 
corabia noastră, care intra şi el acum în banda asta 
de tâlhari. De altfel, m-am convins că marinarul 
acesta nu era unicul. Silver fluieră încetişor şi îndată 
mai veni cineva să se aşeze lângă butoi. 

- Dick e de acum omul nostru, spuse Silver. 

- Ştiam eu că are să se dea şi el de partea noastră, 
am auzit eu vocea lui Israel Hands, al doilea şef de 
echipaj. Să ştii că nu-i prost Dick. 

O vreme Hands îşi mestecă în tăcere tutunul, apoi 
scuipă şi se adresă iar Lunganului: 

- Ia spune, mă Jambon, mult o să mai umblăm noi 
pe ocolite ca barca marchitanului? Află că m-am 
săturat până-n gât de căpitanul ăsta al nostru! I- 
ajunge cât m-a comandat! 

Acu vreau să mai trăiesc şi eu în cabina lui, să 
mănânc delicateţuri şi să beau vinuri scumpe. 

- Să ştii de la mine, Israel, că tigva ta trebuie să fie 
tare ieftină, spuse Silver. Şi nu de alta, dar pentru că 
n-a avut niciodată creieri în ea. în schimb urechile îţi 
sunt destul de lungi, aşa că ascultă ici la mine şi 
bagă bine în căpăţână: ai să dormi tot sub punte, ca 
şi până acuma, ai să mănânci aceleaşi bucate, ai să 
fii ascultător, ai să fii cuviincios şi n-ai să pui o 
picătură de vin în gură, până ţi-oi da eu semnalul. 
Bizuie-te pe mine, fiule. 

- Păi parcă spun eu ceva? bodogăni al doilea şef de 
echipaj. Vreau doar să întreb: când? 

- Când! zbieră Silver. Bine, am să-ţi spun când. Cât 
se poate mai târziu, înţelesu-m-ai? Căpitanul Smollett 
e un marinar de mâna întâi şi faptul că ne conduce 
corabia e numai spre folosul nostru. E adevărat că 
harta e în mâinile lui squire Trelawney şi ale 
doctorului, dar ştiu eu unde-or fi ascuns-o? Şi nici tu 
nu ştii. Aşa că lasă-i pe ei să găsească comorile şi să 
ne ajute să le încărcăm pe vas. Pe urmă om vedea noi. 
Dacă m-aş fi putut bizui pe voi, lepădături olandeze 
ce sunteţi, l-aş fi lăsat pe căpitanul Smollett să ne 
conducă şi înapoi corabia până la jumătatea 
drumului. 

- Las' că nu mai suntem nici noi chiar aşa de 
lepădat! îl contrazise Dick. 

- Ba ţi-ai găsit! nu se dădu bătut Silver. Cel mult 
dacă ştiţi să mânuiţi cârma. Dar cine e în stare să 
păstreze ruta? Aşa ceva nu ştie să facă nimeni dintre 
dumneavoastră, onoraţi domni. De-ar fi fost după 
voia mea, l-aş fi lăsat pe căpitanul Smollett să ne 
ducă şi îndărăt, barem până la pasate. Aş fi ştiut cel 
puţin că de-acolo mergeam dea dreptul şi nu vom 
ajunge să dăm fiecăruia doar câte-o linguriţă de apă 
pe zi. Dar întrucât vă ştiu ce fel de oameni sunteţi, o 
să trebuiască să scăpăm de ei pe insulă de îndată 
ce-or căra comoara pe vas. Vă ştiu eu! Vouă nu vă 
arde decât cum să puneţi mai curând laba pe 
băuturică. La drept vorbind, mă doare inima când mă 
gândesc c-o să trebuiască să mă întorc cu nişte 
oameni ca voi. 

- Ia nu te mai fandosi şi tu atâta, Lungane! strigă 
Israel. Vezi doar că nu se pune nimeni de pricină. 

- Ehe, parcă puţine corăbii mai mari ca asta am 
văzut eu pierind din te miri ce? Parcă puţini voinicoşi 
de alde voi i-am văzut suiţi în furci şi uscându-se la 

soare? exclamă Silver. Şi pentru ce crezi? Doar pentru 
că se grăbeau, se grăbeau, se grăbeau... Ascultă-mă 
pe mine: am mai călătorit pe mare şi am văzut ceva în 
viaţa mea. De-aţi fi ştiut voi să conduceţi corăbii şi să 
luptaţi cu vânturile, demult v-aţi fi plimbat cu toţii 
numai în rădvane. Ei, dar unde să se poată una ca 
asta! Vă ştiu eu, fârtaţilor. O să linchiţi la rom până o 
să vă vedeţi cu gâtul în laţ. 

- Te ştim şi noi, John, că eşti cuvios ca un capelan 1 , 
îi replică Israel. Dar au mai fost şi alţii, care ştiau să 
conducă o corabie nu mai rău ca tine. Acelora le 
plăcea să petreacă, şi nu făceau pe şefii - beau şi ei 
şi-i lăsau şi pe alţii să bea. 

- Da, spuse Silver. Dar unde sunt ei acuma? Aşa i-a 
fost feleşagul lui Pew - şi a murit în mizerie. Şi Flint a 
fost la fel - şi a murit de beţie la Savannah. Da, au 
fost într-adevăr oameni plăcuţi şi veseli... Numai că se 
pune întrebarea unde sunt acuma! 

- Şi ce-o să facem cu ei, când ne-or cădea în mină? 
întrebă Dick. 

- Uite un om pe gustul meu! exclamă cu încântare 
bucătarul. Ăstuia îi arde de treabă, nu de palavre. Ei 
şi ce zici tu să facem cu ei? Să-i debarcăm pe cine ştie 
ce ţărm pustiu? Aşa ar fi făcut England. Ori să-i 
hăcuim pe toţi ca pe nişte pui de găină? Aşa ar fi 
făcut Flint sau Billy Bones. 

- Da, aşa avea Billy obicei, spuse Israel. Şi mai avea 
o vorbă, că cică: „Morţii nu muşcă”. Acuma e şi el 
mort şi-şi poate controla zicala prin propria-i 
experienţă. Da, Billy era meşter în de-alde astea. 


1 Capelan — preot, confesor. 

- Aşa e, spuse Silver. Era într-adevăr un om şi 
jumătate Bill al nostru. Nu cruţa pe nimeni. Dar eu 
sunt om blând, eu sunt un gentelmen, totuşi lucrurile 
iau o întorsătură serioasă şi de aceea - datoria mai 
întâi de toate, băieţi. Votez şi eu să-i omorâm, căci nu 
doresc defel să dea năvală peste mine, ca dracul peste 
călugăr, unul din domnişorii ăştia, tocmai în clipa 
când am să ajung membru al parlamentului şi am să 
mă lăfăiesc în caretă aurită. Trebuie să aştepţi până 
se coace fructul, dar când s-a copt trebuie să ştii să-l 
rupi! 

- John, exclamă şeful de echipaj, să ştii că eşti un 
erou! 

- Asta o s-o vedem noi când o să vie vorba la faptă, 
Israel, spuse Silver. Nu vă cer decât o singură favoare: 
să mi-1 lăsaţi pe mâna mea pe squire Trelawney. 
Vreau să-i tai chiar eu căpăţâna ceea a lui de viţel... 
Dick, adaugă el brusc, fii bun de sai în butoi şi dă-mi 
un măr. Nuş' ce am, parcă mi s-a uscat gâtlejul. 

Puteţi să vă închipuiţi groaza mea! Aş fi sărit din 
butoi şi aş fi rupt-o de fugă dacă m-aş fi simţit în 
putere, dar inima, mâinile şi picioarele refuzară toate 
odată să mă mai slujească. Dick era gata să se scoale 
de jos, când îl opri vocea lui Hands: 

- Ce te-a apucat să sugi putregai dintr-ăsta, John? 
Mai bine dă-ne nişte rom. 

- Bine, spuse Silver. Uite cheia, Dick. Am încredere 
în tine. Scoate o cană din butoiaşul ce-1 am eu 
ascuns în cambuză la mine şi adu-ne-o. 

Cu toată spaima mea, m-am gândit îndată: „Aha, 
uite de unde lua mister Arrow romul care l-a dus la 
pierzanie!” 

Cum plecă Dick, Israel începu să-i şoptească ceva la 
ureche bucătarului. N-am auzit decât două-trei 
cuvinte, dar şi ele mi-au fost de ajuns. 

- Ceilalţi nu se învoiesc, şopti Israel. 

Vasăzică au mai rămas oameni de credinţă pe 
corabie. 

Când se întoarse Dick, toţi trei îşi trecură din mână 
în mână ulciorul şi băură - unul „pentru noroc”, altul 
„pentru bătrânul Flint”, iar Silver porni chiar un 
cântec: 

Pentru vânt bun şi izbândă! 

Ca s-avem parale-n pungă! 

în butoiul meu se făcu de-odată lumină. Când m-am 
uitat în sus, am văzut că se ridicase luna, argintând 
gabia arborelui artimon şi pânzele arborelui de trichet. 
în aceeaşi clipă răsună glasul marinarului de cart: 

- Pământ la proră! 




Capitolul XII: Sfat de război 


Puntea se cutremură de tropot. Am auzit cum dau 
fuga oamenii din cabină şi de pe puntea inferioară. 
Am sărit şi eu din butoi, m-am strecurat pe după 
pânze, am ieşit pe punte şi am dat fuga la proră 
împreună cu Hunter şi doctorul Livesey. 

Tot echipajul se adunase aici. Odată cu răsăritul 
lunii se împrăştiase şi ceaţa. Departe spre sud-vest 
am văzut cu toţii două dâmburi joase cam la vreo 
două mile unul de altul, iar în spatele lor al treilea 
dâmb, mai înalt, învăluit încă de ceaţă. Toate trei 
erau de o formă conică aproape perfectă. 

Stăteam şi eu, privindu-le ca prin vis, fără să-mi fi 
venit încă în fire după spaima prin care trecusem. 
Apoi am auzit vocea căpitanului Smollett dând ordine. 
„Hispaniola” vira cu pânzele spre vânt, care o abătea 
spre est de insulă. 

- Măi băieţi, spuse căpitanul când toate ordinele îi 
fuseseră executate, aţi mai văzut careva din voi insula 
asta cândva? 

- Eu am văzut-o, sir, spuse Silver. Luam de aici apă 
dulce pe când serveam bucătar pe un vas de comerţ. 

- Pare-se că cel mai potrivit loc pentru a arunca 
ancora e în partea de sud, dincolo de insuliţa de colo, 
nu-i aşa? întrebă căpitanul. 

- Da, sir. Insula asta se cheamă Insula Scheletului. 
Pe vremuri piraţii ancorau mereu prin părţile astea şi 
unul din marinarii de pe vasul nostru ştia toate 
denumirile, ce le dădeau ei locurilor de aici. Uite 
dealul acela dinspre miază-noapte se cheamă Primul 
Catarg. Sunt trei dealuri, care se înşiră de la nord 
spre sud: Primul Catarg, Al Doilea Catarg şi Al Treilea 
Catarg. Al Doilea Catarg - dealul ăl mare învăluit de 
ceaţă - se mai cheamă Ocheanul, pentru că piraţii 
puneau totdeauna un post de observaţie în vârful lui, 
când ancorau să-şi dreagă vasele. Fiindcă aici îşi 
dregeau ei de obicei vasele, sir. 

- Ia iute ici, pe harta mea, spuse căpitanul Smollett. 
Asta-i insula de care spui? 

Ochii Lunganului scăpărară, când luă harta în 
mână, dar în aceeaşi clipă îi întunecă dezamăgirea. 
Ceea ce ţinea el acum în mână, nu era harta, pe care 
o găsisem noi în lada lui Billy Bones, ci copia ei 
exactă - cu denumirile, cu dealurile şi aduncimile, dar 
fără cele trei cruciuliţe roşii şi fără însemnările scrise 
de mână. Cu toată ciuda, Silver se stăpâni însă şi nu 
se trădă. 

- Da, sir, spuse el, asta e. E foarte bine desenată. 
Oare cine să fi desenat harta asta, că piraţii nu-s 
oameni cu ştiinţă de carte... Aha, uite şi Popasul 
căpitanului Kidd - aşa-i zicea marinarul de care vă, 

spuneam. Aici e un curent puternic, care duce spre 
sud. Apoi coteşte spre nord, pe lângă ţărmul vestic. 
Aţi făcut foarte bine, sir, că aţi manevrat în direcţia 
asta, urmă el. Dacă vreţi să intraţi în golf şi să puneţi 
vasul pe-o coastă pentru reparaţie, nici că puteaţi 
găsi loc mai nimerit. 

- Mulţumesc, îl concedie scurt căpitanul Smollett. 
Când am să mai am nevoie de ajutor, voi apela iar la 
dumneata. Acum eşti liber. 

Eu rămăsesem uluit de sângele rece, cu care 
declarase John c-a mai văzut insula asta. Mărturisesc 
că m-am speriat de moarte apoi, când l-am văzut că 
se mai şi apropie de mine. 

Fireşte, n-avea de unde să ştie că stătusem în butoi 
şi auzisem totul, dar îmi inspira atâta groază prin 
cruzimea, făţărnicia şi uriaşa influenţă ce-o avea 
asupra echipajului, încât, când mi-a pus mâna pe 
umăr era mai să cad din picioare. 

- Să ştii că nu-i rău locşor insula asta, îmi spuse el. 
Nu-i rău de loc pentru un flăcău ca tine. Ai să te 
scalzi, ai să te caţări în copaci şi ai să vânezi 
căprioare sălbatice. Ba ai să mai salţi tu însuţi ca o 
căprioară pe cărăruile de munte. Al naibii să fiu, dacă 
nu mă simt şi eu iar tânăr, când privesc la insula 
asta. Uit că am un picior de lemn. Bine e să fii 
băieţandru şi să ai toate zece degetele la picioare! 
Dacă vrei să dai o raită pe uscat, spune-mi mie, să-ţi 
fac o gustărică de drum. M-a bătut prieteneşte pe 
umăr şi şi-a văzut de treabă. 

Căpitanul Smollett, squire Trelawney şi doctorul 
Livesey stăteau de vorbă toţi trei pe puntea dintre 
arborele mare şi artimon. Aş fi vrut să le dau de ştire 
cât mai curând despre tot ce izbutisem să aflu, dar 
n-am cutezat să le întrerup vorba în văzul tuturor. 

Mă învârteam în jurul lor, tot frământându-mă cum 
să găsesc un mijloc de a le atrage atenţia, când 
deodată doctorul Livesey mi-a făcut semn să mă 
apropii. îşi uitase jos pipa şi vroia să mă trimită după 
ea, căci nu putea răbda multă vreme lipsa tutunului. 
M-am dat cât mai aproape de el, ca să nu mă audă 
nimeni dintre marinari, şi i-am şoptit: 

- Am ceva să vă spun, domnule doctor. Las' să 
coboare jos în cabină căpitanul şi squire-ul, după 
care poate găsiţi dumneavoastră un pretext să mă 
chemaţi şi pe mine jos. Am să vă comunic nişte 
noutăţi înspăimântătoare. 

Doctorul s-a schimbat un pic la faţă, dar şi-a 
recăpătat îndată cumpătul. 

- Mulţumesc, Jim, asta-i tot ce-am vrut să ştiu, rosti 
el, ca şi cum mi-ar fi pus cu o clipă înainte cine ştie 
ce întrebare. Apoi se întoarse spre squire şi căpitan. 
Urmară să vorbească toţi trei cu un aer cât se poate 
de calm, fără să ridice glasul şi fără să scoată o cât de 
slabă exclamaţie, dar am înţeles că doctorul Livesey le 
transmise rugămintea mea. Apoi căpitanul îi porunci 
lui John Anderson să cheme tot echipajul pe punte. 

- Băieţi, începu căpitanul Smollett, adresându-se 
marinarilor, vreau să vorbesc ceva cu voi. Pământul 
pe care-1 vedeţi în faţa voastră, e insula spre care am 
navigat atâta timp. Ştim cu toţii ce om generos e 
mister Trelawney. Domnia sa m-a întrebat, dacă 
echipajul a muncit cu spor în timpul călătoriei. Şi eu 
i-am răspuns că fiece matroz şi-a îndeplinit cu 
sârguinţă datoria şi că niciodată nu mi-aş fi putut 
dori să-mi lucreze mai bine echipajul. Aşa că acum 
mister Trelawney, eu şi doctorul ne ducem cu toţii în 
cabină să bem un păhăruţ în sănătatea şi pentru 
succesul vostru, iar vouă o să vi se dea aici nişte grog, 

ca să puteţi bea şi voi în sănătatea şi pentru succesul 
nostru. Dacă vreţi să-mi ştiţi părerea, vă pot spune că, 
cinstindu-ne, squire Trelawney se dovedeşte a fi cât 
se poate de amabil. Propun să strigăm de trei ori 
„ura” în cinstea lui. 

Fireşte, nu era nimic ciudat în faptul că s-au pornit 
să strige cu toţii „ura”. Dar atât de sincer şi puternic 
au răsunat uralele lor, încât trebuie să vă mărturisesc 
că aproape nu-mi venea să cred în clipa aceea că 
aceşti oameni se pregătesc să ne omoare pe toţi. 

- Să trăiască şi căpitanul Smollett, ura! răcni Lunga¬ 
nul John, când amuţiră strigătele. 


Şi de data asta uralele izbucniră din toate piepturile. 
Când veselia generală ajunsese la culme, cei trei 
gentlemeni coborâră în cabină. 

Puţin mai târziu ei trimiseră pe cineva să-l cheme pe 
Jim Hawkins, adică pe mine. 

Când am intrat, şedeau cu toţii în jurul mesei. 
Aveau în faţă o sticlă de vin spaniol şi o farfurie cu 
stafide. 

Doctorul fuma, ţinându-şi peruca pe genunchi, ceia 
ce, după cât îl cunoşteam eu, însemna că e foarte 
emoţionat, iluminatorul de la cârmă era deschis, 
deoarece noaptea era caldă. Luna aşternea o cărăruie 
de lumină în urma corăbiei. 

- Ei, parcă ai vrut să ne comunici ceva, Hawkins, mi 
se adresă squire Trelawney, spune. 

Le-am povestit pe scurt tot ce auzisem din butoi. Nu 
m-a întrerupt nimeni în tot timpul cât am vorbit, 
stăteau toţi neclintiţi, fără să-şi ia privirea de la mine. 

- Stai jos, Jim, spuse doctorul Livesey. 

M-au aşezat şi pe mine la masă, mi-au dat un pahar 
de vin, mi-au turnat în palmă un pumn de stafide, şi 
toţi trei, făcându-mi câte o plecăciune, au băut pe 
rând pentru sănătatea, pentru fericirea şi pentru 
vitejia mea. 

- Da, căpitane, spuse squire Trelawney, ai avut 
dreptate, iar eu nu. Recunosc că sunt un măgar şi 
aştept ordinele dumitale. 

- Sunt şi eu la fel de măgar, sir, protestă căpitanul. 
Pentru întâia dată văd un echipaj pregătindu-se să se 
răscoale, dar purtându-se totodată atât de ascultător 
şi supus. Cu alt echipaj aş fi ghicit demult toate şi aş 
fi luat măsuri de precauţiune. Dar ăştia m-au tras pe 
sfoară şi pe mine. 

- Să ştii, căpitane, că te-a tras pe sfoară John Silver, 
spuse doctorul. E un om remarcabil. 

- Ar fi şi mai remarcabil, dacă ar atârna acum 
spânzurat de catarg, replică scurt căpitanul. Dar 
toate discuţiile astea n-au nici un rost acum. Am tras 
câteva concluzii din cele auzite şi, dacă-mi îngăduie 
mister Trelawney, sunt gata să vi le expun. 

- Dumneata eşti căpitan aici, sir, spune ce crezi de 
cuviinţă! rosti cu măreţie mister Trelawney. 

- în primul rând, declară mister Smollett, trebuie să 
continuăm tot ce-am început, deoarece retragerea ne 
e tăiată, dacă aş încerca să spun un singur cuvânt 
despre întoarcere, bandiţii aceştia s-ar răscula pe loc. 
într-al doilea rând, mai avem timp, cel puţin până-n 
clipa când găsim comorile. Şi al treilea: printre 
membrii echipajului au mai rămas şi oameni, ce ne 
sunt credincioşi. Mai devreme ori mai târziu va trebui 
să intrăm în luptă cu banda asta, aşa că propun să 
nu dăm defel de bănuit că am şti ceva de uneltirile lor, 
ci să atacăm noi primii, luându-i prin surprindere, 
când se vor aştepta mai puţin la una ca asta. Cred că 
ne putem bizui pe slugile dumneavoastră, mister 
Trelawney? 

- Ca pe mine însumi, răspunse squire-ul. 

- Vasăzică trei, răspunse căpitanul. Cu noi trei şi 
Hawkins, uită-ne ajunşi la şapte oameni, şi pe cine ne 
mai putem bizui din echipaj? 

- Probabil pe cei, pe care i-a angajat Trelawney 
singur, fără ajutorul lui Silver, spuse doctorul. 

- Ba nu, replică Trelawney. Şi pe Hands tot singur 
l-am angajat, dar vedeţi că... 

- Şi eu credeam că în Hands putem avea încredere, 
mărturisi căpitanul. 

- Şi când te gândeşti că sunt toţi englezi! exclamă 
squire Trelawney. Zău, sir, dacă nu-mi vine să arunc 
în aer toata corabia! 

- Aşadar, domnilor, asta-i tot ce vă pot propune, 
urmă căpitanul. Trebuie să fim cu ochii în patru, 
aşteptând un prilej potrivit. Sunt şi eu de acord că 
nu-i uşor lucru. Mai plăcut ar fi, dacă am putea să 
dăm pe loc năvală asupra lor. Dar nu putem 
întreprinde nimic, până nu aflăm cine dintre membrii 
echipajului ne-a rămas credincios. Repet: precauţiune 
şi răbdare - asta e tot ce vă pot propune deocamdată. 

- în momentul de faţă cel mai mult folos ni-1 poate 
aduce Jim, spuse doctorul. Marinarii nu se sfiesc de 
el, iar Jim e un băiat cu mult spirit de observaţie. 

- Să ştii că şi eu mă bizui pe tine, Hawkins, adăugă 
squire Trelawney. 

Trebuie să vă mărturisesc că mă temeam grozav să 
nu le înşel cumva încrederea. Dar împrejurările au 
fost de aşa natură, încât mi-a fost dat într-adevăr să 
le salvez viaţa. 

Din douăzeci şi sase de oameni ne puteam bizui 
deocamdată numai pe noi şapte. Şi unul din aceşti 
şapte eram eu, un simplu băieţandru. Dacă e să-i 
socotim numai pe cei vârstnici, eram şase contra 
nouăsprezece. 

Partea a treia: AVENTURILE 
MELE PE 
USCAT 



Capitolul XIII: Cum s-au început 
aventurile mele pe uscat 


Când am ieşit dimineaţa pe punte, insula mi s-a 
părut a arăta cu totul altfel decât ziua trecută. Deşi 
vântul se domolise, în timpul nopţii înaintasem o 
bună bucată, şi acum ne legănam uşor pe valuri, la o 
jumătate de milă de malul răsăritean, foarte coborât. 
Cea mai mare parte din insulă era acoperită de o 
pădure deasă. Doar ici-colo, prin văi, răsărea câte un 
petec de nisip gălbui şi se înălţau spre cer pâlcuri 
verzi de copaci, ce semănau cu pinii noştri. Dar 
priveliştea rămânea totuşi extrem de mohorâtă şi 
uniformă. Pe creştetul fiecărui dâmb se înălţau stânci 

ascuţite şi golaşe. Dâmburile acestea mă uimeau prin 
forma lor ciudată. Dealul Ocheanului era cu trei ori 
patru sute de picioare mai înalt decât celelalte şi 
părea cel mai ciudat ca formă: pantele abrupte şi 
culmea netedă, ca tăiată cu briciul, îl făceau să 
semene cu un uriaş piedestal de statuie. 

“Hispaniola” sălta ca o coajă de nucă pe valurile 
oceanului, încât apa răzbătea prin saborduri 1 . 
Cavaleţii 2 se ciocneau de blocuri 3 . Cârma se lovea de 
pupă când din dreapta, când din stânga, şi întreaga 
corabie sălta, gemea şi trosnea, ca o jucărioară 
scăpată în vâltoare. M-am prins cu mâinile de 
pateraţină 4 şi am simţit că-mi vine rău. Toată lumea 
a prins să mi se învârtească în faţa ochilor. 

Mă deprinsesem eu cu marea, câtă vreme corabia 
alergase slobodă pe valuri, dar acum, prinsă fiind de 
ancoră, se răsucea pe loc ca o sticlă înhăţată de vârtej, 
şi cum eram pe stomacul gol, simţeam că-mi vine 
greaţă şi ameţeală. 

Nu ştiu ce anume - poate legănatul acesta pe valuri, 
pădurile mohorâte, stâncile sălbatice şi goale sau 
mugetul fluxului bătând în malurile abrupte - mă 
înfiora de groază. Dar, deşi soarele strălucea fierbinte 
în înalturi, deşi păsările de mare roiau în juru-ne, 
săgetând cu ţipete văzduhul şi coborând ca fulgerul 
să înhaţe în gheare vreun peşte la faţa apei, deşi 
oricine ar fi fost bucuros să vadă pământ după 
asemenea lungă călătorie în largul mării, mie urâtul 


1 Saborduri — nişte deschizături de formă rotundă, la nivelul punţii, pe unde se îndepărtează apa din 
corpul corăbiei. 

^ Cavalet — un grătar de scânduri înălţat pe punte, pe care se aşează bărcile şi colacii de salvare. 

^ Blocuri — pilonii ce sprijină rostrele. 

^ Pateraţină — otgonul ce fixează catargul, legându-1 de pupa corăbiei. 

îmi strângea ca într-un cleşte inima. De la întâia 
vedere am urât Insula Comorilor. 

în dimineaţa asta echipajul avea a munci din greu. 
Pentru că vântul contenise, trebuia să coborâm 
bărcile pe apă, să remorcăm vasul trei sau patru mile, 
ocolind limba de pământ, şi să-l ancorăm într-o mică 
strâmtoare de după Insula Scheletului. 

M-am aşezat şi eu într-una din bărci, deşi nu prea 
aveam ce face în ea. Soarele dogorea nemilos şi 
marinarii bodogăneau mereu, blestemându-şi soarta. 
Comanda barca Anderson. în loc să-i mai domolească 
pe ciracii săi, cârtea şi înjura mai abitir ca toţi ceilalţi. 

- Lasă, fie, scrâşni el, mai adăugând şi o sudalmă. 
Curând le-om pune noi capăt la toate cele. 

“Semn rău” m-am gândit în sinea mea. Până acum 
oamenii munciseră cu sârguinţă şi plăcere. Fusese de 
ajuns însă să se vadă ajunşi la insulă, pentru ca 
disciplina să slăbească în asemenea hal. 

John Lunganul nu se mai da dus de lângă cârmaci, 
ajutându-i să mânuie corabia. Cunoştea strâmtoarea 
ca pe propriul său buzunar şi nu se arăta deloc mirat 
că, ori de câte ori făceam măsurătorile de trebuinţă, 
apa se dovedea pretutindeni mai adâncă decât arăta 
harta noastră. 

- Trecătoarea asta a săpat-o refluxul, ne spuse el. şi 
de fiece dată refluxul o adânceşte, ca o lopată uriaşă. 

Ne-am oprit chiar pe locul unde se afla desenată pe 
hartă o ancoră. Cam un sfert de milă ne despărţea de 
corpul principal al insulei, ca şi de Insula Scheletului. 
Fundul era curat, presărat cu nisip. Cu un zăngănit 
puternic se lăsă la fund lanţul greu al ancorei, şi 
cârduri întregi de păsări se înălţară din pădure rotind 
şi ţipând deasupra noastră. Dar peste o clipă se 
ascunseră printre crengi şi se lăsă iar liniştea. 

Strâmtoarea era ocrotită din toate părţile de 
puternicul zid al pădurii, pierzându-se în desişul ei. 
Hăţişul începea chiar din buza malurilor, iar departe 
în zare se înălţau ca un amfiteatru dealurile. Două 
gârle mâloase veneau să se verse în strâmtoare, ce 
părea astfel un mic iaz tihnit. Vegetaţia de-a lungul 
acestor două gârle te uimea prin culoarea-i de un 
verde otrăvit. De pe corabie nu se vedea nici urmă din 
cabana şi palisada ce ne aşteptam să vedem. Erau 
ascunse pesemne toate în dosul copacilor şi de n-ar fi 
fost harta noastră, am fi putut crede că suntem primii 
oameni care am dat peste insula asta, de când s-o fi 
ridicat din adâncul oceanului. 

Văzduhul era nemişcat. Şi numai un singur zgomot 
tulbura liniştea - vuietul depărtat al fluxului, ce se 
sfărâma de stânci în celălalt capăt al insulei. Un iz 
ciudat venea înspre corabie - un iz de frunze moarte 
şi trunchiuri putrezite. Am observat că doctorul îşi tot 
umflă nările şi se strâmbă, de parcă i-ar fi mirosit a 
ouă clocite. 

- Nu ştiu de-or fi fiind aici comori, spuse el, dar vă 
jur pe peruca mea că frigurile nu lipsesc. 

Purtarea echipajului, care mă alarmase atâta, pe 
când remorcam cu barca corabia, ajunse să-mi pară 
aproape ameninţătoare la întoarcere. Marinarii 
umblau de colo până colo pe punte şi tot şopteau 
foarte suspect între ei. Până şi cele mai însemnate 
ordine le ascultau posomorâţi şi le îndeplineau 
absolut fără nici un chef. 

Chiar cei mai paşnici păreau atinşi de molima 
răzmeriţei şi n-avea cine-i chema la ordine. Vântul 
răscoalei aduna parcă asupra capetelor noastre nouri 
negri de furtună. 

Nu numai noi, cei din cabină, observasem primejdia. 
John Lunganul se străduia din răsputeri şi el să 
păstreze ordinea, colindând de la un grup la altul, 
vorbind cu fiece marinar în parte şi străduindu-se să 
dea pildă. Nu ştia ce să mai facă, doar să pară cât 
mai supus şi serviabil. împărţea zâmbete la dreapta şi 
la stânga, şi dacă se dădea vreun ordin se repezea 
primul să-l îndeplinească, strigând cu veselie: 

- Am înţeles, am înţeles, sir! 

Iar când n-avea ce face se pornea pe cântat cântece 
unul după altul, ca să bată mai puţin la ochi 
ursuzenia celorlalţi. 

Dar din tot ce vedeam că mocneşte în juru-ne în 
ziua asta blestemată, mai plină de tăinuită 
ameninţare ni se părea tocmai purtarea Lunganului. 

Ne-am adunat în cabină să ţinem sfat. 

- Sir, începu căpitanul, dacă dau un singur ordin, 
toată corabia are să sară la noi. Vedeţi şi 
dumneavoastră ce se petrece. La fiece pas mi se 
trânteşte în obraz o grosolănie. Dacă aş cuteza să le 
răspund, ne-ar rupe în bucăţi pe loc. Dacă n-o să 
reacţionez la grosolăniile lor, Silver poate începe să ne 
suspecteze, şi atunci pierdem în mod sigur partida. 
Grea situaţie, mai ales că acum ne putem bizui doar 
pe un singur om. 

- Pe cine? întrebă squire Trelawney. 

- Chiar pe Silver, sir, răspunse căpitanul. Ţine şi el, 
nu mai puţin ca noi, să liniştească spiritele. Se vede 
de cât colo că i-a apucat un simplu capriciu, şi dacă 
i-am da posibilitatea, el i-ar convinge să nu se 
răscoale înainte de vreme... Propun să-i dăm putinţa 
să le vâre minţile în cap. N-ar strica să le îngăduim 
marinarilor să debarce pe uscat, ca să se mai plimbe. 
Dacă se duc toţi împreună, cu atât mai bine, - punem 

îndată mâna pe corabie. Dacă nu se duce nimeni din 
ei - ne închidem în cabină şi ne apărăm, iar dacă or 
să se ducă numai o parte, să mă credeţi, Silver o să-i 
aducă îndărăt pe bord ascultători ca nişte mieluşei. 

Aşa am şi hotărât. Am împărţit pistoale încărcate 
printre oamenii de nădejde, iniţiind pe Hunter, Joyce 
şi Redruth în planurile noastre. Aflând ce se 
pregăteşte, ei nu s-au prea mirat şi în genere au 
primit ştirea mult mai calm decât ne aşteptam noi. 
Apoi, căpitanul a ieşit pe punte şi s-a adresat 
echipajului: 

- Băieţi! le-a spus el. Astăzi am lucrat din greu şi 
suntem cu toţii rupţi de osteneală. Nu ne-ar strica 
deloc o mică plimbare pe uscat. Bărcile au fost 
coborâte pe apă, şi care vrea se poate duce pe ţărm. O 
jumătate de ceas înainte de apusul soarelui voi trage 
un foc de tun, ca semnal de întoarcere. 

Nătărăii şi-or fi închipuit, pesemne, c-or să găsească 
comorile cum or coborî pe uscat, şi într-o clipă parcă 
le-ar fi luat cineva cu mâna toată mahmureala. S-au 
pornit pe asemenea urale, încât au răzbubuit ecourile 
până spre dealurile din zare şi păsări speriate s-au 
înălţat iar cârd deasupra noastră. 

Căpitanul procedă apoi foarte cuminte, plecând şi 
lăsându-1 pe Silver să organizeze debarcarea. Nu-i 
vorbă, nici n-ar fi putut proceda altfel. Căci dacă 
rămânea pe punte, iar fi fost absolut imposibil să se 
prefacă a nu înţelege nimic din cele ce se petreceau 
sub nasul său. 

Totul era limpede ca lumina zilei. Căpetenia era 
Silver şi la porunca lui se adunase o ceată întreagă de 
răsculaţi. Iar marinarii paşnici - curând a ieşit în 
vileag că au mai rămas şi dintr-aceştia pe corabie - 
s-au dovedit a fi nişte prostănaci. De altminteri, se 




prea poate că şi ei erau stârniţi împotriva noastră de 
răsculaţi, dar n-aveau chef să meargă prea departe. 
Una era să cârteşti, să trândăveşti şi să nu vrei să 
execuţi ordinele, şi cu totul altceva e să pui stăpânire 
pe o corabie şi să ucizi oameni nevinovaţi. După 
ciondăneli îndelungate, echipajul se împărţi astfel: 
şase rămaseră pe corabie, iar ceilalţi treisprezece, 
printre care şi Silver, coborâră în bărci. 

în clipa asta m-am hotărât brusc să săvârşesc 
primul din seria aceea de acte disperate, care ulterior 
ne-au scăpat totuşi de moarte. Chibzuisem cam aşa: 
totuna nu putem pune mâna pe corabie, din moment 
ce Silver a lăsat pe bord sase din tâlharii săi. Pe de 
altă parte, o dată ce-au rămas numai sase, înseamnă 
că nu au cine ştie ce nevoie de mine aici. Şi am 
hotărât să cobor şi eu pe ţărm. într-o clipă am 
încălecat balustrada şi m-am lăsat să cad în cea mai 
apropiată barca, care s-a şi pornit în secunda 
următoare. 

Nu mi-a dat nimeni prea multă atenţie şi numai 
vâslaşul din faţă a rostit plictisit: 

- Tu eşti, Jim? Ţine capul la cutie! Dar Silver, aflat 
în cealaltă barcă, s-a uitat cu luare-aminte spre mine 
şi m-a strigat, ca să se convingă că într-adevăr eu 
sunt. A început să-mi pară rău că m-am pornit cu ei, 
dar nu mai aveam încotro. 

Bărcile s-au luat la întrecere care va ajunge mai 
repede la ţărm. şi pentru că barca în care mă aflam 
eu pornise prima, era mai uşoară ca cealaltă şi cu 
vâslaşi mai voinici, am luat-o cu mult înaintea lui 
Silver. Cum am ajuns la mal, într-o clipă m-am şi 
prins de o creangă, am sărit din barcă şi m-am 
năpustit cu capul înainte în desiş. Silver şi tovarăşii 
săi rămăseseră la vreo sută de iarzi în 




- Jim, Jim! tot striga el. 


Dar se înţelege că n-am stat nici o clipă să iau 
aminte la strigătele lui. Fugeam de mâneam 
pământul, sărind peste rădăcini, frângând crengile, 
căzând şi iar ridicându-mă, şi am tot fugit aşa, până 
când am simţit că nu mă mai ţin puterile. 

Capitolul XIV Prima lovitură 


Mulţumit că m-am văzut scăpat de Lunganul, m-am 
înveselit şi am început să privesc curios în juru-mi. 

La început m-am pomenit printre nişte smârcuri 
năpădite de sălcii, păpuriş şi fel de fel de copaci de 
care nu mai văzusem. Apoi am răzbit până-n 
marginea unor nisipărişuri ce se întindeau cale de 
aproape o milă, având şi urme de vegetaţie: creşteau 
ici-colo pini rari şi un fel de copăcei schilavi, 
semănând a stejari, dar cu frunze albicioase ca ale 
sălciilor. Departe, departe se zărea un deal cu două 
creste, cele două culmi stâncoase sclipeau ciudat în 
lumina soarelui. 

Simţeam pentru întâia dată în viaţa mea bucuria 
ce-o încearcă exploratorii, ajungând în locuri pe unde 
n-a mai călcat nici când picior de om. Insula nu era 
locuită. Oamenii veniţi cu mine rămăseseră mult în 

urmă şi n-aş fi putut întâlni în cale decât cine ştie ce 
jivine sau păsări. Mă strecuram cu prevedere printre 
copaci. întâlneam la tot pasul fel de fel de plante şi 
flori necunoscute. 

Din loc în loc dădeam şi peste şerpi. Unul din ei, 
încolăcit pe-o piatră, a ridicat capul şi a sâsâit furios 
la mine, cum ar sâsâi rotindu-se un titirez. Habar 
n-aveam eu că vedeam pentru prima oară în viaţă 
atât de bine cunoscutul şarpe cu clopoţei, a cărui 
muşcătură e mortală. 

în sfârşit am intrat într-un hăţiş de copaci ce 
semănau a stejari. Mai târziu am aflat că aşa se şi 
cheamă: stejari cu frunza veşnic verde. Creşteau pe 
pământ nisipos şi erau foarte scunzi, ca nişte tufe de 
păducel. Crengile noduroase le erau straniu împletite 
şi coroana deasă părea să se înalţe asupră-le ca un 
acoperiş de paie. Pâlcurile de stejari, tot mai înalţi şi 
deşi, coborau pe panta nisipoasă spre nişte mlaştini 
întinse, năpădite de păpuriş, prin care şerpuia una 
din gârlele ce se vărsau în strâmtoare. Pale de aburi 
pluteau peste smârcuri şi contururile Dealului 
Ocheanului pâlpâiau tremurătoare în văzduhul 
fierbinte. 

Deodată am auzit foşnind păpurişul. O raţă 
sălbatică îşi luă măcăind zborul, apoi alta, şi curând 
am văzut înălţându-se deasupra smârcurilor un cârd 
uriaş de păsări, care se roteau cu ţipăt în văzduh. 
Mi-am dai seama îndată că trebuie să se fi arătat prin 
apropiere vreunul din marinarii noştri. N-am greşit. 
Curând am auzit de departe un glas, care, tot 
apropiindu-se, răsuna din ce în ce mai desluşit. 

M-am speriat îngrozitor, am dat fuga în hăţişul cel 
mai apropiat şi m-am tăinuit ca un şoricel printre 
stejari. 

Alt glas răspunse de undeva. Apoi l-am auzit iar pe 
cel dintâi şi l-am recunoscut - era glasul lui Silver. 
Nu-i mai tăcea gura, tot vorbind cu cineva. Tovarăşul 
lui îi răspundea arar. După cum mi s-a părut mie, 
erau amândoi scoşi din sărite, dar cuvintele, cu toate 
eforturile mele, nu le puteam desluşi. 

De la o vreme au amuţit amândoi. Pesemne s-or fi 
aşezat să se mai odihnească, deoarece şi păsările s-au 
liniştit şi s-au aciuat iar în păpuriş. 

în clipa asta mi-am dat seama că de fapt mă abat de 
la îndatoririle mele. Dacă am fost atât de prost să 
debarc pe uscat împreună cu piraţii, cel puţin să 
ascult ce au de gând. Datoria îmi impunea să mă 
furişez cât mai aproape de ei şi să mă ascund în 
tufărişul acesta des de stejari strâmbi şi noduroşi. 

Stabilisem exact locul unde şedeau cei doi marinari, 
şi după sunetul vocilor, şi după cele câteva păsări, 
care mai roteau speriate deasupra lor. 

Am luat-o târâş înainte şi când am ridicat în sfârşit 
capul, privind prin frunziş, l-am văzut într-o poiană 
înverzită, lângă mlaştină, pe John Silver, iar în faţa 
lui se proptise celălalt marinar. 

Urmau să vorbească, stând amândoi în păliştea 
soarelui. Silver îşi zvârlise pălăria jos în iarbă şi pe 
faţa lui mare, dolofană şi albă, şiroind de sudoare, se 
citea o rugăminte aproape disperată. 

- Prietene, repeta el, mi-eşti mai scump ca aurul. 
Oare crezi tu că mi-aş bate atâta capul cu tine, dacă 
nu te-as iubi din toată inima? Dar ce s-a făcut, s-a 
făcut şi acum nu mai poţi schimba nimic. Aşa că stau 
acum cu tine doar pentru că nu vreau să-ţi frângi 
gâtul de pomană. De-ar afla marinarii noştri ce 
vorbesc eu cu tine, Tom, nu ştiu, ce mi-ar face! 

- Silver..., răspunse marinarul, şi am observat că s-a 
făcut stacojiu la faţă, iar glasul răguşit îi vibra ca un 
otgon prea întins. Silver, cum te văd nu mai eşti tânăr 
şi parcă mai ai un pic de obraz. Cel puţin deocamdată 
nu te socoate nimeni un escroc. Ai bani... mulţi bani... 
mai mulţi decât au alţi marinari. Şi nici laş nu eşti. 
Lămureşte-mă, rogu-te, de ce te-ai înhăitat cu leprele 
astea afurisite? Zău, nu pot să cred că ai făcut 
cârdăşie cu ei. Află deci că mai curând aş lăsa să mi 
se taie mâna dreapta, decât să ajung un trădător... 

Un zgomot neaşteptat îi curmă cuvintele. Uite că am 
găsit în sfârşit un marinar cinstit! Şi în aceeaşi clipă 
ajunse până la mine confirmarea că mai este unul la 
fel. Departe, dincolo de smârcuri, răsună un strigăt 
de mânie, apoi un ţipăt strident, urmat de un geamăt 
sfâşietor. Ecoul repetă de câteva ori geamătul, 
izbindu-1 de stâncile din Dealul Ocheanului. Toată 
armata de păsări se înălţă iar în văzduh, acoperind 
cerul. Lungă vreme mi-a mai răsunat în urechi 
geamătul acesta de agonie, deşi se înscăunase iar 
tăcerea, întreruptă doar de fâlfâitul din aripi al 
păsărilor ce coborau şi de mugetul îndepărtat al 
fluxului. 

Tom tresări ca un cal căruia i-ai da pinteni. Dar 
Silver nici nu clipi din ochi. Stătea sprijinit în cârjă 
şi-l fixa cu privirea ca un şarpe gata să muşte. 

- John! spuse marinarul, întinzând mâna spre el. 

- Jos labele! urlă Silver, făcând un salt îndărăt cu o 
iuţeală şi abilitate de acrobat. 

- Bine, John Silver, las jos labele, spuse marinarul. 
Dar să ştii că numai conştiinţa necurată te face să te 
temi de mine. Te implor, lămureşte-mă ce s-a 
întâmplat acolo! 

- Ce s-a întâmplat? îl strâmbă Silver. Şi zâmbi, dar 
nu atât de larg ca de obicei; pe faţa lui lătăreaţă ochii 
i se îngustară ca două ascuţişuri de ac, strălucind 
sticlos. Ce s-a întâmplat? 

Cred că Alan a ţipat. 

Sărmanul Tom se năpusti la bucătar. 

- Alan?! exclamă el. Dacă-i el, fie-i ţărâna uşoară... A 
murit ca un adevărat marinar! Pe când tu, John Sil¬ 
ver... Lungă vreme am fost tovarăşi, dar de acum 
înainte s-a isprăvit! Chiar de-o fi să mor ca un câine, 
n-am să-mi calc pe cuget. Voi l-aţi omorât pe Alan, 
nu-i aşa? Atunci omorâţi-mă şi pe mine, dacă sunteţi 
în stare! Dar să ştii că nu mă tem de voi. 

Acestea fiind spuse, viteazul marinar se întoarse cu 
spatele spre bucătar şi porni spre ţărm. Dar nu i-a 
fost dat să ajungă prea departe. John scoase un ţipăt, 
se apucă cu mâna de-o creanga şi, ridicându-şi cârja, 
o repezi în urma lui, ca pe-o suliţă. Cârja, zvârlită cu 
o forţa teribilă, zbură şuierind prin văzduh şi-l lovi pe 
Tom cu ascuţişul drept în spate, între omoplaţi. 
Bietul Tom bătu aerul cu mâinile şi căzu. 

Nu ştiu cât de grav fusese rănit... După sunetul ce 
l-am auzit, cârja îi rupse pesemne şira spinării. Silver 
nu-1 mai lăsă să-şi vină în fire. Fără sprijin, doar 
într-un picior, sări spre el ca o maimuţă şi-şi 
împlântă de două ori cuţitul până la măner în trupul 
ce zăcea fără apărare. Din tufişul unde mă aflam 
ascuns, am auzit ce greu sufla ucigaşul, aplicând 
loviturile. 

Nu-mi mai pierdusem niciodată până atunci 
cunoştinţa şi nu ştiam cam ce-o fi însemnând, dar în 
clipa aceea toată lumea dispăru ca într-o ceaţă în faţa 
ochilor mei. Şi Silver, şi păsările, şi culmea Dealului 
Ocheanului - toate porniră să se rotească şi să se 
legene în juru-mi. în urechi îmi suna un dangăt de 
clopote, însoţite de glasuri depărtate şi străine. 

Când mi-am venit în fire, mizerabilul stătea iar cu 
cârja subsuoară şi cu pălăria în cap. Iar la picioarele 
lui zăcea nemişcat Tom. Dar ucigaşul nici nu se uita 
la el. îşi ştergea cuţitul năclăit de sânge cu un 
mănunchi de iarbă. 

Toate în juru-mi rămăseseră neschimbate. Soarele 
urma să dogorască nemilos culmea înaltă a dâmbului, 
jos deasupra smârcurilor pluteau aceleaşi pale de 
ceaţă. Şi parcă nu-mi venea să cred că o clipă în 
urmă fusese omorât un om chiar sub ochii mei. 

John scoase un fluier din buzunar şi fluieră de 
câteva ori în şir. Semnalul se împrăştie departe în 
văzduhul fierbinte. Eu nu ştiam, fireşte, pe cine vrea 
să cheme Silver şi ce înseamnă semnalul acesta, dar 
într-o clipa au răbufnit iar la suprafaţă toate spaimele 
din mine. Or să vină oameni... Or să dea peste mine... 
Dac-au omorât de-acum piraţii aceşti marinari cinstiţi, 
de ce adică, după Tom şi Alan, n-aş putea să cad şi 
eu victima furiei lor? 

Silindu-mă să nu fac zgomot, am ieşit în patru labe 
din tufiş şi am rupt-o de fugă spre pădure. 
Depărtându-mă în goană, l-am auzit deodată pe 
bătrânul pirat strigându-şi tovarăşii. Glasurile lor 
parcă mi-au prins aripi de umeri. Hăţişul rămase 
departe în urmă. Alergam cum nu mai alergasem 
niciodată. Zburam, fără să mă mai uit pe unde trec, 
doar să pun între mine şi ucigaşii aceştia cea mai 

mare distanţă posibilă. Cu fiece pas spaima mea 
creştea, prefăcându-se în cele din urmă într-o groază 
nebună. 

Situaţia mea era pur şi simplu disperată. Pot eu oare 
îndrăzni când va răsuna lovitura de tun să mă urc în 
barcă alături de tâlharii aceştia, cu mâinile pătate de 
sânge omenesc? Pot eu oare nădăjdui că nu-mi va 
suci gâtul oricare din ei chiar în prima clipă când ar 
da peste mine? Doar lipsa mea e prea de ajuns pentru 
a le dovedi că mă tem de ei şi vasăzică le-am ghicit 
jocul. „Totul s-a sfârşit, cugetam eu. Adio „His- 
paniola”! Rămâneţi cu bine, squire Trelawney, doctor 
Livesey şi căpitane Smollett! Dacă n-am să mor de 
foame, voi muri fără doar şi poate străpuns de 
cuţitele bandiţilor...”. 

Goneam fără să ştiu încotro mă îndrept, până când 
m-am pomenit la poalele dealului acela cu două 
creste. în partea aceasta a insulei stejarii cu frunzişul 
veşnic verde erau mai rari şi începuseră să semene a 
copaci adevăraţi. Ici-colo printre ei se înălţau pini 
singuratici, numărând cel puţin cincizeci-şaptezeci de 
picioare 1 până-n vârf. Văzduhul era proaspăt şi curat, 
cu totul altfel decât jos, lângă mlaştină. 

Dar aici mă aştepta altă primejdie, şi inima mi se 
strânsese iar de groază. 







Capitolul XV: Insularul 


Un val de pietriş mărunt se revărsă pe panta 
stâncoasă, săltând şi fâşâind în iarbă, printre pomi. 
Am privit fără voia mea în sus şi am văzut o făptură 
ciudată, care s-a ascuns brusc după un trunchi de 
pin. Ce să fie? Un urs? Un om? O maimuţă? 
Apucasem să observ doar ceva negru şi lăţos, care 
m-a vârât în toate spaimele. 

Aşadar, amândouă căile îmi sunt tăiate. în urmă mă 
pândesc ucigaşii, în faţă - dihania aceasta. într-o 
clipă am hotărât că un pericol cunoscut e de preferat 
unuia necunoscut. Până şi Silver nu mi se părea atât 
de groaznic ca monstrul acesta păduratic. Am făcut 
stânga împrejur, şi, întorcându-mă din când în când 
să arunc o privire în urmă, am pornit în fugă înspre 
partea unde ştiam că trebuie să fie bărcile. 










Monstrul a făcut însă şi el un ocol mare, m-a 
întrecut şi acum se afla iar în faţa mea. Eram rupt de 
osteneală. Dar chiar să nu fi simţit nici urmă de 
osteneală, tot nu m-aş fi putut întrece la fugă cu un 
asemenea protivnic. Făptura cea ciudată alerga din 
trunchi în trunchi cu o sprinteneală de cerb. Alerga în 
două picioare, ca oamenii, deşi se apleca mult în jos, 
de parcă s-ar fi curmat în două. Da, om era, nu mai 
încăpea nici o îndoială. 

Mi-a venit într-o clipă în minte tot ce auzisem 
cândva de canibali şi tocmai mă pregăteam să strig 
după ajutor, când gândul că am totuşi în faţă în om, 
chiar sălbatic de-ar fi, m-a oprit, îmbărbătându-mă. 
începea să-şi facă iar loc în mine groaza de Silver. Am 
contenit din fugă, chibzuind cum să fac să scap de 
duşman. Apoi mi-am amintit că am un pistol cu mine. 
Când mi-am dat seama că nu sunt dezarmat, mi-a 
revenit toată bărbăţia şi am pornit cu hotărâre spre 
insular. 

El a dat să se ascundă iar după copac. Văzându-mă 
însă că mă îndrept spre el, a ieşit din ascunziş şi a 
făcut un pas în întâmpinarea mea. Apoi a tropăit pe 
loc, cuprins de sfială, s-a dat îndărăt şi, spre 
nemăsurata mea uimire şi jenă, a căzut brusc în 
genunchi, întinzându-şi rugător mâinile spre mine. 

Am rămas ţintuit locului. 

- Cine eşti dumneata? l-am întrebat eu. 

- Mă cheamă Ben Gunn, mi-a răspuns el; avea un 
glas răguşit, ca un scârţâit de lacăt ruginit. Sunt 
nefericitul Ben Gunn. De trei ani n-am mai vorbit cu 
o făptură omenească. 

Aveam în faţă un alb, ca şi mine, şi trăsăturile feţei 
păreau chiar să fie destul de plăcute. Numai că era 
atât de ars de soare, încât până şi buzele îi erau negre. 
Ochii albaştri contrastau puternic cu faţa bronzată. 
Din toţi cerşetorii, pe care i-am văzut vreodată în 
viaţă, acesta era cel mai zdrenţăros. Toată 
îmbrăcămintea lui consta din câteva fâşii de pânză de 
corabie şi o cămaşă de marinar. Trenţele se ţineau 
legate între ele cu ajutorul unui bumb de aramă şi 
câtorva nuiele, iar pe alocuri erau lipite cu căiţi 
muiaţi în smoală. Singurul lucru întreg pe el era un 
brâu de piele cu pafta de aramă. 

- Trei ani! am exclamat eu. Ai suferit un naufragiu? 

- Nu, prietene, mi-a răspuns el. Am fost părăsit aici 
pe insulă. 

Auzisem şi eu de groaznica pedeapsă născocită de 
piraţi: să-l debarce pe vinovat pe-o insulă îndepărtată 
şi pustie, lăsându-1 singur, doar cu o mică provizie de 
gloanţe şi praf de puşcă. 

- Am fost părăsit pe insula asta acum trei ani, urmă 
el. De atunci mă tot hrănesc cu carne de căprioară, 
cu pomuşoare şi stridii. Omul e în stare să trăiască 
oriunde l-ar arunca soarta. Dar de-ai şti, drăguţule, 
ce dor mi-e de mâncare adevărată! N-ai cu tine o 
bucăţică de brânză?.. Nu? De câte ori visez şi iar visez 
în nopţile mele lungi o bucăţică de brânză pe-o feliuţă 
de pâine... Şi când mă trezesc, văd că a fost doar un 
vis. 

- Dacă am să izbutesc să mă întorc la mine pe 
corabie, ai să capeţi un calup întreg de brânză, i-am 
spus eu. 

El îmi pipăia straiele, îmi mângâia mâinile, se uita 
cu admiraţie la cizmele mele, tot bucurându-se ca un 
copil că vede, în sfârşit, în faţa sa un om. 



Auzindu-mi răspunsul, s-a uitat la mine cu un fel de 
şiretenie. 

- Dacă o să izbuteşti să te întorci la tine pe corabie? 
îmi repetă el cuvintele. Dar ce te-ar putea împiedica 
să te întorci? 

- Nu dumneata, fireşte, i-am răspuns eu. 

- Fireşte că nu eu! exclamă el. Şi cum te cheamă, 
prietene? 

- Jim, i-am spus eu. 

- Jim, Jim... îmi repeta el cu încântare numele. Să 
ştii, Jim, că am dus o viaţă pe care mi-e şi ruşine să 
ţi-o povestesc. Ai crede tu, uitându-te la mine, că 
mama mea a fost o femeie foarte cumsecade şi 
evlavioasă? 

- Cam greu să crezi, am recunoscut eu. 

- Şi totuşi a fost o femeie extraordinar de cumsecade, 
urmă el. Iar eu am fost un băieţel politicos şi bine 
crescut şi ştiam a spune pe de rost catehismul atât de 
iute, încât nici n-ai fi putut deosebi un cuvânt de 
altul. Şi uite ce-a ieşit din mine, Jim. Toată pricina e 
că de tânăr mă duceam cu prietenii mei la cimitir să 
jucăm rişca pe parale! Zău, am început de la rişca şi 
pe urmă au venit toate celelalte. Spunea săraca 
maică-mea c-am s-o sfârşesc rău, şi i s-a adeverit 
cuvântul. La drept vorbind, e chiar mai bine c-am 
ajuns în singurătate, şi de multe m-am căit. Acuma 
nu mă mai poţi ademeni pe mine cu băutura. Fireşte, 
n-aş duce nici acuma la ureche, dar... mai mult de un 
păhăruţ n-aş bea, numai un piculeţ, cât să încapă 
într-un degetar, de noroc... Mi-am dat cuvântul să mă 
îndrept şi acuma fii sigur că nu mă abat din cale, ai 
să vezi tu! Şi mai e ceva, Jim, îşi coborî el în şoaptă 
glasul, privind bănuitor în jur. Acuma sunt un mare 
bogătaş. 

Când am mai auzit-o şi pe asta, m-am convins că 
nefericitul şi-a ieşit din minţi de când stă aici singur. 
Pesemne, mi-o fi citit gândul pe faţă, căci repeta cu şi 
mai multă aprindere: 

- Un mare bogătaş! Da, da, sunt un mare bogătaş! 
Ascultă, Jim, am să fac om din tine, crede-mă! Ah, 
Jim, ai să-ţi binecuvântezi soarta pentru că m-ai 
întâlnit tu primul!... Deodată faţa i se întunecă, îmi 
încleştă strâns mâna, ridicând ameninţător un deget. 
Spune adevărat, Jim: n-ai venit cu corabia lui Flint? 

într-o clipă m-a străfulgerat un gând fericit: omul 
acesta ar putea deveni aliatul nostru. Şi i-am răspuns 
pe loc: 

- Nu, nu-i a lui Flint. Flint a murit. Dar dacă vrei să 
ştii adevărul, uite adevărul: avem pe corabie câţiva 
din vechii lui tovarăşi, şi asta e o mare nenorocire pe 
capul nostru. 

- Dar n-aveţi cumva printre voi pe... cel fără de un 
picior? întrebă el gâfâind. 

- Silver? am întrebat la rândul meu. 

- Silver! Silver! Da, Silver îl chema. 

- El e bucătarul nostru. Şi conduce toată banda. 

Cum mă mai ţinea de mână, fu cât pe ce să mi-o 

rupă auzindu-mi cuvintele. 

- Dacă te-a trimis Lunganul, spuse el, sunt pierdut. 
Dar ştii tu unde te găseşti aici? 

Am hotărât să-i povestesc îndată totul - şi de 
călătoria noastră, şi de situaţia grea în care ne-am 
pomenit. M-a ascultat cu luare aminte şi când am 
sfârşit, m-a mângâiat uşor pe cap. 

- Eşti un băiat de treabă, Jim, spuse el. Dar acuma 
aţi intrat la mare ananghie. Bizuiţi-vă pe Ben Gunn, 
că vă scoate el din încurcătură, ai să vezi. Dar ia 




spune-mi: cum s-ar putea purta squire-ul vostru cu 
un om care l-ar scoate din încurcătură? 

I-am spus ca squire-ul nostru e cel mai generos om 
din lume. 

- Bine, bine... Dar, vezi tu, urmă Ben Gunn, n-am 
deloc de gând să-i cer o livră de lacheu sau un loc de 
portar. Nu, aşa ceva mă lasă rece! Vreau să ştiu doar, 
dacă o să se învoiască să-mi dea barem o mie de lire 
din banii care sunt şi aşa ai mei? 

- Sunt sigur că o să ţi-i dea, i-am răspuns eu. Toţi 
marinarii ar fi urmat să-şi primească partea din 
comorile găsite. 

- Şi are să mă ducă până acasă? mă întrebă el, 
privindu-mă iscoditor. 

- Bineînţeles! am exclamat eu. Squire Trelawney e 
un adevărat gentleman. Afară de asta, dacă scăpăm 
de tâlhari, ajutorul unui navigator atât de 
experimentat cum eşti dumneata va fi foarte preţuit 
pe corabia noastră. 

- Da, spuse el, vasăzică chiar o să mă scoateţi de 
aici? Sărmanul Ben răsuflă uşurat. 

- Şi acum ascultă ce-am să-ţi povestesc, urmă el. 
Făceam parte din echipajul lui Flint, când şi-a 
îngropat el comorile. El s-a dus cu alţi şase marinari 
pe uscat - toţi oameni zdraveni şi voinici - şi au 
zăbovit o săptămână de zile pe insulă, în vreme ce noi 
ceilalţi rămăsesem pe bordul bătrânei „Morse”. într-o 
bună zi am văzut în sfârşit barca întorcându-se, iar la 
vâsle se afla numai Flint, cu capul oblojit într-un 
şăluţ albastru. Răsărea soarele. El stătea în barcă 
palid ca moartea şi se întorcea... singur, căci ceilalţi 
şase erau ucişi... ucişi şi îngropaţi... da... cum s-o fi 
răfuit cu ei n-a aflat nimeni niciodată. C-o fi fost vreo 
bătaie, că s-or fi tăiat cu cuţitele, ori altcumva, cine 

ştie... Atâta se ştie că el fusese unul, iar ei şase!.. 
Billy Bones, care era timonier, şi John Lunganul - 
magazionerul - l-au întrebat unde-s comorile. „Poftim 
de coborâţi pe uscat şi căuta-ţi-le, i-a fost răspunsul. 
Dar vă jur pe toate fulgerele din cer că n-am să vă 
aştept cu corabia nici o clipită”. Uite aşa le-a spus 
Flint. Iar trei ani în urmă mă aflam marinar pe altă 
corabie, când am trecut pe aici şi am văzut iar insula. 
„Băieţi, le-am spus eu ortacilor, uite aici şi-a îngropat 
Flint comorile. Hai pe mal să le căutăm”. Căpitanul 
s-a supărat grozav. Dar toţi marinarii s-au învoit cu 
mine şi am acostat la ţărm. Douăsprezece zile am tot 
căutat noi comorile şi nu le-am găsit. Şi pe zi ce 
trecea, tovarăşii mei se înciudau tot mai crâncen 
împotriva mea. în cele din urmă au hotărât să se 
întoarcă pe corabie. „Iar tu, Benjamin Gunn, rămâi 
aici! mi-au spus ei. Uite o muschetă, o cazma şi o 
rangă, ţine-le, Benjamin Gunn... Rămâi cu ele aici şi 
caută părăluţele lui Flint”. Şi uite, de atunci trăiesc 
aici. Jim, de trei anişori de zile, şi niciodată n-am 
văzut bucate omeneşti. Uită-te la mine: semăn eu a 
simplu marinar?... Spui că nu? Păi nici n-am 
semănat vreodată. 

Mi-a clipit năstruşnic dintr-un ochi şi m-a ciupit 
tare de mână. 

- Aşa să-i spui squire-ului tău, Jim: n-a semănat 
niciodată a simplu marinar. Şi să-i mai spui că Ben a 
stat trei ani aici pe insulă, singur-singurel, zi şi 
noapte pe vreme bună şi pe vreme rea. Uneori spunea 
poate câte o rugăciune, alteori îşi aducea aminte de 
maică-sa cea bătrână, deşi de mult nu mai e printre 
cei vii, uite aşa să-i spui. Dar cea mai mare parte din 
vreme... asta să i-o spui numaidecât... cea mai mare 
parte din vreme Gunn s-a ocupat de alte lucruri. Şi 

când ai să-i spui cuvintele astea, să-l ciupeşti 
uite-aşa. 

Şi el mă ciupi iar de mână cu toată prietenia. 

- Şi uite ce să-i mai spui, urmă el. Gunn e un om 
foarte cumsecade, aşa să-i spui. Gunn are mult mai 
multă încredere într-un cavaler înnăscut decât 
într-un cavaler al norocului, tocmai pentru că a fost 
şi el însuşi cândva cavaler al norocului. 

- Din tot ce-mi povesteşti dumneata n-am înţeles 
aproape nimic, i-am spus eu. De altfel asta n-are 
acum nici o însemnătate, pentru că totuna habar 
n-am cum am să ajung înapoi pe corabie. 

- Da, spuse el, ai scrântit-o. Dar nu-i nimic, am eu o 
barcă pe care mi-am făcut-o singur cu mâinile mele. 
O ţin ascunsă sub o stâncă. în caz de nevoie putem 
pleca cu ea, când s-o întuneca... Dar ia stai! strigă el 
deodată. Asta ce-o mai fi? 

Chiar în clipa aceea răspunse dinspre corabie o 
lovitură de tun. Ecoul prinse tunetul, purtându-1 
peste toată insula. Ciudat lucru: până la apusul 
soarelui mai rămâneau cel puţin două ceasuri. 

- S-a început lupta! am strigat eu. înainte! Hai mai 
repede! 

Şi m-am repezit în direcţia corăbiei, uitând de toate 
spaimele de mai adineauri. Nenorocitul de Ben alerga 
tot atât de sprinten alături de mine. 

- Mai la stânga, ia-o mai la stânga! repeta el. Mai la 
stânga, Jim, drăguţule! Tine-te mai în umbra pomilor! 
Uite în locul ăsta am împuşcat eu prima căprioară. 
Acuma nu mai coboară ele până aici, rămân sus pe 
creste, se tem de Benjamin Gunn. A! Uite şi cimitirul. 
Vezi moviliţele? Veneam aici şi mă rugam uneori, 
când îmi închipuiam că s-ar putea să fie zi de 
duminică. N-o fi chiar ca la biserică, dar tot parcă-i 




mai sfinţit olecuţică locul. Nu-i vorbă, nu aveam nici 
capelan, nici biblie... 

Şi tot pălăvrăgea aşa, fără să se mai oprească şi fără 
să aştepte vre-un răspuns. Nu-i vorbă, nici nu i-aş fi 
putut răspunde. 

După lovitura de tun lungă vreme domni liniştea, 
apoi răsună o salvă de focuri de puşcă. 

Şi iar se lăsă liniştea. Apoi, la un sfert de milă de noi, 
am văzut deodată înălţându-se deasupra pădurii 
steagul britanic. 

Partea a patra: 
PALISADA 


Capitolul XVI: Evenimentele ce 
urmează sunt povestite de doctor. 

Cum a fost părăsită corabia 

Amândouă bărcile au părăsit „Hispaniola” aproape 
de orele unu şi jumătate, sau, dacă e să ne exprimăm 
în stil marin, după a treia bătaie de gong. Căpitanul, 
squire Trelawney şi cu mine şedeam toţi trei în cabină 
şi ne sfătuiam ce să facem. De-ar fi suflat o cât de 
slabă adiere, am fi dat năvală pe neaşteptate asupra 
celor sase răsculaţi rămaşi pe corabie, am fi ridicat 
ancora şi am fi ieşit în larg. Dar nu sufla nici boare de 
vânt. Ba, colac peste pupăză, s-a înfăţişat şi Hunter, 









dându-ne de ştire că Jim Hawkins s-a strecurat într-o 
barcă şi a plecat cu piraţii spre ţărm. 

Nu ne-am gândit, fireşte, nici o clipă că Jim Hawkins 
ar putea fi un trădător, dar eram foarte îngrijoraţi 
pentru el. Marinarii cu care plecase erau atât de 
întărâtaţi, încât, mărturisesc, nu mai nădăjduia 
nimeni dintre noi să-l mai vadă pe Jim vreodată. 
Ne-am grăbit să urcăm pe punte. De dogoare prinsese 
să se topească smoala, cu care cernisem crăpăturile. 
Şi asemenea duhoare venea dinspre smârcuri, de era 
mai să-mi vie rău. în strâmtoarea asta păcătoasă 
duhnea a friguri şi dizenterie. Cei şase ticăloşi şedeau 
ursuzi sub pânză, pe bac. Bărcile se vedeau trase la 
mal, lângă gura unui râuleţ, şi în fiecare din ele şedea 
câte un marinar. Unul din ei şuiera agale 
„Lillibullero 1 ". 

Aşteptarea devenind insuportabilă, am hotărât să 
pornesc împreună cu Hunter într-o recunoaştere, 
luând cu noi bărcuţa cea mică - „Puiul”. 

Bărcile se aflau acostate la mal cam în dreapta 
corăbiei. Eu cu Hunter, însă, am pornit direct spre 
locul unde se afla însemnată pe hartă palisada. 
Observându-ne, marinarii lăsaţi de pază au început 
să dea semne de nelinişte. „Lillibullero” a amuţit 
brusc. Apoi au prins să se certe între ei, neştiind 
pesemne ce hotărâre să ia. Daca le-ar fi trecut prin 
cap să-i dea de ştire lui Silver, toate ar fi luat, proba¬ 
bil, altă întorsătură. Dar se vede că primiseră ordin 
să nu părăsească în nici un caz bărcile, aşa că în cele 
din urma s-au cuibărit iar amândoi în ele şi unul din 
ei a prins să fluiere în continuare „Lillibullero”. 


1 Lillibullero — un cântec englezesc de glumă 

Ţărmul se bomba aici uşor formând un soi de mic 
cap; am manevrat într-adins în aşa fel, încât capul 
acesta să ne ascundă vederii duşmanilor până în 
clipa acostării. Sărind pe mal, am rupt-o de fugă cât 
mă ţineau picioarele, păturindu-mi în prealabil sub 
pălărie o batistă de mătase, care să mă apere de 
razele soarelui arzător. Ţineam în fiece mâna câte un 
pistol încărcat. 

Dar n-am străbătut nici o suta de iarzi, ca m-am şi 
văzut ajuns la palisadă. 

Un izvor cu apă străvezie ţâşnea din pământ 
aproape de culmea unui deluşor. Şi tot aici în jurul 
izvorului se înălţa o căsoaie tocmită din bârne tari. 
După cât era de mare, ar fi fost să încapă în ea vreo 
patruzeci de oameni. în pereţi avea găurite ambrazuri 
pentru tras cu puşca. Iar în jurul casei se aşternea o 
bătătură largă prejmuită de o palisadă de şase 
picioare, fără urmă de portiţă ori zăplas. N-ar fi fost 
uşor s-o sfărâmi şi era cu neputinţă să te adăposteşti 
în dosul ei de focurile celor aflaţi în casă. Oamenii 
asediaţi în ea i-ar fi împuşcat pe rând pe atacanţi ca 
pe nişte potârnichi. Cu străjeri buni şi merinde de 
ajuns ar fi putut respinge atacul unui regiment întreg. 

Mai ales m-a bucurat izvorul. Nu-i vorbă, nici în 
cabina de pe „Hispaniola” nu eram instalaţi rău: 
aveam şi acolo o mulţime de arme, muniţie, merinde 
şi vin în cantităţi îndestulătoare, dar apă n-aveam. 
Cugetam tocmai la problema asta, când am auzit 
deodată un groaznic ţipăt de agonie. Nu mă 
întâlneam pentru prima oară cu moartea - doar am 
servit cândva în oştile ducelui de Cumberland 1 şi am 



1 Ducele de Cuberlcmd — comandant de oşti englez, a trăit pe la mijlocul sec. XVIII. 

fost chiar rănit la Fontenoy 1 - dar ţipătul acesta a 
făcut să mi se strângă inima. „Ni l-au omorât pe Jim 
Hawkins”, m-am gândit eu atunci. 

Mult înseamnă să fii vechi soldat, dar să fii doctor 
înseamnă şi mai mult. în meseria noastră nu-ţi este 
îngăduit să pierzi nici o clipă. Am luat pe loc o 
hotărâre, m-am întors pe mal şi am sărit în bărcuţă. 

Din fericire, Hunter s-a dovedit a fi un excelent 
vâslaş. Zburam prin strâmtoare ca săgeata. Au 
acostat la bord şi m-am căţărat iar pe corabie. 
Prietenii mei erau pur şi simplu zguduiţi. Squire 
Trelawney stătea alb ca varul şi - sărmanul de el! - 
nu-şi putea ierta primejdiile ce trebuia să le 
înfruntăm din cauza lui. Unul din marinarii ce şedeau 
pe bac era şi el foarte palid şi abătut. 

- Omul acesta, spuse căpitanul Smollett, arătând 
spre el, nu-i deprins încă cu pirateria. Când a auzit 
ţipătul, doctore, era mai să-şi piardă cunoştinţa. Nu-i 
mai trebuie mult să treacă de partea noastră. 

I-am expus căpitanului planul meu şi apoi l-am 
discutat cu toţii. 

Pe bătrânul Redruth l-a postat pe coridor, între 
cabină şi bac, dându-i trei ori patru muschete 
încărcate şi o saltea, care să-i slujească de parapet. 
Hunter a trântit o barcă la cârmă, şi eu împreună cu 
Joyce ne-am apucat să încărcăm în ea praf de puşcă, 
muschete, pesmeţi şi carne de porc. Apoi am coborât 
în barcă un butoiaş cu coniac şi preţioasa mea lădiţă 
cu medicamente. 

în vremea asta squire Trelawney şi căpitanul s-au 
urcat iar pe punte. Căpitanul l-a chemat pe al doilea 

şef de echipaj, care era mai mare peste marinarii 
rămaşi pe bord. 

- Mister Hands, îi spuse el, suntem doi şi fiecare din 
noi are câte o pereche de pistoale. Care din voi va 
cuteza să dea vreun semnal va fi ucis pe loc. 

Bandiţii au rămas buimăciţi. Apoi, după ce s-au mai 
sfătuit în şoaptă, s-au năpustit cu toţii la chepeng, cu 
gând să ne atace pe la spate, dar, întâlnindu-1 în 
trecătoarea îngustă pe Redruth cu muschetele, s-au 
repezit iar îndărăt. Unul din ei şi-a iţit capul din 
chepeng, să vadă ce mai e pe punte. 

- Jos capul, potaie! i-a strigat căpitanul. 

Capul a dispărut. Toţi sase, speriaţi de moarte, s-au 
ascuns pe undeva, amuţind. 

Eu cu Joyce am încărcat cu vârf bărcuţa, aruncând 
toate claie peste grămadă. Apoi am coborât şi noi în 
ea prin portul 1 de la cârmă, şi, vâslind din răsputeri, 
am pornit îndată spre mal. A doua noastră incursiune 
i-a scos din ţâţâni pe amândoi străjerii lăsaţi pe mal. 
„Lillibullero” amuţi iar, şi mai înainte de a-i pierde noi 
din vedere, ocolind capul, unul din ei îşi lăsă baltă 
postul şi o luă la fugă în adâncul insulei. M-am 
gândit o clipă să mă folosesc de prilejul acesta şi să le 
distrug bărcile, dar m-am temut să nu se afle cumva 
pe-aproape Silver cu întreaga bandă şi să nu pierdem 
totul, vrând să câştigăm prea mult. 

Am acostat deci în acelaşi loc şi am început să 
cărăm bagajele în reduta noastră. împovăraţi din greu, 
ne-am dus merindele şi muniţiile până-n fort şi le-am 
aruncat peste palisadă, lăsându-1 pe Joyce de pază 
lângă ele. Urma să rămână singur, în schimb avea cu 
el o jumătate de duzină de puşti. Eu cu Hunter ne-am 
întors la barcă şi am luat amândoi în spate câte o 
nouă sarcină de bagaje. în felul acesta, lucrând fără 
întrerupere, am transportat treptat toată încărcătura. 
Joyce şi Hunter au rămas în redută, iar eu, vâslind 
tot aşa din răsputeri, am pornit iar spre „His- 
paniola”. 

Hotărâsem să mai încerc o data bărcuţa. Era riscant 
lucru, dar mai periculos pe cât ar putea să vă pară. Ei 
erau bineînţeles mai mulţi ca noi, în schimb noi eram 
mai bine înarmaţi. 

Nici unul din cei plecaţi pe uscat n-avea muschetă, 
şi mai înainte de a se putea ei apropia până la o 

Port — deschizătură în bordul vasului. 

bătaie de pistol, am fi apucat să împuşcăm cel puţin 
şase din ei. 

Squire Trelawney mă aştepta la ferestruica de la 
cârmă. Părea mult îmbărbătat şi chiar vesel, 
înşfăcând frânghia ce i-o aruncasem, a tras bărcuţa 
la bord şi am început să încărcăm iar în ea carne de 
porc, praf de puşcă şi pesmeţi. Apoi am luat câte o 
muschetă şi câte un pumnal pentru mine, pentru 
squire Trelawney, pentru Redruth şi pentru căpitan. 
Restul de arme şi praf de puşcă le-am aruncat peste 
bord. 

Strâmtoarea avea doi stânjeni şi jumătate adâncime, 
şi puteam vedea prin apa limpede cum străluceşte în 
soare oţelul pe fundul nisipos. 

începuse refluxul şi vasul porni să se întoarcă în 
jurul ancorei. Lângă bărcile de pe mal se auzeau 
glasuri strigându-se. Deşi asta ne dovedea că Joyce şi 
Hunter, care se găseau mai spre răsărit, nu fuseseră 
încă observaţi, am hotărât să ne grăbim. 

Redruth şi-a părăsit postul din coridor şi a sărit în 
bărcuţă. Iar noi am remorcat spre celălalt bord, ca 
să-l luăm pe căpitanul Smollett. 

- Băieţi, strigă el cu glas tare, mă auziţi? 

Nu-i răspunse nimeni din bac. 

- Ţie mă adresez, Abraham Gray. 

Tăcere. 

- Gray, urmă mister Smollett, înălţându-şi glasul, 
părăsesc corabia şi-ţi ordon să-ţi urmezi căpitanul. 
Ştiu că de fapt eşti un om cumsecade şi nici ceilalţi 
nu sunt aşa de răi, precum se străduiesc să pară. Ţin 
ceasul în mână. îţi dau treizeci de secunde să mi te 
alături. 

Iar tăcere. 




- Vino odată, prietene, urmă căpitanul, nu ne sili să 
pierdem vremea de pomană. Fiece clipă de zăbavă 
poate costa viaţa mea şi a acestor gentlemeni. 

Jos în cală s-a început o vânzoleală surdă, am auzit 
zgomot de lovituri şi în clipa următoare a răsărit pe 
punte Abraham Gray. 

Avea obrazul crestat cu cuţitul şi a venit fuga la 
căpitan, ca un câine, pe care-1 fluieră stăpânul. 

- Merg şi eu cu dumneavoastră, sir, spuse el, după 
care au sărit amândoi în bărcuţă şi ne-am urnit din 
loc. 

De părăsit părăsisem noi corabia. Dar mai aveam 
mult până a ajunge la redută. 




XVII 


Capitolul XVII: Doctorul îşi urmează 
povestirea. Ultimul raid al „Puiului” 

Acest ultim raid - al cincilea la număr - s-a sfârşit 
mai puţin bine decât cele precedente. Mai întâi că 
biata noastră coajă de nucă era peste seamă de 
încărcată. Cinci bărbaţi în toată firea trag destul de 
greu la cântar, mai ales că trei din ei - Trelawney, 
Redruth şi căpitanul - depăşeau şase picioare în 
înălţime. Mai adăugaţi iarba de puşcă, carnea şi sacii 
cu pesmeţi, şi o să vedeţi ca nu e de mirare de ce apa 
prinsese să lingă la cârmă copastia 1 , revărsându-se în 
barcă la fiece mişcare mai violenta. Nici o sută de 
iarzi nu străbătusem, dar pantalonii şi pulpanele 
gherocului mi se udaseră leoarcă. 


1 Copastie — şipcă lată de scândură pusa în lungul bordului; rigletă. 

Căpitanul ne-a arătat cum să strămutăm 
încărcătura şi încetul cu încetul bărcuţa şi-a 
recăpătat echilibrul. Totuşi ne temeam să şi răsuflăm, 
ca să nu se răstoarne cumva. Afară de asta, din cauza 
refluxului se formase un puternic curent, care se 
îndrepta spre apus şi apoi cotea spre sud în largul 
marii, prin trecătoarea ce-o străbătusem dimineaţa 
intrând în golf. Bărcuţa noastră supraîncărcată n-ar 
fi rezistat nici la cea mai slabă vălurare a refluxului. 
Unde mai pui, însă, că undele curentului ne abăteau 
din cale, împiedicându-ne să acostăm la ţărm în locul 
acela de dincolo de limba de pământ, unde acostasem 
până acum în câteva rânduri. Dacă nu izbuteam să 
biruim curentul, eram ameninţaţi să acostăm chiar 
lângă cele două bărci ale piraţilor, unde s-ar fi putut 
arăta şi ei din clipă în clipă. 

- Nu mă simt în putere să ţin direcţia spre redută, 
sir, i-am mărturisit eu căpitanului. Mă aflam la 
cârmă, iar căpitanul şi Redruth, mai odihniţi ca 
ceilalţi, vâsleau. Curentul ne mână la vale. Nu puteţi 
trage oare mai vârtos la lopeţi? 

- Mă tem să nu năboiască apa în bărcuţă, îmi 
răspunse căpitanul. Fă tot ce poţi şi ţine barca 
împotriva curentului. Fă tot ce poţi, sir, te implor... 

Şi ne-am abătut astfel spre apus, până când ne-am 
pomenit cu prora drept spre răsărit, în unghi de 
nouăzeci de grade cu ruta pe care ar fi trebuit s-o 
urmăm. 

- Aşa nu mai ajungem niciodată la ţărm, am spus eu 
cu deznădejde. 

- Şi totuşi va trebui să rămânem la cursul acesta, 
mi-a răspuns căpitanul. Cu orice preţ trebuie să 
înaintăm împotriva curentului. Altfel, dacă ne abatem 
şi ne prinde vântul, urmă el, nu se ştie unde o să mai 

putem acosta, ba ne mai pot şi ataca bărcile piraţilor. 
Trebuie să ne urmăm cu dârzenie cursul, căci 
curentul are să slăbească curând şi o să putem 
manevra mai în linişte la ţărm. 

- Curentul a şi început să slăbească, sir, ne-a dat de 
veste Gray, care şedea la proră. Putem întoarce 
puţintel spre ţărm. 

- Mulţumesc, onorabile, i-am spus eu cu politeţe, de 
parcă nici gând să fi fost cea mai mica neînţelegere 
între noi. 

De altminteri, convenisem toţi în mod tacit să ne 
purtăm cu el astfel, ca şi cum ar fi fost de la 
începutul începuturilor aliatul nostru. 

Şi deodată căpitanul a exclamat cu glas schimbat: 

- Tunul! 

- M-am gândit şi eu la asta, am spus eu cu nepăsare, 
presupunând că vorbeşte de posibilitatea ce-ar avea-o 
piraţii să ne bombardeze fortul. N-o să poată în nici 
un caz transporta tunul pe mal şi chiar dacă ar izbuti, 
n-ar putea răzbate cu el prin pădure. 

- Nu, nu, uitaţi-vă la cârmă, spuse căpitanul. 

în graba noastră uitasem toţi de tunul cu pivot de pe 
corabie. Iar acum cei cinci ticăloşi se foiau în jurul lui, 
despuindu-1 de „bluză”, cum denumeau ei sacul de 
pânză în care era învălătucit. Mi-am amintit că 
lăsasem într-adevăr pe corabie pulbere şi ghiulele, 
aşa că tâlharii n-aveau a întâmpina prea multă trudă 
pentru a le scoate din magazie: o lovitură bună de 
topor şi uşa ar fi sărit din balamale. 

- Israel a fost tunar la Flint, mormăi răguşit Gray. 

Am pornit barca drept spre ţărm. Nu ne mai venea 
aşa de greu să înfruntăm curentul, deşi înaintam încă 

destul de încet. Bărcuţa se supunea de minune 
cârmei, dar, ca un făcut, eram acum întorşi într-o 
coastă spre „Hispaniola” şi-i ofeream o ţintă minunată. 

Nu numai că vedeam, dar puteam să şi aud cum 
rostogoleşte cu mare zgomot ghiulele pe punte 
lepădătura aceea roşcovană de Israel Hands. 

- Care-i cel mai bun ţintaş printre noi? întrebă 
căpitanul. 

- Mister Trelawney, fireşte, i-am răspuns eu. 

- Mister Trelawney, împuşcă, rogu-te, pe unul din 
tâlhari. Dacă se poate, chiar pe Hands, urmă 
căpitanul. 

Trelawney era rece ca oţelul. îşi cercetă fitilul armei. 

- Mai încet, sir, strigă căpitanul, să nu ne răstorni 
cumva! Iar ceilalţi fiţi gata şi în clipa când va trage 
căutaţi să păstraţi echilibrul bărcii. 

Squire Trelawney ridică arma, vâslaşii lăsară jos 
lopeţile şi ne-am dat cu toţii mai aproape de bord, ca 
să ne păstrăm şubredul echilibru. Toate au decurs în 
bună ordine: bărcuţa nu luă nici un pic de apă. 

între timp piraţii întoarseră tunul pe pivot, şi Hands, 
care statea cu vergeaua gata, ne oferea el acum nouă 
o ţintă minunată. Dar n-am avut noroc. Chiar în clipa 
când Trelawney trimise glonţul, Hands se aplecă şi, 
şuierând deasupra lui, plumbul lovi pe alt marinar. 

Rănitul scoase un răcnet, pe care îl repetară nu 
numai tovarăşii lui de pe corabie, ci şi alte 
nenumărate glasuri de pe mal. Când am privit 
într-acolo, i-am văzut pe piraţi dând fuga din pădure 
spre bărci. 

- Or să se îmbarce îndată, sir, am spus eu. 

- Daţi-i zor la lopeţi! strigă căpitanul. Acuma nu mai 
are însemnătate dacă luăm apă sau nu. Căci de nu 
izbutim să ajungem la mal, suntem pierduţi. 

- Văd că s-a desprins de ţărm numai o barcă, sir, 
am remarcat eu. Echipajul celeilalte s-a pornit 
pesemne pe uscat, să ne taie drumul. 

- Vor trebui să alerge o bucata bună, mi-a replicat 
căpitanul. 

- Mai ales că marinarii nu sunt prea îndemânatici pe 
uscat. Nu de ei mă tem, ci de tun. Diavolii! Tunul 
meu trage fără greş. Squire Trelawney, să ne previi 
când ai să vezi că se aprinde fitilul, ca să putem 
schimba direcţia bărcii. 

Cu toată greutatea încărcăturii, bărcuţa noastră 
înainta acum destul de repede şi aproape că nu lua 
apă. Ne mai rămânea să tragem doar de vreo 
treizeci-patruzeci de ori la lopeţi, şi am fi ajuns la 
adăpostul copacilor. Nu mai aveam a ne teme nici de 
şalupa piraţilor, deoarece între noi şi ea se afla acum 
limba de pământ ce înainta în mare. 

Refluxul, care mai adineaori ne împiedica pe noi, 
stăvilea acum pe urmăritorii noştri. Nu ne ameninţa 
decât tunul. 

- Bine-ar fi se ne oprim şi să mai împuşcăm pe unul 
din ei, spuse căpitanul. 

Dar era limpede că tunul poate să tragă din clipă-n 
clipă. Tâlharii nici nu se uitau măcar la camaradul lor 

rănit, deşi mai trăia încă şi-l vedeam cum încearcă să 
se târâie mai la o parte. 

- Gata! strigă squire Trelawney. 

- Stai! îi răspunse ca un ecou căpitanul. El şi 
Redruth frânară atât de puternic barca cu lopeţile, 
încât cârma dispăru sub apă. Detună lovitura de tun 
- aceea pe care o auzise şi Jim, deoarece focul tras de 
squire Trelawney nu ajunsese până la el. N-am 
observat unde a lovit ghiuleaua. Presupun că a 
şuierat deasupra capetelor noastre şi valul de aer 
stârnit de ea a fost pesemne pricina nenorocirii ce-a 
urmat. 

Oricum ar fi fost, îndată după detunătură, bărcuţa 
noastră începu să ia apă şi să se scufunde încetişor. 
De altminteri, apa nu era prea adâncă aici, avea cel 
mult vreo trei picioare. Eu şi căpitanul am rămas în 
picioare, faţa-n faţă, şi numai ceilalţi trei au căzut 
bâldâbâc în apă, de unde au ieşit apoi pufnind şi 
strănutând. 

De fapt am scăpat ieftin - nimeni nu şi-a pierdut 
viaţa şi am ajuns cu toţii buni-teferi la mal. Dar 
merindele noastre rămăseseră la fund şi, ceea ce era 
mai rău ca toate, din cele cinci puşti numai două nu 
se udaseră. Eu, căzând în apă, îmi ridicasem 
instinctiv puşca deasupra capului, iar căpitanul, om 
cu experienţă, îşi agăţase puşca în bandulieră, cu 
închizătorul în sus, aşa că şi arma lui nu se udase. 
Celelalte trei puşti se cufundaseră o dată cu bărcuţa. 

în răstimpul acesta glasurile din pădure începură să 
se audă foarte aproape. Ni s-ar fi putut tăia calea spre 
redută. 

Afară de asta, ne îndoiam că Hunter şi Joyce ar fi în 
stare să reziste, dacă ar da năvală asupra lor o 
jumătate de duzină de piraţi. Pe Hunter îl ştiam om 

dârz, dar aveam temeri în ceea ce-1 privea pe Joyce; 
slugă supusă şi credincioasă, ştiind să curăţe de 
minune straiele cu peria, era cât se poate de 
nepotrivit la vreme de cumpănă şi război. 

Alarmaţi, ne-am căţărat pe mal, lăsând în voia 
soartei sărmana bărcuţă, în care se afla aproape 
jumătate din pulberea şi merindele noastre. 

Capitolul XVIII: Doctorul îşi urmează 
povestirea. Cum a luat sfârşit prima 
zi de luptă 

Fugeam cât ne ţineau picioarele prin pădurea ce ne 
despărţea de redută şi cu fiece clipă răsunau tot mai 
aproape glasurile piraţilor. Curând am auzit tropot de 
paşi şi trosnet de crengi rupte în goană, căci piraţii îşi 
croiau drum spre noi prin hăţiş. 

Am înţeles că avem a înfrunta o încăierare pe viaţă 
şi pe moarte şi mi-am cercetat din fugă puşca. 

- Căpitane, am început eu, Trelawney ocheşte fără 
greş, dar puşca lui a luat apă. Cedează-i-o pe-a 
dumitale. 

Au făcut schimb, şi Trelawney, tot aşa de tăcut şi 
calm, s-a oprit o clipă să controleze încărcătura. Doar 
în clipa asta am observat că Gray n-are nici o armă şi 























i-am dat pumnalul meu. Ne-am bucurat cu toţii, când 
l-am văzut cum scuipă în palme, încruntând 
sprâncenele, şi cum îşi face vânt cu atâta putere, 
încât lama pumnalului spintecă cu şuier aerul. Fiece 
mişcare era o mărturie că noul nostru aliat are să se 
bată până la ultima picătură de sânge. 

Mai străbătând în fugă vreo patruzeci de paşi, ne-am 
pomenit la liziera pădurii, în faţa palisadei. Ne 
nimerisem tocmai spre centrul ei, în partea dinspre 
miazăzi. Şi tocmai în clipa asta şapte tâlhari, cu şeful 
de echipaj Job Anderson în frunte, dădură buzna din 
pădure, răcnind cât îi lua gura. 

S-au oprit toţi buimaci. Eu şi squire Trelawney am 
deschis îndată focul pentru a nu le mai da răgaz să-şi 
vină în fire. Hunter şi Joyce, aflaţi în redută, au tras 
şi ei. Cele patru împuşcături răsunară toate odată şi 
nu se pierdură în zadar: unul din duşmani căzu, 
ceilalţi se ascunseră în grabă după copaci. 

încărcându-ne iar armele, ne-am furişat de-a lungul 
palisadei, să privim la cel căzut. 

Era mort de-a binelea. Glonţul îl lovise drept în 
inimă. Succesul ne-a înaripat. Deodată însă din 
tufişuri a răsunat un foc de pistol. Glonţul a trecut 
şuierând pe la urechea mea şi sărmanul Tom Redruth 
poticnindu-se, a căzut cât era de lung la pământ. Eu 
şi squire Trelawney am tras amândoi câte un foc în 
direcţia tufişurilor, dar trimisesem gloanţele la 
nimereală şi mai mult ca sigur că s-au pierdut 
degeaba. încărcându-ne iar puştile, am dat fuga la 
sărmanul Tom. 

Căpitanul şi Gray se aflau de acum lângă el. Dintr-o 
scurtă privire mi-am şi dat seama că nu mai e nici o 
nădejde. 

Pesemne că împuşcăturile noastre îi siliseră pe piraţi 
să se retragă, căci am izbutit să-l transportăm 
nestingheriţi pe nefericitul vânător dincolo de 
palisadă, în cabană. 

Sărmanul nostru tovarăş! Nimic nu-1 uimise, de 
nimic nu se plânsese, de nimic nu se temuse şi nici 
măcar nu cârtise o singură clipă de când începuseră 
aventurile noastre şi până-n ziua asta, când l-am 
întins aici în cabană, să-şi dea sufletul. Ca un 
apărător al vechii Troie stătuse el eroic la post acolo, 
la intrarea în coridor, pe corabie. Toate ordinele le 
executase în tăcere, supus şi conştiincios. Era cu 
douăzeci de ani mai mare decât noi toţi. Şi iată că 
acest bătrân şi credincios servitor trage acum să 
moară sub ochii noştri. 

Squire Trelawney căzu în genunchi în faţa lui, 
sărutându-i mâinile şi plângând ca un copil. 

- Mor, doctore, nu-i aşa? mă întrebă bătrânul. 

- Da, prietene, i-am răspuns eu. 

- Tare-aş fi vrut înainte de moarte să le mai trimit 
un glonţ. 

- Tom, suspină squire Trelawney, spune-mi că mă 
ierţi. 

- Mi se cuvine mie oare, sir, să iert ori să nu-mi iert 
stăpânul? îl mustră bătrânul servitor. Fie ce-o fi. 
Amin! 

Tăcu o vreme, apoi ceru să-i citească cineva o 
rugăciune la căpătâi. 

- Aşa-i obiceiul, sir, mai adăugă el, de parcă-şi cerea 
iertare, şi scurt timp după asta îşi dădu sufletul. 

între timp, căpitanul, al cărui gheroc 1 îmi păruse 
ciudat de umflat la piept şi prin buzunare, prinse să 
scoată din ele un şir întreg de lucruri, care de care 
mai neaşteptate: un steag britanic, o biblie, un ghem 
de sfori, o pană de scris, cerneală, jurnalul nostru de 
bord şi câteva plite de tutun. După asta găsi pe 
undeva o prăjină din lemn de brad strujit şi cu aju¬ 
torul lui Hunter o fixă deasupra cabanei. 
Căţărându-se pe acoperiş, el prinse de prăjină steagul 
britanic. Toată procedura asta îi făcea, cum se vede, 
mare plăcere. Apoi coborî şi începu să aleagă 
merindele şi muniţiile, de parcă nimic altceva nu l-ar 
mai fi interesat pe lumea asta. Din când în când 
arunca totuşi o privire spre Tom. Iar după ce-şi dădu 
sufletul Tom, scoase alt steag şi-l acoperi cu el pe 
răposat. 

- Nu vă mai amărâţi atâta, sir, spuse căpitanul, 
strângând cu putere mâna lui squire Trelawney. El a 
murit făcându-şi datoria. Puteţi să nu vă îndoiţi de 


1 Gheroc — haina bărbătească, jachetă. 

soarta ce-1 aşteaptă pe lumea cealaltă pe un om, oare 
a căzut făcându-şi datoria faţă de căpitanul şi 
stăpânul său. Nu sunt prea tare în teologie, dar 
amănuntul acesta nu schimbă nimic din convingerea 
mea. 

Apoi m-a chemat la o parte pe mine. 

- Doctor Livesey, m-a întrebat el, peste câte 
săptămâni aştepţi dumneata şi squire Trelawney 
sosirea corăbiei ce urmează să ne fie trimisă în ajutor? 

I-am răspuns că ajutorul acesta va mai zăbovi cine 
ştie cât timp. Nu e vorba de săptămâni, ci de luni. 
Dacă nu ne întoarcem până spre sfârşitul lui august, 
Blandly ne va trimite o corabie în ajutor, dar nici mai 
devreme, nici mai târziu de acest termen. 

- Acuma n-ai decât să socoteşti şi dumneata când 
are să ajungă aici corabia, am încheiat eu. 

- în cazul acesta, sir, spuse căpitanul, 
scărpinându-se la ceafă, chiar dacă vom avea noroc 
cu carul, tot o să trebuiască să ne strângem cureaua. 

- De ce? l-am întrebat eu. 

- Pentru că toată încărcătura pe care am 
transportat-o a doua oară s-a prăpădit, iată de ce, sir, 
mi-a răspuns căpitanul. Pulbere şi gloanţe avem 
destule, dar provizii ne-au rămas pe sponci. Aş crede 
chiar că n-avem de ce regreta că am scăpat de o gură 
de prisos. 

Şi mi-a arătat spre mortul învelit în steag. 

în clipa asta sus peste cabană a trecut cu mare vuiet 
şi şuier o giulea, căzând undeva departe în pădure. 

- Oho! exclamă căpitanul. Ne bombardează! Bine că 
nu le-a prea rămas ticăloşilor pulbere. 

A doua ghiulea fusese ochită mai bine. Trecu în zbor 
peste palisadă şi căzu în faţa cabanei, înălţând o 
trâmbă uriaşa de nisip. 

- Căpitane, spuse squire Trelawney, cabana nu se 
vede de pe corabie. Ei ochesc, probabil, în steagul 
nostru. N-ar fi mai bine să-l coborâm? 

- Să coborâm steagul? se indignă căpitanul. Nu, sir. 
Lasă să-l coboare cine vrea, dar eu n-am să fac aşa 
ceva. 

I-am dat cu toţii dreptate. 

Mândra tradiţie marinărească nu îngăduie să cobori 
steagul în timp de bătălie. Afară de asta, era o tactică 
bună - să le arătăm duşmanilor că nu ne prea pasă 
de bombardamentul lor. 

Ei au continuat să bombardeze toată seara. O 
ghiulea a trecut peste capetele noastre, alta a căzut în 
faţa palisadei, a treia a scurmat nisipul chiar lângă 
cabană. Dar piraţii trebuiau să ochească prea sus, 
aşa că ghiulelele pierdeau din putere şi se afundau în 
nisip. De ricoşeuri n-aveam a ne teme. Şi cu toate că 
una din ghiulele ne-a străpuns acoperişul şi 
duşumeaua, ne-am deprins curând cu bombar¬ 
damentul şi nu-i dădeam mai multă importanţă decât 
unui simplu ţârâit de greier. 

- Are şi o latură bună chestia asta, remarcă 
căpitanul. Se vede că nu se află nici un pirat 
pe-aproape în pădure. Refluxul s-a înteţit şi 
merindele noastre trebuie să se fi arătat la suprafaţă. 
Nu se găseşte nici un voluntar pe-aici să dea fuga 
după friptura noastră scufundată? 

Gray şi Hunter s-au grăbit să se înscrie primii 
printre voluntari. Bine înarmaţi, ei au sărit peste 
palisadă, pornind în recunoaştere. Dar nu le-a fost 
dat să pună mâna pe merinde. Piraţii se dovediseră a 
fi mai viteji decât ne aşteptaserăm noi, ori poate că se 
bizuiau pe tunul lui Israel Hands. Oricum, dar cinci 
tâlhari se şi apucaseră să pescuiască merindele din 

bărcuţa noastră scufundată şi să le transporte într-o 
şalupă din apropiere. Cei din şalupă erau nevoiţi să 
vâslească fără întrerupere, deoarece curentul îi 
abătea mereu într-o parte. Silver stătea la cârmă şi 
conducea operaţia. Erau toţi înarmaţi cu muschete, 
dobândite pesemne din cine ştie ce tainiţă numai de 
ei ştiută. 

Căpitanul se aşeză pe o bârnă şi începu să scrie în 
jurnalul nostru de bord: „Alexander Smollett - căpitan, 
David Livesey - medic de bord, Abraham Gray - ajutor 
de dulgher, John Trelawney - armator şi proprietar de 
vas, John Hunter şi Riceard Joyce, slugi ale 
armatorului, aceştia sunt toţi cei rămaşi credincioşi 
datoriei lor. Luând cu ei merinde doar pe cel mult 
zece zile, au debarcat azi pe ţărm şi au înălţat steagul 
britanic deasupra redutei de pe Insula Comorilor. 
Tom Redruth, slugă a armatorului, a fost ucis de 
rebeli. James Hawkins, elev marinar...” 

M-am oprit şi eu cu gândul la soarta sărmanului 
nostru Jim Hawkins. 

Şi deodată în pădure a răsunat un strigăt. 

- Ne cheamă cineva, spuse Hunter, care se afla de 
santinelă. 

- Doctore! Squire Trelawney! Căpitane! Ei, Hunter, 
tu eşti? am auzit eu un glas. 

Am dat fuga la uşă şi l-am văzut pe Jim Hawkins. 
Teafăr şi nevătămat, tocmai sărea peste palisada 














noastră. 


- 181 - 


















v^v'-^V v/. 



Capitolul XIX: Iar vorbeşte Jim 
Hawkins. Garnizoana din cabană 


Cum a văzut Ben Gunn steagul britanic, s-a oprit, 
m-a luat de mână şi s-a lăsat la pământ. 

- Ei, spuse el, uite şi pe prietenii tăi. Altcineva nu 
poate fi. 

- Ba mai degrabă sunt rebelii, am răspuns eu. 

- Niciodată! exclamă el. Pe insula asta, în 
pustietatea asta, unde nu vine nimeni niciodată afară 
de cavalerii norocului, Silver ar fi înălţat steagul 
negru al piraţilor. Poţi să mă crezi, mă pricep eu la 
atâta lucru. Fii sigur că sunt prietenii tăi. Pesemne că 
au dat o luptă şi au biruit. Şi acum sunt pe mal, 
apăraţi de vechea palisadă. Palisada asta a ridicat-o 
însuşi Flint mulţi ani în urmă. Ehe, ce cap avea şi 
Flint ăsta! Numai romul putea să-i vină de hac. Şi nu 

se temea de nimeni, decât de Silver. Căci de Silver, 
trebuie s-o recunoaştem, se temea ca de foc. 

- Ei bine, l-am întrerupt eu, dacă ai noştri au ocupat 
cabana, hai să mergem la ei. 

- Ba mai stai, protestă Ben. Aşteaptă. Eşti un băiat 
de treabă pare-se, dar nu eşti mai mult decât un 
băiat. Pe când Ben Gunn e un băiat şiret. Pe Ben 
Gunn nu-1 tragi pe sfoară. Nici pentru toată băutura 
din lume nu merg până n-am să-l vad cu ochii mei pe 
nobilul tău gentleman şi până nu-mi dă cuvântul de 
onoare. Nu uita ce-ţi spun. Numai când cunoşti 
personal omul poţi avea încredere în el, aşa să-i 
transmiţi din partea mea. Şi să-l ciupeşti uite-aşa de 
mină. 

Şi m-a ciupit pentru a treia oară, cu un aer plin de 
subînţeles. 

- Iar când o să aveţi nevoie de Ben Gunn, ştii unde 
poate fi găsit, Jim. Acolo unde l-ai găsit tu azi. Cel 
care o să vină după el trebuie să ţină ceva alb în 
mână şi mai ales să vină singur. Aşa să le şi spui. 
„Ben Gunn are motivele lui să se poarte astfel”. 

- Bine, i-am răspuns eu. Cred că te-am înţeles. Vrei 
să ne propui ceva şi pentru asta ai nevoie să te vezi 
cu squire-ul sau cu doctorul. Totodată spui că poţi fi 
găsit unde te-am văzut eu astăzi. Asta-i tot? 

- Dar de ce nu întrebi între ce ore pot fi găsit? Eu 
primesc de la prânz şi până la a şasea bătaie de gong. 

- Bine, bine, am spus eu. Acum pot să plec? 

- Dar n-ai să uiţi? m-a întrebat el alarmat. Spune-i 
că „numai când cunoşti personal omul” şi că „are 
motivele lui”. Am să vorbesc cu el ca între bărbaţi. Şi 
acum poţi să pleci, Jim, îmi spuse el, urmând însă să 
mă ţină strâns de mână. Ascultă, Jim, dar dacă ai 
să-l vezi pe Silver, n-ai să-l trădezi pe Ben Gunn? 

Chiar dacă or să te lege de coada unui cal sălbatic 
n-ai să-l trădezi? Dar dacă piraţii or să debarce pe 
mal, Jim, n-ai să te răzgândeşti până dimineaţa?... 

Un bubuit de tun i-a acoperit cuvintele. Ghiuleaua a 
trecut printre copaci şi a căzut pe nisip la o sută de 
yarzi 1 de locul unde ne aflam noi. Ne-am repezit 
fiecare în direcţii opuse. 

Vreme de un ceas se cutremură de explozii insula şi 
ghiulelele zburau în pădure, nimicind totul în calea 
lor. Mă ascundeam când ici, când colo, dar oriunde 
m-aş fi aflat, îmi făcea impresia că ghiulelele vin drept 
spre mine. încetul cu încetul mi-am recăpătat 
bărbăţia, dar tot nu mă puteam hotărî încă să mă 
apropii de palisadă, unde cădeau mai cu seama 
ghiulelele. Făcând un ocol spre răsărit, am ajuns în 
sfârşit la pâlcul cu copaci ce creşteau năvalnic chiar 
lângă mal. 

Tocmai asfinţise soarele şi briza făcea să vuiască 
pădurea, încreţind uşor oglinda cenuşie a golfului. în 
urma refluxului rămăsese dezgolită o largă fâşie de 
fund nisipos. Văzduhul după dogoarea zilei se răcise 
până într-atâta, încât mai îngheţam binişor în 
gherocul meu uşor de vară. 

„Hispaniola” rămăsese ancorată în acelaşi loc, dar 
deasupra ei fâlfâia „Rojer cel Vesel”, steagul negru al 
piraţilor, cu un cap de mort zugrăvit la mijloc. Pe 
bord a scăpărat o limbă roşie de foc - şi ecoul 
împrăştie peste întreaga insulă ultimul bubuit de tun. 
Canonada se sfârşise. 

Stăteam culcat în tufişuri şi luam seama la toată 
vânzoleala ce a urmat atacului. Pe mal, chiar în faţa 


1 yard — unitate de măsură egală cu 91,44 cm. 

palisadei, câţiva piraţi hăcuiau ceva cu topoarele. Mai 
târziu am aflat că distruseseră astfel sărmana noastră 
bărcuţă. în depărtare, lângă gura râului, pâlpâia 
printre copaci un foc uriaş. O barcă făcea necontenit 
naveta între foc şi corabie. Marinarii, atât de 
posomorâţi dimineaţa, acum, vâslind, strigau şi 
râdeau ca nişte copii. Pe glas i-am cunoscut că 
veselia asta le-o stârneşte romul. 

în sfârşit, m-am hotărât să pornesc spre palisadă. 
Eram destul de departe de ea, pe brâul acela de nisip, 
care închidea golful nostru dinspre răsărit şi în urma 
refluxului ajungea să se întindă până aproape de 
Insula Scheletului. Ridicându-mă de jos, am văzut 
mai încolo pe nisip, printre tufişuri scunde, o stâncă 
singuratică, destul de mare şi de-o ciudată culoare 
albicioasă. M-a fulgerat gândul că tocmai asta trebuie 
să fie stânca albă, de care-mi vorbise Ben Gunn, şi că 
dacă am să am nevoie de o luntre, ştiu acum unde 
s-o găsesc. Am tot mers aşa de-a lungul lizierei, până 
când am dat peste marginea din dos a palisadei. Ai 
noştri m-au întâmpinat cu cea mai caldă bucurie. 

Le-am povestit toate păţaniile mele şi am examinat 
apoi cu atenţie noul nostru adăpost. Cabana era 
construită toata din trunchiuri nestrujite de pin - şi 
pereţii, şi acoperişul, şi podelele. Duşumeaua se 
înălţa cu un picior şi pe alocuri chiar cu un picior şi 
jumătate deasupra solului. La intrare se afla un fel de 
cerdac, iar pe sub cerdac murmura un pârâiaş, care 
se vărsa într-un bazin artificial foarte original la 
vedere: un uriaş cazan de corabie, fără fund şi vârât 
în nisip până la „linia de plutire”, cum spunea 
căpitanul. în casă nu se afla aproape nimic. Numai 
într-un colţ se vedea o lespede de piatră ce slujea 

drept vatră, cu un grătar de fier în formă de coş în 
jurul ei, ca să nu treacă focul de marginea lespezii. 

Toţi copacii de pe coastele dâmbului ce împresurau 
palisada fuseseră tăiaţi şi folosiţi la construcţie. După 
cioturile rămase se vedea c-a pierit aici o dumbravă 
de toată frumuseţea. Stratul de deasupra al solului, 
spălat de ploi după ce se tăiaseră copacii, lăsase 
dezgolit stratul de nisip de dedesubt. Numai în jurul 
cazanului, unde se scurgea pârâul, creşteau muşchi, 
ferigi şi tufişuri. Iar dincolo de palisadă începea 
îndată pădurea înaltă şi deasă. Asta ne îngreuia mult 
apărarea. Spre partea uscatului pădurea era alcătuită 
din pâlcuri dese de pini, iar în faţă, spre golf, li se mai 
adăugau şi stejari cu frunza veşnic verde. 

Briza rece de seară, de care am mai pomenit, sufla 
prin toate crăpăturile cabanei, tocmite grosolan din 
bârne, şi aducea necontenit nori de nisip mărunt. 
Nisipul acesta ne intra în ochi, ne scrâşnea în dinţi, 
cădea în mâncare şi forfotea la fundul cazanului, în 
izvor, cum forfoteşte grişul, în oală. Horn n-aveam, 
aşa că fumul ieşea printr-o deschizătură pătrată în 
tavan. Dar mai înainte de a-şi afla ieşirea, se 
răspândea prin toata casa, făcându-ne să tuşim şi să 
lăcrimăm de zor. 

Gray, noul nostru tovarăş, era cu faţa bandajată, 
căci tâlharii îi crestară obrazul. Iar bătrânul Tom 
Redruth, rămas încă neîngropat, zăcea înţepenit 
lângă perete, acoperit cu steagul britanic. 

Dacă am fi fost lăsaţi să stăm cu braţele încrucişate, 
probabil că ne-am fi descurajat curând. Dar căpitanul 
Smollett se pricepea să ne găsească tuturor de lucru. 
Ne-a chemat la el şi ne-a împărţit în două carturi, 
într-unul din ele a intrat doctorul, Gray şi cu mine, 
iar în celălalt - squire Trelawney, Hunter şi Joyce. în 

cursul zilei ne istoviserăm toţi, dar căpitanul i-a 
trimis totuşi pe doi din noi în pădure după lemne, iar 
pe alţi doi i-a pus să sape mormântul lui Redruth. 
Doctorul s-a apucat de bucătărie, eu am fost pus de 
santinelă la uşă, iar căpitanul trecea mereu de la 
unul la altul, îmbărbătându-ne şi ajutându-ne pe 
fiecare. 

Din vreme în vreme doctorul se da mai aproape de 
uşă, ca să mai respire o ţâră de aer curat şi să-şi 
odihnească ochii înroşiţi de fum. Schimba şi cu mine 
din când în când două-trei vorbe. 

- Smollett acesta, mi-a spus el odată, e un om mult 
mai acătării decât mine. Dacă o recunosc eu de bună 
voie, să ştii că aşa e, dragă Jim. 

în alt rând el a făcut mai întâi o pauză, apoi şi-a 
întors capul şi m-a privit atent în faţă. 

- Ne putem bizui pe Ben Gunn al tău? m-a întrebat 
el. 

- Nu ştiu, sir, am răspuns eu. Nu sunt tocmai sigur 
că e în toate minţile. 

- Vasăzică nu e în toate minţile, spuse doctorul. 
Dacă un om şi-a ronţăit trei ani în şir unghiile pe o 
insulă pustie, să ştii, Jim, că nu poate fi în toate 
minţile, ca tine sau ca mine. Aşa sunt făcuţi oamenii. 
Spui că visează la o bucata de brânza? 

- Da, sir, am răspuns eu. 

- Bine, Jim, a încheiat el. Află atunci ce folositor e 
să-ţi placă delicatesele. Mi-ai văzut pesemne 
tabachera, dar nu cred să mă fi văzut vreodată luând 
o priză de tabac din ea. Şi nu m-ai văzut pentru că nu 
ţin tabac în ea, ci o bucăţică de parmezan - brânză 
italienească. Ei, bine, brânza asta o să i-o dăm lui 
Ben Gunn! 

înainte de cină l-am îngropat în nisip pe bătrânul 
Tom şi am stat un răstimp cu capetele descoperite, în 
bătaia vântului, lângă mormântul lui. 

Adusesem din pădure o grămadă întreagă de 
vreascuri, dar căpitanul rămase totuşi nemulţumit. 

- Mâine am să vă fac eu să munciţi cum trebuie, ne 
spuse el, clătinând din cap a dojană. 

După ce am mâncat cu toţii câte un hartan de 
jambon afumat şi am băut câte un pahar de grog 
fierbinte, căpitanul, squire-ul şi doctorul se retraseră 
să ţină sfat. 

Dar se vede treaba că degeaba se mai adunau ei, 
totuna nu le putea veni în cap nici o soluţie. Provizii 
ne mai rămăseseră aşa de puţine, încât urma să 
murim cu toţii de foame cu mult înainte de a ne veni 
ajutorul făgăduit. Ce-i drept, mai rămânea o soluţie, 
una singură: să omorâm cât mai mulţi piraţi, să-i 
omorâm până când or să-şi coboare steagul lor cel 
negru sau până când or să plece în larg cu 
„Hispaniola” noastră. Din nouăsprezece rămăseseră 
cincisprezece, mai având şi doi răniţi printre ei, iar cel 
împuşcat lângă tun, chiar dacă n-a murit, trebuie să 
fie în orice caz rănit. Ori de câte ori vom avea deci 
putinţa să tragem în ei, trebuie să tragem. Totodată 
trebuie să ne ferim oamenii şi să ţinem minte că avem 
doi aliaţi de nădejde: romul şi clima. 

Romul îşi arăta de pe acum efectul: o jumătate de 
milă ne despărţea de piraţi, dar auzeam perfect până 
târziu noaptea cum cântă şi urlă. Iar doctorul se jura 
pe peruca sa că foarte curând va intra în acţiune şi 
clima: lagărul piraţilor e aşezat aproape de mlaştini, 
medicamente n-au de nici un fel, aşa că, peste o 
săptămână, jumătate din ei or să cadă seceraţi de 
friguri. 

- Aşadar, spunea doctorul, dacă n-or să ne poată 
face de petrecanie cât mai curând, or să fie bucuroşi 
să părăsească insula şi să se întoarcă pe vas. Au 
corabie şi se pot ocupa oricând de vechea lor meserie 
- pirateria. 

- Asta-i prima corabie, pe care am pierdut-o eu vreo¬ 
dată, spuse căpitanul Smollett. 

Eu eram complet istovit. M-am răsucit multă vreme 
până a adormi, dar pe urmă am adormit buştean. 

Toţi erau de mult treji, dejunaseră şi aduseseră 
lemne, când m-am trezit eu, deşteptat de zgomot şi 
strigăte. 

- Vin cu steag alb! strigă cineva. 

Şi îndată urmă un strigăt de uimire: 

- Vine însuşi Silver! 

Am sărit frecându-mă la ochi şi m-am repezit la 
ambrazura din perete. 

Capitolul XX: Silver parlamentează 


într-adevăr, se apropiau de palisadă doi oameni. 
Unul din ei flutura spre noi o zdreanţă albă, iar 
celălalt - Silver în persoană - păşea liniştit alături. 

Era încă foarte devreme. Nu mai pomenisem 
niciodată o dimineaţă atât de friguroasă, îngheţasem 
până-n măduva oaselor. Cerul era senin, luminos, şi 
creştetele copacilor scăpărau trandafirii în razele 
soarelui ce răsărea, dar în vale, unde îi vedeam acum 
pe Silver şi pe însoţitorul sau, mai dăinuia umbra. La 
picioare li se aşterneau scame de ceaţă, ridicate peste 
noapte din smârcuri. 

Ceaţa şi frigul ce se lăsa peste noapte - iată ce făcea 
nenorocirea insulei acesteia umede şi bântuite de 
friguri. 

- Ocupaţi-vă posturile! ne strigă căpitanul. Fac prin¬ 
soare că dumnealor pun la cale vreun şiretlic. Apoi 
strigă către tâlhari: Stai, cine-i? Stai că trag! 

- Am înălţat steag alb! strigă Silver. 

Căpitanul ieşi în cerdac, adăpostindu-se după un 
stâlp, ca să nu-1 lovească vreun glonţ trimis mişeleşte, 
întorcându-se spre noi, ne porunci: 

- Detaşamentul doctorului să vină la ambrazuri! 
Doctor Livesey, ocupă, rogu-te, peretele dinspre nord. 
Jim, stai la cel dinspre răsărit, iar tu, Gray, - la cel 
dinspre apus. Celălalt schimb - la încărcat 
muschetele. Daţi-i zor! Şi fiţi atenţi! 

Apoi se întoarse iar spre tâlhari: 

- Ce poftiţi cu steagul vostru alb? le strigă el. 

De data asta îi răspunse nu Silver, ci celălalt pirat. 

- Căpitanul Silver, sir, vrea să urce pe bordul 
dumneavoastră şi să încheie o înţelegere! 

- Căpitanul Silver? Nu cunosc asemenea căpitan. 
Care-i? întrebă căpitanul. 

Şi-l auzirăm adăugând cu jumătate de glas: 

- Ia te uită! A şi ajuns căpitan! Repede mai 
avansează! 

John Lunganul răspunse el însuşi de astă data: 

- Eu sunt, sir. Bieţii băieţi m-au ales căpitan după 
ce-aţi dezertat dumneavoastră, sir. Cuvântul „aţi 
dezertat” îl rosti mai apăsat. Suntem gata să ne 
supunem, dar, fireşte, cu anumite condiţii: dacă 
sunteţi de acord să iscăliţi o înţelegere cu noi. 
Deocamdată însă daţi-mi cuvântul dumneavoastră de 
cinste, domnule căpitan, ca o să mă lăsaţi să plec 
nevătămat şi că nu veţi deschide focul până n-am să 
mă depărtez de palisadă. 

- N-am nici un chef să vorbesc cu dumneata, îi 
răspunse căpitanul Smollett. Dar dacă vrei să 

vorbeşti cu mine, poftim încoace. Ţine minte însă: 
dacă pui la cale vreo mişelie, să nu regreţi pe urmă. 

- Atâta mi-e de ajuns, căpitane! exclamă cu veselie 
Lunganul. 

Un singur cuvânt al dumneavoastră mi-e perfect de 
ajuns. Ştiu ca sunteţi un gentleman şi că mă pot 
bizui deplin pe cuvântul dumneavoastră. 

Omul cu steagul alb încercă să-i oprească. Şi nu era 
de mirare, deoarece tonul căpitanului era departe de 
a fi amabil. Dar Silver izbucni în râs şi-şi bătu pe 
umăr tovarăşul, de parcă până şi gândul la o 
eventuală primejdie i se părea o prostie. Se apropie de 
palisadă, îşi aruncă mai întâi peste gard cârja, apoi se 
căţără şi-l trecu cu o neaşteptată repeziciune şi 
îndemânare. 

Trebuie să mărturisesc că eram atât de interesat de 
tot ce se petrecea, încât am uitat şi de îndatoririle de 
santinelă. Mi-am părăsit postul la ambrazura dinspre 
răsărit şi m-am proptit în spatele căpitanului, care 
şedea pe prag, cu bărbia în palme şi coatele sprijinite 
de genunchi, privind la cazanul cel vechi de fier, în 
care bulbucea apa şi forfoteau firicele de nisip. Şedea 
aşa, şuierând încetişor printre dinţi cântecul „Haideţi 
după mine, feciori şi fete”. 

Lui Silver îi venea foarte greu să suie coasta abruptă, 
înaintând prin marea de nisip mişcător din care 
răsăreau ici-colo cioturile, părea, cu cârja lui, 
neputincios ca o corabie eşuată. Dar a străbătut cu 
bărbăţie şi într-o stoică tăcere toată calea şi, 
oprindu-se în faţa căpitanului, şi-a ridicat mâna 
salutând cu extremă graţie. Era în cele mai bune 
haine ale sale: caftan albastru lung până la genunchi, 
cu o mulţime de bumbi de alamă, iar pălăria, dată pe 
ceafă, era şi ea de paradă, căptuşită cu dantelă fină. 

- Iată-ne în sfârşit, stimabile, spuse căpitanul, înăl- 
ţându-şi fruntea. Ia loc. 

- Daţi-mi, vă rog, drumul în casă, domnule căpitan, 
se rugă cu glas jalnic Lunganul. Pe asemenea răcoare 
nu prea îmi vine să mă aşez jos pe nisip, sir. 

- Dacă ai fi preferat să rămâi om cinstit, Silver, 
spuse căpitanul, ai fi stat acum la bucătăria dumitale. 
Tot dumneata eşti de vină. Ori eşti bucătarul meu de 
vas - şi atunci am toate motivele să mă port bine cu 
dumneata, ori eşti căpitanul Silver, rebel şi pirat, şi 
atunci aşează-te din parte-mi doar să te urc în furci. 

- Bine, bine, căpitane, spuse bucătarul, aşezându-se 
jos pe nisip. Numai că pe urmă va trebui să-mi dai 
mâna, ca să mă pot scula de jos... Hm, nu v-aţi 
aranjat rău aici!.. A, uite-1 şi pe Jim! Bună dumneata, 
Jim... Am onoarea, doctore! Da, vă văd adunaţi pe toţi 
în păr, ca o familie fericită, dacă-mi îngăduiţi să mă 
exprim astfel... 

- Nu lungi vorba, stimabile, îl întrerupse căpitanul. 
Spune pentru ce ai venit. 

- Ai dreptate, căpitane Smollett, răspunse Silver. N- 
avem timp de fleacuri. Trebuie să mărturisesc că aţi 
fost la înălţime azi-noapte. Nu ştiu care din 
dumneavoastră e într-adevăr meşter să mânuiască 
ranga. Unii din oamenii mei au fost dea dreptul 
zguduiţi de trebuşoara asta, şi nu numai unii, ci noi 
toţi. Până şi eu am fost zguduit, trebuie s-o 
mărturisesc. Poate numai asta m-a îndemnat să vin 
aici ca să încheiem o înţelegere. Dar, jur pe toate 
fulgerele din cer, căpitane, a doua oară nu mai 
izbutiţi aşa ceva! O să postăm pretutindeni santinele 
şi o să micşorăm porţiile de rom. Sunteţi siguri, 
pesemne, că am fost toţi beţi, nu-i aşa? Puteţi să mă 
credeţi, însă, că eu n-am fost beat nici atâtica; eram 

doar obosit ca un câine. De mă trezeam eu o clipă 
mai devreme, n-aţi fi scăpat de mâna mea. El mai era 
viu, când am dat fuga să-l ridic. 

- Ei, şi mai departe? replică cu sânge rece căpitanul 
Smollett. 

Tot ce spunea Silver era doar o şaradă pentru 
căpitanul nostru, dar el nici nu clipi măcar. Numai eu, 
drept să spun, m-am cam priceput despre ce poate fi 
vorba. Mi-am adus aminte de ultimele cuvinte ale lui 
Ben Gunn şi am înţeles că trebuie să se fi strecurat 
noaptea în lagărul bandiţilor, pe când zăceau beţi în 
jurul focului. M-a bucurat gândul că au rămas în 
viaţă doar paisprezece din duşmanii noştri. 

- Iată despre ce e vorba, urmă Silver. Noi vrem să 
punem mâna pe comori şi o să punem numaidecât 
mâna pe ele. Iar voi vreţi să vă scăpaţi viaţa şi aveţi 
tot dreptul s-o vreţi. Harta-i la voi, nu-i aşa? 

- Tot ce se poate, răspunse căpitanul. 

- Ba eu ştiu sigur că-i la voi, urmă Lunganul. Şi de 
ce vorbiţi atât de uscat cu mine? Nu e spre folosul 
vostru. Tot ce vreau să vă spun e că avem nevoie de 
harta voastră şi nimic mai mult, personal nu vă 
doresc nici un rău... 

- încetează, stimabile, îl întrerupse căpitanul. Nu 
ţi-ai găsit omul cu mine. Ştim noi bine ce gânduri 
aveţi voi. Dar asta n-are nici o importanţă, pentru că 
nu v-a ţinut cureaua să le aduceţi la îndeplinire. 

Căpitanul îl privi cu nepăsare şi începu să-şi 
îndoape luleaua. 

- Dacă Abe Gray... dădu să înceapă Silver. 

- Stop! strigă mister Smollett. Gray nu mi-a spus 
nimic şi nici eu nu l-am întrebat nimic, mai mult 
chiar: te-aş arunca cu plăcere în aer şi pe dumneata 

împreună cu el, ca şi toată insula asta blestemată! 
Iată tot ce cred eu despre banda dumitale, stimabile. 

Izbucnirea asta îl linişti pesemne pe Silver, care 
începuse să se înfurie, dar se stăpânea din răsputeri. 

- Cum poftiţi, mormăi el. Puteţi să credeţi ce vreţi, 
nu vă interzic... Pare-se că vreţi să trageţi puţin din 
lulea, domnule căpitan. Am să fac la fel, dacă-mi daţi 
voie. 

îşi umplu şi el luleaua şi o aprinse. Cei doi bărbaţi 
stătură multă vreme în tăcere, ba scrutându-se 
reciproc, ba întorcându-se să tragă din lulea ori să 
scuipe. Era foarte amuzant să stai să-i priveşti, ca la 
o reprezentaţie teatrală. 

- Iată care ne sunt condiţiile, reluă în sfârşit Silver. 
Ne daţi harta, pentru ca să putem găsi comorile, şi 
încetaţi să mai trageţi în sărmanii marinari ori să le 
sfărâmaţi capetele în vremea somnului. Dacă sunteţi 
de acord, vă propunem, la alegere, două soluţii. Prima: 
după ce încărcăm comorile, vă îngăduim să vă 
înapoieţi pe corabie şi vă dau cuvântul meu de cinste 
că am să vă debarc undeva pe uscat teferi şi 
nevătămaţi. Dacă prima soluţie nu vă place, întrucât 
mulţi din marinarii mei vă poartă de mult sâmbetele, 
iată şi a doua soluţie: vă lăsăm aici pe insulă, 
împărţim merindele cu voi în două jumătăţi egale, şi 
făgăduiesc să trimit după voi prima corabie ce ne va 
ieşi în cale. Vă sfătuiesc să primiţi condiţiile acestea. 
Altele mai bune n-o să puteţi obţine. Nădăjduiesc, şi 
el îşi ridică semeţ glasul, că toţi oamenii voştri mi-aud 
cuvintele, căci cele ce le spun unuia se adresează 
tuturor. 

Căpitanul Smollett se ridică în picioare şi scutură 
scrumul din lulea în căuşul palmei stângi. 

- Asta-i tot? întrebă el. 










197 - 



- Acesta e ultimul meu cuvânt, jur pe fulgerul din 
cer! răspunse John. Dacă refuzaţi, voi lăsa să 
vorbească în locul meu ţevile de puşcă. 

- Perfect, spuse căpitanul. Şi acum ascultă ce spun 
eu: Dacă veniţi toţi pe rând aici la mine, fără arme, 
mă oblig să vă pun în lanţuri, să vă aduc în Anglia şi 
să vă dau pe mâna dreptei judecăţi. Iar dacă nu veniţi, 
ţineţi minte că mă cheamă Alexander Smollett, că 
stau sub steagul acesta şi că am să vă trimit pe toţi 
drept în iad. Comorile n-aveţi cum le găsi. Să fugiţi cu 
vasul n-o să reuşiţi, deoarece nimeni din voi nu ştie 
să conducă o corabie. Nici să vă bateţi nu sunteţi 
meşteri: aţi fost cinci împotriva lui Gray, şi totuşi v-a 
scăpat din mâini. Ai eşuat zdravăn, căpitane Silver, şi 
n-o să te poţi urni curând. Aceasta-i ultima vorbă 
bună pe care o mai auzi de la mine. Iar la viitoarea 
întâlnire am să-ţi trimit un glonţ în tigvă. Cară-te, 
stimabile! Hai, dă-i zor! 

Ochii lui Silver se aprinseră de mânie. Scutură focul 
din lulea. 

- Daţi-mi mâna să mă scol! strigă el. 

- Nu ţi-o dau, spuse căpitanul. 

- Cine-mi dă mâna? urlă Silver. 

Nimeni din noi nu se clinti din loc. înjurând 
îngrozitor, Silver se târî până la cerdac, se agăţă de el 
şi numai astfel izbuti să se ridice. Scuipă în izvor. 

- Nu însemnaţi nimic mai mult în ochii mei decât 
scuipatul ăsta! strigă el. Peste o oră am să vă pun la 
încălzit hardughia ca pe-un poloboc de rom. Râdeti, 
trăsni-v-ar să vă trăsnească, râdeţi! Peste un ceas o 
să râdeţi voi altfel, iar care din voi o să mai rămână în 
viaţă, o să pizmuiască morţii! 

Şi, mai trăgând o sudalmă, o luă şontâc-şontâc prin 
nisip. De câteva ori în şir încercă el să sară peste gard 

şi de fiecare data cădea. în sfârşit, îl trase dincolo 
omul cu steagul alb şi într-o clipă dispărură amândoi 
printre copaci. 



Capitolul XXI: Atacul 


Cum se făcu nevăzut Silver, căpitanul, care-1 
urmărise mereu cu luare-aminte, se întoarse şi 
observă că la post rămăsese doar Gray. Pentru întâia 
dată l-am văzut noi înfuriat pe căpitan. 

- La locurile voastre! tună el. 

Ne-am repezit cu toţii la ambrazuri. 

- Gray, spuse el, am să-ţi înscriu numele în jurnalul 
de bord. Ţi-ai îndeplinit datoria cum se cuvine unui 
adevărat marinar... Mister Trelawney, mă uimeşti!... 
Doctore, dumneata ai purtat cândva uniformă 
militară! Dacă aşa ţi-ai îndeplinit datoria şi la 
Fontenoy, mai bine nu te sculai din pat. 

Oamenii doctorului se aflau de-acum de strajă la 
creneluri, iar ceilalţi încărcau muschetele. Am roşit 
cu toţii de ruşine. 

Căpitanul ne privi în tăcere. Apoi prinse iar să vor¬ 
bească: 

- Prieteni, începu el. L-am întâmpinat pe Silver cu 
toate gurile de foc, cum s-ar spune, într-adins l-am 
făcut să turbe. După cum a spus el, n-are să treacă 
nici un ceas şi vom fî atacaţi. Ştiţi că ei sunt mai 
mulţi ca noi, în schimb noi ne aflăm ca într-o 
fortăreaţă. Un minut în urmă aş fi spus chiar că 
suntem şi disciplinaţi. Nu mă îndoiesc că putem să-i 
biruim, dacă veţi vrea cu toţii să biruim. 

Apoi ne inspectă pe toţi şi recunoscu că de astă dată 
sunt toate în ordine. 

Doi dintre pereţii cabanei - cel dinspre răsărit şi cel 
dinspre apus - aveau câte două ambrazuri. în cel 
dinspre miazăzi, unde se afla şi uşa, erau tot două, 
iar cel dinspre miazănoapte avea cinci ambrazuri. 
Dispuneam de douăzeci de muschete pentru şapte 
oameni. Lemnele le pusesem în patru stive, câte una 
în dreptul fiecărui perete. Stivele acestea le 
denumeam mese. Pe fiecare masă se aflau câte patru 
muschete încărcate, pentru ca apărătorii fortului să le 
aibă mereu la îndemână. Iar între muschete se aflau 
aşezate pumnalele. 

- Stingeţi focul, spuse căpitanul. S-a încălzit destul 
afară, şi fumul ne mănâncă ochii. 

Mister Trelawney scoase afară grătarul căminului şi 
aruncă tăciunii în nisip. 

- Hawkins nu şi-a luat încă gustarea... Hawkins, ia 
ce ai de mâncare şi poţi să îmbuci stând la post, 
urmă căpitanul Smollett. Mişcă mai repede, drăguţă, 

să nu rămâi flămând... Hunter, împarte tuturor câte 
un gât de grog. 

în timp ce ne vedeam de-ale noastre, căpitanul 
chibzui planul apărării. 

- Doctore, dumneata să ai în grijă uşa, spuse el. Ia 
seama bine, dar vezi să nu te prea expui gloanţelor. 
Stai înăuntru şi trage de după uşă. Runter, tu ia-ţi pe 
seamă peretele dinspre răsărit... Tu, Joyce, prietene, 
ia pe cel dinspre apus... Mister Trelawney, dumneata 
eşti cel mai bun ţintaş, - păzeşte împreună cu Gray 
peretele dinspre miazănoapte, cel lung, cu cinci 
ambrazuri. Asta-i partea cea mai primejduită. Dacă 
tâlharii izbutesc să ajungă până la perete şi să tragă 
prin ambrazuri, are să fie foarte rău de noi... Iar noi 
doi, Hawkins, suntem nişte puşcaşi foarte răi, aşa că 
o să încărcăm muschetele şi o să ajutăm după puteri 
celorlalţi. 

Căpitanul avea dreptate. Cum se ridică soarele peste 
creştetele copacilor, începu să dogorască şi ceaţa se 
destrămă. Curând nisipul începu să ne frigă tălpile şi 
printre bârnele cabanei se arătară firicele de smoală 
încinsă. Ne-am dezbrăcat toţi de haine, ne-am 
descheiat cămăşile la gât şi ne-am suflecat mânecile 
până mai sus de coate. Stătea fiecare la postul său, 
încins de arşiţă şi aţâţat de nelinişte. 

Aşa a trecut un ceas. 

- Drace! spuse căpitanul, începe să-mi fie urât. Gray, 
ia şuieră tu un cântecel. 

în clipa asta ne-am dat seama parcă şi mai limpede 
că ne aşteaptă din clipă-n clipă atacul. 

- Daţi-mi voie să vă întreb, sir, mormăi Joyce: dacă 
văd pe careva, trebuie să trag? 

- Fireşte! strigă căpitanul. 

- Mulţumesc, sir, spuse Joyce tot atât de calm şi 
politicos. 

Nimic nu se întâmplase, dar întrebarea lui Joyce ne 
făcu pe toţi să fim şi mai cu luare aminte. Puşcaşii îşi 
ţineau muschetele gata, iar căpitanul se opri în 
mijlocul cabanei, cu buzele strânse şi fruntea 
încruntată. Au trecut astfel câteva clipe. Şi de-odată 
Joyce îşi scoase ţeava muschetei prin ambrazură şi 
apăsă pe trăgaci. încă nu se stinsese ecoul 
împuşcăturii lui, că şi se porniră din toate părţile 
salve îndreptate spre noi. Câteva gloanţe loviră în 
bârnele palisadei. Dar nici unul nu pătrunse până la 
noi, şi, când se împrăştie fumul, aceeaşi linişte părea 
să domnească de jur împrejurul palisadei şi în pădure. 
Nu se clintea nici o rămurică. Nici o ţeavă de armă nu 
strălucea în tufişuri. Duşmanii noştri păreau să fi 
intrat în pământ. 

- Ai nimerit în careva? întrebă căpitanul. 

- Nu, sir, răspunse Joyce. Mi se pare că n-am 
nimerit, sir. 

- Bine măcar că spui adevărul, mormăi căpitanul 
Smollett. 

încarcă-i arma, Hawkins... Cum ţi se pare, doctore, 
câte împuşcături s-au tras dinspre partea dumitale? 

- Pot răspunde exact, spuse doctorul Livesey: trei 
împuşcaturi. Am văzut trei limbi de flăcări - două 
alături, şi una mai încolo spre apus. 

- Trei! repetă căpitanul. Dar dinspre partea dumitale, 
mister Trelawney? 

Aici era mai greu de răspuns. Dinspre nord se 
trăseseră multe focuri. Squire Trelawney ne asigura 
că văzuse doar şapte focuri, în vreme ce Gray spunea 
ca fuseseră opt sau nouă. Dinspre răsărit şi apus se 
trăsese doar câte un foc. Cum se vede, atacul urma 




să vie dinspre nord, iar din celelalte părţi se trăsese 
doar pentru a ni se distrage atenţia. Totuşi, căpitanul 
Smollett nu schimba nimic din dispoziţiile anterioare. 

- Bandiţii nu trebuie lăsaţi să sară nicăieri peste 
palisadă, altfel, la orice ambrazură ar ajunge, ne pot 
împuşca pe toţi ca pe nişte şoareci în propriul nostru 
fort. 

De altminteri, nu prea aveam răgaz de stat la 
gânduri. Dinspre miazănoapte se auzi un răcnet şi în 
aceeaşi clipă o mică ceată de piraţi ieşi în goană din 
pădure, repezindu-se spre palisadă. Şi iar se porniră 
din toate părţile salvele de armă. Un glonţ venit prin 
uşa deschisă sfărâmă în bucăţi muscheta doctorului. 
Atacanţii se căţărau în sus pe palisadă ca maimuţele. 


Squire Trelawney şi Gray trăgeau foc după foc în ei. 
Trei căzură - unul înăuntru, doi afară. De altfel, unul 
din ei fusese doar speriat pesemne, pentru că se 
sculă îndată în picioare şi dispăru în pădure. 

Doi zăceau la pământ, unul fugise, iar ceilalţi patru 
izbutiseră să sară peste palisadă. Alţi şapte sau opt 
piraţi, câţi mai rămăseseră, având fiecare câteva 
muschete la îndemână, continuau să tragă fără 
întrerupere din pădure spre cabană. Dar tirul lor nu 
ne aduse nici o pagubă. 

Cei patru piraţi pătrunşi dincoace de palisadă 
veneau în fugă şi cu mare larmă spre clădire. Cei din 
pădure răcneau şi ei cât îi lua gura, ca să-şi 
îmbărbăteze tovarăşii. Puşcaşii noştri trăgeau fără 
întrerupere, dar se grăbeau în asemenea hal, încât se 
pare că nu-şi atinseră niciodată ţinta. într-o clipă cei 
patru piraţi ajunseră în dreptul dealului şi dădură 
năvală asupra noastră. Capul lui Job Anderson, şeful 
de echipaj, se arătă la ambrazura centrală. 

- Dă-i! Ucide-i! mugea el. 

în aceeaşi clipă alt pirat, înhăţând de ţeavă 
muscheta lui Hunter i-o smulse din mâini şi, 
vârând-o iar prin ambrazură, îl lovi cu atâta putere 
cu stratul, încât nefericitul se prăbuşi în nesimţire pe 
duşumele. între timp al treilea, dând ocol casei, se 
arătă pe neaşteptate în uşă şi se repezi cu pumnalul 
la doctor. 

Cum vedeţi, ne pomeniserăm acuma noi în situaţia 
în care fuseseră până mai adineauri duşmanii noştri. 
Câteva clipe în urmă mai trăgeam stând la adăpost în 
piraţii aflaţi în câmp liber, dar acum, fără să ne mai 
apere nimic, trebuia să intrăm în luptă corp la corp 
cu bandiţii. Cabana înota în fum de praf de puşcă, 
dar împrejurarea asta ne-a şi salvat: datorită perdelei 
de fum am rămas în viaţă. Auzul îmi vuia de răcnete, 
gemete, de focuri de pistol. 


- Afară, piept la piept! Puneţi mâna pe pumnale! 
strigă cu glas de tunet căpitanul. 




















Am înşfăcat un pumnal de pe stiva de lemne de lângă 
mine. Cineva, înhăţând şi el un pumnal, mă lovi fără 
să vrea, de mare grabă, cu tăişul peste falangele 
degetelor, dar în clipa aceea nici n-am simţit durerea. 
M-am repezit pe uşă afară, în lumina soarelui. în 
urma mea mai dădu buzna afară încă cineva, nici 
n-am luat seama cine. Drept în faţa mea doctorul 
urmărea pe coastă devale pe piratul ce dăduse năvală 
asupra lui. Am văzut cum i-a smuls doctorul arma 
din mină ş-apoi l-a fulgerat cu pumnalul drept între 
ochi. 

- Daţi ocol în jurul casei! strigă căpitanul. 

Cu tot zgomotul şi vălmăşagul din juru-mi, am prins 
schimbarea din glasul lui. 

Supunându-mă maşinal comenzii, m-am întors spre 
răsărit, cu sabia înălţată deasupra capului, am cotit 
după colţul casei şi m-am pomenit deodată faţă-n faţa 
cu Anderson. El a scos un muget, înălţându-şi 
tesacul, care a scăpărat în soare. Nici n-am avut când 
simţi măcar fiorul spaimei. Ferindu-mă de lovitură, 
m-am împiedicat şi, căzând, m-am rostogolit pe 
povârniş devale. 

Când dădusem eu buzna afară pe uşă, în vremea 
atacului, ceilalţi piraţi veniseră şi ei în fugă din 
pădure, ca să termine cu noi. Unul din ei, cu o 
tichiuţă roşie de noapte în vârful capului, ţinând 
pumnalul în dinţi, apucase să treacă un picior peste 
palisadă, gata să sară. Căzătura mea fusese atât de 
bruscă, încât, când m-am ridicat în picioare, toate 
rămăseseră încă în aceeaşi poziţie: piratul cu tichiuţă 
roşie stătea călare pe gard, iar capul altuia abia 
apucase să se iţească de după palisadă. Şi totuşi, în 
aceste câteva clipe bătălia avea să ia sfârşit, şi 
biruinţa rămase de partea noastră. 

Gray, care dăduse năvală afară odată cu mine, îl 
culcă la pământ dintr-o lovitură pe vlăjganul de 
Anderson, mai înainte de-a apuca el să ridice a doua 
oară cuţitul. Alt pirat primise un plumb în cap chiar 
în clipa când se pregătea să tragă prin ambrazură. Se 
zvârcolea acum pe nisip, în agonie, fără să lase din 
mână pistolul ce mai fumega încă. Al treilea, după 
cum am mai spus, căzuse străpuns de doctor. Din cei 
patru, care săriseră primii peste palisadă, rămăsese 
în viaţă numai unul. Aruncându-şi pumnalul pe 
câmpul de bătaie, plin de groaza morţii, căuta acum 
să sară peste gard, ca să-şi piardă urma, şi luneca 
mereu. 

- Trageţi! Intraţi în casă şi trageţi! striga doctorul. 
Iar voi căraţi-vă la adăpost, voinicoşilor! 

Dar cuvintele lui se pierdură în zadar. Nimeni nu 
trase. Ultimul din atacanţi trecu cu bine peste 
palisadă şi dispăru împreună cu toţi ceilalţi în hăţiş. 
Câteva clipe mai târziu nu mai rămăseseră în faţa 
noastră decât cei cinci piraţi doborâţi: patru zăceau 
înăuntrul întăriturii şi unul dincolo de ea. Doctorul, 
Gray şi cu mine ne-am refugiat toţi în cabană, la 
adăpostul pereţilor groşi de bârne. Piraţii din pădure 
ar fi putut pune iar mâna pe muschete, deschizând 
focul împotriva noastră, aşa că trebuia să fim 
prevăzători. Fumul se risipise şi am văzut cu ce preţ 
dobândiserăm biruinţa. Hunter zăcea în nesimţire 
lângă ambrazura sa. Joyce, cu ţeasta străpunsă de 
un glonţ, amuţise pe vecie. Squire Trelawney îl 
sprijinea pe căpitan, şi erau amândoi palizi ca 
moartea. 


- Căpitanul e rănit! spuse mister Trelawney. 

- Au fugit toţi? întrebă mister Smollett. 






- Toţi care au putut să fugă, răspunse doctorul. Dar 
cinci din ei n-or să mai poată fugi niciodată! 

- Cinci! strigă căpitanul. Nu-i chiar aşa de rău. Ei au 
pierdut cinci oameni, pe când noi am pierdut numai 
trei - vasăzică suntem acum patru contra nouă. E 
mai bine decât era la început: şapte contra 
nouăsprezece 1 . 



1 De fapt, rămăseseră în viaţă numai opt bandiţi, pentru că piratul pe care-1 împuşcase mister Trelawney 
pe bordul vasului murise în aceeaşi noapte. Dar noi, bineînţeles, am aflat de moartea lui doar mult mai 
târziu (Nota autorului). 

Partea a cincea: AVENTURILE 


MELE PE 
MARE 



Capitolul XXII: Cum s-au început 
aventurile mele pe mare 


Bandiţii nu se întorceau. Nici măcar un foc nu s-a 
mai tras din pădure înspre noi. „Şi-au căpătat porţia 
pe azi”, şi-a dat cu părerea despre ei căpitanul. Ne 
puteam deci pansa în linişte răniţii şi găti mâncarea. 
Azi eram de rând la gătit bucate, squire Trelawney şi 
cu mine. Cu tot pericolul, am preferat să gătim afară 
în curte, dar ne urmăreau şi aici gemetele groaznice 
ale răniţilor noştri. 

Din opt oameni, câţi avuseseră de suferit în luptă, 
doar trei mai rămăseseră în viaţă: piratul împuşcat 
lângă ambrazură, Hunter şi căpitanul Smollett. Primii 
doi erau într-o stare disperată. Piratul muri curând în 
timpul operaţiei; Hunter, cu toate eforturile noastre, 
nu-şi mai veni în simţiri. A mai trăit o zi suflând greu, 
cum sufla după ce fusese lovit de dambla bătrânul 
pirat care se oprise la hanul nostru. Dar coastele lui 
Hunter erau frânte, îşi zdrobise şi craniul în cădere, 
aşa că în noaptea ce-a urmat şi-a dat sufletul, fără să 
geamă şi fără să-şi mai vină în simţire. 

Rănile căpitanului erau foarte dureroase, dar nu-i 
puneau în pericol viaţa. Nu-i fusese vătămat prea rău 
nici unul din organele vitale. Glonţul lui Anderson - 
căci Job trăsese primul în căpitan - îi străpunsese 
omoplatul, atingând plămânul. Cel de-al doilea glonţ 
îi străbătuse pulpa, lezând ligamentele. 

Doctorul ne spuse că Smollett se va tămădui cu 
siguranţă, dar în decurs de câteva săptămâni n-are 
voie să umble, n-are voie să mişte mâna şi nici să 
vorbească prea mult. 

Rana mea de la degete s-a dovedit a fi un fleac. Doc¬ 
torul Livesey mi-a pus un plasture pe zgârietură şi 
m-a tras drăgăstos de ureche. 

După ce am stat la masă, squire Trelawney şi 
doctorul s-au aşezat lângă căpitan, ca să se 
sfătuiască. Consfătuirea lor luă sfârşit curând după 
prânz. Imediat doctorul îşi luă pălăria şi pistoalele, îşi 
înfipse în cingătoare pumnalul, îşi puse în buzunar 
harta, luă pe umăr muscheta şi, sărind peste 
palisadă, dispăru curând în hăţiş, îndreptându-se 
spre miază-noapte. 

Gray şi cu mine şedeam într-un colţ mai îndepărtat 
al cabanei, pentru a nu putea auzi cele ce vorbesc 


mai marii noştri. Gray fu atât de zguduit de ciudata 
plecare a doctorului, încât îşi scoase luleaua din gură, 
uitând s-o mai vâre iar la loc. 

- Ce drăcie o mai fi şi asta? spuse el. Nu şi-o fi sărit 
din balamale cumva doctorul Livesey? 

- Nu cred, am răspuns eu. Dac-o fi să înnebunească 
careva din noi, el e ultimul care va înnebuni. 

- Se prea poate să fie chiar aşa, replică Gray. Dar 
daca el e teafăr, înseamnă ca eu sunt nebun. 

- Pur şi simplu o fi având vreun plan doctorul, l-am 
lămurit eu. Cred că s-a dus să se întâlnească cu Ben 
Gunn. 

Cum s-a dovedit pe urmă, aveam dreptate. 

între timp zăpuşeala din cabană ajunsese de 
nesuportat. Soarele dogorea din înalturi, încingând 
nisipul, şi m-a străfulgerat un gând năstruşnic. Nu 
şi-o fi sărit din balamale cumva doctorul care umbla 
prin pădurea răcoroasă, asculta păsărelele şi trăgea 
în piept mireasma pinilor, în vreme ce eu mă coceam 
în iadul acesta blestemat, unde îmbrăcămintea mi se 
năclăia la fiece pas în smoală fierbinte, unde toate 
erau mânjite cu sânge de om şi unde zăceau în jurul 
meu atâtea leşuri. 

Dezgustul, pe care mi-1 insufla fortul nostru, nu era 
întrecut decât de spaima ce mă cuprinsese. 

M-am apucat să spăl podelele, apoi vasele - şi cu 
fiece minut simţeam că mă cuprinde tot mai irezistibil 
dezgustul de cele din jurul meu şi invidia faţă de 
doctor. La un moment dat am atins întâmplător sacul 
cu pesmeţi. Mu mă vedea nimeni, şi m-am apucat să 
mă pregătesc de fugă: în primul rând mi-am umplut 
amândouă buzunarele gherocului cu pesmeţi. 

N-aveţi decât să mă credeţi un nătărău. Da, 
săvârşeam o faptă nebunească, mă expuneam celui 



mai absurd risc, dar mi-am luat toate măsurile de 
precauţie ce-mi stăteau în putere. Pesmeţii aceştia o 
să-mi ţină de foame cel puţin două zile. 

Apoi am pus mâna pe două pistoale. Gloanţe şi 
pulbere aveam de ajuns şi mă simţeam excelent 
înarmat. 

Planul meu, la drept vorbind, nu era chiar aşa de 
rău. Vroiam să fac un drum până la limba de nisip ce 
despărţea dinspre răsărit golful nostru de mare, să 
găsesc stânca cea albă, pe care o văzusem seara 
trecută, şi să văd dacă Ben Gunn nu-şi ascunde chiar 
sub ea barca. După părerea mea, făcea să risc 
pornind în recunoaşterea asta. Dar, sigur fiind că în 
nici un caz nu mi s-ar da drumul, hotărâsem să fug. 
Fireşte, era o cale atât de urâtă pentru înfăptuirea 
intenţiilor mele, încât până şi intenţia părea să fi 
devenit din cauza asta mai puţin dreaptă, dar nu 
uitaţi că nu eram decât un băieţandru şi că luasem o 
hotărâre fermă. 

Curând am găsit un prilej potrivit pentru fuga mea. 
Squire Trelawney şi Gray erau ocupaţi: îl pansau pe 
căpitan. 

Calea mi-era slobodă. Am sărit peste palisadă şi 
mi-am pierdut urma în pădure. Mai înainte de a-mi fi 
descoperită lipsa ajunsesem atât de departe, încât nu 
mai puteam auzi strigătele de chemare. 

Această a doua năzbâtie a mea era şi mai urâtă 
decât prima, deoarece nu mai rămâneau în fort decât 
doi oameni zdraveni. Dar, ca şi prima, numai ea ne-a 
ajutat să acăpăm. 

Am pornit direct spre ţărmul de răsărit al insulei, 
căci nu vroiam să merg pe faleză, ca să nu fiu văzut 
de pe bordul vasului. Cobora amurgul, deşi soarele 
mai era încă sus. înaintând prin pădure, auzeam nu 



numai mugetul neîntrerupt al fluxului bătând în 
maluri, ci şi scârţâitul jalnic al ramurilor şi foşnetul 
frunzelor. Asta însemna că briza de astăzi e mai 
puternică decât de obicei. Curând începu să se lase 
răcoare. Am mai făcut câţiva paşi şi m-am pomenit în 
marginea pădurii. în faţa mea se aşternea până 
departe spre orizont marea aurită de soare, iar la 
ţărm clocotea şi spumega fluxul. 

N-avusesem încă prilejul să văd marea liniştită aici 
lângă Insula Comorilor. Până şi în zilele senine, când 
soarele strălucea orbitor şi văzduhul stătea în 
neclintire, talazurile uriaşe băteau cu vuiet surd în 
maluri. Nu cred să fi fost vreun locşor pe insulă, de 
unde să nu se fi auzit mugetul fluxului. 

Păşeam pe mal, bucurându-mă din plin de toate 
deliciile plimbării mele. în sfârşit, cugetând că am 
înaintat destul de departe spre sud, am început să 
mă târâi prudent, la adăpostul tufărişurilor dese, 
aburcându-mă în sus spre culmea limbii de pământ. 

în urmă aveam marea, în faţă - golful. Briza, parcă 
ostenită de propria ei suflare vijelioasă, se molcomise, 
îi luară locul nişte adieri uşoare ce veneau dinspre 
sud şi sud-est, aducând cu ele pale de ceaţă. în 
laguna apărată de 

Insula Scheletului apa urma să fie tot aşa de 
nemişcată, plumburie şi opacă, ca şi în ziua când o 
văzusem pentru întâia oară. „Hispaniola” se reflecta 
toata în ea, ca într-o oglindă, din vârful catargului cu 
steagul negru spânzurând nemişcat, până la linia de 
plutire. 

Lângă corabie am zărit bărcuţa cea mica. La cârmă 
se afla Silver. L-aş fi recunoscut la orice distanţă. 
Vorbea cu alţi doi piraţi, aplecaţi spre el peste parapet. 
Unul din ei purta pe cap o tichiuţă roşie. Era, se vede, 


ticălosul acela, care mai adineaori se muncea să sară 
peste palisadă. Vorbeau şi râdeau, dar mă despărţea 
de ei nu mai puţin de o mila, şi fireşte că nu le 
puteam auzi cuvintele. Apoi a răzbit până la mine un 
ţipat îngrozitor, neomenesc. La început m-am speriat, 
dar am recunoscut îndată vocea căpitanului Flint, 
papagalul. Mi s-a părut chiar că desluşesc pasărea 
cea pestriţă, cocoţată pe umărul lui Silver. 

Bărcuţa se desprinse de bord şi porni spre ţărm, iar 
omul cu tichie roşie, însoţit de tovarăşul său, coborî 
în cabină. 

Soarele scăpătase dincolo de Dealul Ocheanului, 
ceaţa se îngroşa din ce în ce, întunericul cobora 
repede. Am înţeles ca nu mai trebuie să pierd nici o 
clipă, daca vreau să mai găsesc luntrea astăzi. 

Stânca cea albă se vedea bine printre tufărişuri, dar 
se afla destul de departe de mine, cam la vreo optime 
de milă, şi mi-a trebuit nu puţină vreme ca să ajung 
până la ea. Deseori trebuia să mă las în patru labe, 
înaintând astfel printre tufişuri. Era aproape noapte, 
când am ajuns la stâncă şi am pipăit cu amândouă 
mâinile piatra colţuroasă. Sub ea se găsea o mică 
adâncitură năpădită de muşchi verde. Adâncitura era 
ascunsă vederii de dune şi de nişte tufărişuri pitice ce 
mi-ajungeau abia până la genunchi. în fundul ei am 
văzut un coviltir din piei de capră. în Anglia poartă cu 
ei asemenea coviltire ţiganii. 

Am coborât în văiugă, am ridicat marginea 
coviltirului şi am găsit sub el luntrea lui Ben Gunn. 
Luntrea asta era pesemne cea mai primitivă din toate 
luntrele primitive, care au existat vreodată. Ben 
tocmise doar un fel de ramă strâmbă de lemn, 
căptuşind-o cu piei de capră întoarsă cu lâna 
înăuntru - şi asta-i era toată luntrea. 

Nu ştiu cum ar fi putut ea ţine pe apă un om în 
vârstă, căci eu, băieţandru cum eram, şi tot abia de 
încăpeam în ea. înăuntru avea o băncuţă joasă, o 
tăblie în care să-ţi propteşti picioarele şi o vâslă cu 
două capete lăţite. 

Nu mai văzusem niciodată bărcuţe din acelea 
împletite, cu care navigau cândva vechii britani. Dar 
ulterior am avut prilejul să le văd. Şi pentru a vă 
închipui mai lesne luntrea lui Ben Gunn, ţin să vă 
spun că semăna întocmai cu cea dintâi şi cea mai 
nereuşită dintre bărcuţele acelea. Totuşi, avea cele 
mai de seamă calităţi ce i le putea cere omul primitiv: 
era uşoară şi putea fi cărată cu uşurinţă dintr-un loc 
în altul. 

Acum aţi putea crede că din moment ce găsisem 
luntrea nu-mi mai rămânea altceva de făcut, decât să 
mă întorc la cabană. Dar între timp îmi răsărise în 
minte un alt plan. Şi eram atât de mulţumit de planul 
acesta, încât nici un căpitan Smollett nu ar fi avut 

cum mă sili să renunţ la el. îmi pusesem de gând să 
profit de întuneric, să mă apropii cu luntrea de 
„Hispaniola” şi să tai otgonul ancorei. Las-s-o arunce 
curentul apoi undeva la ţărm. Eram convins că 
bandiţii, după ce au primit o astfel de lecţie astăzi, se 
pregătesc să ridice ancora şi să plece în larg. Trebuie 
împiedicaţi cât nu-i prea târziu. Pe corabie nu mai 
rămăsese nici o barcă, aşa că nu riscam prea mult 
apropiindu-mă. 

Aşteptând să coboare definitiv întunericul, m-am 
apucat de ronţăit pesmeţi. Ar fi fost greu să-mi 
închipui o noapte mai potrivită pentru cele ce-mi 
pusesem eu de gând. 

Tot cerul plutea în ceaţă. Când s-au stins ultimele 
raze ale zilei, o beznă deasă se lăsă peste Insula 
Comorilor. Şi când mi-am aburcat, în sfârşit, în spate 
luntrea şi am ieşit poticnindu-mă din văiugă, 
coborând spre ţărm, numai două luminiţe mai 
licăreau în beznă: prima luminiţă venea de la focul cel 
mare, pe care şi-l aprinseseră în smârcuri piraţii, 
chefuind în jurul lui; cea de-a doua luminiţă era de 
fapt ferestruica de la cârmă a corăbiei, care se afla 
acum întoarsă cu prora spre mine, aşa că vedeam 
doar pata de lumină, pe care o proiecta ea în ceaţă. 

Refluxul începuse, dezgolind între apă şi mal un 
brâu lat de nisip jilav. De câteva ori m-am înfundat 
până la glezne în clisa lipicioasă, până am ajuns în 
sfârşit la apa ce se retrăgea. Mai făcând câţiva paşi 
prin apă, am coborât de pe umeri bărcuţa şi i-am dat 
drumul cu chila în jos pe valuri. 

Capitolul XXIII: în voia valurilor 


După cum presupusesem, bărcuţa se dovedi cât se 
poate de potrivită pentru un om de înălţimea şi 
greutatea mea. Era uşoară şi mobilă, dar mai era 
totodată atât de strâmbă şi săltăreaţă, încât era cu 
neputinţă s-o stăpâneşti. Puteai să te munceşti oricât 
cu ea, dar nu izbuteai decât s-o faci să se rotească pe 
loc. Ben Gunn mi-a mărturisit şi el pe urmă că numai 
un om care „i-a deprins năravul”, poate umbla cu ea. 

Eu n-avusesem când, fireşte, „să-i deprind năravul”. 
Şi bărcuţa era gata să mi se supună şi să pornească 
în orice direcţie, numai nu în direcţia de care aveam 
eu nevoie. Cel mai adesea nărăvea să se întoarcă pe 
ţărm, şi, de n-ar fi fost refluxul, n-aş fi putut nicicând 
ajunge la corabie. Dar, spre norocul meu, m-a prins 
refluxul, ducându-mă drept spre „Hispaniola”. 


Am zărit mai întâi pata, pe care o făcea corabia şi 
care era mai neagră decât bezna ce mă înconjura. 

Apoi i-am desluşit contururile şi catargele. O clipă 
mai târziu (pentru că refluxul mă purta din ce în ce 
mai repede) am şi ajuns la otgonul de care era prinsă 
ancora şi l-am înşfăcat cu amândouă mâinile. 

Otgonul era întins ca o strună, aşa de năvalnic se 
încorda corabia să scape din ancoră. Sub chila ei 
refluxul clocotea şi spumega ca un torent de munte. 
O singură lovitură de cuţit - şi „Hispaniola” are să 
pornească încotro o s-o mâne curentul. 

Dar m-am gândit la timp că otgonul întins are să mă 
lovească ca o copită uriaşă, dacă-1 tai dintr-o data şi 
bărcuţa are să se răstoarne, trimiţându-mă la fund. 

M-am oprit şi am rămas în aşteptare. De nu-mi 
venea în ajutor o întâmplare fericită, aş fi renunţat, 
probabil, până-n cele din urma la intenţia mea. Dar o 
dată cu căderea nopţii, vântuleţul care bătuse dinspre 
sud-est şi apoi dinspre sud, îşi schimba acum încetul 
cu încetul direcţia, bătând dinspre sud-vest. Cât 
m-am tot codit eu, a venit deodată un talaz şi a urnit 
„Hispaniola” din loc, pornind-o împotriva curentului. 
Spre marea mea bucurie, otgonul a slăbit şi mi-am 
simţit mâna, cu care mă ţineam de el, cufundându-se 
în apă. 

Pricepându-mă că nu trebuie să pierd nici o 
secundă, am scos repede din buzunar briceagul, l-am 
deschis cu dinţii şi m-am apucat să tai una după alta 
firele otgonului. Când mai rămăsese să tai doar două 
fire, otgonul s-a întins iar, şi am rămas să aştept altă 
răbufnire de vânt. 

Din cabină se auzeau de mult glasuri zgomotoase. 
Dar, drept să vă spun, fusesem atât de preocupat 
până acum, încât nu le dădusem nici o atenţie. Acum 
însă, neavând ce face, am tras cu urechea şi am 
recunoscut vocea celui de-al doilea şef de echipaj, 



Israel Hands, cel care fusese cândva tunar la Flint. A 
doua voce aparţinea, fără îndoială, prietenului meu în 
tichie roşie. Amândoi, după cât îi arăta vocea, erau 
beţi turtă şi continuau să bea. 

Unul din ei deschise răcnind luminătorul de la 
cârmă şi aruncă ceva în apă - probabil o sticlă goală. 
De altfel, nu se mărgineau numai să bea, ci se mai şi 
certau sălbatic. Sudălmile curgeau ploaie şi aveam 
impresia că trebuie să ajungă numaidecât la bătaie. 
Dar vocile li se molcomeau şi cearta înceta, pentru ca 
să înceapă iar şi să se stingă din nou după câteva 
minute. 

Pe mal, printre trunchiurile copacilor, urmă să ardă 
focul. Cineva cânta acolo un cântec vechi marinăresc, 
monoton şi trist, cu un fel da tremur tânguitor la 
sfârşitul fiecărui vers. în timpul călătoriei noastre 
auzisem de multe ori cântecul acesta. Era aşa de lung, 
încât nici un cântăreţ nu-1 putea duce până la sfârşit 
şi-l întindea până-i seca răbdarea. Reţinusem doar 
câteva cuvinte: 


Toţi şaptezeci şi cinci nu s-au mai întors nicicând - 
I-a primit marea în al ei adânc. 


Am cugetat că pesemne cântecul acesta trist 
corespunde pe deplin mâhnirii ce trebuie să-i fi 
cuprins pe piraţi, care şi-au pierdut în dimineaţa asta 
atâţia tovarăşi. Dar curând mi-a fost dat să mă 
conving că în realitate bandiţii aceştia sunt tot atât de 
nesimţitori ca şi marea pe care navighează. 

în sfârşit, iar a dat năvală o răbufnire de vânt. Vasul 
s-a urnit din nou în beznă. Am simţit că otgonul 
slăbeşte iar, şi cu o singura lovitură puternică am 
tăiat ultimele două fire. 

Vântul n-avea nici o putere asupra bărcuţei mele, şi 
m-am pomenit dintr-o data chiar lângă bordul 
„Hispaniolei”. Corabia purtată de curent se întorcea 
încet în jurul propriei sale axe. 

Vâsleam din răsputeri, aşteptând din clipă-n clipă 
să fiu răsturnat. Dar corabia trăgea după ea şi 
bărcuţa în vâltoare, şi nu mă puteam nicicum 
despărţi de ea, ci doar înaintam încet de la proră spre 
cârmă. în sfârşit, „Hispaniola” a început să se 
îndepărteze, şi am prins nădejde că mă voi izbăvi de 
vecinătatea asta primejdioasă. Dar în clipa următoare 
m-am pomenit că mă loveşte peste mână capătul 
otgonului ce spânzura la cârmă. L-am înşfăcat în 
pumn. 

De ce am făcut asta, nu ştiu. Probabil că am făcut-o 
instinctiv. Dar când am strâns otgonul în mâini şi 
m-am convins că e legat bine, m-a cuprins deodată 
curiozitatea şi am hotărât să arunc o privire prin 
luminătorul cabinei. 

Căţărându-mă pe frânghie m-am lăsat să spânzur în 
aer. Era extraordinar de primejdios, căci bărcuţa de 
sub picioarele mele se putea răsturna în orice clipă, 
înălţându-mă în muşchi, am văzut o parte din cabină 
şi din tavan. 

între timp corabia şi bărcuţa, care o urma ca un 
satelit, înaintau repede, duse de curent. Ajunsesem 
de acum în dreptul focului de pe mal. Corabia prinse 
glas, cum spun marinarii, adică începu să despice cu 
vuiet valurile, şi până nu m-am uitat pe ferestruică 
nu am putut pricepe de ce nu dau alarma bandiţii 
rămaşi de pază pe vas. Dar mi-a fost de ajuns o 
singură privire pentru a înţelege totul. Hands şi 
tovarăşul lui, înhăţându-se de gât, se încăieraseră 
într-o luptă pe viaţă şi pe moarte. 

M-am lăsat să cad iar în bărcuţă, năruindu-mă pe 
bancă. O clipă de mai întârziam - bărcuţa s-ar fi 
răsturnat. îmi stăruiau încă în faţă chipurile 
schimonosite de ură ale piraţilor, luminate de 
pâlpâirea lămpii fumegânde, agăţată de perete. Am 
închis ochii, ca să-i obişnuiesc iar cu întunericul. 

Balada aceea nesfârşită se încheiase totuşi, şi chefliii 
de lângă foc porniseră alt cântec, ce mi-era nu mai 
puţin cunoscut: 

Lada mortului un şip de rom! 

Iu-hu-hu şi un şip de rom! 

Cin' şpe handralăi ţinea, 

Iu-hu-hu şi un şip de rom! 

Bea şi dracii să te ia, 

Iu-hu-hu şi un şip de rom! 


Tot stând aşa şi cugetând la cele ce făceau acum 
dracul şi romul în cabina „Hispaniolei”, am simţit 
deodată o bruscă zguduire. Bărcuţa mea se plecă pe-o 
coastă, schimbându-şi brusc direcţia. Curentul 
devenise ciudat de năvalnic şi rapid. 

Am deschis ochii. în jurul meu vuiau şi spumegau în 
scânteieri fosforescente mici valuri agitate. 
„Hispaniola”, în urma căreia pluteam la câţiva iarzi 
distanţă, îşi schimbase şi ea cursul. îi vedeam 
nedesluşit catargurile, profilându-se pe cerul 
întunecat. Da, cu cât priveam mai atent, eram tot mai 
convins că vasul se lasă mânat de curent spre sud. 

M-am întors, şi inima era cât pe ce să-mi sară din 
loc de spaimă: focul se afla acum drept în spatele 
meu. Vasăzică, curentul cotise brusc la dreapta, 
ducând cu el, împreună cu săltăreaţa mea bărcuţă, şi 
corabia. Spumegând tot mai puternic, torentul înălţa 

talazuri, târându-ne prin trecătoarea îngustă spre 
largul mării. 

Deodată corabia mai făcu o întorsătură de cel puţin 
douăzeci de grade şi în aceeaşi clipă am auzit un ţipăt, 
urmat imediat de un al doilea ţipăt. Au răsunat 
tropote de picioare pe scări în sus şi am priceput că 
beţivii au încetat să se mai bată. Primejdia îi trezise 
pe amândoi. 

M-am întins la fundul bietei mele coaje de nucă, 
lăsându-mă în voia soartei. Când voi ieşi din 
strâmtoare şi mă voi pomeni în larg, talazurile or să 
mă izbăvească în curând de toate grijile. Nu mă 
temeam de moarte, dar era un chin să zac aşa în 
nemişcare, aşteptând-o să vină. 

Şi totuşi am stat aşa culcat la fundul bărcii câteva 
ceasuri. Valurile mi-o purtau în voie. Fiece nou talaz 
însemna pentru mine o primejdie de moarte. Dar 
încetul cu încetul mă cuprinse o totală nepăsare. Cu 
toată primejdia, am căzut până la urmă într-un fel de 
toropeală lâncedă. Şi când am adormit, m-am visat în 
locurile copilăriei, la vechiul nostru „Amiral Benbow”. 

Capitolul XXIV: în bărcuţă 


Când m-am trezit, se luminase de-a binelea. Am 
văzut că bărcuţa mă poartă în lungul coastei de 
sud-vest a Insulei Comorilor. Soarele răsărise, dar 
mi-1 ascundea încă grămada uriaşă a Dealului 
Ocheanului, care-şi cobora spre mare pereţii abrupţi 
de stâncă. 

Capul Remorcherului şi Dâmbul Catargului al 
Treilea se aflau acum alăturea. Dâmbul era gol şi 
întunecat, iar Capul era împresurat ce stânci ce 
măsurau până la cincizeci de picioare înălţime şi de 
mormane de pietre îngrămădite în dezordine. Până la 
insulă n-aveam mai mult de un sfert de milă, aşa că 
am hotărât să pun mâna pe vâslă şi să încerc să 
ajung la ţărm. 

Curând am fost însă nevoit să renunţ la intenţia 
asta, căci printre mormanele de stânci se zbuciumau 

şi mugeau talazurile. Unul după altul veneau să 
bată-n ţărm valurile, înălţând creste înspumate. 
Vedeam că în încercarea mea de a mă apropia de 
ţărm îmi rămâne doar să pier în valuri sau să-mi 
irosesc în zadar puterile, fără să mă pot căţăra pe 
stâncile inaccesibile. 

Dar nu numai perspectiva asta mă îngrozea. Pe 
stâncile netede ca o tăblie de masă vedeam 
târându-se nişte monştri uriaşi şi vâscoşi, un fel de 
limaci înfricoşător de mari. Din când în când monştrii 
săreau cu zgomot în apă şi porneau să înoate. Erau 
câteva duzini. Lătrau, şi ecoul asurzitor al stâncilor le 
repeta lătrăturile sălbatice. 

Mai târziu am aflat că nu erau decât nişte lei de 
mare, vietăţi absolut inofensive. Dar aveau un aspect 
înfricoşător, ţărmul era inaccesibil, valurile fluxului 
băteau furioase, sfărâmându-se de stânci, aşa că 
mi-a pierit imediat cheful să mă mai îndrept spre 
insulă. Mai bine să mor de foame în largul mării decât 
să înfrunt asemenea primejdii. 

între timp mi se prezentă altă posibilitate de a mă 
salva. Spre nord de Capul Remorcherului se aşternea 
o lungă limbă de nisip galben, rămasă dezgolită în 
timpul refluxului. Iar mai la nord era un alt cap - cel 
care era însemnat pe harta noastră cu numele de 
Capul Păduros. Era năpădit de un hăţiş des de pini, 
care coborau până aproape de oglinda apei. 

Mi-am adus aminte de cuvintele lui Silver, cum că în 
tot lungul ţărmului de vest al Insulei Comorilor 
circulă un curent ce se îndreaptă spre nord. 

Am înţeles că m-a şi prins curentul acesta şi am 
hotărât să nu-mi mai irosesc în zadar puterile, ci să 
mă las purtat pe lângă Capul Remorcherului, 
încercând apoi să acostez la Capul Păduros, care mi 
se părea mult mai primitor. 

Marea era neliniştită. Dinspre sud bătea însă 
vântuleţul acela blând, ajutându-mă să înaintez 
purtat de curent. Valurile se înălţau şi cădeau iar ca 
o răsuflare egală. 

Să fi bătut mai tare vântul, de mult m-aş fi 
scufundat. Dar şi aşa mă uimea cât de bine se ţine pe 
valuri mica mea bărcuţă. Culcat la fund şi privind în 
juru-mi, nu o dată vedeam înălţându-mi-se deasupra 
capului creasta sinilie a câte unui val uriaş. Uite-o că 
se prăbuşeşte peste mine... Dar bărcuţa, săltând ca 
pe arcuri, se căţăra sprintenă pe creasta valului şi 
cobora apoi lin în hăul dintre ele ca o pasăre în zbor. 

încetul cu încetul ajunsei să prind curaj până 
într-asemenea măsură, încât de la o vreme m-am 
încumetat chiar să vâslesc. Dar cea mai mică 
încălcare de echilibru se resimţea fulgerător asupra 
comportării bărcuţei mele. Cum am dat să fac o 
mişcare, cufundând vâsla în apă, şi-a schimbat 
mersul şi s-a năruit cu asemenea viteză de pe creasta 
unui val în genuna deschisă în faţă-mi, încât am 
ameţit, iar bărcuţa nu mai săltă pe coama celuilalt val, 
ci pătrunse în el cu prora, aproape să se scufunde. 

înspăimântat şi ud până la piele, m-am culcat iar la 
fund. Bărcuţa îşi reveni îndată, purtându-mă cuminte 
mai departe. 

înţelegeam acum limpede că nu se cuvine să vâslesc. 
Dar cum să ajung la mal? 

De speriat mă speriasem eu, dar nu-mi pierdusem 
capul. Mai întâi de toate am început să golesc de apă 



bărcuţa cu bereta mea marinărească, apoi, luând 
seama la mersul bărcuţei şi străduindu-mă să înţeleg 
cum de lunecă atât de uşor pe valuri, am observat că 
fiece val, care de pe mal ori de pe bordul corăbiei pare 
un fel de munte uriaş, drept şi neted, de-aici de jos, 
însă, seamănă mai curând cu un lanţ de coline 
neregulate, încununate de piscuri ascuţite, cu pante 
şi văi între ele. Bărcuţa, lăsată-n voia ei, manevra cu 
dibăcie, alegând de fiece dată văile şi evitând pe cât se 
putea coastele abrupte şi piscurile înalte. 

“Perfect, m-am gândit eu. Principalul e să stau 
cuminte, ca să nu stric cumva echilibrul. Dar pe loc 
drept aş putea risca din când în când să vâslesc spre 
mal”. 

Aşa am şi făcut. Culcat pe brânci şi sprijinit pe coate, 
într-o poziţie cât se poate de incomodă, dădeam din 
când în când din vâslă, îndreptând bărcuţa spre 
insulă. 

Munca asta înceată şi monotonă avea oarecare spor. 
Dar când am ajuns în dreptul Capului Păduros, 
mi-am dat seama că nu voi putea acosta, deşi 
n-aveam decât sute de iarzi până la mal şi vedeam de 
aici creştetele verzi şi răcoroase ale copacilor, 
clătinate de briză. M-am îmbărbătat însă la gândul că 
la celălalt cap am să acostez cu siguranţă. 

Vremea trecea şi începea să mă chinuie setea. 
Soarele scăpăra orbitor, oglindit în mii de focuri de 
valurile mării. Apa marină se usca şi pe faţa mea, 
lăsându-mi pe obraji şi chiar pe buze un sloi de sare. 
Gâtlejul mi se uscase şi capul mă durea să-mi 
plesnească. Copacii erau atât de aproape şi atât de 
ademenitoare le era umbra! Dar curentul mă înhăţase 
şi mă depărta de limba de pământ. M-am pomenit iar 


în largul mării, şi am văzut atunci ceva care mi-a 
schimbat toate planurile. 

Drept în fata mea, la o jumătate de milă, poate şi 
mai puţin chiar, am zărit-o pe „Hispaniola” plutind cu 
toate pânzele întinse. Nu încăpea îndoială că voi fi 
văzut de pe bord şi cules din barcă. Setea mă chinuia 
în asemenea hai, încât nici nu ştiam dacă trebuie să 
mă bucur sau să mă amărăsc de o astfel de 
întorsătură. Dar n-am avut timp să cuget prea mult 
la toate acestea, căci, cum v-am spus, m-a surprins 
la culme apariţia „Hispaniolei”, cu pânzele albe ca 
zăpada, frumoasă ca-n povesti şi scăpărând în soare 
ca poleită cu argint. Se îndrepta spre nord-vest. M-a 
străfulgerat gândul că oamenii de pe bord or fi 
hotărât, pesemne, să dea ocol insulei pentru a se 
întoarce în locul unde stătuse ancorat până acum 
vasul. Dar l-am văzut curând abătându-se tot mai 
mult spre apus şi m-am înfiorat iar: vasăzică m-or fi 
observat şi se pregătesc să mă culeagă. N-am apucat 
însă să-mi sfârşesc gândul, că „Hispaniola” s-a întors 
iar drept împotriva vântului şi s-a oprit neputincioasă, 
cu pânzele spânzurând. 

“Ce urşi! mi-am spus eu în sinea mea. S-o fi îmbătat 
până la nesimţire toţi”. 

Ehe, ce papară ar mai fi mâncat ei de la căpitanul 
Smollett pentru asemenea manevră! 

între timp, vasul, schimbând cursul, descrise un 
cerc, străbătu în plină viteză vreo două mile şi iar se 
întoarse cu prora împotriva vântului, înţepenind pe 
loc. Manevra asta s-a repetat de câteva ori. 
„Hispaniola” pornea ba spre nord, ba spre sud, ba 
spre est, ba spre vest, bătând din pânze şi revenind 
mereu la direcţia pe care doar cu o clipă înainte o 
părăsise. Am priceput curând că nimeni n-o mai 

cârmuieşte. Dar ce să se fi făcut cu oamenii? 
Pesemne că sunt toţi beţi morţi sau fugiţi de pe bord. 
Şi dacă ajung pe vas se prea poate să-i pot da iar pe 
mâna căpitanului său. 

Curentul mâna la fel de repede şi corabia cea mare 
şi bărcuţa mea cea mică, dar corabia îşi schimba atât 
de des cursul şi se oprea atât de des, încât aproape că 
nu înainta. Dacă m-as fi putut aşeza în luntre ca să 
vâslesc, as fi ajuns negreşit „Hispaniola”. Brusc m-a 
cuprins într-adevăr dorinţa s-o ajung. Setea de noi 
aventuri mă înfrigura, iar gândul la un gât de apă îmi 
dubla temerara hotărâre. 

M-am ridicat de pe brânci şi în aceeaşi clipă m-a 
năvălit un val, udându-mă din cap până-n picioare. 
Dar acum nu mă mai înfricoşa atâta lucru. M-am 
aşezat şi, adunându-mi ultimele puteri, m-am apucat 
să vâslesc, pornind în goană după „Hispaniola”. 
Odată m-a repezit atât de cumplit un val, încât am 
simţit cum mi se face inima ghem în piept. M-am 
oprit şi-am început să golesc apa din bărcuţă. Curând, 
însă, am prins mecherezul cum trebuie să mă port cu 
ea şi m-am pomenit că o conduc cu atâta dibăcie 
printre valurile zbuciumate, încât doar rareori mă mai 
plesneau în obraz stropi de spumă. 

Distanţa dintre mine şi corabie scădea repede. 
Ajunsesem să desluşesc la cotituri licărul de aramă al 
manivelei de la cârmă. Pe punte nu se vedea nici 
ţipenie de om. Tâlharii îşi luaseră pesemne tălpăşiţa, 
iar de nu, înseamnă că zac morţi beţi în cabină. 

Acolo am să-i şi închid, rămânând singur stăpân pe 
vas. în sfârşit, mi-a surâs norocul: vântul a contenit 
câteva clipe. Rămasă în voia curentului, „Hispaniola” 
se întoarse încet în jurul propriei sale axe. 
Luminătorul de la cârmă era deschis şi am văzut 

arzând lampa deasupra mesei din cabină, deşi demult 
se făcuse ziuă. Pânză cea mare spânzura ca un steag. 
Vasul îşi încetini mersul, purtat numai de curent. 
Rămăsesem puţintel în urmă, dar acum, dublân- 
du-mi eforturile, l-aş fi putut ajunge iar. 

Eram doar la vreo câteva sute de iarzi de corabie, 
când vântul îi umflă iar pânzele. „Hispaniola” se lăsă 
pe coasta stânga şi porni să lunece pe creştetul 
valurilor ca o rândunică. 

Am simţit că mă cuprinde deznădejdea, dar i-a luat 
îndată locul bucuria, când am văzut că goeleta face 
un cerc şi vine drept spre mine. Iat-o că a străbătut 
jumătate, apoi două treimi, trei sferturi din distanţa 
ce ne despărţea. Vedeam cum îi spumegă apa sub 
proră. Din bărcuţa mea pitică, goeleta mi se părea 
uriaşă. 

Şi deodată am înţeles ce primejdie mă paste. Corabia 
se apropia cu mare repeziciune. N-aveam prea mult 
timp să stau pe gânduri, trebuia să încerc să mă 
salvez. Eram pe creştetul unui val, când bompresul 
corăbiei străpunsese pe cel vecin. într-o fulgerare de 
clipă l-am văzut răsărind deasupra-mi. Am sărit în 
picioare şi am făcut un salt năprasnic în aer, 
prinzându-mă cu mâna de capătul bompresului. 
îngheţat de groază, am rămas aşa, spânzurat în 
văzduh. O uşoară izbitură mi-a dat a înţelege că 
goeleta mi-a scufundat bărcuţa şi că acum îmi va fi 
imposibil să mai părăsesc „Hispaniola”. 

Capitolul XXV: îl cobor pe „Roger cel 

vesel” 


Abia mă căţărasem sus la proră, când pânză docului 
trosni asurzitor, ca un foc de tun, se umflă, şi goeleta 
se cutremură din vârful catargului, până-n chilă. Dar 
peste o clipă, deşi celelalte pânze mai rămâneau 
umflate, flocul trosni iar şi rămase spânzurând moale. 

Zguduitura asta neaşteptată fusese cât pe ce să mă 
zboare în apă. Fără să mai pierd timpul m-am căţărat 
pe vele şi am venit de-a berbeleacul jos pe punte. Mă 
aflam, după cum am constatat îndată, în partea de 
sub vânt a bacului. Catargul cel mare din mijloc îmi 
ascundea vederii o parte din pupă. Nu se zărea nici 
ţipenie de om în juru-mi. Puntea, nespălată se vede 
din ziua revoltei, purta urme de încălţări murdare. O 
sticlă goală, cu gâtul spart, se rostogolea de colo-colo 
pe covertă. 












Când mă aşteptam mai puţin, „Hispaniola” porni iar 
purtată de vânt. Pânzele docului trosniră întinse în 
spatele meu. Roata cârmei făcu o învârtitură şi 
goeleta se cutremură. în aceeaşi clipa pânzele se 
răsuciră spre stânga şi am văzut pupa. 

Amândoi piraţii erau la pupă. „Tichia roşie” zăcea 
nemişcat pe spate. Braţele îi erau răstignite în lături, 
dinţii rânjiţi. Israel Hands şedea sprijinit de 
balustradă, cu bărbia înfiptă în piept. Mâinile îi 
atârnau fără putere; faţa, deşi arsă de soare, era albă 
ca o lumânare de seu. 

Corabia cabra ca un cal ridicat în două picioare. 
Pânzele se umflau cu asemenea putere, încât catargul 
gemea, scârţâind din rădăcină. Din când în când 
prora se pleca străpungând valurile şi nori de stropi 
mărunţi mă împroşcau peste balustradă. Pe cinstea 
mea, săltăreaţă cum era, bărcuţa mea cea scufundată 
acum se ţinuse mult mai bine pe valuri decât corabia 
asta atât de mare şi bine înzestrată. 

La fiece nou salt al goeletei, tâlharul cel în tichie 
roşie sălta şi el. Dar, spre groaza mea, expresia feţei 
nu i se schimba defel - piratul continua să râdă, 
rânjindu-şi dinţii, încetul cu încetul ajunse să-i 
spânzure un picior peste bord, deasupra apei. îi 
vedeam, de aici de unde eram, doar o ureche şi un 
cârlionţ stufos de favorit pe obraz. 

Am luat seama curând că pe scândurile punţii s-au 
lăţit lângă ei două băltoace de sânge şi am presupus 
îndată că, beţi cum erau, încăierându-se, s-or fi tăiat 
cu cuţitele. 

Deodată, când corabia se oprise iar pe câteva clipe, 
Israel Hands scoase un geamăt uşor şi se mişcă din 
loc. Vaietul acesta plângător şi falca, care-i atârna ca 
la un rănit de moarte, mi-au stârnit o clipă mila. Dar 

mi-am amintit îndată de convorbirea, pe care-o 
auzisem stând ascuns în butoiul cu mere, şi mila 
mi-a pierit într-o clipă. 

M-am apropiat de catarg. 

- Iată-mă iar pe goeletă, mister Hands, am rostit eu 
batjocoritor. 

El şi-a ridicat cu greu privirea, dar nici măcar nu s-a 
arătat uimit, atât era de beat. A rostit un singur 
cuvânt: 

- Brendy 1 ! 

Am înţeles că n-am timp de pierdut. Trecând pe sub 
pânzele ce spânzurau pe punte, am dat fuga în jos pe 
scări în cabină. 

E greu să vă puteţi închipui ce dezastru era acolo, 
încuietoarele de la toate lăzile erau sfărâmate. 
Tâlharii căutaseră pesemne harta. Duşumelele erau 
pline de noroiul ce-1 aduceau din smârcuri, unde-şi 
aveau tabăra şi unde chefuiau. Pe paravanele vopsite 
în alb şi-mpodobite cu baghete aurite rămăseseră 
urme de degete murdare. Zeci de sticle goale se 
rostogoleau cu zgomot din colţ în colţ la fiecare 
legănare a goeletei. Una din cărţile de medicină ale 
doctorului zăcea desfăcută pe masă, cu mai bine de 
jumătate din foi lipsă; pesemne le rupseseră piraţii 
să-şi aprindă cu ele pipele, şi în mijlocul acestui haos 
continua să fumege lampa aprinsă. 

Am aruncat o privire şi în beci. Butoiaşele nu se mai 
vedeau, în schimb un număr infinit de sticle goale se 
tăvăleau pe jos. Am înţeles că piraţii nu se mai 
treziseră din ziua răscoalei. 


1 Brendy — rachiu (engl.) 



în cele din urmă am găsit totuşi o sticlă de brendy 
pentru Hands. Mie mi-am luat doar câţiva pesmeţi, 
nişte fructe uscate, o mână de stafide şi o bucăţică de 
brânză. 

Suind iar pe punte, mi-am pus merindele lângă 
roata cârmei, ca şeful de echipaj să nu poată ajunge 
la ele. Am băut pe săturate apă din butoiaş, şi numai 
pe urmă i-am întins lui Hands sticla, pe care n-a mai 
lăsat-o de la gură până n-a dat pe gât mai mult de 
jumătate. 

- Mă jur pe tunetul din cer că tocmai asta îmi 
trebuia, spuse el. 

Eu m-am aşezat într-un colţ şi am început să 
mănânc. 

- Eşti rău rănit? l-am întrebat eu. 

Mi-a răspuns cu glas lătrat: 

- Să fi fost aici un doctor, mi-aş fi venit repede în fire. 

Dar cum vezi, n-am noroc... Cât despre şobolanul de 

colo, a crăpat, adăugă el arătând din ochi spre piratul 
cu tichie roşie. Şi nu-i nici un păcat. A fost un 
marinar ca vai de lume... Dar tu de unde te-ai luat? 

- Am venit aici să comand corabia, mister Hands, 
i-am spus eu. 

Până la noi ordine te rog să mă consideri căpitanul 
dumitale. 

Mi-a aruncat o privire cruntă, dar n-a răspuns nimic. 
Obrajii i-au roşit uşor. Continua însă să arate oribil, 
şi la fiece salt al goeletei luneca neputincios pe 
covertă. 

- Printre altele fie spus, am urmat eu, nu-mi place 
steagul acesta, mister Hands. Dacă-mi dai voie, am 
să-l cobor. Mai bine să rămânem fără steag, decât să-l 
arborăm pe acesta. 

Am dat fuga la catarg, am tras de frânghioara 
pavilionului şi, coborând blestematul de steag negru, 
l-am aruncat peste bord, în mare. 

- Doamne, apără-1 pe rege! Jos căpitanul Silver! am 
strigat eu, fluturându-mi şapca. 

El mă urmărea atent, fără să ridice capul, cu o 
expresie şireată, pe faţă. 

- Presupun... spuse el în sfârşit, presupun, căpitane 
Hawkins, că n-ai nimic împotrivă să debarci pe mal. 
Hai să vorbim de posibilitatea asta. 

- Mă rog, am spus eu, cu mare plăcere, mister 
Hands. Urmează. Şi m-am întors iar la merindele 
mele, devorându-le cu şi mai mare poftă. 

- Omul acesta... începu el, arătând uşor din cap 
spre cadavru. Omul acesta purta numele de O'Brien... 
şi era irlandez... Am înălţat împreună pânzele şi am 
vrut să ne înapoiem în golf. Dar a murit şi pute acum 
ca un butoi de apă stătută în cală. Nu mai ştiu cine 
are să conducă goeleta. Fără îndrumările mele n-ai 
cum s-o scoţi nici tu la capăt cu ea. Aşa că fii bun 
de-mi dă să mănânc şi să beau, leagă-mi rana cu un 
fular vechi ori cu batista, iar în schimb am să-ţi arăt 
cum să conduci corabia. Eşti de acord? 

- Dar să ţii minte că la popasul căpitanului Kidd 
n-am de gând să mă întorc, am răspuns eu. Vreau să 
conduc corabia spre ţărmul de nord şi să acostez 
acolo liniştit. 

- în regulă! exclamă el. Parcă eu nu înţeleg? Mă 
crezi chiar aşa de prost? înţeleg perfect că am jucat şi 
am pierdut, iar tu ai câştigat. Ce să mai spun? Vrei să 
mergi spre nord? Poftim. N-am altă ieşire. Mă jur pe 
tunetul din cer că am să-ţi ajut să conduci corabia, 
chiar de-ar fi s-o duci până la podina spânzurătorii 
mele. 

Cuvintele lui nu mi s-au părut lipsite de oarecare 
sens. Am încheiat convenţia. Peste trei minute 
„Hispaniola” cu toate pânzele în vânt înainta de-a 
lungul Insulei Comorilor. Nădăjduiam să ocolesc 
Capul de Nord până la amiază, pentru a intra în radă 
încă înainte de flux. în aşa fel am ajunge la ţărm fără 
nici un risc, am aştepta să scadă apele şi am debarca. 

Am înţepenit roata cârmei, am coborât în cabină, 
mi-am găsit lădiţa şi am scos din ea o batistă de 
mătase, din cele pe care mi le dăruise cândva mama. 
Cu ajutorul meu, Hands şi-a oblojit rana adâncă şi 
sângerândă de la coapsă. După ce a gustat câte ceva 
şi a mai tras câteva gâturi de brendy din sticlă, s-a 
înviorat vizibil, s-a aşezat mai trainic şi a început să 
vorbească mult mai tare şi distinct, de părea cu totul 
alt om. 

Vântul ne era prielnic şi goeleta zbura pe valuri ca o 
pasăre. Priveliştile de pe mal se schimbau din clipă-n 
clipă. Partea muntoasă a insulei rămase în urmă. 
înaintam acum de-a lungul unor maluri scunde şi 
nisipoase, presărate cu pini pitici şi singuratici. 

Apoi a rămas în urmă şi partea aceasta. Am ocolit 
un dâmb stâncos, ajungând la malul nordic al insulei. 

îmi plăcea să conduc astfel corabia. Vremea era 
însorită şi priveliştile pitoreşti. Mâncare şi băutură 
aveam din belşug, şi după asemenea strălucită 
victorie conştiinţă nu-mi mai reproşa dezertarea din 
fort. Aş fi fost pe deplin mulţumit de nu m-ar fi 
neliniştit căutăturile pe care mi le arunca şeful de 
echipaj. Mă urmărea mereu cu nişte ochi plini de 
batjocură şi pe faţă îi încremenise un zâmbet ciudat. 
Era ceva plin de suferinţă şi neputinţă în zâmbetul 
acesta întunecat. Şi în acelaşi timp era în el un fel de 

viclenie trădătoare. Eu munceam, iar el rânjea viclean 
şi mă tot urmărea, mă urmărea mereu cu privirea. 


Capitolul XXVI: Israel Hands 


Parcă vrând să ne facă şi mai pe plac, vântul îşi 
schimbă direcţia şi începu să bată dinspre apus. Am 
străbătut fără nici un fel de dificultăţi calea de la 
marginea de nord-est a insulei până la intrarea în 
rada de nord. Dar ne-am temut să intrăm în golf până 
a se înălţa mai sus apele fluxului, deoarece n-aveam 
ancoră. Trebuia să mai aşteptăm. Şeful de echipaj s-a 
apucat să mă înveţe cum să aşez vasul în derivă şi 
curând am făcut remarcabile progrese în privinţa asta. 
Apoi ne-am aşezat amândoi în tăcere la masă. 

- Căpitane, mi se adresă el în sfârşit cu acelaşi 
zâmbet viclean, n-ai vrea să-l arunci peste bord pe 
vechiul meu tovarăş O'Brein? Nu sunt un om cu prea 

multe scrupule şi nu simt nici un fel de remuşcări că 
l-am trimis pe lumea cealaltă. Dar sunt de părere ca 
nu prea înfrumuseţează corabia. Tu ce crezi? 

- N-am destulă putere. Afară de asta, nici nu-mi 
prea place asemenea muncă. Las 1 să stea cum stă, 
am apus eu. 

- Ce corabie fără noroc mai e şi „Hispaniola” asta, 
Jim! îmi făcu el cu ochiul. Câţi oameni au pierit pe ea 
de când am părăsit noi Bristolul! N-am mai văzut 
niciodată asemenea călătorie plină de ghinion. Uite 
c-a murit şi bietul O'Brien, căci a murit, nu-i aşa? Eu 
sunt un om fără ştiinţă de carte, pe când tu ştii să 
citeşti şi să socoteşti. Ia spune-mi pe şleau: morţii 
rămân morţi ori învie şi ei cândva? 

- Poţi să omori corpul, mister Hands, dar nu şi spiri¬ 
tul, i-am spus eu. Află, deci: O'Brien e viu şi te 
priveşte acum de pe celălalt tărâm. 

- Ah! mormăi el. Ce păcat! Vasăzică n-am pierdut 
vremea degeaba. De altminteri, sunt de părere că 
spiritele nu pot să ne facă cine ştie ce mari neplăceri. 
Eu nu mă tem de spirite. Dar ia ascultă, as vrea să te 
rog să cobori în cabină şi să-mi aduci... drace! am 
uitat ce vreau să-mi aduci... da, adu-mi o sticluţă de 
vin, Jim. Nenorocirea asta de brendy e prea tare 
pentru mine. 

Ezitările şefului de echipaj mi s-au părut foarte 
suspecte şi, drept să vă spun, nu l-am crezut că vinul 
îi place mai mult ca rachiul. Pesemne, rugămintea lui 
e doar un pretext. Ba chiar e foarte limpede că vrea să 
mă vadă plecat de pe punte. Dar de ce vrea el asta? îl 
vedeam că evita să mă privească în ochi. Privea 
împrăştiat în jur, căutând ba la cer, ba la cadavrul lui 
O'Brien. Şi tot timpul zâmbea şiret, arătându-şi până 
şi vârful limbii. Chiar şi un prunc ar fi ghicit că pune 



ceva la cale. Dar nici gând n-aveam să arăt ca-1 
bănuiesc. 

- Vin? am întrebat eu. Mă rog. Dar ce fel de vin - alb 
sau roşu? 

- De care vrei, prietene, răspunse el. Dar să fie cât 
mai tare şi cât mai mult. 

- Bine... Am să-ţi aduc nişte porter, mister Hands. 
Dar să ai răbdare până ţi-1 găsesc. 

Am dat fuga jos, străduindu-mă să bocănesc cât mai 
zgomotos. Apoi m-am descălţat de botine, m-am 
furişat fără cel mai mic foşnet spre proră, am suit 
scările şi mi-am scos binişor capul prin chepeng. 
Hands n-avea cum îşi da seama că-1 ţin sub 
observaţie. Şi totuşi mi-am luat toate măsurile de 
precauţiune cu putinţă, pentru ca nu cumva să mă 
prindă. Dintr-o singură ochire m-am convins de 
dreptatea bănuielilor mele. 

Şeful de echipaj se ridicase în patru labe şi pornise 
să se târâie destul de sprinten pe punte, deşi piciorul 
rănit trebuie că-1 durea tare, căci la fiece mişcare 
gemea înăbuşit. într-o jumătate de minut s-a târât 
până la jgheabul de scurgere a apei, lângă care se afla 
un otgon făcut colac, şi-a smuls din el un cuţit lung, 
ori mai bine spus un pumnal scurt, mânjit de sânge 
până la mâner. L-a cercetat atent, strângând din fălci, 
i-a încercat cu degetul tăişul şi, punându-şi-1 repede 
în sân, s-a târât iar la locul sau de lângă balustradă. 

Aflasem astfel tot ce-mi trebuia. Israel e în stare să 
se mişte şi acum mai e şi înarmat. Iar o dată ce a 
căutat să scape de prezenţa mea pe punte, înseamnă 
că urmează să-i fiu eu prima victimă. Fireşte, 
n-aveam de unde să ştiu şi ce mai are de gând după 
moartea mea - să-şi facă drum de la Popasul de Nord, 
străbătând toata insula, până la tabăra piraţilor în 

smârcuri, sau să tragă un foc de tun, chemându-şi 
ciracii într-ajutor. 

Cu toate acestea, puteam avea încredere în Hands 
acolo unde interesele noastre coincideau: 
amândurora ne convenea să ducem goeleta 
până-ntr-un loc ferit, de unde ar putea fi mai apoi 
scoasă fără prea mare trudă sau riscuri. Şi câtă 
vreme nu dusesem încă la îndeplinire sarcina asta, 
viaţa mea nu era în pericol. Cugetând aşa, n-am mai 
stat să pierd vremea: m-am furişat îndărăt în cabină, 
m-am încălţat, am luat o sticlă de vin şi m-am întors 
pe punte. 

Hands stătea lungit în poziţia în care-1 lăsasem, ca 
un sac. Avea ochii închişi, de parcă era atât de slab, 
încât nu putea suporta lumina prea tare. S-a uitat la 
mine, a izbit sticla de balustradă, să-i frângă gâtul, şi 
a dat-o de duşcă mai toata dintr-o răsuflare, fără a 
uita să-mi spună, cum e obiceiul: 

- în sănătatea ta! 

Apoi, trăgându-şi sufletul, a scos din buzunar o felie 
de tutun de mestecat şi m-a rugat să-i tai o bucăţică. 

- Fii bun de taie tu, îmi spuse el, că n-am cuţit, şi 
nici putere nu mai am. Eh, Jim, Jim, am slăbit de tot! 
Taie-mi o bucăţică. Asta e ultima porţie ce-mi mai e 
dat s-o mestec în viaţa mea. Simt că n-o mai duc 
mult. Curând am să-mi iau tălpăşiţa pe lumea 
cealaltă... 

- Bine, am spus eu. Am să ţi-1 tai. Dar, în locul 
dumitale... dacă m-as simţi aşa de rău, m-aş pocăi, 
înainte de moarte. 

- Să mă pocăiesc? a făcut el. De ce? 

- Cum de ce? am exclamat eu. Nu ştii de ce ai a te 
pocăi? 

Pentru că ţi-ai călcat datoria. Pentru că ţi-ai trăit 
toată viaţa în greşeală, în minciună şi sânge. Uite, la 
picioarele dumitale e omul pe care l-ai ucis. Şi mă 
mai întrebi de ce ai a te pocăi! Uite, de păcatul acesta, 
mister Hands! 

Vorbeam mai înfocat decât s-ar fi cuvenit, căci mă 
gândeam la pumnalul năclăit de sânge pe care-1 avea 
ascuns în sân şi la intenţia lui de a mă ucide. Iar el 
băuse prea mult vin, şi poate asta-1 făcu să-mi 
vorbească cu atâta solemnitate. 

- De treizeci de ani umblu pe apă, începu el. Am 
văzut şi ce e binele şi ce e răul, şi furtuni, şi vreme 
bună, şi foamete, şi încăierări, şi naiba mai ştie ce 
altele, dar crede-mă: niciodată n-am văzut ca virtutea 
să-i aducă omului un cât de mic folos. Dreptate are 
acela care loveşte primul. Morţii nu muscă. Uite asta 
mi-e toată credinţa. Amin!... Dar, ia ascultă, urmă el 
schimbând brusc tonul. Ajunge atâta pălăvrăgeală. 
Apele fluxului s-au ridicat îndestul. Ascultă comanda 
la mine, căpitane Hawkins, ca să putem intra cu 
vasul în radă. 

într-adevăr, ne mai rămăseseră de străbătut doar 
vreo două mile. însă ne venea foarte greu să înaintăm. 
Intrarea în radă se dovedi a fi nu numai îngustă, ci şi 
foarte întortocheată, ba chiar şi prea puţin adâncă 
pentru tonajul nostru. Trebuia să ne punem la bătaie 
toată priceperea şi atenţia. Dar eu eram un executant 
îndemânatic, iar Hands un comandant încercat. Atât 
de iscusit manevram şi atât de dibaci ocoleam toate 
bancurile de nisip în cale, încât era mai mare 
plăcerea să te uiţi la noi. 


Am ocolit cu bine amândouă capurile şi ne-am 
pomenit împresuraţi de pământ, lăsând în urmă 
strâmtoarea. Malurile Radei de Nord erau tot atât de 



împădurite ca şi cele ale Radei de Sud. Dar însăşi 
rada era mai lungă şi la drept vorbind amintea mai 
curând o gură de fluviu decât un golf. Drept în faţa 
noastră am văzut scheletul pe jumătate putrezit al 
unei corăbii sfărâmate. Era un vas mare, cu trei 
catarge. Stătuse atâta vreme, încât algele îl 
împrejuraseră din toate părţile. Pe punte creşteau 
nişte tufărişuri din care răsăreau flori mari, viu 
colorate. Priveliştea era dezolantă, dar ne dovedea că 
rada e cât se poate de potrivită pentru a poposi aici. 

- Ia te uită, spuse Hands, ce locşor frumuşel şi bun 
de acostat. Uite ce nisip curat şi neted, nici valurile 
nu ajung până aici. Şi pădure de jur împrejur, iar pe 
corabia de colo cresc floricele ca într-o adevărată 
grădină. 

- Dar n-o să eşuăm cumva pe nisip dacă acostăm la 
mal? am întrebat eu. 

- N-o să fie nici o greutate să urnim apoi goeleta, 
chiar dacă o să eşueze acum pe nisip, mi-a răspuns el. 
N-ai decât să întinzi un otgon în timpul refluxului, 
înfăşurându-1 în jurul unuia din pinii cei groşi de colo, 
iar capătul să-l legi de vas. Când vine fluxul şi se 
ridică apele, dai poruncă echipajului să pună mâna 
pe otgon şi să tragă vârtos. într-o clipă urneşti goeleta 
şi o pui pe apă. Ei, dar mai avem până atunci. Vezi de 
fii atent acuma, am ajuns aproape de bancul de nisip. 
Ia-o mai la dreapta puţintel... aşa... drept înainte... 
cârmuieşte la dreapta... acum ceva mai la stânga... 
aşa, drept, drept înainte!... 

El dădea ordine, pe care eu le executam prompt şi 
cu precizie. Şi deodată l-am auzit strigând: 

- întoarce corabia spre vânt, repede, drăguţule! M- 
am lăsat cu toată puterea pe roata cârmei. „Hispanio- 
la” a virat în loc şi s-a alăturat de ţărmul împădurit. 

Eram atât de preocupat de toate manevrele ce 
avusesem a le îndeplini, încât uitasem cu totul că 
trebuie să fiu foarte atent la şeful de echipaj. Mă 
interesa numai clipa când goeleta va scrâşni cu 
fundul pe nisip. Uitasem ce pericol mă ameninţa şi, 
plecat peste balustradă, la tribord, priveam cum 
spumegă apa la proră. Uite-aşa m-aş fi prăpădit, fără 
să schiţez măcar un gest de apărare, de n-aş fi simţit 
o bruscă nelinişte, care m-a făcut să mă întorc. Nu 
mai ştiu, ori că oi fi auzit vreun foşnet, ori că oi fi 
observat cu coada ochiului o mişcare de umbră, poate 
chiar să se fi trezit în mine un fel de instinct ca de 
pisică, cine ştie, dar m-am întors şi l-am văzut pe 
Hands doar la doi paşi de mine, cu pumnalul înălţat 
în mâna dreaptă. 

Privirile ni s-au întâlnit şi am scos amândoi un ţipăt. 
Eu ţipasem de groază. El a scos un muget de taur 
furios şi s-a năpustit spre mine. Am făcut un salt 
spre proră, lăsând din mâini roata cârmei. Asta mi-a 
salvat viaţa; revenind vertiginos la loc, roata l-a lovit 
în piept pe Hands, doborându-1 jos. 

Mai înainte de a apuca el să se ridice, am scăpat din 
ungherul unde mă înghesuise. Acum aveam la 
dispoziţie toată puntea şi mă puteam feri de el în voie. 
M-am oprit lângă catarg, am scos pistolul din 
buzunar, am ochit şi am apăsat pe trăgaci. Hands 
venea drept spre mine. A ţăcănit cocoşul, dar n-a 
urmat nici o împuşcătură. Pesemne se udase 
pulberea în tigăiţă. M-am blestemat pentru neglijenţa 
mea. De ce nu mi-am încărcat iar arma, că doar 
avusesem tot timpul s-o fac! N-as fi stat acum 
neputincios şi dezarmat, ca o oaie în faţa măcelarului. 

Cu toată rana să, Hands se mişca uimitor de repede. 
Viţele de păr cărunt îi cădeau pe faţa roşie de turbare 




şi efort. Nu mai aveam timp să mai scot şi al doilea 
pistol. Afară de asta, eram convins că se udase şi el. 
Un singur lucru era limpede: nu trebuie să mă retrag, 
ci să mă feresc de Hands, ca să nu mă înghesuiască 
la proră cum mă înghesuise adineaori la cârmă. 
Dacă-i reuşeşte asta, întreg pumnalul acesta năclăit 
de sânge are să mi se înfigă în piept până-n prăsele. 
Am îmbrăţişat cu amândouă mâinile catargul, care 
era destul de gros şi am rămas în aşteptare cu toţi 
muşchii încordaţi. 

Văzând că mă pregătesc să mă joc cu el de-a v-aţi 
ascunselea, Hands se opri. Câteva clipe se prefăcu că 
se repede la mine ba din dreapta, ba din stânga. M- 
am dat şi eu uşurel ba la dreapta, ba la stânga, după 
mişcările lui. Lupta asta semăna grozav cu jocurile 
băieţilor acolo, acasă, la Dealul Negru, pe când ne 
hârjoneam printre stâncile din golf. Fireşte, însă, că 
pe atunci nu-mi bătea aşa inima, mai să-mi sară din 
piept. Şi totuşi mai uşor îi venea să se joace astfel 
unui băieţandru, decât marinarului acesta bătrân şi 
cu coapsa străpunsă de cuţit. Am prins chiar curaj de 
la o vreme şi am început să cuget cum poate lua 
sfârşit joaca asta a noastră. „Fireşte, m-am gândit eu, 
pot rezista încă lungă vreme, dar pân-la urmă are să 
mă prindă totuşi...”. 

Acum stăteam amândoi faţă-n faţă. „Hispaniola”, 
care-şi continua mersul, intră deodată cu prora în 
nisip. Izbitura fusese atât de puternică, încât vasul se 
lăsă pe partea stângă, puntea se plecă într-un unghi 
de patruzeci şi cinci de grade şi prin jgheaburi dădu 
năvală o trâmbă de apă, lăsând o băltoacă uriaşă 
lângă balustradă. 

Ne-am pierdut amândoi echilibrul şi ne-am 
rostogolit aproape îmbrăţişaţi drept spre jgheaburi. 


- 248 - 



Mortul în tichie roşie, care zăcea cu braţele tot aşa 
răstignite în lături, s-a rostogolit şi el împreună cu 
noi. Atât de tare m-am lovit cu capul de piciorul 
şefului de echipaj, încât mi-au clănţănit şi dinţii din 
gură. Dar, cu toata lovitura, tot eu am izbutit să sar 
primul în picioare, căci Hands se pomenise cu mortul 
deasupra lui. Brusca înclinare a corăbiei făcea 
imposibilă alergătura pe punte. Trebuia să găsesc alt 
mijloc de a mă salva şi să-l găsesc fără a pierde nici o 
clipă, căci duşmanul meu n-avea să zăbovească mult 
pentru a mă ataca iar. 

Mă aflam chiar lângă arborele artimon. Străfulgerat 
de o bruscă inspiraţie, m-am apucat cu mâinile de 
şarturi şi am prins să mă caţăr pe nerăsuflate, 
oprindu-mă doar sus pe cavas. 

Rapiditatea cu care acţionasem m-a salvat: doar la o 
palmă de picioarele mele licărise pumnalul. înciudat 
de ghinionul său, Israel Hands mă privea de jos cu 
gura căscată de uimire. 

Aveam acum o clipă de răgaz şi fără a mai pierde 
vreme mi-am încărcat din nou pistolul. Apoi, pentru 
mai multă siguranţă, l-am încărcat şi pe al doilea. 

Hands mă urmărea mereu cu o furie neputincioasă, 
începea să înţeleagă că situaţia lui s-a înrăutăţit 
simţitor. A stat o clipă pe gânduri, apoi s-a agăţat 
greoi de şarturi şi, cu pumnalul în mâini a prins să se 
caţăre în sus pe ele, gemând mereu şi târându-şi 
piciorul rănit. 

Eu reuşisem între timp să-mi încarc pistoalele. Mai 
înainte de a străbate el o treime din distanţa ce ne 
despărţea, am îndreptat amândouă pistoalele spre el 
şi am rostit: 






40 ^ 




- 249 - 









tsv 























- încă un pas, mister Hands, şi-ţi zbor creierii! 
Morţii, după cum ştii, nu muscă, am adăugat eu 
batjocoritor. 

S-a oprit îndată. Am citit pe faţa lui că stă şi cugetă 
încordat la ceva. Dar cugeta atât de încet şi greu, 
încât, fericit ca mă aflu în afară de primejdie, am 
izbucnit într-un hohot de râs. în sfârşit, după ce şi-a 
înghiţit de câteva ori saliva, a prins să vorbească. 
Avea o expresie tot atât de rătăcită, dar îşi scosese 
cuţitul din dinţi şi nu mai încerca să se apropie. 

- Jim, începu el, am făcut amândoi destule prostii, 
trebuie să încheiem armistiţiu. Ţi-aş fi făcut de 
petrecanie, nu-i vorbă, dar m-a împiedicat izbitura 
asta. N-am niciodată noroc, niciodată! Aşa că n-am ce 
mă face, trebuie să mă supun, marinar bătrân cum 
sunt, unui mucos de elev ca tine. 

Eu mă îmbătăm de cuvintele lui şi surâdeam 
bucuros, umflat în pene ca un cocoşel ce s-a căţărat 
pe gard, când l-am văzut deodată ridicând repede 
mâna dreaptă. A şuierat ceva prin aer ca o săgeată şi 
am simţit o lovitură şi o durere ascuţită. Umărul îmi 
rămăsese pironit de catarg. De durere şi surpriză - nu 
ştiu, cu intenţie ori inconştient - am apăsat pe 
amândouă trăgacele. Pistoalele au luat foc şi mi-au 
căzut din mâini. Dar n-au căzut numai ele: cu un 
ţipat înăbuşit, şeful de echipaj scăpă şarturile din 
mână şi se prăbuşi cu capul în jos drept în apă. 

Capitolul XXVII: „Piaştri!” 


Vasul se înclinase atât de tare, încât catargurile se 
aflau aproape paralel cu apa. Şedeam pe cavas ca 
într-un cuibar şi sub mine se aşternea apa golfului. 
Hands, care n-ajunsese atât de sus, se afla mai spre 
punte şi a căzut în apă între mine şi bord. O singură 
dată a mai apărut la suprafaţă, într-un cerc de 
spumă însângerată, şi s-a cufundat pe vecie. Când 
s-a alinat apa, l-am văzut. Zăcea pe nisipul curat şi 
strălucitor, în umbra vasului. Doi peştişori roteau 
deasupra lui. Uneori, datorită vălurării apei, părea că 
se mişcă şi încearcă să se scoale. De fapt, însă, era de 
două ori mort: străpuns de gloanţe şi înecat. Ajunsese 
hrană peştilor chiar pe locul unde se pregătise să mă 
ucidă. 

Simţeam ameţeală, spaimă şi o nesfârşită greaţă. 
Pârâiaşe fierbinţi de sânge îmi curgeau pe piept şi pe 
spinare. Pumnalul, care-mi pironea umărul de catarg, 

mă ardea ca un fier înroşit în foc. Dar nu durerea mă 
înfricoşa - durerea aş fi îndurat-o eu fără nici un 
suspin. Mă îngrozea gândul că pot să cad de pe cavas 
drept în apa asta molcomă şi verde, lângă cadavrul 
şefului de echipaj. 

Mă ţineam atât de strâns cu amândouă mâinile de 
cavas, încât prinseseră să mă doară degetele. Am 
închis ochii, ca să nu mai văd primejdia. încetul cu 
încetul, însă, creierii mi s-au limpezit, inima a 
început să-mi bată mai liniştit şi mi-am revenit în fire. 

Mai întâi de toate am încercat să smulg pumnalul. 
Dar, ori că se înfipse prea adânc în catarg, ori că 
nervii îmi erau prea zdruncinaţi, însă nu-1 puteam 
nicidecum smulge. Am început să tremur. Şi, oricât 
ar părea de ridicol, tocmai tremurul acesta mi-a 
ajutat. Pumnalul mă atinse doar în treacăt, prinzând 
pielea. 

Când am început să tremur, pielea s-a rupt. A 
început să-mi curgă sânge mai tare, dar, în schimb, 
mă eliberasem. Nu-i vorbă, gherocul şi cămaşa îmi 
rămăseseră pironite de catarg. 

Smuncindu-mă, m-am eliberat complet şi am 
coborât jos pe şarturile tribordului. Nimic pe lume nu 
m-ar fi putut face să cobor pe aceleaşi şarturi, de pe 
care se prăbuşise adineaori Israel. 

Am intrat în cabină şi am încercat să-mi oblojesc 
rana, care-mi pricinuia o durere acută. Mai curgea 
sânge, dar rana nu era nici adâncă, nici periculoasă 
şi nu mă împiedica să mişc mâna. Am privit în jurul 
meu. Acuma eram singur stăpân pe corabie şi am 
început să chibzuiesc cum să fac ca să scap de 
ultimul pasager, - leşul lui O'Brien. 

După cum v-am mai spus, leşul se rostogolise până 
la balustradă şi zăcea acolo ca o păpuşă mătăhăloasă 

şi oribilă la vedere. O uriaşă păpuşă, cât un stat de 
om, dar lipsită de toate culorile şi farmecul vieţii. Nu 
mi-a fost prea greu s-o scot la capăt cu el, căci, de 
când începuseră tragicele mele peripeţii, mă 
deprinsesem cu morţii şi aproape că nu mă mai 
temeam de ei. L-am ridicat de brâu, ca pe un sac cu 
tărâţe şi dintr-o singură sforţare l-am zvârlit peste 
bord. A căzut plescăind zgomotos. Tichiuţa roşie i-a 
zburat din cap, pornind pe apă. Când s-au ogoit 
valurile stârnite de căderea cadavrului, i-am văzut 
desluşit pe amândoi. Zăceau alături cei doi duşmani - 
O'Brien şi Israel. Apa, vălurând, îi legăna pe amândoi. 
O'Brien, deşi foarte tânăr, era complet chel. 

Zăcea acum, cu tigva cheală, sprijinită de genunchii 
ucigaşului sau. Iar de asupra-le săgetau peştişori 
repezi. 

începu refluxul. Soarele coborâse atât de jos, încât 
umbrele pinilor dinspre apus se aşterneau peste golf, 
ajungând până aici pe punte, începuse să bată briza 
de seară şi, cu toate că golful era apărat dinspre 
răsărit de dâmbul cel cu două creste, greiementul 
scârţâia şi pânzele se legănau în bătaia vântului. 

Dându-mi seama ce primejdie mă paşte, am 
înfăşurat repede flocurile şi le-am coborât pe punte, 
însă cu vela de jos a arborelui mare nu puteam face 
nimic. Când se înclinase goeleta, ghiul 1 căzuse peste 
bord, făcând să se scufunde o buna bucată de velă. 
Asta complica şi mai mult situaţia, foarte 
primejdioasă de altminteri. Dar sarcina era atât de 
grea, încât nu îndrăzneam să mă ating de nimic, în 


1 Ghiu — prăjină aşezată orizontal, pe care se întinde 
marginea de jos a velei. 

cele din urmă am scos cuţitul şi am tăiat frânghiile. 
Stinghia, de care se ţinea marginea de sus a velei, s-a 
prăbuşit în apă şi pânza, umflată ca un pântec uriaş, 
s-a pornit pe valuri. Dar oricât m-am străduit, n-am 
mai putut face nimic. Era peste puterile mele să 
manevrez. Mă vedeam nevoit să las în voia soartei 
„Hispaniola”. Dar, la urma urmelor, nu mă aflam şi 
eu în voia soartei? 

între timp prinsese să se lase amurgul. Ultimele raze 
de soare, răzbătând prin hăţiş, scânteiau pe pânzele 
corăbiei ca nişte pietre nestemate pe o mantie 
împărătească. începea să se lase şi frigul. Apa, 
mânată de reflux, se retrăgea, şi goeleta se pleca tot 
mai mult pe babord. 

Mi-am făcut loc până la proră şi am privit în jos. Apa 
era aici foarte puţin adâncă. Prinzându-mă pentru 
orice eventualitate cu amândouă mâinile de un otgon, 
m-am lăsat să alunec până am simţit cu picioarele 
fundul. într-adevăr, apa abia de-mi ajungea până la 
brâu şi am pornit pe nisipul tare, brăzdat de valuri, 
căţărându-mă pe mal şi lăsând „Hispaniola” să zacă 
în urma mea pe-o coastă, cu pânzele plutind pe apă. 
Soarele asfinţise şi vântul vuia în frunzetul pinilor. 

Aşadar, aventurile mele pe mare au luat sfârşit. Şi 
au luat sfârşit printr-un neîndoielnic succes: goeleta e 
smulsă din mâinile bandiţilor şi ne putem porni chiar 
acum cu ea în larg. Visam să mă întorc cât mai 
repede acasă, în fortul nostru, să mă laud cu isprăvile 
mele. De bună seama că voi fi mustrat pentru că 
plecasem fără voie, dar capturarea „Hispaniolei” are 
să-mi şteargă toata vina şi căpitanul Smollett însuşi 
va trebui să-mi recunoască meritele. 

Cugetând astfel şi extrem de bine dispus, am pornit 
la drum spre fortăreaţa, în care, după cum 

presupuneam eu, mă aşteptau prietenii. Ţineam bine 
minte că cea mai estică dintre gârlele ce se vărsau în 
golful căpitanului Kidd începea de la poalele 
dâmbului cu două creste. Am cotit deci la stânga, 
spre dâmb, chibzuind să trec gârla pe unde era mai 
îngustă. Pădurea nu era prea deasă. Luând curmeziş 
costişa, am lăsat curând în urmă dâmbul şi am trecut 
gârla prin vad. 

Cam pe aici îl întâlnisem pe Ben Gunn. Am început 
să păşesc mai prevăzător, luând mereu aminte în jur. 
Se făcuse întuneric detot. Trecând printr-o văiugă 
aşternută între două dealuri, am văzut pe cer 
reflexele unor limbi de foc. Am presupus îndată că 
trebuie să fie Ben Gunn, care-şi găteşte cina pe foc, şi 
în fundul sufletului m-a uimit imprudenţa lui. Dacă 
văd eu reflexele focului, le poate vedea şi Silver din 
lagărul sau aşezat în smârc. 

întunericul cobora tot mai negru, numai pe ghicite 
mai puteam ţine drumul. Dealul cel cu două creste 
rămas în urma mea şi culmea „Ocheanului” în 
dreapta îmi slujeau drept unice puncte de reper, dar 
contururile lor se aşterneau tot mai mult în beznă. 
Clipeau stins în înalturi stele rare. Mai la fiece pas 
dădeam buzna orbeşte prin mărăcinişuri şi lunecam 
în gropi. 

De la o vreme a prins să se lumineze. Am privit în 
sus. O aureolă palidă împresura culmea „Ocheanului”. 
Iar jos, printre creştetele copacilor am zărit o seceră 
mare de argint şi am înţeles că răsărise luna. 

Acum îmi venea mult mai uşor să desluşesc drumul 
şi mi-am grăbit pasul. Din când în când o luam chiar 
la fugă, atât de nerăbdător eram să ajung mai curând 
la cabană. Dar, intrând în crângul ce înconjura 
reduta noastră, mi-am adus iar aminte că trebuie să 



fiu prevăzător şi mi-am încetinit mersul. Trist s-ar 
sfârşi aventurile mele, dacă, luat drept duşman, m-ar 
împuşca din greşeală chiar prietenii mei. 

Luna urca tot mai sus, scăldând în lumină toate 
poienile din pădure. Dar drept în faţa mea am zărit 
printre copaci o lumină, care nu semăna deloc cu 
lumina lunii. Era roşie-fierbinte şi din când în când 
părea să se întunece. Cum se vede, ardea undeva un 
foc, care fumega şi pâlpâia sub spuză. 

Drace, ce-o mai fi şi asta? 

în sfârşit am ajuns la lizieră. Marginea de apus a 
palisadei era luminată de lună. Restul palisadei cu 
cabana rămâneau în beznă şi numai pe alocuri 
destrămau întunericul nişte lungi fâşii argintii. Iar în 
dosul casei pâlpâia un foc uriaş. Reflexele lui purpurii 
alungau parcă licărul gingaş şi palid al lunii. Nu se 
vedea nicăieri nici ţipenie de om. Nici un foşnet nu 
tulbura liniştea. Numai vântul sufla printre ramuri. 

M-am oprit uimit şi chiar un pic speriat. Niciodată 
nu mai aprinsesem noi asemenea focuri. Din ordinul 
căpitanului economiseam cu zgârcenie lemnele. M-a 
cuprins teama să nu se fi întâmplat ceva cu prietenii 
mei câtă vreme fusesem lipsă. 

M-am strecurat de-a lungul întăriturii spre răsărit, 
ţinându-mă mereu în umbră, şi am sărit peste 
palisadă, pe unde mi s-a părut întunericul mai des. 

Ca să nu alarmez pe nimeni, m-am lăsat în patru 
labe şi m-am târât fără zgomot spre colţul casei. Şi 
deodată am oftat uşurat. Nu pot să sufăr când aud pe 
cineva sforăind în somn. Dar de astă dată sforăitul 
răsunător şi paşnic al prietenilor mei mi s-a părut cea 
mai plăcută muzică. M-a liniştit, cum te linişteşte pe 
mare strigătul noptatic al omului de cart: „Toate 
bune!” 

Un lucru îl vedeam însă limpede: dorm cu toţii fără 
nici o strajă. Dacă în locul meu s-ar fi furişat acum 
Silver cu banda sa, nici unul din ei n-ar mai fi apucat 
zorile. 

M-am gândit că toată pricina trebuie să fie slăbirea 
disciplinei de când a fost rănit căpitanul. Şi iar m-am 
mustrat în gând că mi-am părăsit prietenii în 
asemenea primejdie, când nici n-au măcar pe cine 
pune de pază. 

M-am apropiat de uşă şi am aruncat o privire 
înăuntru. Era aşa de întuneric, încât n-am putut 
desluşi nimic. Afară de sforăieli se mai auzea un 
zgomot ciudat: parc-ar fi bătut cineva din aripi ori ar 
fi ciocănit în lemn. Cu mâinile întinse, dibuind în 
beznă, am intrat în casă. „Am să mă culc la locul meu, 
m-am gândit eu zâmbind, şi ce-o să mai râd mâine, 
când le-oi vedea mutrele uimite!” M-am împiedicat de 
piciorul cuiva. Adormitul s-a întors pe cealaltă coastă, 
a gemut, dar nu s-a trezit. 

Şi deodată a răsunat în întuneric un ţipăt ascuţit: 
„Piaştri! Piaştri! Piaştri! Piaştri! Piaştri!” Şi tot aşa mai 
departe, fără repaus şi fără nici o schimbare de glas, 
ca un mecanism de ceasornic. 

E căpitanul Flint, papagalul cel verde al lui Silver! El 
bătea din aripi şi ciocănea cu clonţul, sfredelind 
într-o coajă de copac. Iată cine păzea adormiţii mai 
bine decât orice santinelă, dând acum de veste despre 
venirea mea prin ţipătul acesta monoton şi urâcios! 

Nu mai aveam cum să mă ascund. La auzul 
ţipătului strident al papagalului toţi cei adormiţi s-au 
trezit şi au sărit în picioare. Am auzit vocea lui Silver. 
A tras o sudalmă şi a urlat: 

- Cine-i acolo? 

Am dat s-o mp de fugă, dar m-am ciocnit în 
întuneric de cineva. L-am îmbrâncit şi m-am ciocnit 
iar de altul. Acela m-a înşfăcat strâns. 

- Ia adu încoa o făclie, Dick, a strigat Silver. 

Unul din tâlhari dădu fuga în casă şi se întoarse cu 
un vreasc aprins. 

Partea a şasea: CĂPITANUL 



Capitolul XXVIII: în lagărul vrăjmaş 


Vreascul aprins din mâna piratului scălda într-o 
lumina roşietică încăperea, confirmându-mi cele mai 
pesimiste aşteptări. Piraţii puseseră mâna pe redută 
şi pe toate merindele noastre. Butoiaşul cu coniac, 
jambonul, sacii cu pesmeţi se aflau ca şi mai înainte 
la locurile lor. Spre groaza mea, n-am văzut însă nici 
un prizonier. Pesemne toţi prietenii mei căzuseră în 
luptă. Inima mi se strânse de durere. Ah, de ce n-am 
pierit eu odată cu ei!.. 

Numai şase piraţi mai rămăseseră în viată, şi se 
aflau acum toţi în faţa mea. Cinci din ei, cu feţele 
buhăite şi roşii, se treziseră din somnul beţiei şi 

săriseră în picioare. Al şaselea nu se ridică însă de jos, 
ci rămase sprijinit în cot. Era palid ca moartea. Capul 
îi era oblojit cu o cârpă însângerată. Vasăzică e rănit, 
şi-i rănit de curând. Mi-am amintit că în timpul 
atacului unul din piraţi fusese lovit de gloanţe, dar 
izbutise totuşi să se facă nevăzut în desiş. Pesemne 
acesta fusese. 

Papagalul stătea cocoţat pe umărul Lunganului şi-şi 
curăţa cu clanţul penele. Silver părea şi el mai palid 
şi mai posomorât decât îl ştiam. Mai purta încă 
caftanul cel de sărbătoare, în care venise să ducă 
tratativele, dar acum veşmântul îi era mânjit de lut şi 
zdrenţuit de spinii tuturor mărăcinişurilor. 

- Ehe, spuse el, să fiu al naibii, dacă nu-1 am în faţă 
pe Jim Hawkins în persoană! Ai venit în ospeţie, ai? 
Intră, intră, mă bucur întotdeauna când văd prieteni. 

Silver se aşeză pe un butoiaş cu brendy şi prinse 
să-şi umple pipa. 

- Dă-mi un foc, Dick se rugă el de piratul ce urma să 
stea cu vreascul aprins în mână. Şi, după ce-şi 
aprinse pipa, adăugă: Mulţumesc, prietene. Poţi să 
pui vreascul la loc. Iar dumneavoastră, gentlemeni, 
culcaţi-vă, nu vă jenaţi. Nu sunteţi deloc obligaţi să 
staţi smirna în faţa lui mister Hawkins. O să ne ierte 
el pentru bădărănia noastră! 

- Aşadar, iată-te aici, Jim, urmă el, trăgând din pipă. 
Ce surpriză plăcută pentru mine, bătrânul! De la 
prima vedere te-am ghicit că eşti un flăcău ager, dar 
acum te văd că eşti chiar un erou. 

Eu nu i-am răspuns nici un cuvânt, fireşte. Piraţii 
m-au pus la perete, şi am rămas să stau aşa în 
picioare, privindu-1 drept în ochi pe Silver şi 
străduindu-mă să par cât mai calm. Dar deznădejdea 
îmi ţinea ca într-un cleşte de gheaţă inima. 

Silver mai pâcâi de câteva ori din pipă şi prinse să 
vorbească iar: 

- Odată ce ne-ai venit în vizită, Jim, spuse el, am 
să-ţi spun tot ce cred. Mi-ai plăcut întotdeauna, 
pentru că te-am văzut că eşti un flăcău cu scaun la 
cap. Privindu-te, îmi aduc aminte de vremea când 
eram şi eu tot atât de tânăr şi frumos ca tine. Am vrut 
de la început să ni te alături, să-ţi capeţi partea din 
comoară şi să mori apoi în lux şi bogăţie. Şi uite că ai 
venit în sfârşit, fiule. Căpitanul Smollett e un bun 
marinar, asta am spus-o întotdeauna, dar prea e 
însetat de disciplină. Datoria mai întâi de toate, 
spune el, şi are completă dreptate. Dar tu ai fugit de 
sub comanda lui, ţi-ai părăsit căpitanul. Până şi 
doctorul e nemulţumit de tine. „O canalie ingrată”, 
aşa ţi-a spus după ce ai plecat. Vasăzică, aşa stând 
lucrurile, nu mai ai cum te întoarce la ai tai, căci n-or 
să vrea să te primească, şi dacă nu vrei cumva să 
recrutezi o a treia echipă, va trebui să te alături 
căpitanului Silver. Ei, vasăzică nu stau chiar aşa de 
rău lucrurile: prietenii mei sunt în viaţă, şi, cu toate 
că eram gata să-i dau crezare lui Silver, când spunea 
că prietenii mei sunt supăraţi pe mine pentru 
dezertarea mea, m-am bucurat nespus. 

- Nu-ţi mai spun că eşti în puterea noastră, urmă 
Silver, o ştii şi tu. Mie-mi place vorba cu rost. 
Niciodată nu mi-au plăcut şi n-am găsit folos în 
ameninţări. Dacă ai chef să faci slujba cu noi, vino de 
bună voie în rândurile noastre, iar dacă n-ai chef, Jim, 
poţi să spui deschis: nu. Deschis, fără nici o teamă. 
Vezi, vorbesc pe şleau cu tine, fără vicleşug. 

- Vrei să-ţi răspund? am întrebat eu cu glas 
tremurător. în cuvintele lui batjocoritoare ghiceam o 

groaznică ameninţare. Obrajii-mi ardeau, inima-mi 
bătea să-mi spargă pieptul. 

- Nu te sileşte nimeni, drăguţă, spuse Silver. 
Chibzuieşte bine. N-avem de ce ne prea grăbi, doar 
ştii bine că în compania ta nu se plictiseşte omul 
niciodată. 

- Mă rog, am spus eu, prinzând curaj, dacă vreţi să 
hotărăsc de partea cui să mă dau, trebuie să-mi 
lămuriţi ce se petrece. Cum de-aţi ajuns voi aici şi 
unde sunt prietenii mei? 

- Ce se petrece? mi-a repetat ursuz întrebarea unul 
din piraţi. Ehe, ce n-aş da să pricep şi eu ce se 
petrece pe-aici pe la noi. 

- Tine-ţi gura, că nu te întreabă nimeni de vorbă! l-a 
întrerupt furios Silver şi s-a întors iar prietenos spre 
mine. Ieri dimineaţa, mister Hawkins, spuse el, a 
venit la noi doctorul Livesey, înălţând un steag alb. 
„Ai rămas cu burta pe uscat, căpitane Silver, m-a 
anunţat el, corabia a dispărut”. într-adevăr nu pot să 
neg, câtă vreme am stat noi bând rom şi cântând, 
n-am mai luat seama la corabie, aşa că, mă jur pe 
tunetul din cer, în clipa când am dam fuga la ţărm, 
nu mai era nici urmă de ea. Cât pe ce să ne lovească 
pe toţi damblaua de ciudă. „Ei, ne-a spus atunci 
doctorul, hai să încheiem o înţelegere”. Am încheiat 
înţelegerea asta între noi doi, după care am primit 
merindele voastre, rachiul, fortul, lemnele, pe care aţi 
avut prevederea să le tăiaţi. într-un cuvânt v-am 
primit tot vasul din vârful catargului şi până-n chilă, 
cum s-ar zice. Iar ei au plecat. Unde sunt acuma, 
n-am cum avea ştire. Şi se porni să pâcâie iar liniştit 
din pipă. 


- Iar dacă crezi cumva că ai intrat şi tu în înţelegere, 
urmă el, află ce cuvinte mi-a spus la urmă doctorul. 






„Câţi aţi mai rămas?” l-am întrebat eu. „Patru, mi-a 
răspuns el. Patru, dintre care unul e rănit. Cât despre 
blestematul cela de băiat, nu ştiu şi nici nu vreau să 
ştiu unde se găseşte. Ni-e silă să ne mai şi amintim 
de el”. Acestea sunt propriile lui cuvinte. 

- Şi asta-i tot? am întrebat eu. 

- Tot ce se cuvine să ştii, fiule, mi-a răspuns Silver. 

- Şi acum trebuie să aleg? 

- Da, acum trebuie să alegi, spuse el. 

- Bine, am rostit eu. Nu sunt chiar aşa de prost şi 
ştiu ce risc. Faceţi ce vreţi cu mine, nu-mi pasă. De 
când m-am întâlnit cu voi, m-am deprins să privesc şi 
moartea în faţă. Dar mai întâi de toate aş vrea să vă 
povestesc câte ceva, am urmat eu, din ce în ce mai 
emoţionat. Sunteţi într-o situaţie disperată: corabia 
aţi pierdut-o, comorile aşijderea, şi oamenii vi i-aţi 
pierdut. Aşa că toată cauza voastră e pierdută. Şi 
dacă vreţi să ştiţi cine poartă vina pentru toate 
acestea, poftim, aflaţi: eu port vina, eu şi nimeni altul. 
Eu mă aflam în butoiul cu mere în noaptea când am 
ajuns la insulă, şi am auzit tot ce vorbeai dumneata, 
John, şi tu, Dick Johnson, şi ceea ce vorbea Hands, 
care zace acum la fundul mării, iar tot ce-am auzit 
am şi povestit pe loc alor mei. Tot eu am fost acela 
care a tăiat ancora goeletei, eu am ucis oamenii ce 
i-aţi lăsat pe bord, şi tot eu am dus-o într-un 
ascunziş unde n-o s-o găsiţi niciodată. Voi aţi rămas 
proşti, nu eu, şi nu mă tem de voi, cum nu m-aş teme 
de o muscă. Puteţi să mă omorâţi ori să mă cruţaţi, 
cum poftiţi. Dar am să vă mai spun ceva şi cu asta 
închei. Dacă mă cruţaţi, am să trec cu buretele peste 
trecut şi când veţi fi judecaţi pentru piraterie am să 
vă scap de ştreang. Acum e rândul vostru să alegeţi. 
Moartea mea nu v-ar aduce nici un folos. Dacă mă 



lăsaţi în viaţă, însă, am să mă străduiesc să nu 
ajungeţi la spânzurătoare. 

Acestea fiind spuse, am amuţit. Mă sufocam de 
emoţie. Dar spre marea mea uimire nici unul din ei 
nu s-a clintit măcar din loc. Cătau la mine ca nişte oi. 
Fără să mai aştept răspuns, am continuat: 

- Am impresia, mister Silver, că dumneata eşti cel 
mai de treabă din toată adunătura asta. Şi dacă va 
trebui să mor, să-i povesteşti doctorului că n-am 
murit ca un laş. 

- Am să am în vedere, spuse Silver pe un ton atât de 
ciudat, încât n-am putut înţelege, îşi bate joc de mine 
sau i-a plăcut bărbăţia mea. 

- Să nu uităm... a strigăt un marinar bătrân cu faţa 
arsă de soare, pe nume Morgan, chiar acel Morgan, 
pe care-1 văzusem cândva în taverna Lunganului la 
Bristol. Să nu uităm că el l-a recunoscut atunci pe 
Câinele Negru! 

- Şi asta nu-i totul, adăugă Silver. Tot el e puştanul 
care a şterpelit harta din lada lui Billy Bones. Mii de 
trăsnete, în sfârşit, Jim Hawkins ne-a căzut în mână! 

- Să-i lăsăm o ţâră de sânge! răcni Morgan şi trase o 
sudalmă. Apoi, smulgându-şi cuţitul din teacă, sări 
atât de sprinten în picioare, de parcă ar fi avut 
douăzeci de ani. 

- Stai pe loc! strigă Silver. Ce eşti tu aici, Tom Mor¬ 
gan? Nu cumva crezi că tu eşti căpitan aici? Pe 
cinstea mea c-am să te învăţ ce-i aceea disciplina. 
Doar să mai cutezi o dată să-mi ieşi din cuvânt! în 
ultimii treizeci de ani oricine a încercat să mi se pună 
în cale, a ajuns ori sus în vârful catargului, 
spânzurând în laţ, ori jos sub chilă, hrană peştilor. 
Da! Ţine minte, Tom Morgan: n-am întâlnit încă om 

care să mai rămână în viaţă după ce s-a pus în poară 
cu mine. Tom amuţi, dar ceilalţi urmau să cârtească. 

- Are dreptate Tom, spuse unul. 

- Las' că destui comandanţi am avut peste noi şi 
până acuma, adăugă altul. Mă jur pe furcile 
spânzurătorii, John Silver, că nu mă voi lăsa dus de 
nas de tine! 

- Cine vrea să aibă de-a face cu mine, gentlemeni? 
mugi Silver. Urma să şadă pe butoi, plecat înainte, de 
parcă s-ar fi pregătit să sară, cu pipa fumegând în 
mâna dreaptă. 

- Ei, ce poftiţi! Spuneţi de-a dreptul. Ori aţi muţit? 
Ieşi în faţă care vrei, că eu aştept. N-am trăit atâţia 
ani pe pământul acesta, doar pentru că cine ştie ce 
beţivan cu ifos de curcan să mi se pună acum în cale. 
Cunoaşteţi obiceiul, că doar vă socotiţi toţi cavaleri ai 
norocului. Ei, care vrea să iasă, sunt gata. Pe cine-1 
ţine cureaua n-are decât să-şi tragă pumnalul şi, aşa 
şchiop cum mă vedeţi, am să-i scot afară măruntaiele 
până a nu se stinge de tot pipa asta! 

Nimeni nu se clinti şi nimeni nu crâcni un cuvânt. 

- Uite-aşa sunteţi voi totdeauna, urmă Silver, 
vârându-şi iar pipa între dinţi. Voinicoşi nevoie mare! 
Dar când e vorba să intraţi în luptă nu vă ţine 
cheresteaua. Ce, nu sunteţi în stare să înţelegeţi de 
vorbă bună? Că doar vi-s căpitan, ales de voi. Vi-s 
căpitan pentru că sunt cu o milă întreagă mai deştept 
ca voi toţi. Dacă nu vreţi să vă bateţi cu mine, cum le 
stă bine unor cavaleri ai norocului, atunci, mii de 
trăsnete, trebuie să mă ascultaţi! Mi-a plăcut 
băieţaşul ăsta. N-am văzut niciodată un băieţaş mai 
simpatic. Seamănă de o sută de ori mai mult a bărbat 
decât voi, guzgani păcătoşi ce sunteţi. Ţineţi minte: 




care-1 va atinge cu un deget măcar, va avea de-a face 
cu mine. 



Lungă vreme domni tăcere. 

Continuam să stau lângă perete, drept ca lumânarea. 
Inima îmi mai bătea ca un ciocan, dar simţeam cum 
se înfiripă în mine un germene de nădejde. Silver 
şedea cu braţele încrucişate, sprijinit de perete. 
Pâcâia din pipă şi păstra o tăcere ca în biserică. 
Numai ochii îi jucau în orbite, urmărind ce-i face 
banda. Piraţii se grămădiră toţi într-un colţ, 
şoptindu-se între ei. Sâsâitul lor îmi suna în auz ca 
un vuiet de fluviu. Uneori se întorceau şi lumina 
roşiatică a vreascului cădea pe feţele lor tulburate. 
Dar nu la mine se uitau, ci la Silver. 

- Pare-se că aveţi ceva de spus? rosti Silver şi 
trimise o ţâşnitură de scuipat printre dinţi. Mă rog, 
spuneţi ce aveţi de spus, vă ascult. 

- Mă rog de iertare, sir, începu unul din piraţi. 
Dumneata ai încălcat de multe ori obiceiul, dar este 






un obicei pe care nici dumneata n-ai dreptul să-l 
încâlci. Trupa e nemulţumită şi, fie-mi îngăduit a 
spune, îşi are şi ea drepturile ei, ca oricare alta. Avem 
dreptul să ne adunăm şi să stăm de vorbă. Aşa că, 
mă rog de iertare, sir, căci eşti căpitanul nostru, dar 
vreau să mă folosesc de dreptul acesta şi să ies 
pentru a mă sfătui cu oamenii. 

Salutându-1 ceremonios pe Silver, omul acesta înalt 
şi gălbejit, în vârstă de vreo treizeci şi cinci de ani, 
după cât îl arăta înfăţişarea, porni calm spre ieşire şi 
închise uşa în urma sa. Ceilalţi îl urmară pe dată. 
Fiecare îl saluta pe Silver şi îndruga ceva în chip de 
dezvinovăţire. 

- Aşa-i obiceiul, spuse unul. 

- Să ne mai sfătuim şi noi oleacă, mormăi Morgan. 
Am rămas doar eu cu Silver lângă vreascurile ce 
mocneau pe foc. 

Bucătarul îşi scoase îndată, fără a clipi, pipa din 
gură. 

- Ascultă, Jim Hawkins, rosti el într-o şoaptă abia 
auzită, eşti la un fir de păr de moarte şi, ceea ce e mai 
rău ca toate, ai să fii probabil torturat. Şi pe mine vor 
pesemne să mă degradeze. Dar ai văzut că ţi-am luat 
apărarea. La început, nu-i vorbă, n-aş fi vrut să te 
apăr, dar ai spus câteva cuvinte care mi-au schimbat 
planurile. Eram deznădăjduit după atâtea nereuşite şi 
la gândul că mă paşte spânzurătoarea. Auzindu-te 
însă, mi-am spus: ia-i apărarea lui Hawkins, John, şi 
Hawkins are să-ţi ia şi el ţie apărarea. Tu eşti ultima 
lui carte, John, iar el, mii de trăsnete, e la rândul său 
ultima ta carte! O mâna spală pe alta, mi-am zis eu în 
sinea mea. Tu îţi salvezi martorul care, când vor 
ajunge lucrurile la judecată, are să-ţi scoată gâtul din 

laţ. începeam să mă cam pricep ce vor să însemne 
vorbele lui. 

- Vrei să spui că ai pierdut partida? am întrebat eu. 

- Da, pe toţi dracii! îmi răspunse el. Odată ce nu mai 
avem corabie, înseamnă că ne rămâne doar 
spânzurătoarea. Sunt un om îndărătnic, Jim Hawkins, 
dar când am văzut că goeleta a dispărut din golf, am 
înţeles: jocul a luat sfârşit. Cât despre păcătoşii cei de 
afară, las' să se sfătuiască cât or vrea, toţi sunt nişte 
nătărăi şi nişte laşi. Am să caut să-ti scap pielea. Dar 
ascultă, Jim, o mâna spală pe alta: să-l scapi şi tu de 
ştreang pe Lungan. 

Eram uluit. De ce jalnic pai şi-a găsit să se agaţe 
atamanul piraţilor! 

- Am să fac tot ce am să pot, am răspuns eu. 

- Vasăzică, batem palma! exclamă el. Ai scăpat ieftin, 
dar mă jur pe tunetul din cer că am căpătat şi eu în 
schimb o zare de nădejde. 

S-a îndreptat şchiopătând spre focul ce ardea în 
mijlocul casei şi şi-a aprins pe îndelete iar pipa. 

- înţelege-mă, Jim, urmă el, întorcându-se la loc. 
Mai am cap pe umeri, aşa că am hotărât să trec de 
partea squire-ului. Ştiu că ai ascuns corabia într-un 
locşor de nădejde. Cum ai făcut-o nu ştiu, dar sunt 
convins că goeleta e teafără şi nevătămată. Hands şi 
O'Brien s-au dovedit a fi nişte nătărăi. N-am avut 
niciodată nădejde în ei. Observă că nu te întreb nimic 
şi nici altora n-am să le îngădui să întrebe. Cunosc 
regulile jocului şi înţeleg că am pierdut, iar tu eşti aşa 
de tânăr şi de viteaz, încât, dacă punem amândoi 
umărul, să ştii că ieşim din încurcătură. 

Silver turnă nişte coniac din butoiaş într-o cană de 
tablă şi mi-o întinse. 

- Nu vrei să tragi un gât, prietene? întrebă el. 





Am refuzat. 

- Treaba ta, Jim, spuse el. Dar eu am să beau. Mă 
aşteaptă atâtea trebi, încât nu strică să-mi dau 
olecuţică pinteni. Aha, bine că mi-am adus aminte. 
Ce crezi tu, oare de ce să-mi fi dat mie doctorul harta 
voastră cu pricina, Jim drăguţule? 

Pe faţa mea se ivise pesemne o asemenea expresie de 
sinceră uimire, încât Silver înţelese zădărnicia 
întrebării. 

- Da, mi-a dat harta... Şi fără îndoială că ceva nu-i 
în regulă în toata chestia asta. Da, da, trebuie să fie 
ceva la mijloc. Jim... De bine ori de rău o fi, nu ştiu. 

Mai trase un gât de coniac şi clătină din căpăţâna sa 
cea mare, cu aerul unui om care se aşteaptă la mari 
neplăceri. 




Capitolul XXIX: Iar apare semnul 

negru 


Sfatul piraţilor ţinea de cine ştie câtă vreme, când se 
arătă în sfârşit unul din ei şi, salutându-1 în 
batjocură pe Silver, ceru îngăduinţa să ia cu el făclia. 
Silver îi dădu voie şi solul piraţilor ieşi iar, lăsându-ne 
pe amândoi în întuneric. 

- Se apropie furtuna, Jim, spuse Silver. 

Spre uimirea mea, căpetenia piraţilor începuse să 
mă trateze ca pe un prieten. 

M-am dat mai aproape de-o ambrazură şi am privit 
afară. Focul mocnea sub cenuşă, stingându-se. Nu 
mai împrăştia defel lumină, aşa că nu era de mirare 
că complotiştii avuseseră nevoie de făclia noastră. 
Făcuseră roată cu toţii pe costişă, între casă şi 
palisadă. Unul din ei ţinea vreascul aprins în mână, 

altul se plecase într-un genunchi, încleştând în pumn 
un cuţit, a cărui lamă scăpăra ba în lumina lunii, ba 
în bătaia luminilor de flăcări ce mistuia torţa. Ceilalţi 
se plecaseră asupra-i, de parcă urmăreau cu 
luare-aminte ce face. Apoi omul cu cuţitul scoase de 
undeva o carte. N-am mai avut timp să cuget de unde 
s-o fi luat asemenea ciudat lucru în mâna unui tâlhar, 
căci l-am văzut ridicându-se deodată din genunchi şi 
îndreptându-se cu toată ceata spre casă. 

- Vin încoace, am spus eu. 

M-am întors la locul meu, căci vroiam să mă ţin 
demn în faţa piraţilor, lipsindu-i de plăcerea de a 
observa că-i urmăresc. 

- Poftească sănătoşi, drăguţă! spuse cu veselie Silver. 
Nu te teme, drăguţă, am eu cu ce-i ospăta. 

Uşa se dădu de perete, şi cinci dintre piraţi, 
îngrămădiţi în prag, îl împinseră dindărăt pe al 
şaselea. 

în alte împrejurări m-ar fi amuzat teama şi şovăiala 
cu care s-a apropiat mesagerul lor, oprindu-se la fiece 
pas şi întinzând spre noi mâna dreaptă, cu pumnul 
strâns încleştat. 

- Vino, vino mai aproape, prietene, spuse Silver, şi 
nu te teme, că nu te mănânc. Hai, dă-mi ce ai de dat, 
găligane! Cunosc obiceiul, aşa că n-am să mă ating 
de tine, câtă vreme vii ca deputat. 

îmbărbătat de vorbele lui, tâlharul grăbi pasul şi, 
lăsând ceva în palma întinsă a lui Silver, se retrase 
repede în spatele tovarăşilor săi. 

Bucătarul privi la obiectul ce-i rămăsese în palmă. 

- Semnul negru! Mă aşteptam, rosti el. Unde aţi 
găsit hârtie?.. Dar ce-i asta? Ah, nenorociţilor! Aţi 
tăiat o foaie din biblie! Ei, să ştiţi c-o s-o păţiţi voi 
pentru asta! Care-i nătărăul de-a tăiat biblia? 

- Iaca, vedeţi! bombăni Morgan. Ce v-am spus eu? 
N-are să iasă nimic bun dintr-asta. 

- Ei, acu nu mai scăpaţi voi de spânzurătoare, urmă 
Silver. Ce nătărău v-a dat biblia asta? 

- Dick, mormăi unul din ei. 

- Dick? Ei, Dick, roagă-te lui Dumnezeu, căci ţi-a 
venit ceasul, rosti solemn Silver. Crede-mă, martor 
mi-e cel de sus! 

Dar în clipa asta se amestecă furios în vorbă 
găliganul cel cu ochii galbeni. 

- Ia nu ne mai tăia la piroane, John Silver, se răsti el. 
Sfatul marinarilor a hotărât, după cum cere obiceiul, 
să-ţi trimită semnul negru, întoarce-1 şi citeşte ce-i 
scris pe el, după cum mai cere obiceiul. Să te văd 
atunci ce-ai să spui. 

- Mulţumesc, George, răspunse Silver. Te ştiu, nu-ţi 
place vorba lungă şi că ne cunoşti de-a fir a păr 
obiceiurile. Ei, şi ce spui tu că stă scris aici? Aha! 
„Destituit”. Asta era, vasăzică! Şi ce scris frumos! Ca 
din carte. Tu scrii aşa frumos, George? Eşti cel mai 
cu moţ din toţi, aşa că n-am să mă mir deloc, dacă ai 
să fii ales căpitan în locul meu. Dă-mi te rog torţa, că 
mi s-a stins pipa. 

- Hai, hai! mârâi George. Nu ne mai bate capul. Că 
dacă ar sta cineva să te asculte, te-ar crede coborât 
cu hârzobul din cer. Hai, dă-te jos de pe butoi, şi n-o 
mai face pe căpitanul. Dă-te jos de pe butoi, să facem 
în toată legea alegeri noi! 

- E, credeam că ştii cu adevărat obiceiul, spuse cu 
dispreţ Silver. Mai rabdă olecuţică, pentru că 
deocamdată tot mai rămân căpitanul vostru. Trebuie 
să-mi spuneţi mai întâi de ce mă învinuiţi şi să-mi 
ascultaţi răspunsul, iar până atunci semnul vostru 
negru nu face nici o ceapă degerată. 



- Lasă, nu te teme, n-avem să încălcăm obiceiul, îi 
răspunse George. Vrem să facem toate după cuviinţă. 
Uite şi învinuirile. Mai întâi de toate trebuie să-ţi 
spun că datorită ţie ne-a dat greş toată întreprinderea. 
Cred că n-ai să ai obraz să negi. într-al doilea rând, 
tot tu le-ai îngăduit vrăjmaşilor să plece, deşi se aflau 
aici ca într-o adevărată capcană. De ce vroiau ei să 
plece? Nu ştiu de ce, dar e limpede că vroiau să plece, 
şi nu de flori de cuc. într-al treilea rând, ne-ai oprit 
să-i urmărim. O, te vedem noi ce-ţi poate osul, John 
Silver! Duci un joc dublu. Şi-ntr-al patrulea rând, ai 
luat apărarea puştanului ăstuia. 

- Asta-i tot? întrebă calm Silver. 

- Cred că-i prea de ajuns, răspunse George. Şi acum, 
fiindcă tu eşti un gură-cască, avem să spânzurăm toţi 
sus în furci, uscându-ne la soare. 

- V-aţi spus cuvântul, acum ascultaţi ce-am să vă 
răspund eu la toate cele patru puncte ale voastre. Le 
iau pe rând. Spuneţi că din pricina mea s-a prăbuşit 
toată întreprinderea? Mă rog, cine v-a împiedicat să 
mă ascultaţi, că dacă mă ascultaţi am fi stat acum pe 
„Hispaniola”, teferi şi nevătămaţi, iar aurul s-ar fi 
odihnit jos în cală! încă o data vă întreb: cine v-a 
împiedicat? Cine m-a grăbit şi m-a tot împins din 
urmă, deşi eram căpitanul vostru? Cine mi-a trimis 
semnul negru chiar în prima zi când ne-am văzut 
ajunşi pe insulă şi cine a început tot jocul acesta 
diavolesc? Căci jucăm cu toţii şi dăm din picioare 
cum se bâţâie fârtaţii când îi agaţă în ştreang călăul 
la Londra. Şi cine a început toată trebuşoara asta? 
Anderson, Hands şi tu, George Merry. Doar tu ai mai 
rămas în viaţă din toţi scandalagiii. Şi mai ai obraz să 
râvneşti la titlu de căpitan? Tu, care ai vârât în 

pământ mai toată banda noastră? Nu, n-ai să ne tragi 
pe sfoară! 

Silver sfârşise ce avea de spus. Pe faţa lui George, ca 
şi pe feţele celorlalţi, am citit că vorbele bucătarului 
nu rămăseseră fără efect. 

- Am terminat cu punctul unu! exclamă apoi Silver, 
ştergându-şi fruntea asudată. Mă jur că mi-e şi silă 
să vorbesc cu voi. N-aveţi nici cap, nici ţinere de 
minte. Mă mir, cum de v-au lăsat mamele să porniţi 
pe mare! Pe mare! Voi sunteţi cavaleri ai norocului? 
Mai bine va făceaţi croitori... 

- Ia nu ne mai înjura, spuse Morgan. Fă bine de 
răspunde şi la celelalte învinuiri. 

- A, la celelalte?! tună John. Celelalte nu-s nici ele 
mai acătării. Spuneţi că ne-am dus cu toţii pe copcă? 
Ehe, pe toţi dracii, dar mi se pare că nici nu bănuiţi 
cât de rău stăm! Nu că ne-am dus pe copcă, dar 
suntem atât de aproape de spânzurătoare, încât simt 
cum mi se înţepeneşte gâtul în laţ. Parcă mă şi văd 
alături de voi bălăbănindu-mă în furci cu ciorile 
rotind asupra noastră. Şi parcă văd marinarii 
arătându-ne cu degetul în vremea fluxului. „Oare cine 
să fie cel de colo?” întreabă unul. „Cum cine? John 
Silver”. „L-am cunoscut şi eu”, răspunde altul. Vântul 
ne leagănă şi ne zăngănesc lanţurile. Uite ce-1 
ameninţă pe fiecare din noi din pricina unor idioţi ca 
George Merry, Hands şi Anderson şi alţi câţiva de 
teapa lor! Pe urmă, lua-v-ar dracu, vă mai interesează 
şi punctul patru - băieţaşul de colo. Păi băieţaşul 
acesta e ostatec, nu înţelegeţi? Nu cumva credeţi că 
trebuie să-l omorâm? Dacă vreţi să ştiţi, el poate că e 
ultima noastră nădejde. Să-l omorâm? Nu, scumpilor, 
n-am să-l omor. De altfel, nu v-am răspuns încă la 
punctul trei. Nu-i nimic, răspund îndată. Credeţi 



poate că puţin fac vizitele zilnice ale doctorului, şi ce 
mai doctor - un doctor care a terminat colegiul! Ori 
nu cumva tigva ta ciuruită n-are nevoie de doctor, 
John? Iar tu, George Merry, pe care te scutură 
frigurile din şase în şase ceasuri, şi ai nişte ochi 
galbeni ca lămâia, nici tu nu vrei să te tratezi la 
doctor? Sau poate nu ştiţi că trebuie să sosească 
curând şi a doua corabie, venind în ajutorul celei 
dintâi? Daca nu ştiţi, pot să vă spun: trebuie să 
sosească din clipă-n clipă. Şi uite atunci are să ne fie 
de folos ostatecul. Urmează punctul doi: mă învinuiţi 
că am încheiat înţelegerea. Păi tot voi m-aţi rugat în 
genunchi s-o închei. Voi, şi nu alţii vă târâiaţi în 
genunchi, vă tânguiaţi şi vă temeaţi să nu crăpaţi 
cumva de foame... Dar toate nu sunt decât nişte 
fleacuri. Iată ce e principalul, şi uitaţi-vă de dragul 
cui am încheiat eu înţelegerea! 

Silver aruncă pe duşumea o foaie de hârtie. Am 
recunoscut-o îndată. Era harta aceea pe hârtie 
galbenă, cu trei cruciuliţe roşii, pe care o găsisem eu 
cândva la fundul lăzii lui Bill Bones. 

Nu puteam nicidecum înţelege de ce i-a dat-o 
doctorul lui Silver. 

Nu mai puţin uluiţi au fost şi piraţii, văzând-o. S-au 
repezit la ea, cum se repede pisica la şoarece. Şi-o 
smulgeau unul altuia din mâini, înjurând, răcnind şi 
râzând ca nişte copii. S-ar fi putut crede că-şi vântură 
de-acum mâinile printre galbeni, aflaţi la adăpost pe 
corabie. 

- Da, spuse unul din ei, asta-i chiar iscălitura lui 
Flint, nu mai încape nici o îndoială. Un D. şi un F., 
iar jos un nod marinăresc. Aşa se iscălea el 
întotdeauna. 






40 ^ 






279 - 











- Toate bune, spuse George, dar cum o să ne cărăm 
comorile de vreme ce am rămas fără corabie? 

Silver sări brusc de la locul său, sprijinindu-se cu 
mâna de perete. 

- Pentru ultima dată te mai previn, George! scrâşni 
el. De mai rosteşti un cuvânt, sar la bătaie... Cum? 
De unde vrei să ştiu eu, cum o să cărăm? Tu trebuie 
s-o ştii, tu şi toţi ceilalţi, care m-aţi lăsat fără de 
corabie, lua-v-ar dracul! Dar nu, n-am de ce mă 
aştepta la cine ştie ce vorbă cuminte din parte-ţi, căci 
n-ai minte nici cât un gândac. Cel puţin fă bine de 
vorbeşte cuviincios cu mine, ori am să te învăţ eu ce-i 
aceea buna-cuviinţă! 

- Aşa e, spuse bătrânul Morgan. 

- Păi cum altfel! Fireşte că aşa e! îi luă vorba din 
gură bucătarul. Tu ne-ai pierdut corabia, iar eu am 
găsit comorile. Vasăzică, care-i mai breaz dintre noi 
doi? Şi totuşi nu mai vreau să vă fiu căpitan! 
Alegeţi-vă pe cine vreţi. Mie mi-ajunge! 

- Pe Silver să-l alegem! răcniră toţi într-un glas. Pe 
Jambon! El să ne fie căpitan acum şi în vecii vecilor! 

- Aha, v-aţi întors la vorba mea! strigă bucătarul. Va 
trebui să aşteptaţi acuma alt prilej, George, drăguţule. 
Norocul tău că nu port niciodată pică nimănui. Am 
inimă bună. Dar cu semnul negru ce să facem, 
prieteni? Pare-se că nu mai are nici un rost. Degeaba 
şi-a mai pângărit sufletul Dick, spurcându-şi biblia. 

- Dar poate că tot se mai potriveşte pentru jurământ? 
întrebă Dick, pe care se vede că-1 speria, nu glumă, 
sacrilegiul pe care îl săvârşise. 

- O biblie cu pagini rupte?! se îngrozi Silver. Pentru 
nimic în lume! Nu e mai sfântă acum decât orice altă 
hârţoagă. 


m 


ivT* 











-280 


- Şi totuşi, pentru orice întâmplare, nu strică s-o 
păstrăm, mormăi Dick. 

- Iar semnul acesta, Jim, ia-ţi-1 ca amintire, spuse 
Silver, întinzându-mi semnul negru. 

Era de mărimea unei coroane 1 . O parte era albă, 
căci Dick tăiase ultima foaie din biblie, iar pe cealaltă 
parte se aflau imprimate două versete din Apocalips. 
Ţin minte, de altminteri, două cuvinte: „câini şi 
ucigaşi”. Textul era mânjit cu funingine. Iar pe partea 
curată fusese scris cu cărbune un singur cuvânt: 
„Destituit”. 

Scriind aceste rânduri, am în faţa mea pe masă 
semnul, dar din inscripţia cu cărbune n-a mai rămas 
decât o umbră slabă, ca zgâriată cu gheara. 

Aşa au luat sfârşit evenimentele din noaptea ceea. 
După ce ne-am băut fiecare porţia de rom, ne-am dus 
la culcare. Drept pedeapsă, Silver l-a pus de santinelă 
pe George Merry, ameninţându-1 cu moartea în caz că 
nu va fi de acum cu luare-aminte. 

Multă vreme n-am putut închide ochii. Cugetam la 
omul pe care-1 omorâsem, la situaţia mea atât de 
primejdioasă şi mai ales la jocul acesta dublu al lui 
Silver, care cu o mână îşi stăpânea banda, iar cu 
cealaltă se agăţa de orice mijloc real sau ireal, doar 
pentru a-şi scăpa viata păcătoasă. Dormea acum şi 
sforăia fără nici o grijă. Şi totuşi mi se strângea inima 
de milă, uitându-mă la el şi gândindu-mă la primej¬ 
diile ce-1 înconjoară şi la moartea ruşinoasă ce-1 
aşteaptă. 


1 Coroană - monedă de argint. 





Capitolul XXX: îmi dau cuvântul 

M-a trezit, mai bine spus ne-a trezit pe toţi un glas 
limpede şi răsunător, încât până şi santinela ce 
pirotea lângă uşă a sărit, aţintindu-şi privirea spre 
liziera pădurii. 

- Ei, garnizoană, sus! Vine doctorul! 

într-adevăr, doctorul era. M-am bucurat auzindu-i 
vocea, dar la simţământul acesta de bucurie se 
adăuga sfială şi ruşine. Mi-am amintit de felul cum 
am dezertat, părăsindu-mi tovarăşii. Şi unde m-a dus 
neascultarea? Drept în ghearele bandiţilor, care mă 
pot ucide în orice clipă. Simţeam că mi-e ruşine să 
privesc în ochii doctorului. 

Cum se vede, doctorul Livesey pornise la drum încă 
de cu noapte, căci afară de abia se lumina de zi. Am 
dat fuga la ambrazură şi m-am uitat să-l văd. Stătea 
jos la poalele dâmbului, înotând până la genunchi în 

ceaţa ce vălura la faţa pământului, cum stătuse 
cândva şi el însuşi, Silver. 

- Bună dimineaţa, doctore! Bine aţi venit, sir! 
exclamă Silver, ştergându-se la ochi şi zâmbind 
prietenos. Devreme v-aţi mai sculat! Cine se scoală de 
dimineaţă, mai departe ajunge, cum spune zicala... 
George, trezeşte-te, fiule, şi ajută-i doctorului să se 
îmbrace... Toate sunt în ordine, doctore. Pacienţii 
dumneavoastră s-au înzdravenit detot! 

Aşa tot sporovăia el, stând pe creasta dâmbului, cu 
cârja subsuoară şi sprijinit de zid, de parcă era iar 
John cel de odinioară, cu aceeaşi voce, aceleaşi 
apucături şi acelaşi râs. 

- Avem o surpriză pentru dumneavoastră, sir, urmă 
el. Un mic călător, he-he! Un soi de chiriaş nou, sir, şi 
ce mai chiriaş! Doarme ca un bursuc, zău aşa. Toată 
noaptea a dormit bord în bord cu John. 

între timp doctorul Livesey sărise peste palisadă şi 
venea spre bucătar. Am auzit cum i-a tremurat glasul 
când a întrebat: 

- Nu cumva Jim? 

- Ba chiar el, răspunse Silver. 

Doctorul rămase pironit locului, îţi făcea impresia că 
nici nu se mai poate clinti din acel loc. 

- Bine, rosti el în sfârşit. Să ne vedem mai întâi de 
treabă şi să lăsăm pe urmă veselia. Parcă aşa-i zicala 
voastră, nu? Să vedem ce fac bolnavii. 

Doctorul intră în casa şi, răspunzând rece la salutul 
meu, începu să-şi examineze bolnavii. Se purta cu 
simplitate şi calm, deşi nu putea să nu ştie că viaţa îi 
atârnă de un fir de păr printre oamenii aceştia fără 
scrupule. Pălăvrăgea cu pacienţii, de parcă ar fi fost 
poftit în cine ştie ce tihnită familie din patrie, să vadă 
vreun bolnav. Dar purtarea asta a lui se vede că le 

impunea grozav piraţilor. Căci şi ei se purtau cu 
dânsul de parcă nu s-ar fi întâmplat nimic, de parcă 
doctorul Livesey continuă să fie medicul nostru de 
bord, iar ei sunt de asemenea marinarii harnici şi 
devotaţi, aşa cum au fost mai înainte. 

- Ţi-e mai bine, prietene, îi spuse el omului cu 
fruntea oblojită. Altul în locul tău n-ar fi scăpat. Păi 
tu ai o căpăţâna tare, ca o oală de tuci... Şi tu, George, 
cum te mai simţi? E-e, dar te-ai gălbejit de tot! Se 
vede că ficatul nu ţi-e în regulă. Ai luat doctoria?.. Ia 
spuneţi voi, şi-a luat George doctoria? 

- Şi-a luat-o, cum de nu, sir! Fireşte că şi-a luat-o, 
răspunse Morgan. 

- De când am ajuns medic printre rebeli, ori mai 
bine spus medic de închisoare, spuse doctorul Livesey 
cu un zâmbet blajin, socot de datoria mea să vă 
păstrez buni teferi pentru regele George, aibă-1 
Dumnezeu în paza sa, ca să vă poată sui în ştreang. 

Bandiţii schimbară priviri între ei, dar se văzură 
nevoiţi să înghită gluma doctorului. 

- Dick se simte rău, sir, spuse unul. 

- Se simte rău? întrebă doctorul. Ia vino încoace, 
Dick, şi arată limba. O, nu mă mir deloc că se simte 
rău! Cu asemenea limbă poţi să-i sperii şi pe francezi. 
Se vede că l-au apucat şi pe el frigurile. 

- Uite ce păţeşte oricine pângăreşte sfânta biblie, 
spuse Morgan. 

- Ba aşa păţeşte oricine e prost ca un măgar, replică 
doctorul. Oricine n-are destulă minte ca să 
deosebească aerul curat de cel infectat şi uscatul de 
smârcurile înveninate de miasme. E cât se poate de 
probabil că v-aţi îmbolnăvit toţi de friguri, prieteni, 
după cum mi se pare - şi are să mai treacă multă 
vreme până o să vă izbăviţi de ele. Auzi treabă: să-ti 

aşezi tabăra printre smârcuri!... Zău, mă uimeşti, 
Silver! Nu eşti aşa de prost ca ceilalţi, dar n-ai nici 
cea mai mică idee cum să-ţi fereşti de boală oamenii. 
Perfect, spuse doctorul după ce examină toţi pacienţii 
şi le dădu câteva sfaturi medicale, pe care ei le 
ascultară cu asemenea comică supunere, încât îţi 
venea să crezi că sunt cine ştie ce şcolărei cuminţi, 
nu tâlhari cum îi ştiam noi. Ajunge pe ziua de azi. Iar 
acum, dacă-mi îngăduiţi, aş vrea să stau de vorbă cu 
tinerelul de colo. Şi arătă cu degetul spre mine, 
păstrând însă acelaşi aer nepăsător şi rece. 

George Merry stătea în prag şi sorbea cu un aer 
scârbit din mixtura lui cea amară. Auzind rugămintea 
doctorului, se făcu stacojiu la faţă, se întoarse spre el 
şi răcni furios: 

- Pentru nimic în lume! Şi trase o sudalmă murdară. 
Silver bătu cu pumnul în butoi. 

- Gura! mugi el, căutând în jur ca un leu furios. 
Doctore, urmă el, apoi cu o politeţe aleasă, eram 
convins că ai să vrei să vorbeşti cu Jim, căci ştiu cât 
ţii dumneata la băieţandrul acesta. îţi suntem toţi 
atât de recunoscători şi avem atâta încredere în 
dumneata, încât am să aranjez îndată toate. Vezi doar 
şi dumneata că-ţi bem leacurile mai dihai ca rachiul... 
Hawkins, poţi să-mi dai cuvântul tău de gentlemen, 
căci eşti un gentleman, deşi părinţii tăi sunt săraci - 
poţi vasăzică să-mi dai cuvântul că n-ai să fugi? 

Bineînţeles că mi-am dat îndată cuvântul de onoare 
pe care mi-1 cerea. 

- în cazul acesta, doctore, spuse Silver, fii bun şi 
treci de cealaltă parte a palisadei, iar eu ţi-1 voi lăsa 
pe Jim de partea astălaltă. Cred că această mică 
barieră n-o să vă împiedice să vorbiţi după pofta 

inimii. Toate cele bune, sir! Transmite, te rog, salutări 
lui squire Trelawney şi căpitanului Smollett. 

Abia apucase să iasă doctorul, că piraţii, pe care-i 
reţinuse până atunci teama de Silver, îşi dădură frâu 
liber indignării, învinuindu-1 că duce un joc dublu şi 
că vrea să se salveze pe el, trădându-i pe toţi ceilalţi, 
într-un cuvânt, ei îi ghiciseră într-adevăr intenţiile. 
Nu-mi închipuiam că o să izbutească să se descurce 
de astă dată. Dar el era de două ori mai deştept decât 
erau ei toţi la un loc, şi victoria lui de ieri făcuse să-i 
crească nemăsurat puterea şi autoritatea. îi făcu pe 
toţi nătărăi şi le declară că e cu neputinţă să interzică 
convorbirea mea cu doctorul. Le tot vâra în nas harta 
şi întreba veninos, dacă nu cumva au de gând să 
calce înţelegerea chiar în ziua când ar putea începe 
căutarea comorilor. 

- Pe tunetul din cer! striga el. Are să vină o vreme 
când le-om şterge nasul, dar până atunci am să mă 
linguşesc pe lângă doctor, ca să-i adorm bănuielile, 
chiar de-ar fi să-i lustruiesc în fiece zi cizmele cu rom! 

Porunci să se aprindă focul, îşi luă cârja şi cu o 
mână pe umărul meu porni şchiopătând la vale, 
lăsându-i pe piraţi cu gurile căscate. Se vedea că nu 
atât argumentele, cât îndărătnicia lui semeaţă le 
impunea. 

- Nu te grăbi, prietene, nu te grăbi deloc, îmi spuse 
el. Or să se repeadă îndată la noi, dacă ne-or vedea 
grăbindu-ne. 

Am coborât agale costişa spre locul unde ne aştepta 
doctorul, care trecuse dincolo de palisadă. Silver se 
opri. 

- Las' să-ţi povestească Jim, doctore, cum i-am 
scăpat viaţa, deşi era cât pe ce să fiu dat jos din 
căpitănie din pricina asta, spuse el. Ah, doctore, când 
omul e silit să-şi poarte barca spre pieire, când se 
joacă de-a baba oarba cu moartea, ar vrea să audă 
măcar o vorbă bună! Ţine minte, doctore, că e în joc 
nu numai viaţa mea, ci şi viaţa băieţaşului acesta. Te 
conjur, doctore, fii milostiv cu mine, dă-mi măcar o 
rază de nădejde! 

Acum, departe de tovarăşii săi şi întors cu spatele 
spre redută, Silver devenise dintr-o dată cu totul alt 
om. Obrajii i se scofâlciseră, vocea îi tremura, arăta 
ca un cadavru. 

- Nu cumva ai ajuns să ştii şi dumneata ce e teama, 
John? întrebă doctorul Livesey. 

- Nu sunt un laş, doctore. Nu, nici măcar atâtica, îşi 
arătă el unghia, dar, sincer să-ţi spun, mă apucă 
tremuriciul când mă gândesc la spânzurătoare. 
Dumneata eşti un om bun şi drept. Om mai bun ca 
dumneata n-am văzut în viaţa mea. Aşa că sunt sigur 
că n-ai să uiţi binele ce l-am făcut, deşi nici răul, 
fireşte, nu-1 poţi uita. Acum, cum vezi, mă dau de o 
parte şi te las singur cu Jim. Sper că n-ai să-mi uiţi 
nici facerea asta de bine, nu-i aşa? 

Silver se retrase câţiva paşi, exact atât cât ne trebuia 
ca să putem vorbi nestingheriţi, se aşeză pe-o 
buturugă şi începu să fluiere. Fluiera şi se tot 
răsucea să privească ba la mine şi la doctor, ba la 
piraţii ce tot umblau de colo până colo ori stăteau 
tolăniţi pe nisip, ba spre casă, de unde unul din ei 
scotea acum afară pâinea şi friptura pentru gustarea 
de dimineaţă. 


- Aşadar, eşti aici, Jim, spuse cu tristeţe doctorul. 
Cine seamănă vânt, culege furtună, dragul meu băiat. 

Dar nu mă simt în putere să te cert. Atâta aş vrea 
să-ţi spun: dacă era sănătos căpitanul Smollett, n-ai 
fi îndrăznit să ne părăseşti şi să fugi. Ai procedat 
necinstit, Jim, l-ai părăsit pe când era bolnav şi nu te 
putea opri cu forţa. 

Trebuie să mărturisesc, că la cuvintele acestea ale 
doctorului, am izbucnit în plâns. 

- Doctore, l-am implorat eu, nu mă certa, te rog! M- 
am certat eu destul. Viaţa mea atârnă de un fir de păr. 
De mult aş fi fost mort, de nu era Silver să-mi ia 
apărarea. Nu mă tem de moarte, doctore, numai de 
torturi mă tem. Dacă or să înceapă să mă tortureze... 

- Jim... mă întrerupse doctorul, şi vocea îi era 
complet schimbată. Asta n-o mai pot îngădui, Jim. 
Hai, sari gardul şi să fugim. 

- Cum se poate, doctore? am scâncit eu. Doar mi-am 
dat cuvântul. 

- Ştiu, ştiu! exclamă el. Dar ce să-i faci, Jim! Am să 
iau păcatul acesta asupra mea. Nu pot să te las aici, 
în voia soartei. Hai, sari gardul! Un salt - şi eşti liber. 
O s-o luăm la goană ca nişte antilope. 

- Nu, am răspuns eu. Nici dumneata n-ai face aşa. 
Nici dumneata, nici squire-ul, nici căpitanul nu şi-ar 
călca cuvântul. Deci n-am să mi-1 calc nici eu. Silver 
a avut încredere în mine. I-am dat cuvântul meu de 
cinste. Dar nici nu m-ai ascultat până la sfârşit, 
doctore. Dacă or să înceapă să mă tortureze, n-am să 
pot suporta şi am să le trădez unde se află ascunsă 
corabia. Căci am avut noroc, doctore, şi am pus mâna 
pe corabia lor. Se află lângă ţărmul sudic al Radei de 
Nord. în vremea fluxului o saltă valurile, iar când vine 
refluxul, rămâne înţepenită pe bancurile de nisip. 

- Corabia! exclamă doctorul. 

I-am povestit în câteva cuvinte toate cele întâmplate. 
Doctorul m-a ascultat în tăcere. 

- Aşa a vrut soarta, spuse el după ce mi-am sfârşit 
povestirea. De fiece dată ne scapi de pieire. Şi poţi să 
mai crezi tu după asta că o să te lăsăm să mori 
sfârtecat de cuţitele lor? 

Ar fi o proastă răsplată pentru tot ce ai făcut tu 
pentru noi, dragul meu băiat. Căci tu ai descoperit 
complotul, şi tot tu l-ai găsit pe Ben Gunn. Chiar 
de-ar fi să mai trăieşti o sută de ani, şi tot n-ai putea 
săvârşi o faptă mai bună. E-he-he, Ben Gunn acesta... 
aha, bine că mi-am adus aminte de el... Silver! strigă 
doctorul. Vreau să-ţi dau un sfat, Silver, urmă el 
când se apropie de noi bucătarul: nu te grăbi să cauţi 
comorile. 

- Am să mă străduiesc din răsputeri să amân treaba 
asta, sir, răspunse Silver. Dar mă jur că numai 
căutând comorile pot să-mi mai salvez viaţa mea, ca 
şi viaţa acestui sărman copil. 

- Bine, Silver, răspunse doctorul, dacă-i aşa - caută. 
Dar am să-ţi mai dau un sfat: când o să cauţi 
comorile, să fii atent la strigătele ce vei auzi. 

- Sir, spuse Silver, mi-ai spus ori prea mult ori prea 
puţin. Ce poftiţi dumneavoastră? De ce aţi părăsit cu 
toţii fortul? De ce mi-aţi dat harta? N-am putut să vă 
înţeleg intenţiile nici atunci, şi nu vi le înţeleg nici 
acum. Totuşi, m-am supus orbeşte şi am executat tot 
ce mi s-a cerut, deşi nu mi s-a dat nici cea mai slabă 
speranţă. Acum vii cu alte taine... Dacă nu vrei să mă 
lămureşti de-a dreptul, spune aşa, ca să ştiu şi eu 
cum să întorc de acum înainte roata cârmei. 


- Ba nu, spuse îngândurat doctorul, n-am dreptul să 
dau în vileag taina asta, căci nu e taina mea, Silver. 
Altfel, mă jur pe peruca mea, ţi-as fi mărturisit totul. 



Dar dacă mai adaug un singur cuvânt, o să am de 
furcă cu Smollett. Şi totuşi am să-ţi dau o rază de 
nădejde: dacă scăpăm amândoi din capcana asta, am 
să mă străduiesc să te scap de spânzurătoare, în caz 
de nu, va trebui să-mi calc jurământul pentru a o 
face. 

Faţa lui Silver se ilumină de bucurie. 

- Nici mama care m-a făcut n-ar fi fost în stare să 
mă mângâie mai bine decât o faci dumneata acum! 
exclamă el. 

- Asta e ce-am avut să-ţi spun în primul rând, 
adăugă doctorul. într-al doilea rând: vezi de ţine 
băiatul pe lângă dumneata şi, daca ai să ai nevoie de 
ajutor, cheamă-mă. Am să mă străduiesc să te scap, 
şi atunci ai să vezi că nu vorbesc în vânt... Cu bine, 
Jim. 

Doctorul Livesey îmi întinse mâna peste palisadă, îl 
salută uşor din cap pe Silver şi porni cu paşi repezi 
spre pădure. 












Capitolul XXXI: în căutarea comorilor. 
Săgeata lui Flint 


- Jim, începu Silver, după ce ne văzurăm iar singuri, 
eu ţi-am scăpat ţie viaţa, iar tu-mi ai scăpat-o acum 
pe a mea. N-am să uit niciodată asta. Doar am văzut 
cum te îmbia doctorul să fugi. Mă uitam cu coada 
ochiului şi vă vedeam. N-am auzit ce i-ai răspuns, dar 
te-am văzut că ai refuzat. N-am să-ţi uit fapta asta, 
Jim. Astăzi mi-a răsărit prima rază de speranţă după 
atacul nereuşit asupra fortului. Şi tot mulţumită ţie. 
Pornim orbeşte să căutăm comorile, Jim, şi asta 
nu-mi place deloc. Dar o să ne ţinem mereu aproape 
unul de altul şi o să ne salvăm pielea în ciuda tuturor 
primejdiilor ce ne aşteaptă. 

Unul din piraţii ce se învârteau pe lângă foc ne 
strigă că masa e gata. Ne-am cuibărit toţi în jurul 
focului, începând să îmbucăm din friptură, tâlharii 

aprinseră un foc de-ar fi putut să frigă şi un bou. 
Flăcările pălălăiau atât de năprasnic, încât te puteai 
apropia numai din partea de unde bătea vântul şi tot 
trebuiai să fii cu prevedere. Aceeaşi risipă o făceau 
piraţii şi cu merindele: fripseseră de trei ori mai multă 
carne de porc decât ar fi avut nevoie. Unul din piraţi 
chicoti tâmp şi aruncă în foc restul fripturii. Flăcările, 
alimentate de combustibilul acesta neaşteptat, 
porniră să pâlpâie şi mai avan. 

Niciodată în viaţa mea nu întâlnisem oameni cărora 
să le pese atât de puţin de ziua de mâine. Toate le 
făceau de mântuială, părăduiau fără păs proviziile, 
adormeau stând de strajă şi aşa mai departe. în 
genere erau în stare doar de scurte izbucniri de 
energie, nu de acţiuni de luptă cât de cât prelungită. 

Până şi Silver, care se ţinea de o parte, cu papagalul 
pe umăr, nu le făcea nici o observaţie pentru risipa 
lor. Şi asta mă mira foarte mult, ştiindu-1 cât e de 
prevăzător şi cumpătat. 

- Da, prieteni, spunea el, norocul vostru că-1 aveţi pe 
Jambon, care gândeşte şi pentru voi. Am aflat tot ce 
mi-a trebuit. Corabia e în mâinile lor. Deocamdată nu 
ştiu unde au ascuns-o. Dar când vom avea în mâini 
comorile, o să căutăm peste tot şi o să găsim noi 
corabia. în orice caz, câtă vreme suntem stăpâni pe 
şalupe, tot noi suntem cei mai tari. 

Aşa tot sporovăia el, îmbucând de zor din friptură. 
Le trezea iar speranţa, în felul acesta îşi restabilea 
autoritatea zdruncinată şi, după cum îmi făcea mie 
impresia, se îmbărbăta chiar şi pe sine, vorbind aşa. 

- Cât despre ostatecul nostru, urmă el, asta a fost 
ultima lui întâlnire cu ai săi. Din discuţia lor am aflat 
tot ce-am vrut să aflu, şi-i sunt foarte recunoscător. 
Dar acum basta. Când o să pornim să căutăm 

comorile, am să-l iau şi pe el, legat de o sforicică, căci 
e mai scump ca aurul şi are să ne mai prindă bine. 
Iar când o să punem mâna pe corabie şi pe comori, 
când o să ne vedem ieşiţi în largul mării cu toată 
vesela noastră companie, atunci o să mai stăm noi de 
vorbă cu mister Hawkins şi o să-şi capete el ceea ce i 
se cuvine. 

Nu-i de mirare, deci, că piraţii se înveseliră pe dată. 
Eu însă am simţit că mă cuprinde deznădejdea şi mi 
se duce inima în călcâie. Dacă Silver îşi va aduce la 
îndeplinire planul, şi nu mă îndoiam că aşa va 
încerca să facă, precum spusese, acest dublu trădător 
nu va ezita nici o clipă să ne tragă pe sfoară. El joacă 
pe două fronturi, dar nu se poate să nu prefere 
libertatea şi bogăţia, pe care i-o oferă viaţa de pirat, 
slabei nădejdi de-a scăpa de ştreang, ce i-o puteam 
oferi noi. 

Şi chiar dacă împrejurările îl vor sili pe Silver să se 
ţină de cuvântul ce i-1 dase doctorului, totuna ne 
ameninţa o primejdie de moarte. Bănuielile 
tovarăşilor lui se pot preface în orice clipă în 
certitudine. Şi atunci va trebui să ne apărăm viaţa: el 
calic, iar eu băieţandru împotriva a cinci marinari 
zdraveni. 

De mai adăugaţi la aceste duble temeri taina ce mai 
acoperea încă faptele prietenilor mei, o să vă 
închipuiţi uşor tot zbuciumul meu. De ce au părăsit 
ei fortul? De ce au dat harta? Ce vroiau să însemne 
cuvintele pe care i le spusese doctorul lui Silver: 
„Când o să cauţi comorile, să fii atent la strigătele ce 
vei auzi”? Aşa că nu e deloc ciudat de ce friptura nu 
mi s-a părut cine ştie ce gustoasă şi de ce am pornit 
cu inima grea în urma tâlharilor, să căutăm comorile. 




înfăţişam o privelişte destul de bizară: toţi în bluze 
marinăreşti murdare şi rupte, şi toţi, afară de mine, 
înarmaţi până-n dinţi. Silver avea chiar două puşti: 
una în bandulieră, alta atârnată de gât. La brâu purta 
pumnal, şi în fiece buzunar căpitanul îşi vârâse câte 
un pistol. Colac peste pupăză, îl mai luase cu el şi pe 
căpitanul Flint, care, cocoţat pe umărul lui, turuia 
neîntrerupt fel de fel de expresii marinăreşti. Eu 
fusesem legat în jurul mijlocului cu o frânghie şi 
păşeam supus în urma bucătarului, care ţinea 
încleştat în pumn capătul frânghiei, sau, când avea 
mâinile ocupate, o prindea în dinţii puternici. Păream 
un urs presat, aşa legat cum eram şi mergând în 
urma lui. 



Fiecare din noi căra câte ceva: unii cărau hârleţe şi 
răngi de fier (pe care tâlharii le coborâseră în primul 










rând de pe bordul „Hispaniolei”), alţii duceau carne, 
pesmeţi şi brendy pentru prânz. Am observat că toate 
merindele erau într-adevăr luate din magazia noastră, 
şi am înţeles că Silver spusese ieri adevărul adevărat. 
De nu încheia o înţelegere cu doctorul, tâlharii, 
ramaşi fără corabie, ar fi trebuit să se hrănească cu 
păsările, pe care le-ar fi vânat, şi să bea apă chioară. 
Dar apa nu le prea era pe plac, şi nici prea mare 
talent la vânat n-au marinarii, după cum se ştie. Iar, 
din moment ce nu-şi făcuseră rezerve de hrană, era 
de la sine înţeles că pulbere nu-şi luaseră nici atât. 
Oricum ar fi fost, am pornit cu toţii la drum, luându-1 
cu noi până şi pe marinarul cel cu capul găurit, 
căruia de fapt mult mai bine i-ar fi priit să rămână 
culcat în aşternut. Aşa, prin flanc câte unul, am 
ajuns cu chiu cu vai până la mal, unde ne aşteptau 
bărcile. Până şi bărcile acestea trădau nepăsarea 
prostească a piraţilor, veşnic beţi: amândouă erau 
pline de murdărie, iar în una din ele până şi 
banchetele erau stricate. Am hotărât să le luăm pe 
amândouă, ca să nu se piardă cumva vreuna din ele. 
împărţindu-ne în două cete, am pornit hotărâţi în 
sfârşit la drum. 

Dar pe drum au început certurile în legătură cu 
harta. Cruciuliţa cea roşie era prea mare şi, fireşte, 
nu putea indica prea exact locul comorii. Iar 
lămuririle de pe dosul hărţii erau prea scurte şi 
ceţoase. Dacă-şi mai aduce aminte cititorul, în 
lămuririle acestea nu se spunea decât următoarele: 


„Copacul cel înalt de pe umărul „Ocheanului”, 
direcţia spre N. dinspre N.-N.-E. 

Insula Scheletului E.-S.-E. şi spre E. 

Zece picioare”. 

Aşadar, mai întâi de toate trebuia să găsim copacul 
cel înalt. Drept în faţa noastră rada era mărginită de 
un podiş ce ajungea până la trei sute de picioare 
înălţime şi se mărginea spre miază-noapte cu panta 
de sud a „Ocheanului”, iar spre miază-zi se termina 
cu înălţimea stâncoasă ce purta numele de Al Treilea 
Catarg. Pe podiş creşteau fel de fel de pini, şi mai 
înalţi şi mai scunzi. Pe alocuri se vedea câte un pin 
ce-şi întrecea cu patruzeci-cincizeci de picioare vecinii. 
Numai pe loc, şi cu ajutorul busolei, puteai să-ţi dai 
seama pe care dintre ei îl avusese în vedere căpitanul 
Flint când vorbise de copacul cel înalt. 

Cu toate acestea, n-apucasem să facem nici 
jumătate de drum, că fiecare dintre noi îşi şi alesese 
copacul. John Lunganul dădea doar din umeri, 
sfătuindu-ne să aşteptăm până ajungem la locul cu 
pricina. 

Din porunca lui Silver, ne cruţam puterile şi nu ne 
prea încordam la vâsle. După o călătorie destul de 
îndelungată am ajuns în sfârşit la gurile celui de-al 
doilea râu, şi am debarcat pe costişa păduratică a 
dealului „Ocheanului”. De acolo, cotind la stânga, am 
pornit să ne căţărăm spre podiş. 

La început ne venea foarte greu să înaintăm din 
pricina smârcurilor şi vegetaţiei lor foarte bogate. Dar 
încetul cu încetul am răzbătut la teren stâncos şi 
vegetaţia a prins să se rărească, pe când copacii 
deveneau tot mai înalţi. Ne apropiam de cea mai 
frumoasă parte a insulei. în loc de iarbă se aşterneau 
în faţă-ne tufe miresmate de grozamă şi dumbrăvi în 
floare. Printre hăţişurile verzi de nucşoară răsăreau 
din loc în loc trunchiurile roşiatice ale pinilor, 
împrăştiind în juru-le umbră deasă. Mireasma de 



nucşoară se contopea cu iz de brad. Aerul era răcoros 
şi proaspăt. Strălucea soarele, dar o adiere uşoară de 
vânt ne răcorea plăcut feţele. 

Tâlharii înaintau în evantai, strigându-se vesel între 
ei. 

La mijlocul lor, rămânând în urma celorlalţi, păşea 
Silver, care mă ducea de funie. îi venea greu 
bucătarului să se caţăre pe costişa lunecoasă. Nu o 
dată fusesem nevoit să-l sprijin, ca să nu se împiedice 
şi să nu pornească de-a rostogolul pe coastă devale. 

Aşa am străbătut noi cam la vreo jumătate de milă şi 
eram de acum aproape de culme, când unul din piraţi, 
care păşea mai în stânga celorlalţi, a scos un ţipăt de 
groază. A tot ţipat aşa până când ne-am adunat toţi 
în jurul lui. 

- Credeţi că a dat peste comoară? ne spuse bătrânul 
Morgan. Nici gând, încă n-am ajuns până la copacul 
cu pricina. 

Da, piratul nu găsise comoara, ci dase peste un 
schelet de om, care zăcea la rădăcina unui pin înalt, 
ierburile îl năpădiseră, mişcând din loc unele din 
oscioarele mai mărunţele. Se mai păstraseră pe el şi 
câteva petece de îmbrăcăminte. Sunt convins că n-a 
rămas printre noi nici unul pe care să nu-1 fi trecut 
fiorii la vederea acestui schelet. 

- Să ştiţi că marinar a fost, spuse George Merry, 
care se dovedi mai curajos decât toţi ceilalţi şi se 
aplecă să-i cerceteze zdrenţele. Căci îmbrăcămintea-i 
de marinar. 

- Fireşte, că e marinar, spuse Silver. Nu cumva te 
aşteptai să găseşti aici un episcop? Numai că de ce 
zace în poziţia asta ciudată? 

într-adevăr, scheletul zăcea într-o poziţie cât se 
poate de nefirească. 

întâmplarea (ori poate păsările care-1 ciuguliseră şi 
ierburile care-1 năpădiseră din toate părţile) făcuse ca 
scheletul să zacă în poziţie de drepţi. Picioarele 
arătau într-o direcţie, iar mâinile aruncate deasupra 
capului, cum şi le aruncă un înotător gata să sară în 
apă, arătau în direcţia opusă. 

- Ehe, încep să înţeleg, spuse Silver. Scheletul 
acesta e un fel de busolă. Da, da! Uite cum se vede, 
ca un dinte, culmea Insulei Scheletului. Controlaţi 
după busolă ce direcţie anume arată. 

Am controlat. Arăta într-adevăr spre Insula 
Scheletului, iar busola indica şi ea direcţia spre Est- 
Sud-Est şi spre Est. 

- Aşa credeam şi eu! exclamă bucătarul. Vasăzică 
asta e săgeata indicatoare. Colo e Steaua Polară, iar 
dincolo trebuie să se afle bănuţii noştri. Al dracului 
să fiu că mă trec fiorii când mă gândesc la Flint. 
Asta-i una din glumele lui. A rămas aici cu şase 
tovarăşi şi le-a făcut de petrecanie la toţi. Iar pe urmă 
şi-a făcut busolă dintr-un mort... Oasele-i sunt lungi, 
şi văd că are pe cap nişte fire de păr roşcat. Ei, păi să 
mă trăsnească Dumnezeu, daca nu-i chiar Allardyce! 
îl mai ţii minte pe Allardyce, Tom Morgan? 

- Cum de nu, spuse Morgan, fireşte că-1 mai ţin 
minte, îmi rămăsese dator nişte parale şi, colac peste 
pupăză, îmi mai luase şi cuţitul când a debarcat pe 
insulă. 

Vasăzică cuţitul trebuie să fie pe undeva pe-aici, 
mormăi alt tâlhar. Flint nu era omul să-şi 
buzunărească tovarăşii. Şi-apoi nici păsările n-aveau 
cum răpi cuţitul! 

- Să ştii că ai dreptate, lua-te-ar dracul! exclamă 
Silver. 

- Totuşi nu văd nimic, spuse Merry, pipăind cu 
luare-aminte pământul în jurul scheletului. Măcar 
vreun gologan de aramă să fi rămas, ori o tabacheră, 
dar aşa îmi cam dă de bănuit... 

- Aşa-i! Aşa-i! spuse şi Silver. Ceva nu-i în regulă. 
Da, scumpilor, să fi fost în viaţă Flint nu ne mai 
plimbam noi pe-aici nestingheriţi. Noi suntem şase, 
dar şi ei tot şase au fost şi n-au mai rămas decât 
ciolanele de pe urma lor. 

- Linişteşte-te, a murit Flint al tău: l-am văzut mort 
cu ochii mei, răspunse Morgan. S-a dus Billy la 
căpătâiul lui şi l-am văzut zăcând, cu doi gologani de 
aramă apăsându-i pleoapele. 

- Fireşte că a murit, confirmă şi piratul oblojit la cap. 
Dar dacă mai umblă cineva pe pământ după moarte, 
să ştiţi că nu-i altul decât Flint. Căci tare greu a mai 
murit! 

- Da, urât a mai murit, îl susţinu altul. Ba-1 apuca 
turbarea, ba cerea rom, ba începea să urle cât îl lua 
gura „Lada mortului cea grea”. Alt cântec nu l-am mai 
auzit să fi cântat vreodată. Şi, drept să vă spun, de 
atunci nu-mi mai place cântecul acesta. Era grozav 
de cald în ziua aceea şi ferestrele erau deschise, iar 
Flint cânta de zor, deşi abia-şi mai trăgea sufletul şi-l 
îneca horcăitul morţii... 

- Hai, ajunge atâta pălăvrăgeală, înainte! strigă Sil¬ 
ver. Flint a murit şi nici gând să umble strigoi pe 
pământ. Şi chiar dacă i-ar trece cumva prin cap să 
iasă din groapă, ştiţi prea bine că fantomele nu se 
arată decât noaptea, iar acum, cum vedeţi, e ziua-n 
amiaza mare... Ce să mai vorbim de răposaţi când ne 
aşteaptă colea dublonii. 


v 


Ne-am continuat calea. Dar deşi soarele strălucea 
sus pe cer, piraţii nu se mai împrăştiau şi nu se mai 
strigau de departe între ei. Se ţineau toţi grămadă şi 
vorbeau în şoaptă: asemenea groază continua să le 
inspire piratul mort de atâta vreme. 



XXXII 


Capitolul XXXII: în căutarea 
comorilor. Vocea din pădure 

Poate şi pentru că groaza aceasta le cam luase 
tuturor piuitul, şi în orice caz pentru a le mai da 
răgaz să răsufle lui Silver şi piratului celui bolnav, 
detaşamentul făcu un popas pe creasta podişului. 

Podişul acesta cobora uşor spre apus, aşa că de 
unde ne aflam noi se deschideau privelişti în 
amândouă părţile. în faţă, dincolo de creştetele 
copacilor, vedeam Capul Păduratic, înrămat de 

valurile spumegânde ale fluxului. în urma noastră se 
zăreau nu numai strâmtoarea şi Insula Scheletului, ci, 
dincolo de faleză şi şesul dinspre partea răsăritului, 
se aşternea larga oglindă a mării. Drept deasupra 
noastră se ridica spre tăriile cerului „Ocheanul”, 
năpădit pe alocuri de dumbpăvi de pin şi crestat de 
râpe adânci. 

Doar mugetul depărtat al fluxului şi bâzâitul 
nenumăratelor insecte tulbura liniştea. Nu se vedea 
nici ţipenie de om. Pe mare - nici o pânză. Senzaţia 
asta de singurătate, care ne copleşea, venea, poate, şi 
din prea largul întinsurilor ce ne înconjurau. Cât am 
poposit, Silver a făcut calculele de trebuinţă. 

- Uite ici sunt trei copaci înalţi, spuse el, mânuind 
busola, şi toţi trei sunt aşezaţi în linie dreaptă faţă de 
Insula Scheletului. 

“Umărul Ocheanului” trebuie să fie valea de colo. 
Acum şi un copil ar putea găsi comorile. N-ar strica, 
cred, să mai punem ceva în gură înainte de a ne 
apuca de lucru. 

- Parcă nu-mi prea cere sufletul mâncare, bolborosi 
Morgan. Când mi-am adus aminte de Flint, mi-a 
pierit pe loc tot cheful. 

- Da, fiule, norocul tău că a murit, spuse Silver. 

- Avea şi o mutră de te băga în răcori! exclamă 
cutremurându-se al treilea pirat. Vânătă toată! 

- Vânătă era de atâta rom cât bea, adăugă Merry. 
Vânătă! Cum să nu fi fost vânătă! Romul te 
învineţeşte mai dihai ca moartea. 

Vederea scheletului şi amintirea lui Flint îi 
impresionase în asemenea hal pe oamenii aceştia, 
încât vorbeau tot mai încet, până când ajunseră la o 
şoaptă care nu mai tulbura defel liniştea pădurii, şi 
deodată, din hăţiş, se făcu auzit un glas piţigăiat şi 



strident, care intonă cântecul cel atât de bine 
cunoscut: 

Lada mortului cea grea, 

Iu-hu-hu şi-un şip de rom! 

Cin' şpe handralăi ţinea... 

O groază nebună îi cuprinse pe piraţi. într-o clipă se 
înverziră toţi de spaimă. Unul sări în picioare, ceilalţi 
se agăţară convulsiv unii de alţii. Morgan căzu la 
pământ şi prinse să se târâie prin iarbă ca un şarpe. 

- A venit Flint! exclamă Merry. 

Cântecul se întrerupse tot aşa de brusc cum 
începuse, de parcă i-ar fi astupat cineva gura 
cântăreţului, gâtuindu-1 la jumătate de notă. Ziua era 
însorită şi senină, iar glasul cântăreţului atât de 
răsunător, încât n-am putut înţelege deloc de ce s-au 
speriat aşa de cumplit tovarăşii mei de drum. 

- înainte! spuse Silver, abia mişcând din buzele 
palide ca cenuşa. Aşa nu mai facem noi treabă. 
Fireşte, toate astea sunt cât se poate de ciudate şi nu 
ştiu cine şi-o fi făcând de cap pe-acolo în pădure, dar 
sunt sigur că trebuie să fie un om în carne şi oase, şi 
nu răposatul. 

între timp Silver îşi revenise şi obrajii lui îşi 
recăpătaseră culoarea trandafirie. Se îmbărbătaseră 
un pic şi ceilalţi auzindu-1. Când deodată răsună iar 
în depărtare aceeaşi voce. Dar acum nu mai cânta, ci 
striga un cuvânt de undeva de foarte departe, şi 
strigătul acesta stârnea ecouri ciudate printre 
stâncile „Ocheanului”. 

- Darby Mac Graw! striga vocea. Darby Mac Graw! 
Aşa repetă la nesfârşit vocea, până când mai adăuga 
o sudalmă urâtă şi mugi: 

- Darby, adu-mi nişte rom! 

Tâlharii parcă prinseseră rădăcini în pământ, şi 
ochii le erau gata să iasă din orbite. De mult amuţise 
vocea, dar ei mai urmau să stea aşa, pironiţi locului, 
muţi de groază. 

- Ne-am lămurit, bâigui unul. Trebuie să fugim. 

- Astea au fost ultimele lui cuvinte, gemu Morgan. 
Ultimele lui cuvinte înainte de moarte. 

Dick îşi scoase dintre catrafuse biblia şi începu să se 
roage. înainte de a porni pe mare şi a ajunge bandit, 
Dick crescuse într-o familie evlavioasă. 

Numai Silver nu se da bătut. Dinţii îi clănţăneau de 
groază, dar nici nu vroia să audă de retragere. 

- Nimeni afară de noi n-a mai auzit pe insula asta de 
Darby, bolborosea el năuc. Nimeni, afară de noi... 
Apoi îşi recăpătă stăpânirea de sine şi strigă: 
Ascultaţi colea la mine! Am venit aici să găsesc 
comoara şi nimeni nu mă va putea opri - nici om, nici 
diavol. Nu m-am temut de Flint pe când trăia şi, 
dracul să-l ia, n-am să mă tem nici acum, când e 
mort. La un sfert de milă depărtare de noi zac 
îngropate şapte sute de mii de lire sterline. Nu cumva 
se va găsi un cavaler al norocului, care să întoarcă 
pupa şi s-o şteargă de lângă asemenea grămadă de 
bani de frica unui beţivan cu mutra vânătă, care mai 
e şi mort pe lângă toate?! 

Dar cuvintele lui nu mai aveau puterea să-i 
îmbărbăteze pe tâlhari. Dimpotrivă, lipsa asta de 
cuviinţă faţă de umbra mortului nu făcea decât să le 
mărească groaza. 

- Taci, John! şoptea Merry. Nu sudui fantoma. 

Ceilalţi erau atât de împietriţi de spaimă, încât nu 

puteau rosti nici un cuvânt. Nici măcar nu cutezau 
s-o rupă de fugă. Frica îi făcea să se strângă ca oile în 

jurul lui Silver, simţindu-1 că el e cel mai curajos 
dintre dânşii. Iar el izbutise, cum am mai spus, să se 
descotorosească de spaima care-i înţepenea pe ei. 

- Voi credeţi că strigă o fantomă? Poate să fie şi 
fantomă, spuse el. Dar am auzit cu toţii ecoul, nu-i 
aşa? Ei bine, care dintre voi a mai văzut să aibă 
fantoma umbră? N-a văzut nimeni. Şi dacă fantomele 
n-au umbră, înseamnă că n-au nici ecou. înţelesu-m- 
aţi? 

Argumentele lui mi s-au părut destul de slabe. Dar 
niciodată nu-i chip să ştii dinainte ce anume poate 
avea influenţă asupra oamenilor superstiţioşi. 

Spre marea mea uimire, George Merry strigă îndată, 
uşurat: 

- Aşa e. Şi ce cap mai ai tu pe umeri, John!... 
Toate-s în regulă, prieteni! Aţi luat-o olecuţică hăisa 
cu toţii! Glasul cam semăna el, nu-i vorbă, cu al lui 
Flint, dar parcă tot nu al lui era... mi s-a părut a 
semăna mai curând cu glasul lui... 

- Pe toţi dracii, să ştiţi că era glasul lui Ben Gunn! 
mugi Silver. 

- Ai dreptate! exclamă Morgan, ridicându-se de jos şi 
rămânând într-un genunchi. Era glasul lui Ben Gunn! 

- Parcă e mare deosebire? întrebă Dick. Amândoi 
sunt răposaţi. Dar marinarii mai în vârstă îl priviră 
cu dispreţ. 

- Dă-1 încolo pe Ben Gunn! strigă Merry. Viu ori 
mort, n-avem ce ne teme de o stârpitură ca el! 

M-a cuprins mirarea văzându-i cât de repede şi-au 
venit în fire cu toţii şi cum le-au revenit într-o clipă 
culorile în obraji. Peste câteva minute se puseseră pe 
pălăvrăgeală şi doar trăgeau din când în când cu 
urechea, nărăvind să audă iar glasul cel ciudat. Dar 
nimic nu tulbura liniştea. De la o vreme piraţii şi-au 

luat iar poverile pe umeri şi au purces la drum. în 
faţă păşea Merry, care ţinea în mână busola lui John, 
pentru a ne păstra mereu ruta pe aceeaşi linie cu 
Insula Scheletului. Spusese adevărul Merry: viu sau 
mort, Ben Gunn nu mai inspira nici o teamă cât de 
cât nimănui. 

Numai Dick continua să-şi ţină în mâini biblia şi 
arunca priviri speriate în jur. Dar nimeni nu-i mai 
dădea atenţie, ba Silver începuse chiar să-şi bată joc 
de teama lui superstiţioasă: 

- Ţi-am spus că ţi-ai stricat biblia. Oare crezi tu că 
fantomele s-ar speria de o biblie pe care nici nu se 
mai poate jura nimeni? Ţi-ai găsit! Ha! şi Silver se 
opri o clipă trosnind din degete. Nici atâtica! 

Dar nici un fel de cuvinte nu-1 mai puteau linişti pe 
Dick. Curând mi-am dat seama că trebuie să fie rău 
bolnav. De căldură, oboseală şi spaimă, frigurile ce le 
prevestise doctorul Livesey îl scuturau tot mai avan. 

Pe culmea dealului nu mai creşteau atâtea tufărişuri, 
şi înaintam acum mult mai uşor. începusem chiar să 
coborâm, pentru că, după cum am mai spus, podişul 
se înclina uşor spre apus. între pini - care mai înalţi, 
care mai scunzi - rămâneau largi spaţii goale, şi chiar 
printre dumbrăvile de nucari se aşterneau ici-colo 
poiene întinse şi pârjolite de dogoarea soarelui, 
înaintând spre nord-vest, ne apropiam de „Umărul 
Ocheanului”. Jos sub noi vedeam vălurând larga 
oglindă a golfului vestic, unde mă scuturaseră aşa de 
cumplit valurile în bărcuţa mea câteva zile în urmă. 

Cel dintâi copac mai înalt la care am ajuns se dovedi 
a fi altul decât cel indicat pe hartă. După ce am 
consultat iar busola, l-am găsit nepotrivit pe cel de-al 
doilea. Al treilea avea aproape două sute de picioare 
înălţime. Era un uriaş al lumii vegetale, cu trunchi 




roşu şi gros, de nu-1 puteau cuprinde cu braţele 
câţiva oameni. La umbra lui ar fi putut poposi un 
pluton întreg. Pinul acesta putea fi văzut fără îndoială 
de departe, şi dinspre răsărit, unde se aşternea marea, 
şi dinspre asfinţit, unde era uscatul, aşa că putea să 
fie trecut pe hartă ca un singur punct de reper. 

Dar tovarăşii mei de drum nu se arătau impresionaţi 
de dimensiunile copacului, ci mai curând îi tulbura 
gândul că la umbra lui s-ar putea să fie îngropate cele 
şapte sute de mii de lire sterline. La gândul banilor le 
pieriseră toate spaimele. Ochii le ardeau în cap, pasul 
le devenise mai sigur. 

Se gândeau cu toţii numai la bogăţia ce-i aşteaptă şi 
la viaţa de lux şi risipă ce le-o va aduce. 

Silver ţopăia, sprijinindu-se în cârjă. Nările i se 
umflaseră. înjura ca un nebun când muştele i se 
aşezau pe faţa asudată şi înfierbântată. La mine 
privea cu o ură de moarte, smuncind furios de funia 
cu care eram legat. Nici nu se mai străduia să-şi 
ascundă gândurile. I le citeam pe faţă ca din carte. 
Ajuns în sfârşit la doi paşi de aurul râvnit, uitase de 
toate - şi de făgăduielile sale, şi de avertismentele 
doctorului. Fireşte, el nădăjduia să pună mâna pe 
comoară, să găsească apoi noaptea goeleta şi să 
pornească în larg, după ce ne va fi tăiat mai întâi 
beregata la toţi. 

Zbuciumat de gândurile acestea negre, abia mă mai 
puteam ţine de piraţi, poticnindu-mă la fiecare pas. 
Silver smuncea mereu de funie, aruncându-mi priviri 
cumplite... Dick păşea lălâu în urma tuturor, 
bolborosind rugăciuni şi sudalme. Frigurile îl 
scuturau din ce în ce mai tare. La vederea acestui 
nenorocit mă simţeam şi mai rău. Mi se năluceau 

acestea. îl vedeam aievea pe tâlharul cu faţa 
învineţită, care omorâse aici şase oameni şi se dusese 
apoi să moară undeva la Sivannah, urlând cântece şi 
cerând rom în ceasul morţii. Dumbrava asta tihnită 
răsunase cândva de strigăte de agonie. Mi se 
năzăreau gemetele şi ţipetele nenorociţilor acelora. în 
sfârşit am ieşit din tufişuri. 

- După mine, prieteni! strigă Merry. 

Toţi piraţii aflaţi în faţa noastră se repeziră în fugă 
după el. Dar nu făcură nici zece paşi, că se opriră 
brusc. Răsună un urlet de mânie. Silver săltă ca 
turbat, sprijinindu-se în cârjă. O clipă mai târziu ne 
oprirăm şi noi. 

în faţa noastră se afla o groapă mare, săpată se vede 
mai demult, căci marginile i se năruiseră şi pe fundul 
ei creştea iarbă. Din fundul săpăturii se vedea 
răsărind un mâner de târnăcop şi câteva scânduri 
care închipuiseră cândva o ladă. Pe una din scânduri 
se afla săpată cu fierul roşu o inscripţie: „Morsa”. Aşa 
se chema vasul ce-i aparţinuse lui Flint. 

Era limpede că cineva găsise şi răpise comorile. 
Şapte sute de mii de lire sterline dispăruseră. 

Capitolul XXXIII: Căderea căpeteniei 


Parcă de când fusese făcută lumea nu se mai 
prăbuşiseră atât de năprasnic cele mai luminoase 
nădejdi. Toţi cei şase piraţi stăteau ca loviţi de trăsnet. 
Silver îşi veni în fire primul. Atât de dornic fusese el 
de banii aceştia şi iată că într-o singură clipă s-a 
pomenit fără nimic. Dar nu-şi pierdu capul, îşi 
recăpătă stăpânirea de sine şi izbuti chiar să-şi 
schimbe planurile mai înainte ca tovarăşii lui să-şi 
poată da măcar seama de cele întâmplate. 

- Jim, şopti el, uite, ţine asta şi fii gata. Şi-mi vârî în 
mină un pistol cu două ţevi. 

Totodată el o porni încetişor la deal, astfel ca groapa 
să rămână între noi şi cei cinci tâlhari. Apoi Silver îmi 
aruncă o privire şi dădu din cap de parcă ar fi vrut să 
spună: „Grea situaţie”. Eram în totul de acord cu el. 
Privirea i se făcuse iar mângâietoare. Am simţit că mă 










cuprinde dezgustul de făţărnicia lui. Nu m-am putut 
stăpâni să nu-i şoptesc: 

- Vasăzică iar îţi trădezi tovarăşii. 

Dar el nu mai avu când să-mi răspundă. Tâlharii 
săriseră în groapă, urlând şi înjurând, şi răscoleau 
pământul cu ghearele, aruncând scândurile în toate 
părţile. Morgan găsise o monedă de aur şi o ridică 
înjurând. Moneda era de două guinee. Câteva clipe 
trecu din mână-n mână. 

- Două guinee! urlă Merry, întinzând moneda spre 
Silver. Nu cumva astea sunt cele şapte sute de mii ale 
tale? Ce mai spui acum, amatorule de tratate? Aşa-i 
că reuşeşti în toate, cap de lemn ce eşti? 

- Săpaţi, săpaţi, băieţi, spuse Silver cu o ironie rece. 
Poate găsiţi şi nişte ghinde, că tare le mai plac 
porcilor. 

- Ghinde?! scrâşni cu turbare Merry. îl auziţi ce 
spune, fraţilor? Al naibii să fiu de nu ştia totul 
dinainte! Uitaţi-vă la mutra lui, stă scris pe ea! 

- Eh, Merry, spuse cu reproş Silver. Nu cumva iar 
vrei să te faci căpitan? Cum te văd eu, eşti un flăcău 
care ştie să răzbată. 

Dar de data asta toată lumea era de partea lui Merry. 
Unul câte unul prinseră să iasă din groapă tâlharii, 
aruncându-ne priviri însetate de sânge. însă, spre 
norocul nostru, toţi erau pe malul celălalt. 

Aşa am stat cu toţii câteva clipe, doi împotriva 
celorlalţi cinci, despărţiţi de groapă. Nici una din părţi 
nu se hotărî să atace prima. Silver stătea neclintit. 
Calm şi cu sânge rece, se sprijinea în cârjă, urmărind 
cu ochi ageri mişcările duşmanilor. Era într-adevăr 
un om curajos Silver acesta. 

în sfârşit, Merry hotărî să-şi îmbărbăteze ciracii 
printr-o cuvântare. 

- Prieteni, spuse el, avem în faţă doi oameni: unul e 
schilodul cel bătrân care ne-a adus aici la pieire, iar 
celălalt e ţâncanul pe care de mult vroiam să-l 
hăcuiesc bucăţi. Acum... Şi el ridică mâna, 
înălţându-şi glasul, gata să-şi pornească la atac ceata. 
Când deodată, poc! poc! poc! - răsunară din desiş trei 
focuri de muschetă. Merry căzu cu capul în jos, drept 
în groapă. Omul cu oblojeala pe frunte se răsuci în 
loc ca un titirez şi căzu alături de el. Ceilalţi trei o 
rupseră de fugă. 

în aceeaşi clipă John Lunganul îşi descărcă 
amândouă pistoalele drept în Merry, care încerca să 
iasă din groapă. Murind, Merry îl privi drept în ochi 
pe ucigaşul său. 

- Acum suntem chit, nu-i aşa, George? îi strigă 
Silver. Printre tufărişuri îl văzurăm pe doctor, pe Gray 
şi Ben Gunn. Toţi trei stăteau cu muschetele 
fumegând în mâini. 

- înainte! strigă doctorul. Grăbiţi-vă, băieţi! Trebuie 
să le tăiem calea spre şalupe. 

Ne-am repezit cu toţii înainte, făcându-ne loc printre 
tufărişurile ce ne ajungeau până la piept. 

Silver se străduia din răsputeri să nu rămână în 
urma noastră. Aşa de avan se sălta în cârjă, încât 
părea că or să i se rupă bucăţi muşchii încordaţi ai 
pieptului. După cum spunea mai târziu doctorul, nici 
un om sănătos n-ar fi putut rezista la o asemenea 
goană. Când am ajuns la costişă, Silver rămăsese cu 
treizeci de iarzi în urmă noastră şi era vlăguit detot. 

- Doctore, strigă el, priveşte! Nu mai avem de ce ne 
grăbi! într-adevăr, graba noastră era de prisos. Ajunşi 
la luminiş, i-am văzut pe cei trei tâlhari gonind spre 
Al Treilea Catarg astfel, că ne aflam acum între fugari 
şi bărci şi puteam să poposim o clipă. John Lunganul 



se apropie încetişor de noi, ştergându-şi faţa de 
sudoare. 

- Mulţumesc din toată inima, doctore, spuse el. Ai 
ajuns exact la vreme pentru a ne salva pe amândoi... 
A-a, vasăzică tu erai, Ben Gunn? adăugă el. Bravo ţie, 
băiatule. 

- Da, eu sunt, răspunse stingherit fostul pirat, tot 
făcându-i la plecăciuni lui Silver. Ce mai faceţi, mister 
Silver? întrebă el după o lungă pauză. O duceţi bine, 
nu-i aşa? 

- Eh, Ben, Ben, mormăi Silver, nu credeam să-mi 
faci tu una ca asta! 

Doctorul îl trimise pe Gray după târnăcopul ce-1 
aruncaseră în fugă tâlharii, iar apoi, în vreme ce 
coboram cu toţii fără grabă costişa spre bărci, ne 
povesti în câteva cuvinte cele petrecute în ultimele zile. 
Silver îi asculta cu lăcomie fiece cuvânt. Eroul 
povestirii era Ben Gunn, pustnicul cel pe jumătate 
ieşit din minţi. 

După cum povestea doctorul, Ben, în vremea 
rătăcirilor sale, dăduse şi peste schelet şi peste 
comoară. El despuiase scheletul şi dezgropase banii 
din pământ, iar târnăcopul ce-1 văzusem noi la fundul 
gropii tot al lui era. Cărase încetul cu încetul tot 
aurul de sub pinul cel înalt până-n peştera de sub 
dealul cu două creste, în partea de nord-est a insulei. 
Munca asta supraomenească luase sfârşit abia cu 
două luni înainte de sosirea „Hispaniolei”. 

Doctorul aflase toate acestea din gura lui chiar la 
prima lor întâlnire, în ziua atacului asupra fortăreţei 
noastre. în dimineaţa următoare, văzând că goeleta a 
dispărut, doctorul venise la Silver, îi dăduse harta, 
care nu mai avea acum nici o însemnătate, şi îi lăsase 
în stăpânire fortăreaţa cu toate merindele, deoarece 

în peştera lui Ben se afla din belşug carne sărată de 
căprioară, pe care pustnicul le vâna cu mâna lui. 
Mulţumită acestui şiretlic, prietenii mei căpătaseră 
putinţa să iasă fără nici un pericol din fortăreaţă, 
mutându-se pe dealul cel cu două creste, departe de 
smârcurile, unde bântuiau frigurile, şi alături de 
peştera cu comorile. 

- Fireşte, dragul meu Jim, adăugă doctorul, îmi 
dădeam seama că mutarea noastră poate să te pună 
într-o situaţie foarte dificilă, şi eram întristat din 
cauza asta, dar trebuia să mă gândesc mai întâi de 
toate la cei ce-şi îndepliniseră conştiincios datoria. La 
urma urmelor, numai tu eşti vinovat că nu erai cu noi. 

Dar în dimineaţa când m-a văzut prizonier la piraţi, 
doctorul a înţeles că dacă or afla cumva bandiţii de 
dispariţia comorilor, au să-şi verse focul pe mine. De 
aceea l-a lăsat pe squire Trelawney să-l păzească pe 
căpitan şi, împreună cu Gray şi Ben Gunn, a pornit 
spre pinul cel mare. Văzând pe drum detaşamentul 
nostru i-a luat-o pe dinainte; doctorul l-a trimis după 
noi pe Ben Gunn care era foarte iute de picior. Ben a 
hotărât să profite de superstiţia foştilor săi tovarăşi, 
făcându-i să se oprească în cale şi vârându-i în toate 
spaimele după cum v-am mai descris. Zăbava asta 
le-a dat putinţa lui Gray şi doctorului să ajungă la 
pin şi să se ascundă în preajma lui, mai înainte de 
a-şi face apariţia piraţii. 

- Ce bine s-a nimerit că Hawkins era cu mine! spuse 
Silver. Să nu fi fost el, nici n-ai fi clipit, doctore, să 
mă tai în bucăţi! 

- Ba bine că nu! răspunse râzând doctorul Livesey. 
între timp ajunsesem la ţărm. Doctorul sfărâmă 
îndată cu târnăcopul una din bărci, ca să nu se mai 
poată folosi tâlharii de ea, apoi ne suirăm cu toţii în 

cealaltă barcă şi pornirăm în jurul insulei spre Rada 
de Nord. 

Aveam de străbătut opt sau nouă mile. Cât era de 
obosit, Silver se aşeză şi el la lopeţi, vâslind alături de 
noi. Am ieşit din golf în largul mării, care era netedă 
ca oglinda. Am ocolit capul de sud-est al insulei, 
urmând calea pe care o făcusem patru zile în urmă cu 
„Hispaniola”. 

Trecând pe lângă dâmbul cu două creste, am văzut 
gura neagră a intrării în peştera lui Ben Gunn şi un 
om stând alături, sprijinit în muschetă. Omul acesta 
era squire Trelawney. I-am făcut semn cu batistele şi 
am strigat de trei ori „ura”, iar Silver striga mai tare 
ca noi toţi. 

Mai străbătând trei mile, am intrat în Rada de Nord 
şi am văzu-t-o pe „Hispaniola” noastră. Sălta pe apă 
în voia valurilor. Fluxul o urnise de pe bancul de 
nisip. Să fi bătut vântul astăzi, ori să fi fost aici un 
curent tot atât de puternic, cum era în Rada de Sud, 
am fi putut pierde pentru totdeauna corabia. în cel 
mai bun caz am fi găsit-o numai ţăndări. Spre 
norocul nostru însă, goeleta era teafără şi nevătămată, 
dacă facem abstracţie de faptul că-şi pierdu-se pânză 
cea mare. Am aruncat în apă ancora de rezervă la o 
adâncime de un stânjen şi jumătate, apoi am pornit 
cu şalupa spre Colţul Beţivului, cel mai apropiat 
punct de peştera lui Ben Gunn. Acolo am debarcat şi 
l-am trimis pe Gray să facă de strajă pe „Hispaniola” 
în cursul nopţii. 

Pe costişa lină ne-a întâmpinat squire Trelawney. 

Cu mine squire-ul s-a arătat foarte drăgăstos şi nu 
mi-a pomenit nici un cuvânt de dezertarea mea. Dar 
când s-a apropiat Silver, salutându-1 ceremonios, 
squire Trelawney a roşit de mânie. 




- Eşti un trădător mârşav şi un escroc, John Silver! 
spuse el. Un escroc cum nu s-a mai pomenit altul, sir! 
M-au convins oamenii să te las în pace, şi le-am 
făgăduit că aşa voi face. Dar morţii continuă să 
atârne de gâtul dumitale, sir, ca nişte pietre de 
moară... 

- Vă mulţumesc din inimă, sir, răspunse Lunganul, 
salutându-1 iar. 

- Nu cuteza să-mi mulţumeşti! răcni squire 
Trelawney. îmi calc datoria din cauza dumitale. Piei 
din ochii mei! 

Am intrat cu toţii în peşteră. Grota era încăpătoare 
şi aerul dinăuntrul ei foarte curat, izvora un pârâiaş 
din pământ, purtându-şi apa cristalină într-un mic 
heleşteu, înrămat în tufe dese de ferigă. Pe jos era 
presărat nisip. Lângă un foc ce pâlpâia vesel stătea 
culcat căpitanul Smollett. Iar în fundul peşterii 
licărea stins o grămadă uriaşă de monede şi lingouri 
de aur. Acestea erau comorile lui 

Flint, comorile de dragul cărora făcusem noi un 
drum atât de lung şi obositor şi de dragul cărora 
muriseră şaptesprezece oameni din echipajul 
„Hispaniolei”. Dar câte vieţi omeneşti, câtă suferinţă 
şi sânge mai trebuiseră pentru a strânge bogăţia asta! 
Câte vase fuseseră scufundate, câţi oameni viteji 
fuseseră ucişi sau siliţi să păşească cu ochii legaţi 
pe-o scândură îngustă, înălţată deasupra valurilor! 
Câte focuri de tun; câtă minciună şi cruzime! Se mai 
găseau acum pe insula asta trei oameni - Silver, 
bătrânul Morgan şi Ben - care luaseră parte cândva la 
toate aceste cumplite fărădelegi şi nu pierduseră încă 
nădejdea să-şi capete partea de comoară. 

- Intră, Jim, spuse căpitanul. în felul tău poate că 
nu eşti un băiat rău, dar îţi dau cuvântul că nu te 

mai iau niciodată cu mine pe mare, pentru că prea 
eşti răsfăţat şi faci numai ce ai tu chef să faci... A, ai 
venit şi tu, John Silver! Ce te aduce la noi? 

- M-am întors la îndatoririle mele, sir, răspunse 
Silver. 

- A! rosti căpitanul. Şi nu mai adăugă nici un cuvânt. 

Ce minune a fost cina în seara aceea, alături de toţi 

prietenii mei! Ce gustoasă mi s-a părut sărătura de 
căprioară a lui Ben, pe care am stropit-o cu vin vechi 
de pe „Hispaniola”! Nu mai fuseseră niciodată oameni 
mai veseli şi fericiţi ca noi. Silver şedea într-un colţ, 
ferindu-se de lumină, dar mânca cât şapte şi sărea 
îndată sprinten să ne servească ori de câte ori era 
nevoie de serviciile lui, râzând la toate glumele 
noastre, într-un cuvânt, redevenise iar bucătarul 
acela vesel, cuviincios şi supus din timpul călătoriei 
noastre. 


- 320 - 


V VŞjj 



Capitolul XXXIV: Şi ultimul 


A doua zi dimineaţa ne-am apucat devreme de lucru. 
Până la ţărm era o milă întreagă. Trebuia să cărăm pe 
mal tot aurul nostru şi de-acolo să-l ducem cu barca 
până la bordul „Hispaniolei” - o muncă foarte grea 
pentru o ceată atât de mică de oameni. Cei trei tâlhari 
care rătăceau în preajmă nu ne mai inspirau defel 
teamă. Era de ajuns să punem un singur om de 
strajă pe culmea dâmbului, pentru ca să nu ne mai 
poată lua nimeni prin surprindere. Afară de asta, 
presupuneam că bandiţii s-au săturat pentru multă 
vreme de ciocniri războinice. 

Munceam cu toţii în sudoarea frunţii. Gray şi Ben 
Gunn cărau aurul cu barca până la goeletă, iar noi 
ceilalţi îl duceam la ţărm. Legam cu frânghii două 
lingouri de aur şi ni le încărcăm unii altora pe umeri, 
căci mai mult de două lingouri nu era în stare să 

ducă nimenea dintre noi. Eu, care nu prea aveam 
putere să car asemenea greutăţi, am fost lăsat în 
peşteră să încarc banii în sacii unde ţinusem până 
atunci pesmeţi. 

Ca şi în lada lui Billy Bones, găsisem aici monede 
din cele mai diferite, numai că, fireşte, erau mult mai 
multe. îmi făcea o nespusă plăcere să le aleg. Monede 
englezeşti, franţuzeşti, spaniole, portugheze, guinee şi 
ludovici, dubloni şi monede de câte două guinee, 
muador şi ţechini, monede cu chipurile tuturor regilor 
europeni din ultimii o sută de ani, ciudate monede 
orientale, având săpate pe ele cine ştie ce ghemuri de 
aţă ori pânze de păianjen, monede rotunde, pătrate, 
monede găurite la mijloc, ca să poată fi purtate la gât, 
monede din toate colţurile lumii îşi găsiseră loc în 
colecţia asta. Erau mai multe decât frunzele toamnei. 
Mă durea spinarea şi-mi amorţiseră degetele de atâta 
porăială cu ele. Trecea zi după zi, dar nu mai vedeam 
capătul muncii noastre. în fiece seară expediam cu 
barca grămezi întregi din comoară, şi tot atâtea 
grămezi mai rămâneau să zacă încă în peşteră. 

în toată vremea asta nici n-am auzit, nici n-am 
văzut pe vreunul din tâlharii rămaşi teferi. în sfârşit - 
într-a treia seară, daca nu mă înşel, pe când suiam 
cu doctorul dâmbul, am auzit jos în beznă, ca un fel 
de cântec, sau un ţipăt. O adiere de vânt adusese 
până la noi auitul acesta, pe care nu-1 puteam desluşi 
ce e. 

- Piraţii trebuie să fie, ierte-i Dumnezeu, spuse doc¬ 
torul. 

- Sunt toţi beţi, sir, am auzit din urmă vocea lui Sil- 
ver. Silver se bucura de deplină libertate şi, cu toată 
răceala ce i-o arătam, începuse iar să se poarte 
familiar cu noi, ca o slugă privilegiată. Părea să nu 



observe dispreţul tuturor şi se silea să ne facă 
fiecăruia fel de fel de servicii, arătându-ne o extremă 
politeţe. Cu toate acestea, toţi se purtau cu el mai rău 
decât s-ar fi purtat cu un câine. Numai eu şi Ben 
Gunn ne purtam ceva mai bine cu el. Ben Gunn se 
mai temea încă de fostul său şef, iar eu îi eram 
recunoscător pentru că mă scăpase de moarte, deşi 
aveam, fireşte, toate motivele să-l cred şi mai rău 
decât l-ar fi crezut oricine altul, căci nu puteam uita 
cum se pregătise el să mă trădeze şi a doua oară. 
Doctorul răspunse tăios la replica lui Silver: 

- Poate că sunt bolnavi şi aiurează... 

- Foarte adevărat, sir, spuse Silver, dar pentru noi 
asta are prea puţină importanţă. 

- Presupun că nu pretinzi să te consideri cine ştie ce 
om sensibil şi nobil, mister Silver, replică ironic 
doctorul, şi ştiu că sentimentele mele pot să-ti para 
oarecum ciudate. Dar dacă aş fi într-adevăr convins 
că măcar unul din ei e bolnav şi delirează, m-aş duce 
chiar cu riscul vieţii să-i dau ajutor medical. 

- Vă cer iertare, sir, dar aţi săvârşi o mare greşeală, 
protestă Silver. N-aţi face decât să vă pierdeţi 
preţioasa dumneavoastră viaţă: atâta tot. Acum sunt 
cu tot sufletul de partea dumneavoastră şi n-as vrea 
ca detaşamentul nostru să piardă un om cum sunteţi 
dumneavoastră. Vă sunt foarte îndatorat. Iar oamenii 
aceştia n-ar fi în stare pentru nimica în lume să-şi 
respecte cuvântul de cinste. Mai mult chiar: nici în 
cuvântul dumneavoastră de cinste nu s-ar încrede 
niciodată. 

- în schimb dumneata ştii foarte bine să te ţii de 
cuvânt, spuse doctorul. Am avut prilejul să mă 
conving nu demult. 

N-am mai putut afla aproape nimic despre cei trei 
piraţi. Numai o dată a mai ajuns până la auzul nostru 
un foc de armă; am tras concluzia că piraţii or fi 
umblând la vânat. La o consfătuire ce a urmat au 
luat cu toţii hotărârea să nu-i mai primim pe bord, ci 
să-i lăsăm pe insulă. Mai ales Ben Gunn s-a bucurat 
grozav de hotărârea asta. A aprobat-o şi Gray. Le-am 
lăsat o mare rezervă de pulbere şi gloanţe, un 
morman de carne de căprioară, ceva medicamente şi 
alte obiecte de trebuinţă: scule, îmbrăcăminte, o 
pânză de rezervă, câţiva colaci de frânghie şi, după 
stăruinţa deosebită a doctorului, o bună porţie de 
tutun. 

Nu ne mai rămânea nimic de făcut pe insulă, 
încărcasem pe corabie şi aurul, şi apa de băut şi, 
pentru orice eventualitate, resturile de carne de 
căprioară. în sfârşit am ridicat ancora şi am ieşit din 
Rada de Nord. Deasupra noastră fâlfâia acelaşi steag, 
sub care luptasem şi ne apărasem fortul împotriva 
piraţilor. 

Curând ieşi la iveală că tâlharii ne urmăreau mult 
mai cu luare-aminte decât crezuserăm noi, căci, 
străbătând strâmtoarea şi apropiindu-ne de ţărmul 
sudic al insulei, i-am văzut pe toţi trei stând în 
genunchi pe limba de pământ şi întinzându-şi rugător 
spre noi mâinile. Ne simţeam inima grea, dar n-aveam 
altă soluţie. Cine ştie dacă n-ar fi pornit o nouă 
rebeliune în caz că-i luam cu noi pe bord? Afară de 
asta, e şi crud să iei cu tine nişte oameni pe care-i 
aşteaptă la destinaţie spânzurătoarea. Doctorul le 
strigă unde le-am lăsat merindele şi pulberea, 
explicându-le cum pot fi găsite. Dar ei ne strigau pe 
nume, ne implorau să ne facem milă şi să nu-i lăsăm 
să moară în pustietatea asta. 

în cele din urmă, văzând că goeleta se îndepărtează, 
unul din ei - nu ştiu care - scoase un ţipăt sălbatic, 
sări în picioare şi, ducând la ochi muscheta, o 
descărcă în direcţia noastră. Glonţul trecu şuierând 
deasupra capului lui Silver şi ne găuri pânză cea 
mare. 

După împuşcătura asta devenirăm toţi mai 
prevăzători, ascunzându-ne în dosul balustradei. 
Când m-am hotărât, în sfârşit, să arunc o privire din 
ascunzişul meu, piraţii nu se mai vedeau pe ţărm, şi 
nici ţărmul aproape că nu se mai vedea, iar pe 
aproape de prânz, spre nespusa mea bucurie, a 
dispărut la orizont şi cel mai înalt dintre dâmburile 
Insulei Comorilor. 

Eram atât de puţini, încât trebui să muncim toţi din 
răsputeri. Căpitanul ne dădea toate poruncile stând 
culcat pe o saltea la pupă. Se întremase, dar mai avea 
nevoie de odihnă. Hotărâsem să acostăm în cel mai 
apropiat port al Americii Spaniole, pentru a angaja un 
nou echipaj, căci fără ajutorul lui nu ne puteam 
decide să săvârşim lungul drum spre casă. Vântul se 
schimba des şi ne abătea din cale; afara de asta, de 
două ori am trecut prin nişte furtuni groaznice şi 
eram cu toţii complet istoviţi şi sleiţi de puteri, când 
ne-am văzut, în sfârşit, ajunşi la ţărmul american. 

Soarele asfinţea când am aruncat noi ancora într-o 
radă pitorească. Ne-au înconjurat îndată o mulţime 
de bărci, pline de negri, mulatri şi indieni mexicani, 
care ne vindeau fel de fel de fructe şi legume şi se 
arătau gata să sară în orice clipă în apă după 
monedele ce le lăsam să cadă de sus de pe bord. 
Feţele prietenoase şi blajine (cele mai multe negre), 
delicioasele fructe tropicale şi mai ales luminile ce le 
vedeam scăpărând pretutindeni în oraş - cât de minu- 



nate erau toate acestea, cât de puţin semănau cu 
posomorâta şi sângeroasa Insulă a Comorilor! 
Doctorul şi squire-ul hotărâră să-şi petreacă seara în 
oraş. M-au luat şi pe mine cu ei. Pe ţărm ne-am 
întâlnit cu căpitanul unui vas de război englez, care 
ne-a invitat la el pe bord. Am petrecut foarte bine şi 
ne-am întors pe „Hispaniola” doar spre zori. 

Nu l-am găsit pe punte decât pe Ben Gunn, şi de 
îndată ce ne-a văzut, începu să se bată cu pumnul în 
piept, tânguindu-se şi învinuindu-se de cele mai 
grozave crime. Toată pricina era că Silver dispăruse. 
Ben ne-a mărturisit că de fapt i-a ajutat chiar el să se 
suie în barcă, deoarece era convins că ne ameninţa 
veşnic primejdia „câtă vreme se află pe bord diavolul 
acesta şchiop”. Dar bucătarul nu-şi luase tălpăşiţa cu 
mâinile goale. Făcând o spărtură în peretele corăbiei, 
furase un săculeţ cu bani - trei ori patru sute de 
guinee - care, fără îndoială, aveau să-i prindă bine în 
peregrinările lui viitoare. Nu-i vorbă, am fost şi noi 
mulţumiţi că am scăpat atât de ieftin de el. 

Ca să nu mai lungesc istoria asta, voi spune doar că, 
luând pe bord câţiva marinari, am ajuns cu bine la 
Bristol. 

“Hispaniola” s-a întors tocmai la timp, căci mister 
Blandly începuse să cugete dacă n-ar fi cazul să ne 
trimită în ajutor cea de-a doua corabie. Din tot 
echipajul ne întorceam acasă doar cinci oameni. „Bea 
şi dracii să te ia” - iată o profeţie care se adeverise pe 
deplin în privinţa tuturor celorlalţi. De altminteri, 
„Hispaniola” se dovedise mai norocoasă decât corabia 
despre care cântau piraţii: 

Toţi şaptezeci şi cinci nu s-au mai întors nicicând - 

I-a primit marea în al ei adânc. 

Fiecare din noi îşi primi partea sa de comoară. Unii 
s-au folosit cu cap de averea lor, alţii, dimpotrivă, 
şi-au risipit prosteşte banii, fiecare după cum îi era şi 
firea. Căpitanul Smollett se lăsă de navigaţie. Gray nu 
numai că îşi păstră banii, dar, hotărând neaşteptat 
să-şi refacă viaţa, se apucă să studieze serios arta 
militară. Acum e timonier şi coproprietar al unui vas 
excelent şi bine echipat. Cât despre Ben Gunn, şi-a 
primit şi el mia să de lire sterline şi le-a cheltuit în 
trei săptămâni, ori mai exact în nouăsprezece zile, 
căci într-a douăzecea a venit la noi cerşetor. Squire 
Trelawney a făcut tocmai ceea ce se temuse Ben că va 
face cu el: i-a dat un loc de paznic în grădină. Ben 
trăieşte şi până acum, se ceartă, se ceartă de zor şi 
apoi iar se împacă cu prichindeii din sat, iar 
duminica şi sărbătorile cântă cu mare însufleţire în 
corul bisericii. 

De Silver n-am mai auzit niciodată nimic. Marinarul 
cel şchiop, care mi-a otrăvit copilăria, a dispărut 
pentru totdeauna din viaţa mea. Şi-o fi găsit pesemne 
consoarta tuciurie şi trăieşte pe undeva fără griji, cu 
ea şi cu căpitanul Flint. Să sperăm că aşa e, căci 
şansele ce le are de-a găsi o viaţă mai bună pe 
cealaltă lume sunt cu totul reduse. Restul comorilor - 
lingourile de argint şi armele - continuă să zacă unde 
le-a îngropat răposatul Flint. Şi, în ceea ce mă 
priveşte, rămân de părere că e mai bine aşa. Nimic în 
lume nu m-ar mai face să plec încă o dată spre insula 
aceea blestemată. Până acum mai visez uneori 
noaptea valurile ce izbesc spumegând în maluri şi sar 
din pat speriat, când mi se năzare glasul răguşit al 
căpitanului Flint: 

- Piaştri! Piaştri! Piaştri! 

